﻿၂ မိစ့ၭ Exodus 1

1 တၭ အယီၩမွဲ ၦအံၫစရ့လၭဖိၪလဖၪ အမံၩ့, လၧအဂဲၫနုၬ လၧအံဇံၭ အဖၧၩ့; (လဂၩ ဒဲအၡၩဂံၪ့ဖိၪ, လဂၩ ဒဲအၡၩဂံၪ့ဖိၪ ဂဲၫဝ့ၫ လၧစယၫကူၭ အၥိၭလီၫ.) 2 စရုဘံၫ့ စစံမအၧၫ့, စလံဝဲၫ, စယုဒၫ, 3 စအံစခၫ, စဇ့ၭဘလၧၫ့ ဒဲစဘံၪ့ယမံၫ့, 4 စဒၫ့, ဒဲစနၭ၁လဲၫ, စဂၭ, ဒဲစအၭၡၧၫလီၫ. 5 တၭ ကယဲ ၦအၥၭ လၧအဂဲၫလၩ့ လၧစယၫကူၭ အယးဒံၩ့နီၪ, မွဲၦအၥၭ နွ့ၫဆံၫလီၫ. အဂဲးဘဲၫယီၩ စယိၥၭ အီၪယူၭဝ့ၫ လၧခးအံဇံၭ အဖၧၩ့လီၫ. 6 တၭ စယိၥၭ ၥံၫဝ့ၫ, ဒဲအထၧၫ့ဖုဝဲ ထီးအလူၬ, ဒဲကယဲ ၦလဆိၩနီၪ ထီးအလူၬလီၫ. 7 တၭ ၦအံၫစရ့လၭဖိၪၥံၪ ၥၪထၪ့, ဒဲအၪထၪ့ဝ့ၫ အၪအၪလ့ၬတၭ, ဆီၪ့ထၪ့ဝ့ၫ ဒိၪဒိၪလ့ၬလီၫ. တၭ ထံၫၥံၪခးၥံၪနီၪ ဎွ့ၩ လၧအဝ့ၫၥံၪလီၫ. 8 တၭ စဎွၩအၥၫ့လဂၩ အီၪထၪ့ လၧအံဇံၭ အဖၫ့ခိၪ လၧအလၥ့ၪယၫဘၪ စယိၥၭ, 9 တၭ အဝ့ၫဒၪ စံၭအခ့ၫအၡၩ, ယိခွါ, ၦခမျၧး, ၦအံၫစရ့လၭဖိၪ အၪနဲၪ့ ဆီၪ့နဲၪ့ ပဝ့ၫဒၪယီၩလီၫ. 10 ဂဲၫဘီၪ, မၩၡီၩ့ အဝ့ၫၥံၪ လၧဆၧကိၪ့ၥ့ၪဆံၭ; အဝ့ၫၥံၪ မိအၪထၪ့တၭ, ဆၧမိမၩ ဘၪခိၬ အၥၭ လၧထီးဒၪ ဆၧဒုၭၥုၭ မိအီၪထၪ့ လမံၩ့မံၩ့တၭ, အဝ့ၫၥံၪ မိအီၪက့ၪကီၪ့လိၬအၥၭ လၧၦလၧအမ့ၬလဲၩ ပၧၩတၭ, ဒုၭဆၧထၫ့ဒုၪဒၩပၧၩတၭ, မိစဲၪ့ထၪ့ခွံၬ လၧခးယီၩလီၫ. 11 တၭ ဆၧအီၪက့ၪ ၦအၪ့မၧၫ့ဆီၪ့ဝ့ၫ လၧအဝ့ၫၥံၪ အဖၫ့ခိၪ, ဘဲၫၥိၭ အမိမၩၡၪ့မၩနၭဝ့ၫ လၧအဆၧအွံၪဆၧယိၭလီၫ. တၭ အဝ့ၫၥံၪ ဘၪမၩကဲၪထၪ့ ဆၧအီၪက့ၪကီၪ့ အလးအဒိၩ့လဖၪ လၧဖၫရိၫ အဂး; ဒိၩ့ ပဲၥၫ့, ဒဲဒိၩ့ ရမံစံၭလီၫ. 12 မွဲလါနၫ့တၭ, ဒံၩ့ အမၩၡၪ့မၩနၭဝ့ၫနီၪ, ဒံၩ့ အဝ့ၫၥံၪ အၪထၪ့ ဒဲဆီၪ့ထၪ့ လခီၫလီၫ. တၭ အဝ့ၫၥံၪ အၥၭဆၫဝ့ၫ လၧၦအံၫစရ့လၭဖိၪ အကၠီၩ့ လီၫ. 13 တၭ ၦအံဇံၭဖိၪၥံၪ အၪ့မၧၫ့ ၦအံၫစရ့လၭဖိၪလဖၪ မၩ အဆၧ ဆီၪ့ဆီၪ့လ့ၬလီၫ. 14 တၭ မၩခိမၩဝီၩ ၦလဖၪနီၪ လၧဎီးအဆၧမၩ ဘၪဆဲၫ့ လၧအၩ့ကတဲၩ, ဒဲ၁ယိၭ ဒဲကယဲ ဎီးအဆၧမၩ လၧဆံၬဖၧၩ့ လမံၩ့လါလါလီၫ. အဝ့ၫၥံၪ အဆၧမၩ လၧအဘၪ ဆၧအၪ့မၧၫ့ အမၩ လမံၩ့လါလါနီၪ, ဘၪမၩဝ့ၫ ဆီၪ့ဆီၪ့လ့ၬ ကိၭအမံၩ့ဒ့ၭဆ့ လီၫ. 15 တၭ အံဇံၭ အစဎွၩ စံၭၦဟံဘြုၫ အၡၩယိၦဂူၭ, အလဂၩအမံၩ့မွဲ နးၡံၭဖြၫ, ဒဲအဝ့ၫဒၪလဂၩ အမံၩ့ နးပူအၫ လီၫ. 16 တၭ စံၭဝ့ၫဒၪ, ထီးနၥံၪ မၩ ၦယိၦဂူၭ အလး လၧၦဟံêဘၫမုၪ အဂးတၭ, အီၪဒံၭ လၧလးဆၧၫ့နၩ့ဖိၪ အဖၫ့ခိၪတၭ, နၥံၪ ဘၪယိဆၧလီၫ. အ့ၪမွဲ အဖိၪခွၫတၭ နၥံၪ မိဘၪမၩၥံၫခွံၬဝ့ၫ; အ့ၪမွဲ အမုၪတၭ, မိမၧၫ့ဘၪဝ့ၫ လီၫ. 17 ၦယိၦဂူၭလဖၪနီၪ ၥၭမဲၪ ယွၩတၭ, မၩဝ့ၫ ဘဲၫအံဇံၭ အစဎွၩ အၪ့မၧၫ့ဝ့ၫ အၥိၭနီၪ အ့ၬ; အ့ၪမွဲ အအီၪက့ၪမၧၫ့ ၦဖိၪၥၪအခွၫလဖၪလီၫ. 18 အံဇံၭ စဎွၩ ကိၭထဲၩ့ ၦယိၦဂူၭတၭ, စံၭအဝ့ၫၥံၪ, နၥံၪ မၩ ဆၧယီၩတၭ, ဒုၭမၧၫ့ဒံၭ ၦဖိၪၥၪအခွၫလဖၪနီၪ မွဲဘၪလဲၪ. 19 တၭ ၦယိၦဂူၭ စံၭဖၫရိၫ, အဂဲးဘဲၫယီၩ ၦဟံêဘၫမုၪ မွဲဘဲၫၦအံဇံၭမုၪ အၥိၭအ့ၬ. အဝ့ၫၥံၪ အဂဲးဆီၪ့ အဘၭဆီၪ့တၭ, ၦယိၦဂူၭ လချုၭ ထီၩ့ဒံၭဘၪ လၧအအီၪတၭ, လၩ့ဖျဲၪဝ့ၫလီၫ. 20 ယွၩ မၩဂ့ၩ ၦယိၦဂူၭတၭ, ၦခမျၧး အၪထၪ့ ဒဲဆီၪ့ထၪ့ ဆီၪ့မၬလီၫ. 21 မွဲၦယိၦဂူၭ ၥၭမဲၪ ယွၩ အကၠီၩ့ တၭ, အဝ့ၫ ဒုၭအၪထၪ့ ၦခမျၧး အဂံၪ့ဖိၪလီၫ. 22 ဖၫရိၫ မၪလူၬ အခ့ၫအၡၩ ထီးအလူၬတၭ, စံၭဝ့ၫဒၪ, ဖိၪခွၫ လၧအအီၪဖျဲၪလဖၪနီၪ, နၥံၪ ဘၪခွံၬၡိၭခွံၬ လၧထံၫမိၡါ အဖၧၩ့ ကိၭဂၩဒ့ၭလီၫ. အ့ၪမွဲ အမုၪလဖၪနီၪ နၥံၪ ဘၪဒုၭမၧၫ့ ကိၭဂၩဒ့ၭလီၫ.

၂ မိစ့ၭ Exodus 2

1 တၭ ၦလၧလံဝဲၫအဂံၪ့ဖိၪအကျၩ လဂၩ လ့ၩန့ မၫ လၧလံဝဲၫအဖိၪမုၪ လဂၩလီၫ. 2 ၦမုၪနီၪ ဒၧၩ့ထၪ့တၭ, ဆီၫ့အီၪန့ အဖိၪခွၫတၭ, ဒၪဘၪဝ့ၫ လၧအမွဲ အဂ့ၩနီၪ, အီၪက့ၪၥူၪခွံၬဝ့ၫ လၩၥၧၫ့ဘံၪ့လီၫ. 3 ထီးအအီၪက့ၪၥူၪဝ့ၫ လၥ့ၪလၧၩ့ဘၪတၭ, အၪ့မၩန့ ဆူၬ လၧၦထဲၫ့ဝ့ၫ လၧခီၫ့ဘီၩ့တၭ, ဂုၪဝ့ၫ လၧကျဲၩ့တံၭခိလီၪ့, ဒဲၥံၪ့ထူၭတၭ, အီၪက့ၪ ဖိၪၥၪနီၪ လၧအဖၧၩ့တၭ, အီၪက့ၪလၩ့ဝ့ၫ လၧဖီးထံၫအကျၩ လၧထံၫမိၡါ အနဲၩ့နီၪလီၫ. 4 ဆၧမိမၩ အဝ့ၫဒၪ ဘဲၫၥ့ၪလဲၪ, ဘဲၫၥ့ၪလဲၪနီၪ, ဘဲၫၥိၭ အမိၥ့ၪယၫဝ့ၫ တၭ, အဝဲမုၪလဂၩ ဆၧၫ့ထုၪ့ အီၪယဲၩ့ လၧအဝ့ၫဒၪလီၫ. 5 ဖၫရိၫ အဖိၪမုၪလဂၩ ဂဲၫလၩ့ အၪ့လူထံၫ လၧထံၫမိၡါ တၭ, အဎီးအၡၩ အမုၪလဖၪ လ့ၩဆၧ လၧထံၫမိၡါ အနဲၩ့တၭ, ထီးအဒၪဘၪ ဆူၬနီၪ အီၪလၧဖီးထံၫအကျၩ တၭ, အၪ့မၧၫ့ အဎီးမုၪလဂၩ လ့ၩမၩန့ဝ့ၫလီၫ. 6 ထီးအဝဲထၪ့ဝ့ၫတၭ, ဒၪဘၪ ဖိၪၥၪတၭ, ယိခွါ, ဖိၪၥၪနီၪ ဂၪ့ဝ့ၫဒၪလီၫ. မွဲအယၫ့ၥၭဝ့ၫတၭ, စံၭဝ့ၫဒၪ, အယီၩမွဲ ၦဟံêဘၫဖိၪ အဖိၪခွၫလဂၩလီၫ. 7 တၭ အဝဲမုၪ စံၭဖၫရိၫ အဖိၪမုၪ, မွဲယမိဘၪ လ့ၩကိၭန့နၧၩ လၧၦဟံêဘၫမုၪ လၧအဒုၭအၪ့နူလဂၩ, ဘဲၫၥိၭ အမိဒုၭအၪ့နူ ဖိၪၥၪယီၩ လၧနဂးဆ့ဧၪ. 8 တၭ ဖၫရိၫ အဖိၪမုၪ စံၭအဝ့ၫနီၪ, လ့ၩကဒၪဘီၪ. တၭ ၦမုၪနၩ့လဂၩနီၪ လ့ၩကိၭန့ ဖိၪၥၪအမိလီၫ. 9 တၭ ဖၫရိၫ အဖိၪမုၪနီၪ စံၭအဝ့ၫဒၪ, ထဲၩ့ဆိၬ ဖိၪၥၪ လဂၩယီၩတၭ, ဒုၭအၪ့နူ လၧယဂးဆံၭ; တၭ ယမိဖ့ၪလၫ့ နလံၩ့နလဲၫလီၫ. ၦမုၪနီၪ မၩန့ ဖိၪၥၪတၭ, ဒုၭအၪ့နူဝ့ၫ လီၫ. 10 ဖိၪၥၪနီၪ ဒိၪထၪ့ဝ့ၫတၭ, အမိဂဲၫထဲၩ့ဆိၬဝ့ၫ လၧဖၫရိၫ အဖိၪမုၪ အအီၪတၭ, ကဲၪထၪ့ အဝ့ၫဒၪ အဖိၪခွၫနီၪ, ဖျိၬဝ့ၫအမံၩ့ စမိစ့ၭတၭ, စံၭဝ့ၫဒၪ, အဂဲးဘဲၫယီၩ ယကၠူၭထၪ့ခွံၬ အဝ့ၫ လၧထံၫကျၩလီၫ. 11 ဆၧမၩအၥၭ လၧမုနံၩလဖၪနီၪ စမိစ့ၭ ဒိၪထၪ့ယူၭ တၭ, လ့ၩထၪ့ဝ့ၫ လၧအထၧၫ့ဖုဝဲ အအီၪတၭ, ဒၪဘၪဝ့ၫ လၧအဆၧအွံၪဆၧယိၭတၭ, ဒၪဘၪ ၦအံဇံၭဖိၪ ဖ့ၬ ၦဟံêဘၫဖိၪ အထၧၫ့ဖုဝဲလဂၩလီၫ. 12 ယိဝ့ၫ လၧယီၩလခီၫ ဒဲလၧနီၪလခီၫတၭ, ဒၪဘၪ ၦၡၩ နးဂၩအ့ၬတၭ, ဖ့ၬၥံၫ ၦအံဇံၭဖိၪနီၪ ခုၪ့လၩ့ဘၧၩ့ခွံၬဝ့ၫ လၧမ့ၭကျၩလီၫ. 13 တၭ နံၫနံၩလနံၩနီၪ ထီးအလ့ၩထၪ့ဝ့ၫ, ယိခွါ, ၦဟံêဘၫဖိၪ နံၫဂၩ မၩဒုၪ့လိၬအၥၭတၭ, အဝ့ၫဒၪစံၭ ၦလၧအမၩလတီၩဘၪလဂၩနီၪ, န ကျီၪ့ နၥိၭလဂၩနီၪ မွဲဘၪလဲၪ. 14 တၭ အဝ့ၫဒၪ စံၭဆၧၫ့ဆၧ, မွဲပလၫ အီၪက့ၪနၧၩ လၧၦဒိၪဖၭဒိၪ ဒဲၦစ့ၩရၫ့ခွး လၧပဖၫ့ခိၪ လဂၩလဲၪ; နစံၭ လၧနမိမၩၥံၫ ယၧၩ ဘဲၫနမၩၥံၫ ၦအံဇံၭဖိၪ အၥိၭဆ့ဧၪ; စမိစ့ၭ ၥၭမဲၪဆၧတၭ, စံၭဝ့ၫဒၪ မွဲမၬ ၦၥ့ၪယၫ ဆၧနီၪလမံၩ့လီၫ. 15 ဖၫရိၫ နါဂၧၫ့ ဆၧလမံၩ့နီၪတၭ, အၪ့ဎၬ မၩၥံၫ စမိစ့ၭ လီၫ. စမိစ့ၭ စဲၪ့ထၪ့ခွံၬ လၧဖၫရိၫ အမ့ၬယၫတၭ, လ့ၩ အီၪဝ့ၫ လၧခးမံဒအၫ့နီၪ ဆၧၫ့နၩ့ဝ့ၫ လၧထံၫဖၧၩ့ အနဲၩ့ထံၭလီၫ. 16 ခးမံဒအၫ့ အၡၩလုဆၧ အီၪလၧအဖိၪမုၪ နွ့ၫဂၩတၭ, အဝ့ၫၥံၪ ဂဲၫအၪ့ဒုၪ့ထံၫ, ဒဲမၩဎွ့ၩ ချိၭ လၧထံၫ ဘဲၫၥိၭ အမိဒုၭအီၩ အဖါ အၥိၪ ဒဲအဘ့ၪလဖၪ အထံၫ လီၫ. 17 တၭ ၦယိဆၧဖိၪလဖၪ ဂဲၫနၫ့ထၪ့ခွံၬ အဝ့ၫၥံၪတၭ, စမိစ့ၭ ဂဲထုၪ့ မၩဘိၭမၩဆၧၩ့ အဝ့ၫၥံၪ ဒဲဒုၭအီၩ အၥိၪ ဒဲဘ့ၪၥံၪ အထံၫလီၫ. 18 အဝ့ၫၥံၪနီၪ ဂဲၫ လၧအဖါ စရုၫအ့လၭ အအီၪတၭ, အဆၧစံၭဝ့ၫဒၪ, လၧမုလနံၩယီၩ နၥံၪ ဂဲၫထဲၩ့ ချဲၫ့ချဲၫ့လ့ၬ မွဲဘၪလဲၪ. 19 အဝ့ၫၥံၪစံၭ, ၦအံဇံၭဖိၪလဂၩ မၩဖီၩ့ဖျ့ၭပၧၩ လၧၦယိဆၧဖိၪ အစူၪဖၧၩ့ တၭ, အၪ့ဒုၪ့ထံၫ လၧၫ့လၧၫ့ဎွ့ၩဎွ့ၩ လၧပဂးတၭ, ဒုၭအီၩ ၥိၪ ဒဲဘ့ၪလဖၪ အထံၫလီၫ. 20 တၭ အဝ့ၫဒၪ စံၭအဖိၪမုၪလဖၪနီၪ, မွဲအအီၪခီၫခီၫလဲၪ; နၥံၪ ဂဲၫထဲၩ့ ဒုၭအီၪလၩ့ထး ၦလဂၩနီၪ မွဲဘၪလဲၪ. ကိၭန့ အဝ့ၫဒၪ ဘဲၫၥိၭ အမိအၪ့ဆၧဘီၪ. 21 ဘၪ စမိစ့ၭအၥၭ လၧအမိအီၪဝ့ၫ လၧၦလဂၩနီၪ အၥိၭတၭ, အဝ့ၫနီၪ ဖ့ၪလၫ့ စမိစ့ၭ လၧအဖိၪမုၪ နးဇံၭပိရၫလီၫ. 22 အဝ့ၫဒၪ ဆီၫ့အီၪန့ အဖိၪခွၫတၭ, ဖျိၬအမံၩ့ စဂၧၡၧၫ့လီၫ. အဂဲးဘဲၫယီၩ စံၭဝ့ၫဒၪ, ယမွဲယူၭ ၦမွံၩ လၧၦလခီၫဘၩ့မုး အဖၧၩ့လီၫ. 23 တၭ လၧအၪနံၩအၪၥၫ့ အထးဖၧၩ့နီၪ, ဆၧမၩအၥၭ လၧအံဇံၭ အစဎွၩ ၥံၫဝ့ၫလီၫ. တၭ ၦအံၫစရ့လၭဖိၪ ဂၪ့အုၩဂၪ့ထိၬ လၧအမၩဎီး အဆၧမၩ အကၠီၩ့နီၪ, အဝ့ၫၥံၪ ကိၭၡၭထၪ့ဆၧတၭ, အဆၧအၪ့ကံၩ့အၪ့ယၫ လၧအမၩဎီး အဆၧမၩ အကၠီၩ့နီၪ ထၪ့ဘၭ လၧယွၩအအီၪ တၭ, 24 ယွၩ နါဂၧၫ့ အဂၪ့အုၩဂၪ့ထိၬဆၧတၭ, ယွၩ နၪ့ထၪ့ထဲၩ့ အဆၧအုၩ့လၩ့ လၧစအၫဘြဟၫ့, ဒဲစအံစၭ, ဒဲစယၫကူၭနီၪ, 25 ယွၩ ယိလၩ့ ၦအံစရ့လၭဖိၪတၭ, ယွၩ ယၫ့ၥၭဝ့ၫဒၪလီၫ.

၂ မိစ့ၭ Exodus 3

1 စမိစ့ၭ ယိ အမံၩ့ၡါ ခးမံဒအၫ့ အၡၩလုဆၧ, စယံၭၥြိၫ အၥိၪ ဒဲဘ့ၪလဒီၪ့တၭ, ၥိၫ့ထၪ့ခွံၬ ၥိၪ ဒဲဘ့ၪလဒီၪ့ လၧမံၩ့လၬကျၩ အဝါလခီၫတၭ, ဂဲၫထီၩ့လၧယွၩ အခိၪလီၩ့ ဟိရ့ၭလီၫ. 2 ယဟိဝၩ အၥီၫ့လဂၩ နဲၪဖျီၪထၪ့အၥၭ လၧအဝ့ၫဒၪ လၧမ့ၪခဲၩ အဖၧၩ့ လၧဆၧၡိၬကျၩနီၪ, အဝ့ၫဒၪ ယိဝ့ၫတၭ, ယိခွါ, ဆၧဆူၭထၪ့ဆၧၡိၬနီၪ လၧမ့ၪ လါနၫ့တၭ, အၪ့ ဆၧၡိၬနီၪဆ့အ့ၬ. 3 စမိစ့ၭ စံၭဝ့ၫဒၪ, ယမိကၠၪယၥၭ ဘိၩ့နဲၪ့ယီၩ တၭ, ယိ ဆၧအီၪဖျီၪလၩ့လၭယီၩ, လၧမ့ၪ လအၪ့ဘၪ ဆၧၡိၬလဝၩ့နီၪ အဂဲး လီၫ. 4 တၭ ယဟိဝၩ ဒၪဘၪဝ့ၫ လၧအကၠၪအၥၭ ဘဲၫၥိၭ အမိယိဆၧတၭ, ယွၩ ကိၭထၪ့ အဝ့ၫဒၪ လၧၥံၪ့ဆၧၡိၬလဝၩ့ အၥၭကျၩတၭ, စံၭဝ့ၫဒၪ, စမိစ့ၭဧ့! စမိစ့ၭဧ့! တၭ အဝ့ၫဒၪ စံၭဆၧၫ့ဝ့ၫ, ယအီၪ ထီးယီၩလီၫ. 5 တၭ စံၭဝ့ၫဒၪ, ၥုၭဘူၭနၥၭ ထီးယီၩ လဂ့ၩ, ကွဲၪလၩ့ခွံၬ နခၪ့ဖံၭ အဖျံၩတၭ, ဘဲၪ့လၩ့ခွံၬ နခၪ့ဖံၭနီၪဆံၭ. အဂဲးဘဲၫယီၩ ဆၧအလး ထီးနဆၧၫ့ထုၪ့နီၪ မွဲဂၪ့ခိၪဆံၫ့ဎံၪလီၫ. 6 တၭ စံၭဝ့ၫဒၪ, ယမွဲ နဖါအယွၩ, စအၫဘြဟၫ့ အယွၩ, စအံစၭ အယွၩ, ဒဲစယၫကူၭ အယွၩလီၫ. ထီးနီၪလဖၧၫ့ စမိစ့ၭ ချုၬဘံၭ အမ့ၬလီၫ. အဂဲးဘဲၫယီၩ မွဲအယိ ယွၩအမ့ၬနီၪ ၥၭမဲၪဝ့ၫဒၪလီၫ. 7 တၭ ယဟိဝၩ စံၭဝ့ၫ, ယဒၪဘၪ တၡါယူၭ, ယခ့ၫယၡၩလဖၪ လၧအံဇံၭ အဖၧၩ့ အဆၧၡၪ့ဆၧနၭ, ဒဲယနါဂၧၫ့ယူၭ အဝ့ၫၥံၪ အဆၧကိၭၡၭထၪ့ယူၭ လၧကဆါ လၧအအၪ့မၧၫ့ အဝ့ၫၥံၪ အကၠီၩ့နီၪလီၫ. အဂဲးဘဲၫယီၩ ယၥ့ၪယၫ အၥုၪ့ခိအၥၭဝီၩလီၫ. 8 တၭ ယဂဲၫလၩ့ ဘဲၫၥိၭ ယမိမၩဖီၩ့မၩဖျ့ၭ အဝ့ၫၥံၪ လၧၦအံဇံၭဖိၪ အစူၪဖၧၩ့, ဒဲဒုၭစဲၪ့ထၪ့ခွံၬ လၧခးလဘံၪ့နီၪ အဖၧၩ့, ထီၩ့လၧခးလဘံၪ့ လၧအဂ့ၩ ဒဲလၧအလဲ, ဒဲခးလဘံၪ့ လၧအယွၩဝ့ၫ လၧဆၧနူထံၫ ဒဲန့ၫစၩ့, လၧၦကၫနအၫ့ဖိၪ, ဒဲၦဟ့ၥၭဖိၪ, ဒဲၦအၫမိၫဖိၪ, ဒဲၦပံရ့ၭဖိၪ, ဒဲဟံဝဲၭဖိၪ ဒဲၦယ့ဘုၫဖိၪၥံၪအလးလီၫ. 9 တၭ ယိခွါ, ဘိၩ့နဲၪ့ယီၩ, ၦအံၫစရ့လၭဖိၪ အဆၧဂၪ့ကိၭဂၪ့ၡၭနီၪ ထၪ့ဘၭ လၧယအီၪတၭ ယဒၪဆ့ယူၭ, အဝ့ၫၥံၪ အဆၧအၧၩ့ဆၧၥၫ့ အဆၧၡၪ့ဆၧနၭ လၧၦအံဇံၭဖိၪလဖၪ မၩဝ့ၫလီၫ. 10 တၭ ဘိၩ့နဲၪ့ယီၩ, ဂဲၫဘီၪ, ယမိအၪ့မၧၫ့လၩ့ နလ့ၩ လၧဖၫရိၫ အအီၪ ဘဲၫၥိၭ နမိဒုၭစဲၪ့ထၪ့ ယခ့ၫယၡၩခမျၧး ၦအံၫစရ့လၭဖိၪ လၧအံဇံၭ အဖၧၩ့နီၪလီၫ. 11 တၭ စမိစ့ၭ စံၭယွၩ, ယဝ့ၫဒၪယီၩ ယမွဲ ပလၫ လၧအမိလ့ၩ လၧဖၫရိၫ အအီၪတၭ, ဒုၭစဲၪ့ထၪ့ခွံၬ ၦအံၫစရ့လၭဖိၪ လၧအံဇံၭ အဖၧၩ့ လဂၩလဲၪ. 12 တၭ အဆၧချဲၩ့ဆၧၫ့ဝ့ၫဒၪ, ယမိ အီၪတၡါ လၧနၥိၭလီၫ. တၭ အယီၩမွဲ ဆၧမၩနဲၪ့ လၧယအၪ့မၧၫ့လၩ့နၧၩ, ထီးနဒုၭစဲၪ့ထၪ့ခွံၬ ၦခမျၧး လၧအံဇံၭ အဖၧၩ့တၭ, နၥံၪ မိမၩ ယွၩ အဆၧ လၧခိၪလီၩ့လဖျိၪ့ယီၩ အလီၩ့လီၫ. 13 တၭ စမိစ့ၭ စံၭယွၩ, ယိခွါ, ယဝ့ၫဒၪယီၩ ယ အ့ၪထီၩ့လၧၦအံၫစရ့လၭဖိၪ အအီၪတၭ, ယစံၭအဝ့ၫၥံၪ, နၥံၪ အဖါလဖၪအယွၩ အၪ့မၧၫ့လၩ့န့ယၧၩ လၧနၥံၪအအီၪ တၭ, အဝ့ၫၥံၪ မိစံၭယၧၩ, အမံၩ့, မွဲဆၧနီၪလမံၩ့လဲၪ; တၭ ယမိဘၪစံၭဆၧၫ့ အဝ့ၫၥံၪ ဘဲၫၥ့ၪလဲၪ. 14 တၭ ယွၩ စံၭစမိစ့ၭ, ယမွဲ ဆၧအီၪ, တၭ အဝ့ၫနီၪ စံၭဝ့ၫဒၪ, နဘၪလီၩဘၪ ၦအံၫစရ့လၭဖိၪ ဘဲၫယီၩ, ယအီၪ အၪ့မၧၫ့လၩ့ယၧၩ လၧနၥံၪ အအီၪလီၫ. 15 တၭ ယွၩ စံၭစမိစ့ၭ နဘၪစံၭ ၦအံၫစရ့လၭဖိၪ ဘဲၫယီၩ, ယဟိဝၩ နၥံၪအဖါၥံၪအယွၩ, စအၫဘြဟၫ့အယွၩ, စအံစၭအယွၩ, စယၫကူၭအယွၩ အၪ့မၧၫ့လၩ့ယၧၩ လၧနၥံၪအအီၪလီၫ. အနီၪမွဲ ယမံၩ့ အဆိၩဆိၩအကၠၪကၠၪ, ဒဲအနီၪ, မွဲဆၧဒုၭနၪ့ထၪ့ထဲၩ့ယၧၩ အဆိၩဆိၩအကၠၪကၠၪလီၫ. 16 လ့ၩဘီၪ, တၭ ဒုၭအီၪကိၩ့အီၪကီၪ့ ၦအံၫစရ့လၭဖိၪ အၥုၪ့က့ၭအၥၭၡါလဖၪတၭ, စံၭအဝ့ၫၥံၪ, ယဟိဝၩ နၥံၪအဖါလဖၪအယွၩ, စအၫဘြဟၫ့, စအံစၭ, စယၫကူၭအယွၩ နဲၪဖျီၪထၪ့အၥၭ လၧယၧၩတၭ, စံၭဝ့ၫဒၪ, ယအီၪၡီၩ့ တၡါယူၭ နၥံၪ, ဒဲဆၧလၧအမၩနၥံၪ လၧအံဇံၭ အဖၧၩ့ ယဒၪဘၪယူၭ. 17 တၭ ယလီၩဘၪယူၭ, ယမိဒုၭလ့ၩထၪ့ခွံၬ နၥံၪ လၧအံဇံၭ အဆၧၡၪ့ဆၧနၭ အဖၧၩ့ ထီၩ့လၧၦကၫနအၫ့ဖိၪ, ဒဲၦဟ့ၥၭဖိၪ, ဒဲၦအၫမိၫဖိၪ, ဒဲၦပံရ့ၭဖိၪ, ဒဲၦဟံဝဲၭ, ဒဲယ့ဘုၫဖိၪၥံၪ အခး, ထီၩ့လၧခးလဘံၪ့ လၧအယွၩလၩ့ လၧဆၧနူထံၫ, ဒဲန့ၫစၩ့လီၫ. 18 တၭ အဝ့ၫၥံၪ မိခိၭနၪ နလူတၭ, နဘၪဂဲၫနဝ့ၫ, ဒဲၦအံၫစရ့လၭဖိၪ အၥုၪ့က့ၭအၥၭၡါ, လၧအံဇံၭ အစဎွၩ အအီၪတၭ, နၥံၪ ဘၪစံၭ အဝ့ၫ, ယဟိဝၩ, ၦဟံêဘၫဖိၪအယွၩ ဒၪဘၪလိၬအၥၭ လၧပၧၩတၭ, ဘိၩ့နဲၪ့ယီၩ ဒုၭလ့ၩလါပၧၩ ၥၧၫ့နံၩဖၧၩ့ၥၭ လၧမံၩ့လၬကျၩ, ဘဲၫၥိၭ ပမိလုထၪ့ဆၧ လၧယဟိဝၩ ပယွၩနီၪဆံၭ. 19 တၭ ယၥ့ၪယၫယဝ့ၫ လၧဆၧအစူၪဆီၪ့ အခၪ့ဆီၪ့ အ့ၪလအီၪဘၪတၭ, အံဇံၭအစဎွၩ ဖ့ၪလၫ့ နၥံၪ လ့ၩအ့ၬ. 20 ယမိယၩ့ထၪ့ ယစူၪတၭ, ထး အံဇံၭ လၧဆၧလၩ့လိလၩ့လၭ, လၧယမိမၩ လၧအၥၭခံဖၧၩ့ ထီးအလူၬလီၫ. တၭ ဆၧလဖၪနီၪအလးခဲၫ့မွဲ အမိကွဲၪဖျါ နၥံၪလီၫ. 21 ယမိဖ့ၪလၫ့ ၦခမျၧးနီၪ လၧဆၧအခိးအတၩ လၧၦအံဇံၭဖိၪ အမ့ၬယၫတၭ, ထီးနၥံၪ အ့ၪလ့ၩထၪ့ခွံၬနီၪ, ဆၧမိမၩအၥၭ လၧနၥံၪ မိလ့ၩထၪ့ဘၪ ပျီၩပျီၩအ့ၬ, 22 တၭ ကယဲ ၦမုၪ လဂၩလါလါ, မိအၪ့ကံၩ့ ကယၧၩ့စ့ၩ ဒဲကယၧၩ့ထီၫ့, ဒဲဆၧကီၩ့ဆၧၥိၭ လၧၦအီၪလၧအနဲၩ့ထံၭ, ဒဲၦအီၪမွံၩ လၧအဂံၪ့ဖၧၩ့, ဒဲနၥံၪ မိဒုၭကီၩ့ဒုၭၥိၭ နၥံၪအဖိၪခွၫၥံၪ, ဒဲနၥံၪအဖိၪမုၪၥံၪ, ဒဲနၥံၪ မိအၪ့ဂူၬန့ ၦအံဇံၭဖိၪ အဆၧလီၫ.

၂ မိစ့ၭ Exodus 4

1 တၭ စမိစ့ၭ စံၭဆၧၫ့ဆၧတၭ, စံၭဝ့ၫဒၪ, ယိခွါ, အဝ့ၫၥံၪ မိနဲၩယၧၩအ့ၬ. တၭ မိခိၭနၪ ယလူအ့ၬ, အဂဲးဘဲၫယီၩ မိစံၭဝ့ၫ, ယဟိဝၩ နဲၪဖျီၪထၪ့အၥၭ လၧနၧၩအ့ၬ. 2 တၭ ယဟိဝၩ စံၭအဝ့ၫ, ဆၧအီၪလၧနစူၪဖၧၩ့မွဲ ဆၧနီၪမံၩ့လဲၪ; တၭ အဝ့ၫဒၪစံၭ, မွဲနိၪထိၭဘီၩ့လီၫ. 3 တၭ အဆၧစံၭဝ့ၫဒၪ, ခွံၬလၩ့ခွံၬ လၧဂၪ့ခိၪဆံၭ. တၭ အဝ့ၫနီၪ ခွံၬလၩ့ခွံၬဝ့ၫ လၧဂၪ့ခိၪနီၪတၭ, ဆၧကဲၪထၪ့ ဂူလဘီၩ့ တၭ, စမိစ့ၭ စဲၪ့ခွံၬ လၧအမ့ၬယၫလီၫ. 4 ယဟိဝၩစံၭ စမိစ့ၭ, ယူၬထၪ့ နစူၪတၭ, ဖီၪ့န့ လၧအမ့နီၪဆံၭ. အဆၧယူၬထၪ့အစူၪတၭ, မၩန့ဝ့ၫနီၪ, ဆၧကဲၪထၪ့ထဲၩ့ နိၪထိၭဘီၩ့ လၧအစူၪဖၧၩ့, 5 ဘဲၫၥိၭ အဝ့ၫၥံၪ မိနဲၩ လၧယဟိဝၩ, အဖါလဖၪအယွၩ, စအၫဘြဟၫ့အယွၩ, စအံစၭအယွၩ, စယၫကူၭအယွၩနီၪ နဲၪဖျီၪထၪ့ယူၭ အၥၭ လၧနမ့ၬယၫယူၭ အဂဲးလီၫ. 6 တၭ ယဟိဝၩ စံၭအဝ့ၫဒၪ, အီၪက့ၪ နစူၪ လၧနၥၭနၫၡါ အဖၧၩ့ဆံၭ; အဝ့ၫ ဒုၭနုၬ အစူၪ လၧအၥၭနၫၡါ အဖၧၩ့တၭ, ထုၭထၪ့ဝ့ၫနီၪ, ယိခွါ, အစူၪခံၫထူၬထၪ့ကဲၪ ဘဲၫမူၭခိၪဖီၫ အၥိၭနီၪလီၫ. 7 တၭ အဆၧစံၭဝ့ၫဒၪ, အီၪက့ၪထဲၩ့ဒီၭ နစူၪ လၧနၥၭနၫၡါ အဖၧၩ့နီၪဆံၭ. တၭ အဝ့ၫနီၪ အီၪက့ၪထဲၩ့ အစူၪ လၧအၥၭနၫၡါ အဖၧၩ့တၭ, ထုၭထၪ့ထဲၩ့ဝ့ၫ လၧအၥၭနၫၡါနီၪ, ယိခွါ, ကဲၪထဲၩ့ဝ့ၫ ဘဲၫအယၪ အၥိၭနီၪလီၫ. 8 ဆၧမိမၩအၥၭ လၧအဝ့ၫၥံၪ အ့ၪလနဲၩဘၪနၧၩတၭ, အ့ၪလနဲၩဘၪ ဆၧမၩနဲၪ့အခၪ့ထံၭ အလူတၭ, မိခိၭနၪ ဆၧမၩနဲၪ့လၧခဲၫ့လမံၩ့ အလူ နီၪလီၫ. 9 တၭ ဆၧမိမၩအၥၭ လၧအဝ့ၫၥံၪနီၪ, အ့ၪလနဲၩဘၪ ဆၧမၩနဲၪ့ နံၫမံၩ့ယီၩတၭ, အ့ၪလခိၭနၪဘၪ နလူနီၪ, နဘၪမၩန့ ထံၫ လၧထံၫမိၡါ အဖၧၩ့တၭ, လူၫလၩ့ လၧခီၫ့လီၫ. တၭ ထံၫ လၧနမၩန့ လၧထံၫမိၡါ အဖၧၩ့နီၪ မိကဲၪထၪ့ ဆၧၥွံၪ လၧခီၫ့လီၫ. 10 တၭ စမိစ့ၭ စံၭယဟိဝၩ, ပျဲၩဒၪခလူၬဆံၭ, ယကဆါဧ့, လၧအၥၫ့မွဲဂ့ၩ, လၧနချဲၩ့ဒုၪ့ နဎီးနၡၩ အလးခဲၫ့မွဲဂ့ၩ, ယမွဲ ၦလၧအချဲၩ့ဆၧၥ့ၪနီၪ, မွဲအ့ၬ, အဂဲးဘဲၫယီၩ ယဝ့ၫဒၪယီၩ, ယနိၭ ဒဲယဖျ့ၩယီၩ ဎၧၫ့ဝ့ၫဒၪလီၫ. 11 တၭ ယဟိဝၩ စံၭအဝ့ၫ, မွဲပလၫ အီၪက့ၪ နိၭ လၧၦၡၩလဂၩလဲၪ; ဒဲမွဲပလၫ အီၪက့ၪ ၦချဲၩ့ဘုၭထၬ, ၦနါအၧၩ့, ၦဒၪဆၧၥ့ၪ, ၦမ့ၬဘျီၪနီၪ လဂၩလဲၪ; ယၧၩ, ယဟိဝၩ မွဲအ့ၬဧၪ. 12 တၭ ဘိၩ့နဲၪ့ယီၩ, လ့ၩဘီၪ, ယမိအီၪလၧနနိၭတၭ, နမိချဲၩ့ဆၧ ဘဲၫၥ့ၪလဲၪ ဘဲၫၥ့ၪလဲၪနီၪ, ယမိၥီၪ့လိၪနၧၩ လီၫ. 13 တၭ အဝ့ၫနီၪ စံၭ, ကဆါဧ့, ယအၪ့ကံၩ့နၧၩ အၪ့မၧၫ့လၩ့လါ ၦလၧအဘၪနၥၭ လဂၩနီၪဆံၭ. 14 ယဟိဝၩ အၥၭထၪ့ခဲၩထၪ့ဘၪ စမိစ့ၭတၭ, စံၭဝ့ၫဒၪ, ၦလံဝဲၫဖိၪ, စအၫရၧၫ့နီၪ, မွဲနထၧၫ့ဖုဝဲအ့ၬဧၪ. ယၥ့ၪယၫ လၧအဝ့ၫဒၪ ချဲၩ့ဆၧၥ့ၪလီၫ. လၧနီၪအမ့ၬယၫ, ယိခွါ, အဝ့ၫဒၪ ဂဲၫဆီးနၧၩတၭ, ထီးအဒၪဘၪနၧၩ, မိၥုၪ့ထိၬၥၭထိၬဝ့ၫလီၫ. 15 နဘၪချဲၩ့ဆၧ လၧအဝ့ၫနီၪ, အီၪက့ၪ ဆၧချဲၩ့ လၧအနိၭဖၧၩ့တၭ, ယမိအီၪလၧနနိၭ, ဒဲအဝ့ၫဒၪ အနိၭတၭ, နၥံၪ မိမၩဆၧ ဘဲၫၥ့ၪလဲၪ, ဘဲၫၥ့ၪလဲၪ, ယမိၥီၪ့လိၪ နၥံၪလီၫ. 16 အဝ့ၫဒၪနီၪ မိချဲၩ့ လၧၦခမျၧး လၧနဂးတၭ, အဝ့ၫဒၪ မိအီၪဘၪ လၧနဂး, လၧနိၭအလး; တၭ နဝ့ၫဒၪ နမိကဲၪထၪ့ ဘဲၫယွၩၥိၭ လၧအဂးလီၫ. 17 န ဘၪမၩန့ နိၪထိၭဘီၩ့ လၧနစူၪဖၧၩ့တၭ, နဘၪမၩ ဆၧလၩ့လၭလဖၪ လၧဆၧနီၪလီၫ. 18 စမိစ့ၭ လ့ၩထၪ့တၭ, ထဲၩ့ထဲၩ့ဝ့ၫ လၧအမံၩ့ၡါ, စယံၭၥြိၫ အအီၪနီၪ, စံၭဝ့ၫ, ဒုၭစဲၪ့ထၪ့ခွံၬယၧၩတၭ, ဒုၭထဲၩ့ထဲၩ့ ယၧၩ လၧယထၧၫ့ဖုဝဲလဖၪ အအီၪ, လၧအံဇံၭ အဖၧၩ့တၭ, အဝ့ၫၥံၪ မၧၫ့ဒံၭဧၪနီၪ, ယမိၥ့ၪယၫလီၫ. တၭ စယံၭၥြိၫ စံၭ စမိစ့ၭ, လ့ၩကဒၪမုၬမုၬဘီၪ. 19 တၭ ယဟိဝၩ စံၭစမိစ့ၭ လၧခးမံဒအၫ့ အဖၧၩ့နီၪ, လ့ၩဘီၪ. ထဲၩ့ထဲၩ့ လၧအံဇံၭ အဖၧၩ့ဆံၭ, အဂဲးဘဲၫယီၩ, ၦလဖၪ လၧအအၪ့ဎၬ နၥၭမၧၫ့နီၪ ၥံၫယူၭ ထီးအလူၬယူၭ. 20 စမိစ့ၭ မၩန့ အမၫ, ဒဲအဖိၪခွၫလဖၪတၭ, ဒုၭထူၬထၪ့ အဝ့ၫၥံၪ လၧကၥ့ၪယီၩ့တၭ, ထဲၩ့ထဲၩ့ဝ့ၫ လၧခးအံဇံၭ အဖၧၩ့လီၫ. တၭ စမိစ့ၭ အၪ့မၩန့ ယွၩအနိၪထိၭဘီၩ့ လၧအစူၪဖၧၩ့လီၫ. 21 တၭ ယဟိဝၩ စံၭစမိစ့ၭ, ထီးန အ့ၪလ့ၩဆၧ ဘဲၫၥိၭ နမိထဲၩ့ထဲၩ့ လၧခးအံဇံၭနီၪ, ယိခွါ, ကယဲ ဆၧလၩ့လၭ အဆၧမၩနဲၪ့ လၧယအီၪက့ၪ လၧနစူၪဖၧၩ့နီၪ, မၩ လၧဖၫရိၫ အမ့ၬယၫဆံၭ. ယမိဒုၭဆီၪ့ထၪ့ အၥၭတၭ, လမိကွဲၪဖျါဘၪ ၦခမျၧးလီၫ. 22 တၭ နဘၪစံၭ ဖၫရိၫ, ယဟိဝၩ စံၭဘဲၫယီၩ, ၦအံၫစရ့လၭမွဲ ယဖိၪခွၫ, ယဖိၪဝဲၡါလီၫ. 23 တၭ ယစံၭ, ကွဲၪဖျါခွံၬ ယဖိၪခွၫ, ဘဲၫၥိၭ အမိမၩ ယဆၧဆံၭ. န အ့ၪလကွဲၪဖျါခွံၬဘၪနီၪ, ယိခွါ, ယမိမၩၥံၫ နဖိၪခွၫ, နဖိၪဝဲၡါလီၫ. 24 ဆၧမၩအၥၭ လၧဖၧၩ့ၥၭ, ထီးအအီၪလၧ၁ရိၬဖၧၩ့ နီၪ, ယဟိဝၩ ဒၪဘၪ အဝ့ၫတၭ, အၪ့ဎၬ မၩၥံၫဝ့ၫလီၫ. 25 တၭ နးဇံၭပိရၫ အၪ့မၩန့ထၪ့ လိး လၧအအဲၪ့ဝ့ၫတၭ, ကူၭတရံၭ အဖိၪခွၫ အဆၧခိၪဖံၭတၭ, ခွံၬလၩ့ဝ့ၫ လၧအခၪ့ထံၭ, စံၭဝ့ၫဒၪ, မွဲမၬ, နမွဲ ဝၩ ဘၪဆဲၫ့ လၧဆၧၥွံၪ လၧယဂးတၭ; ဆၧဖျါခွံၬဝ့ၫလီၫ. 26 ထီးနီၪလဖၧၫ့ နးဇံၭပိရၫ စံၭဝ့ၫဒၪ, နမွဲ ဝၩ ဘၪဆဲၫ့ လၧဆၧၥွံၪ လၧဆၧကူၭတရံၭ အကၠီၩ့လီၫ. 27 တၭ ယဟိဝၩ စံၭစအၫရၧၫ့, လ့ၩဆီး စမိစ့ၭ လၧမံၩ့လၬကျၩ အဖၧၩ့နီၪဆံၭ. တၭ အဝ့ၫဒၪ လ့ၩဆီးဝ့ၫ လၧယွၩ အခိၪလီၩ့နီၪတၭ, အဲၪဂါဝ့ၫလီၫ. 28 တၭ စမိစ့ၭ လီၩဘၪ စအၫရၧၫ့ လၧယဟိဝၩ အၪ့မၧၫ့လၩ့ဝ့ၫ လၧဆၧချဲၩ့ ထီးအလူၬ, ဒဲဆၧလၩ့လၭလဖၪ လၧအမၪလူၬဝ့ၫ ထီးအလူၬလီၫ. 29 တၭ စမိစ့ၭ ဒဲစအၫရၧၫ့ လ့ၩဒုၭအီၪကီၪ့ ၦအံၫစရ့လၭဖိၪ အၥုၪ့က့ၭၥၭၡါ ထီးအလူၬလီၫ. 30 တၭ စအၫရၧၫ့ လီၩလၩ့လၬလၩ့ ဆၧချဲၩ့ လၧယဟိဝၩ လီၩဘၪ စမိစ့ၭ ထီးအလူၬ, ဒဲမၩလၩ့လၭ ဆၧလဖၪ လၧၦခမျၧး အမ့ၬယၫ လီၫ. 31 ၦခမျၧး နဲၩထဲၩ့ဝ့ၫတၭ, နါဂၧၫ့ဝ့ၫ လၧယဟိဝၩ အီၪၡီၩ့ယူၭ အံၫစရ့လၭဖိၪနီၪ, ဒဲလၧအယိယူၭ အဆၧၡၪ့ဆၧနၭယူၭ; ထီးနီၪလဖၧၫ့ အဝ့ၫၥံၪ ၡီၫ့လၩ့အခိၪတၭ ဘိၪ့ထၪ့ဘၩထၪ့ဆၧလီၫ.

၂ မိစ့ၭ Exodus 5

1 လၧခဲၫ့ထဲၩ့တၭ, စမိစ့ၭ ဒဲစအၫရၧၫ့ လ့ၩနုၬတၭ, စံၭ ဖၫရိၫ, ယဟိဝၩ ၦအံၫစရ့လၭအယွၩ စံၭဘဲၫယီၩ, ကွဲၪဖျါခွံၬ ယၡၩခမျၧး ဘဲၫၥိၭ အမိလ့ၩမၩဘိၪ့ လၧယဂး, လၧမံၩ့လၬကျၩနီၪဆံၭ. 2 တၭ ဖၫရိၫ စံၭဝ့ၫဒၪ, ဘဲၫၥိၭ ယမိခိၭနၪ အလူတၭ, ကွဲၪဖျါခွံၬ အံၫစရ့လၭနီၪ, ယဟိဝၩမွဲ ပလၫလဂၩလဲၪ. ယဟိဝၩ ယၥ့ၪယၫအ့ၬ; တၭ ယကွဲၪဖျါခွံၬ အံၫစရ့လၭဖိၪဆ့အ့ၬ. 3 တၭ အဝ့ၫၥံၪ စံၭဆၧၫ့, ၦဟံêဘၫဖိၪအယွၩ အီၪၡီၩ့ယူၭ ပၧၩယူၭတၭ; ဒုၭလ့ၩလါပၧၩဘီၪ; ဘဲၫၥိၭ ပမိလ့ၩ လၧမံၩ့လၬကျၩ ၥၧၫ့နံၩဖၧၩ့ၥၭနီၪ, ဒဲလုထၪ့ ယဟိဝၩ ပယွၩနီၪဆံၭ. အ့ၪလမွဲဘၪ ဘဲၫနီၪတၭ, ဘၪလဘၪ အဆၧမိဒုၭဘၪ ဘၪခိၬပၧၩ လၧဆၧၥံၫချဲၫ့မွဲဂ့ၩ, လၧဖၩ့ၥံၪနၭၥံၪ မွဲဂ့ၩနီၪလီၫ. 4 တၭ အံဇံၭ အစဎွၩ စံၭအဝ့ၫၥံၪ, မွဲဘၪနီၫ လၧနၥံၪ, စမိစ့ၭ ဒဲစအၫရၧၫ့ ပဒၩ့ ၦခမျၧး လၧအမၩ ဆၧနီၪလဲၪ. လ့ၩ မၩကဒၪ နၥံၪအဆၧမၩနီၪ အ့ၪဆီၪ့ဘီၪ. 5 တၭ ဖၫရိၫ စံၭဝ့ၫဒၪ, ယိခွါ, ဘိၩ့နဲၪ့ယီၩ ထံၫၥံၪခးၥံၪ အၡၩခမျၧး အီၪ အၪမၬလီၫ. တၭ နၥံၪ ဒုၭအီၪထီ အဝ့ၫၥံၪ လၧအဆၧဖံၭဆၧမၩနီၪကၨ! 6 တၭ ဆၧလၧမုလနံၩဎးနီၪ ဖၫရိၫ မၪလူၬ ၦခမျၧး အကဆါၥံၪ အၪ့မၧၫ့ဆၧနီၪ, ဒဲၦကဲၪအခိၪလဖၪတၭ, စံၭဝ့ၫဒၪ, 7 ဖ့ၪလၫ့ ၦခမျၧး လၧလီခၫ့ ဘဲၫၥိၭ အမိမၩ အၩ့ကတဲၩလဖၪ, ဘဲၫလၧမုဂၪတဂၪ အၥိၭနီၪ လဂ့ၩ, မွဲအဝ့ၫၥံၪ လ့ၩအၪ့ထုၫ့ကီၪ့ဒၪဝ့ၫ လၧအဂးဆံၭ. 8 တၭ အၩ့ကတဲၩလဖၪ, ဎွ့ၩဎီၩ့ ဘဲၫဆၧစ့ၩရၫ့ လၧအမၩဝ့ၫ လၧမုဂၪတဂၪ အၥိၭနီၪ, အၪ့မၧၫ့ အမၩဆံၭ; ထီးမၩၡၩလၩ့ လဂ့ၩ, အဂဲးဘဲၫယီၩ အဝ့ၫၥံၪ ဆၧကၠုၪ့အၥၭလီၫ. မၩအၥၭဘဲၫနီၪတၭ, ကိၭၡၭထၪ့ဆၧ, စံၭဝ့ၫ, ဒုၭလ့ၩလါပၧၩ ဘဲၫၥိၭ ပမိလုထၪ့ ပယွၩနီၪဆံၭ. 9 မၩဎၧၫ့ထၪ့ ၦလဖၪနီၪ အဆၧမၩတၭ, ဒုၭမၩ အဝ့ၫၥံၪနီၪဆံၭ. မွဲအဝ့ၫၥံၪ ထီးခိၭနၪ ဆၧချဲၩ့ပျီၩပျီၩနီၪ လဂ့ၩ. 10 ၦခမျၧး အကဆါ အၪ့မၧၫ့ဆၧလဖၪနီၪ, ဒဲၦကဲၪအခိၪလဖၪ စဲၪ့ထၪ့ဝ့ၫတၭ, ချဲၩ့ဆၧ လၧၦခမျၧးတၭ, စံၭဝ့ၫဒၪ, ဖၫရိၫ စံၭဘဲၫယီၩ, ယမိဖ့ၪလၫ့ နၥံၪ လၧလီခၫ့အ့ၬ. 11 လ့ၩအၪ့မၩန့ လီခၫ့ လၧနၥံၪ မိဒၪန့ လစီၪ့စီၪ့နီၪဆံၭ. မွဲလါနၫ့ ဆၧမိမၩၡၩလၩ့ နၥံၪ အဆၧမၩ နးမံၩ့အ့ၬ. 12 တၭ ၦခမျၧး လၩ့မုလၩ့ဖၭ လၧအံဇံၭ ထၧၫ့ခးယၫ, ဘဲၫၥိၭ အမိအၪ့ထုၫ့ လီထိၭနၫ လၧလီခၫ့အလးလီၫ. 13 ဆၧအွံၪဆၧယိၭ အကဆါလဖၪနီၪ, အၪ့မၧၫ့ဝ့ၫ ဆီၪ့ဆီၪ့လ့ၬတၭ, စံၭဝ့ၫဒၪ, မၩ နၥံၪအဆၧမၩ ထီးအဂီၩ့, နၥံၪအဆၧမၩ လၧလနံၩအဂး လနံၩအဂး ဘဲၫလၧလီခၫ့ အီၪဝ့ၫ အၥိၭနီၪ ဆံၭ. 14 တၭ ၦအံၫစရ့လၭဖိၪ အၡၩကဲၪအခိၪၥံၪ လၧဖၫရိၫ အဆၧအွံၪဆၧယိၭ အကဆါလဖၪ အီၪက့ၪ လၧအဝ့ၫၥံၪ အဖၫ့ခိၪလဖၪနီၪ, ဘၪ ဆၧထးဝ့ၫတၭ, ဆၧစံၭ အဝ့ၫၥံၪ, လၧမုဂၪလနံၩ ဒဲလၧမုဆၫလနံၩယီၩ, နၥံၪ မၩ အၩ့ကတဲၩလဖၪ လဎွ့ၩဎီၩ့ဘၪ ဘဲၫဆၧမၪလူၬ နၥံၪ လၧမုဂၪတဂၪ အၥိၭနီၪ မွဲဘၪလဲၪ. 15 တၭ ၦအံၫစရ့လၭဖိၪ လၧအကဲၪအခိၪၥံၪ ဂဲၫ လၧဖၫရိၫ အအီၪ ကိၭထၪ့တၭ, စံၭဝ့ၫဒၪ, နမၩ နဎီးနၡၩလဖၪ ဘဲၫယီၩ မွဲဘၪလဲၪ. 16 ဆၧလဖ့ၪလၫ့ဘၪ လီခၫ့ လၧနဎီးနၡၩ တၭ, အဝ့ၫၥံၪ စံၭပၧၩ, မၩ အၩ့ကတဲၩ ဆံၭ, တၭ ယိခွါ, နဎီးနၡၩၥံၪ ဘၪ ဆၧထးဝ့ၫတၭ, ဆၧဒဲၩဘၭ အီၪလၧနခ့ၫနၡၩခမျၧးဒၪ နဝ့ၫအလီၩ့လီၫ. 17 တၭ အဝ့ၫနီၪ စံၭဝ့ၫဒၪ, ဆၧကၠုၪ့နၥံၪအၥၭ, ဆၧကၠုၪ့နၥံၪအၥၭလီၫ. အခိးမွဲဘဲၫနီၪတၭ, နၥံၪစံၭ, ဒုၭလ့ၩပၧၩ ဘဲၫၥိၭ ပမိလ့ၩလုထၪ့ ယဟိဝၩ အၥိၭနီၪဆံၭ. 18 တၭ ဘိၩ့နဲၪ့ယီၩ လ့ၩ မၩဆၧ ဆံၭ. တၭ ၦဘၪဖ့ၪလၫ့ လီခၫ့ လၧနၥံၪ နးဂၩအ့ၬ, မွဲလါနၫ့တၭ, နၥံၪ ဘၪဖ့ၪလၫ့ အၩ့ကတဲၩ ဎွ့ၩဎီၩ့ လၧဆၧစ့ၩရၫ့လီၫ. 19 တၭ ၦစံၭဝ့ၫ, နၥံၪ အအၩ့ကတဲၩလဖၪ, ဘၪဆဲၫ့ လၧနၥံၪ မၩဆၧ လနံၩအဂး လနံၩအဂး လၩ့ၡၩဘၪအ့ၬ အကၠီၩ့နီၪတၭ, ၦအံၫစရ့လၭဖိၪ လၧအကဲၪ အခိၪလဖၪ ဒၪဘၪဝ့ၫ လၧအအီၪ လၧဆၧအၧၩ့ အဖၧၩ့လီၫ. 20 တၭ လၧအဝ့ၫၥံၪ စဲၪ့ထၪ့ လၧဖၫရိၫ အအီၪနီၪ, ဘၪခီၩ့ လၧစမိစ့ၭ ဒဲစအၫရၧၫ့ အီၪ ဆၧၫ့ထုၪ့ဝ့ၫ လၧဖၧၩ့ၥၭ, 21 တၭ စံၭအဝ့ၫၥံၪ, မွဲယဟိဝၩ ယိ နၥံၪတၭ စ့ၩရၫ့ဆၧဆံၭ. အဂဲးဘဲၫယီၩ ပဆၧနၧၫ့မၧၫ့နီၪ နၥံၪ မၩကဲၪထၪ့ယူၭ ဆၧနၧၫ့အုၪယူၭ လၧဖၫရိၫ အမ့ၬယၫ, ဒဲလၧအခ့ၫအၡၩၥံၪ အမ့ၬယၫ, ဒဲဖ့ၪလၫ့ နၭလဘံၪ့ လၧအဝ့ၫၥံၪ အစူၪဖၧၩ့, ဘဲၫအမိမၩၥံၫပၧၩ အၥိၭလီၫ. 22 စမိစ့ၭ ထဲၩ့ထဲၩ့ လၧယဟိဝၩ အအီၪတၭ, စံၭဝ့ၫ, ကဆါဧ့, နမၩအၧၩ့မၩနၭ ၦခမျၧးယီၩ မွဲဘၪလဲၪ. မွဲဘၪနီၫ နအၪ့မၧၫ့လၩ့ယၧၩလဲၪ. 23 လၧယဂဲၫချဲၩ့ဆၧ လၧနမံၩ့ လၧဖၫရိၫအအီၪ လံၩလံၩနီၪ, အဝ့ၫဒၪ မၩအၧၩ့မၩနၭ ၦခမျၧးနီၪတၭ, နမၩဖီၩ့ဖျ့ၭ နခ့ၫနၡၩ လၩလါ အ့ၬ.

၂ မိစ့ၭ Exodus 6

1 တၭ ယဟိဝၩ စံၭစမိစ့ၭ, ဘိၩ့နဲၪ့ယီၩ ယမိမၩ ဖၫရိၫ ဘဲၫၥ့ၪလဲၪ, ဘဲၫၥ့ၪလဲၪနီၪ, နမိဒၪဘၪလီၫ. အဂဲးဘဲၫယီၩ အဝ့ၫဒၪ မိကွဲၪဖျါခွံၬ အဝ့ၫၥံၪ လၧအစူၪဆီၪ့, ဒဲမိနၫ့ထၪ့ခွံၬ အဝ့ၫၥံၪ လၧအခးဖၧၩ့ လၧအစူၪဆီၪ့လီၫ. 2 ယွၩ ချဲၩ့ဆၧ လၧစမိစ့ၭတၭ, စံၭအဝ့ၫ, ယဝ့ၫဒၪယီၩ, ယမွဲ ယဟိဝၩ လီၫ. 3 တၭ ယနဲၪဖျီၪထၪ့ယၥၭ လၧစအၫဘြဟၫ့, ဒဲစအံစၭ, ဒဲစယၫကူၭ, လၧယမံၩ့, ယွၩၥ့ၪဆၧလူၬ လီၫ. အ့ၪမွဲ လၧယမံၩ့, ယဟိဝၩနီၪ, ယဒုၭၥ့ၪယၫ အဝ့ၫၥံၪအ့ၬ. 4 တၭ ယအီၪက့ၪဂုး အီၪက့ၪခၧၫ့ယူၭ ယဆၧအုၩ့လၩ့ လၧအဝ့ၫၥံၪ လၧယမိဖ့ၪလၫ့ အဝ့ၫၥံၪ လၧခးကၫနအၫ့ လၧအဝ့ၫၥံၪ အီၪမွံၩအခး, ထီးအအီၪမွံၩ လၧအဖၧၩ့လီၫ. 5 တၭ ယနါဂၧၫ့ဆ့ယူၭ ၦအံၫစရ့လၭဖိၪ ဂၪ့အုၩဂၪ့ထိၬဆၧ, ၦလၧအံဇံၭဖိၪ အၪ့မၧၫ့ဎီးဝ့ၫနီၪ ယနၪ့ထၪ့ထဲၩ့ယူၭ ယဆၧအုၩ့လၩ့ယူၭ. 6 မၩအၥၭဘဲၫနီၪတၭ, စံၭၦအံၫစရ့လၭဖိၪ, ယမွဲ ယဟိဝၩ လီၫ. ယမိဒုၭစဲၪ့ထၪ့ခွံၬ နၥံၪ လၧၦအံဇံၭဖိၪ အဆၧအွံၪဆၧယိၭ အဖၫ့လၬတၭ, ယမိမၩဖီၩ့ဖျ့ၭ နၥံၪ လၧဎီးအဆၧမၩတၭ, ယမိဎွ့ၩထဲၩ့ နၥံၪ လၧယစူၪယူၬထၪ့အၥၭ ဒဲလၧဆၧစ့ၩရၫ့ဖၭဒိၪလဖၪ, 7 တၭ ယမိအီၪက့ၪနၥံၪ လၧၦခမျၧး လၧယဂးတၭ, ယမိကဲၪ ယွၩ လၧနၥံၪအဂးတၭ, နၥံၪ မိၥ့ၪယၫ လၧယမွဲ ယဟိဝၩ နၥံၪအယွၩ လၧအဒုၭစဲၪ့ထၪ့ခွံၬ နၥံၪ လၧၦအံဇံၭဖိၪ အဆၧအွံၪဆၧယိၭ အဖၫ့လၬလီၫ. 8 တၭ ယမိဒုၭဂဲၫ နၥံၪ ထီၩ့လၧခး လၧယယူၬထၪ့ယစူၪ, ဘဲၫၥိၭ ယမိဖ့ၪလၫ့ လၧစအၫဘြဟၫ့, စအံစၭ, ဒဲစယၫကူၭ, ဒဲယမိဖ့ၪလၫ့ လၧနၥံၪ အဆၧန့ၥၫ အဂးလီၫ. ဆၧလၧယၧၩယီၩ ယမွဲယဟိဝၩ လီၫ. 9 စမိစ့ၭ ချဲၩ့ဆၧ လၧၦအံၫစရ့လၭဖိၪနီၪတၭ, အဝ့ၫၥံၪ လခိၭနၪဘၪ စမိစ့ၭအလူ လၧအၥုၪ့ခိအၥၭဝီၩ အကၠီၩ့, ဒဲလၧဎီး အဆၧမၩဎၧၫ့ အကၠီၩ့လီၫ. 10 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 11 လ့ၩနုၬ, စံၭအံဇံၭ အစဎွၩ, ဖၫရိၫလဂၩနီၪ, လၧအမိဘၪ ကွဲၪဖျါခွံၬ ၦအံၫစရ့လၭဖိၪ လၧအခးဖၧၩ့လီၫ. 12 စမိစ့ၭ ချဲၩ့ဆၧ လၧယဟိဝၩ အမ့ၬယၫတၭ, စံၭဝ့ၫဒၪ, ယိခွါ, ၦအံၫစရ့လၭဖိၪ ခိၭနၪ ယလူအ့ၬ; မွဲဖၫရိၫ မိခိၭနၪ ယလူ ဘဲၫၥ့ၪလဲၪ; တၭ ယဝ့ၫဒၪယီၩ, ယနိၭဖံၭ ဘၪ ဆၧကူၭတရံၭအ့ၬ. 13 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့ တၭ, မၪလူၬဝ့ၫ လၧၦအံၫစရ့လၭဖိၪ အဂး, ဒဲလၧအံဇံၭ အစဎွၩ ဖၫရိၫ အဂး, ဘဲၫၥိၭ အမိဒုၭစဲၪ့ထၪ့ခွံၬ ၦအံၫစရ့လၭဖိၪ လၧခးအံဇံၭ အဖၧၩ့နီၪလီၫ. 14 အယီၩမွဲ အဝ့ၫၥံၪအဖါလဖၪ အၡၩဂံၪ့ဖိၪအခိၪလဖၪ, စအံၫစရ့လၭ အဖိၪဝဲၡါ, စရုဘံၫ့ အဖိၪခွၫလဖၪ, စဟၫနီၭ, စပၫလုၫ, ဒဲစဟ့ၫစရၧၫ့, ဒဲစကၫမဲၫလီၫ. အနီၪမွဲ စရုဘံၫ့ အဂံၪ့ဒီၪ့လဖၪလီၫ. 15 တၭ စစံမအၧၫ့ အဖိၪခွၫလဖၪ, စယံမုၫအ့လၭ, ဒဲစယၫမံၫ့, ဒဲစအိဟၭ, ဒဲစယၫခံၫ့, ဒဲစဇိဟၫ, ဒဲၦကၫနအၫ့မုၪ အဖိၪခွၫ, စၡၫအၧလၭလီၫ. အဝ့ၫၥံၪမွဲ စစံမအၧၫ့ အဂံၪ့ဒီၪ့လဖၪလီၫ. 16 အယီၩမွဲ စလံဝဲၫ အဖိၪခွၫၥံၪ အမံၩ့ ဘဲၫ အဆိၩ အၥိၭနီၪ စဂၧၡၧၫ့, ဒဲစကိဟၭ, ဒဲစမရၫရဲၫလီၫ. တၭ စလံဝဲၫ အၥၭမၧၫ့ အနံၪ့လဖၪ မွဲလယၩ ၥၧၫ့ဆံၫ နွ့ၫနံၪ့လီၫ. 17 စဂၧၡၧၫ့ အဖိၪခွၫလဖၪ မွဲစလံဘနဲၫ, ဒဲစၡံမဲၫ ဘဲၫအဂံၪ့ဒီၪ့လဖၪ အၥိၭနီၪလီၫ. 18 စကိဟၭ အဖိၪခွၫၥံၪ မွဲစအၫမရၫ့, ဒဲစအံဇဟၫ, ဒဲစဟံဘြၧၫ့, ဒဲစအၧၭဇအ့လၭလီၫ. တၭ စကိဟၭ အၥၭမၧၫ့ အနံၪ့လဖၪနီၪ, မွဲလယၩၥၧၫ့ဆံၫ ၥၧၫ့နံၪ့လီၫ. 19 တၭ စမရၫရဲၫ အဖိၪခွၫၥံၪ မွဲစမၭဟလဲၫ, ဒဲစမုၡဲၫလီၫ. အဝ့ၫၥံၪနီၪ မွဲစလံဝဲၫ အဂံၪ့ဒီၪ့လဖၪ ဘဲၫအဆိၩ အၥိၭနီၪလီၫ. 20 စအၫမရၫ့ န့မၫ လၧအဖါ အထၧၫ့ဖုဝဲမုၪ နးယီၭကဘ့ၭတၭ, အဝ့ၫနီၪ ဆီၫ့အီၪန့ စအၫရၧၫ့ ဒဲစမိစ့ၭ လၧအဂးလီၫ. တၭ စအၫမရၫ့ အၥၭမၧၫ့ အနံၪ့လဖၪနီၪ မွဲလယၩၥၧၫ့ဆံၫ နွ့ၫနံၪ့လီၫ. 21 တၭ စအံဇဟၫ အဖိၪခွၫၥံၪမွဲ စကိရၫ့, ဒဲစနံဖ့ၭ, ဒဲစဇံၭ၁ၥြဲၫ လီၫ. 22 တၭ စအၧၭဇအ့လၭ အဖိၪခွၫ, မွဲစမ့ၭၡအ့လၭ, ဒဲစအ့ၫလဇၫဖ့ၫ ဒဲစဇံၭၥြၫလီၫ. 23 တၭ စအၫရၧၫ့ န့မၫ လၧစနအၭၡၧၫ့ အထၧၫ့ဖုဝဲမုၪ, စအမံနဒၭ အဖိၪမုၪ နးအလံၭၡဘၫလီၫ. တၭ အဝ့ၫနီၪ ဆီၫ့အီၪန့ စနၫဒၭ ဒဲစအဘဲဟုၫ ဒဲစအံၫလအ့ဇၫ, ဒဲစအံ၁မၫလီၫ. 24 တၭ စကိရၫ အဖိၪခွၫၥံၪမွဲ စအၭစၧၫ ဒဲစအ့လကနၫ, ဒဲစအဘဲအစၭ လီၫ. အဝ့ၫၥံၪမွဲ ၦကိရၫဖိၪ အဂံၪ့ဒီၪ့လီၫ. 25 စအၫရၧၫ့ အဖိၪခွၫ စအံၫလအ့ဇၫနီၪ, န့မၫ လၧစပုၫတအ့လၭ အဖိၪမုၪလဂၩတၭ, အဝ့ၫနီၪ ဆီၫ့အီၪန့ စဖံနအၭ လၧအဂး လီၫ. အဝ့ၫၥံၪမွဲ ၦလံဝဲၫဖိၪ အဖါအခိၪလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪလီၫ. 26 အဝ့ၫၥံၪမွဲ စအၫရၧၫ့, ဒဲစမိစ့ၭ, လၧယဟိဝၩစံၭဝ့ၫ, ဒုၭစဲၪ့ထၪ့ခွံၬ ၦအံၫစရ့လၭဖိၪ လၧခးအံဇံၭ အဖၧၩ့ ဘဲၫအၥုၭမုလဖၪ အၥိၭနီၪလီၫ. 27 အဝ့ၫၥံၪနီၪ, မွဲၦလၧအချဲၩ့ဆၧ လၧၦအံဇံၭ အစဎွၩ ဖၫရိၫ ဘဲၫၥိၭ အမိဒုၭစဲၪ့ထၪ့ခွံၬ ၦအံၫစရ့လၭဖိၪ လၧအံဇံၭ နီၪလီၫ. အဝ့ၫၥံၪမွဲ စမိစ့ၭ ဒဲစအၫရၧၫ့နီၪလီၫ. 28 တၭ ဆၧမၩအၥၭ လၧမုလနံၩ လၧယဟိဝၩ ချဲၩ့ဆၧ လၧစမိစ့ၭ လၧခးအံဇံၭ အဖၧၩ့နီၪ, 29 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, ယဝ့ၫဒၪယီၩ, ယမွဲယဟိဝၩ လီၫ. ဆၧလၧယလီၩဘၪနၧၩ လမံၩ့လါလါနီၪ လီၩဘၪ နဝ့ၫ လၧအံဇံၭ အစဎွၩ ဖၫရိၫ အမ့ၬယၫနီၪဆံၭ. 30 တၭ စမိစ့ၭစံၭ လၧယဟိဝၩ အမ့ၬယၫ, ယိခွါ, ယဝ့ၫဒၪယီၩ, ယနိၭဖံၭ ဘၪ ဆၧကူၭတရံၭအ့ၬ, တၭ ဖၫရိၫ မိခိၭနၪ ယလူ ဘဲၫၥ့ၪလဲၪ.

၂ မိစ့ၭ Exodus 7

1 တၭ ယဟိဝၩ စံၭစမိစ့ၭ, ယိခွါ, ယအီၪက့ၪနၧၩ ဘဲၫ ယွၩအၥိၭ လၧဖၫရိၫ အဂးတၭ, နထၧၫ့ဖုဝဲ စအၫရၧၫ့ မိကဲၪထၪ့ဝ့ၫ လၧနမီၪလဂၩနီၪလီၫ. 2 နဘၪချဲၩ့ဆၧ ဘဲၫ ယမၪလူၬနၧၩ ထီးအလူၬတၭ, နထၧၫ့ဖုဝဲ စအၫရၧၫ့ ဘၪချဲၩ့ဆၧ လၧဖၫရိၫ ဘဲၫၥိၭ အမိဖျါခွံၬ ၦအံၫစရ့လၭဖိၪ လၧအခးဖၧၩ့လီၫ. 3 တၭ ယမိဒုၭဆီၪ့ထၪ့ စဎွၩ ဖၫရိၫအၥၭတၭ, မၩအၪထၪ့ ယဆၧလၩ့လၭ အဆၧမၩနဲၪ့, ဒဲယဆၧလၩ့လိလၩ့လၭ လၧခးအံဇံၭ အဖၧၩ့ လီၫ. 4 တၭ ဖၫရိၫ မိခိၭနၪ နၥံၪအလူအ့ၬ; တၭ ယမိအီၪက့ၪလၩ့ ယစူၪ လၧအံဇံၭ အဖၫ့ခိၪတၭ, ယမိဒုၭစဲၪ့ထၪ့ခွံၬ ယၥုၭမုလဖၪ, ယၡၩခမျၧး ၦအံၫစရ့လၭဖိၪ, လၧဆၧစ့ၩရၫ့ဖၭဒိၪ လၧခးအံဇံၭ အဖၧၩ့နီၪလီၫ. 5 တၭ ထီးယ အ့ၪယၩ့ထၪ့ ယစူၪ လၧအံဇံၭ အဖၫ့ခိၪနီၪ, ဒုၭစဲၪ့ထၪ့ခွံၬ ၦအံၫစရ့လၭဖိၪ လၧအကျၩတၭ, ၦအံဇံၭဖိၪ မိၥ့ၪယၫ လၧယမွဲ ယဟိဝၩ လီၫ. 6 စမိစ့ၭ ဒဲစအၫရၧၫ့ မၩဝ့ၫ, ဘဲၫယဟိဝၩ မၪလူၬဝ့ၫ အၥိၭနီၪတၭ, အဝ့ၫၥံၪ မၩဝ့ၫ ဘဲၫနီၪအၥိၭလီၫ. 7 တၭ လၧအဝ့ၫၥံၪ ချဲၩ့ဆၧ လၧဖၫရိၫနီၪ, စမိစ့ၭ အၥၭၡါယူၭ အနံၪ့ ဎိၭဆံၫတၭ, စအၫရၧၫ့ အၥၭၡါယူၭ အနံၪ့ ဎိၭဆံၫ ၥၧၫ့နံၪ့လီၫ. 8 တၭ ယဟိဝၩ စံၭစမိစ့ၭ ဒဲစအၫရၧၫ့တၭ, စံၭဝ့ၫဒၪ, 9 ထီးဖၫရိၫ အ့ၪချဲၩ့ဆၧ လၧနၥံၪတၭ, စံၭဝ့ၫ ဖ့ၪလၫ့ ဆၧလၩ့လၭလမံၩ့မံၩ့ လၧနၥံၪ အဂးနီၪတၭ, နဘၪစံၭ စအၫရၧၫ့, အၪ့မၩန့ နနိၪထိၭဘီၩ့တၭ, ခွံၬလၩ့ခွံၬ လၧဖၫရိၫ အမ့ၬယၫဆံၭ. တၭ ဆၧမိကဲၪထၪ့ ၡီၩ့လဘီၩ့ လီၫ. 10 စမိစ့ၭ ဒဲစအၫရၧၫ့ လ့ၩနုၬဝ့ၫ လၧဖၫရိၫ အအီၪ တၭ, မၩဝ့ၫ, ဘဲၫယဟိဝၩ မၪလူၬဝ့ၫ အၥိၭနီၪ; စအၫရၧၫ့ ခွံၬလၩ့ခွံၬ အနိၪထိၭဘီၩ့ လၧဖၫရိၫ အမ့ၬယၫ, ဒဲလၧအခ့ၫအၡၩလဖၪ အမ့ၬယၫတၭ, ကဲၪထၪ့ဝ့ၫ ၡီၩ့လဘီၩ့လီၫ. 11 ဖၫရိၫ ကိၭန့ဆ့ ၦကိၪ့ဆၧၥ့ၪ, ဒဲၦလီးဆၧၥ့ၪလီၫ. တၭ ၦအံဇံၭဖိၪၥံၪ လၧအမၩကဒၩၦမ့ၬနီၪ မၩဝ့ၫ ဘဲၫနီၪၥိၭ လၧအဝ့ၫၥံၪ အဆၧမၩလဖၪ အဖၧၩ့ ဆ့လီၫ. 12 တၭ အဝ့ၫၥံၪ ခွံၬလၩ့ခွံၬ လဂၩ အနိၪထိၭဘီၩ့ဒၪဝ့ၫ, လဂၩ အနိၪထိၭဘီၩ့ဒၪဝ့ၫတၭ, ဆၧလဖၪနီၪ ကဲၪထၪ့ ၡီၩ့ဆ့လီၫ. မွဲလါနၫ့တၭ စအၫရၧၫ့ အနိၪထိၭဘီၩ့နီၪ အၪ့ယုလၩ့ခွံၬ အဝ့ၫၥံၪ အနိၪထိၭဘီၩ့လဖၪနီၪလီၫ. 13 ဖၫရိၫအၥၭနီၩ့ ထၪ့ဝ့ၫတၭ, ခိၭနၪ အဝ့ၫၥံၪအလူအ့ၬ, ဘဲၫယဟိဝၩ စံၭဝ့ၫ အၥိၭနီၪလီၫ. 14 ယဟိဝၩ စံၭစမိစ့ၭ ဖၫရိၫ အၥုၪ့နီၩ့အၥၭနီၩ့တၭ, မိကွဲၪဖျါခွံၬ ၦခမျၧးနီၪ အၥၭအီၪအ့ၬ. 15 ထီးဆၧဖၩ့ထၪ့နီၪ လ့ၩ လၧဖၫရိၫ အအီၪဆံၭ; ယိခွါ, အဝ့ၫဒၪ လ့ၩဆၧ လၧထံၫနဲၩ့လီၫ. တၭ နဘၪ ဆၧၫ့ထုၪ့ လၧထံၫမိၡါအနဲၩ့ လၧနမိဘၪခီၩ့ အဝ့ၫဒၪတၭ, နိၪထိၭဘီၩ့ လၧအကဲၪထၪ့ ၡီၩ့လဘီၩ့နီၪ မၩန့ လၧနစူၪဖၧၩ့ဆံၭ. 16 တၭ နဘၪစံၭအဝ့ၫ, ယဟိဝၩ ၦဟံêဘၫဖိၪအယွၩ အၪ့မၧၫ့ ယဂဲၫ လၧနအီၪတၭ, စံၭဝ့ၫဒၪ, ကွဲၪဖျါခွံၬ ယၡၩခမျၧး ဘဲၫၥိၭ အမိလ့ၩမၩ ယဆၧ လၧမံၩ့လၬကျၩနီၪဆံၭ; တၭ ယိခွါ, ခီးဘိၩ့နဲၪ့ယီၩ နခိၭနၪအလူအ့ၬ. 17 တၭ ယဟိဝၩ စံၭဘဲၫယီၩ, နၥံၪ မိၥ့ၪယၫ လၧယမွဲ ယဟိဝၩ လၧဆၧယီၩ, ယိခွါ, ယမိဒိၪ ထံၫ လၧထံၫမိၡါ အဖၧၩ့ လၧနိၪထိၭဘီၩ့ အီၪလၧယစူၪဖၧၩ့ယီၩတၭ မွဲအမိကဲၪထၪ့ ဆၧၥွံၪလီၫ. 18 ဒ့ၪၥံၪယၪၥံၪ အီၪလၧထံၫမိၡါ အဖၧၩ့ မိၥံၫတၭ, ထံၫမိၡါ မိနၧၫ့အုၪဝ့ၫတၭ, ၦအံဇံၭဖိၪ မိၥၭလိၪအီၩထံၫ လၧထံၫမိၡါ နီၪလီၫ. 19 ယဟိဝၩ စံၭစမိစ့ၭ, လီၩဘၪ စအၫရၧၫ့, အၪ့မၩန့ နနိၪထိၭဘီၩ့တၭ, ယၩ့ထၪ့ နစူၪ လၧအံဇံၭ အဖၫ့ခိၪ, လၧအထံၫချိၬၥံၪ အဖၫ့ခိၪ, လၧအထံၫမိၡါၥံၪ အဖၫ့ခိၪ, ဒဲလၧအကမၫၥံၪ အဖၫ့ခိၪ, ဒဲလၧကယဲ ထံၫအီၪကီၪ့အလး ထီးအလူၬ အဖၫ့ခိၪ, ဘဲၫၥိၭ အမိကဲၪထၪ့ ဆၧၥွံၪ, ဒဲဆၧၥွံၪ မိအီၪလၧအံဇံၭ အခး ထၧၫ့ဘံၪ့ယၫ အဖၧၩ့, လၧဖၧၩ့ၥံၪ့ ဒဲလၧဖၧၩ့လိး အဖၧၩ့နီၪဆံၭ. 20 စမိစ့ၭ ဒဲစအၫရၧၫ့ မၩဝ့ၫ ဘဲၫနီၪ, ဘဲၫယဟိဝၩ မၪလူၬဝ့ၫ အၥိၭနီၪတၭ, ယၩ့ထၪ့ အနိၪထိၭဘီၩ့နီၪတၭ, ဒိၪ ထံၫ လၧထံၫမိၡါအဖၧၩ့ လၧဖၫရိၫ အမ့ၬယၫ, ဒဲလၧအခ့ၫအၡၩလဖၪ အမ့ၬယၫတၭ, ထံၫ အီၪလၧထံၫမိၡါအဖၧၩ့ ကဲၪထၪ့ ဆၧၥွံၪ ထီးအလူၬလီၫ. 21 တၭ ဒ့ၪၥံၪယၪၥံၪ လၧထံၫမိၡါအဖၧၩ့ ၥံၫဝ့ၫ, ဒဲထံၫမိၡါ နၧၫ့အုၪဝ့ၫ တၭ, ၦအံဇံၭဖိၪ, အီၩထံၫ လၧထံၫမိၡါအဖၧၩ့ ကဲၪအ့ၬ; တၭ ဆၧၥွံၪ အီၪဝ့ၫ လၧအံဇံၭအခး ထၧၫ့ခးယၫ လီၫ. 22 တၭ ၦအံဇံၭဖိၪၥံၪ လၧအမၩကဒၩၦမ့ၬနီၪ မၩဝ့ၫ ဘဲၫနီၪၥိၭ လၧအဝ့ၫၥံၪ အဆၧမၩအဖၧၩ့ဆ့လီၫ. ဖၫရိၫအၥၭနီၩ့ ထၪ့ဝ့ၫတၭ, လခိၭနၪဘၪ အဝ့ၫၥံၪ အလူ ဘဲၫယဟိဝၩ စံၭဝ့ၫ အၥိၭနီၪလီၫ. 23 ဖၫရိၫ ကၠၪထဲၩ့အၥၭတၭ, ထဲၩ့ထဲၩ့ လၧအဂံၪ့ လါနၫ့တၭ, အီၪက့ၪ ဆၧနီၪလမံၩ့ လၧအၥၭအ့ၬ. 24 တၭ ကယဲ ၦအံဇံၭဖိၪ ခုၪ့ဆၧ လၧထံၫမိၡါ အနဲၩ့ထံၭ ဘဲၫၥိၭ အမိန့ဘၪ ထံၫ လၧအမိအီၩဝ့ၫလီၫ. အဂဲးဘဲၫယီၩ အီၩ ထံၫ လၧထံၫမိၡါအဖၧၩ့ ကဲၪအ့ၬ. 25 တၭ ယဟိဝၩ အဆၧစ့ၩရၫ့ ဒိၪ ထံၫမိၡါနီၪ လၧၫ့ထၪ့ဎွ့ၩထၪ့ နွ့ၫနံၩ အထးဖၧၩ့လီၫ.

၂ မိစ့ၭ Exodus 8

1 တၭ ယဟိဝၩစံၭ စမိစ့ၭ, လ့ၩ လၧဖၫရိၫ အအီၪနီၪ, စံၭအဝ့ၫ, ယဟိဝၩ စံၭဘဲၫယီၩ, ကွဲၪဖျါခွံၬ ယခ့ၫယၡၩခမျၧး ဘဲၫၥိၭ အမိမၩ ယဆၧ အၥိၭဆံၭ. 2 တၭ န အ့ၪလကွဲၪဖျါခွံၬဘၪနီၪ, ယိခွါ, ယမိဒိၪ နထံၫၥံၪခးၥံၪ ထီးအလူၬ မၩကဲၪထၪ့ ဒ့ၪလဖၪနီၪ, 3 ထံၫမိၡါ မိဆီၫ့အီၪန့ ဒ့ၪလဖၪ အၪအၪလ့ၬ, လၧအမိဂဲၫထၪ့နုၬ လၧနဂံၪ့ဖၧၩ့, ဒဲလၧနလးမံၫ အဒူၭဖၧၩ့, ဒဲလၧနလးမံၫ အဖၫ့ခိၪ, ဒဲလၧနခ့ၫနၡၩလဖၪ အဂံၪ့ဖၧၩ့, ဒဲလၧနခ့ၫနၡၩခမျၧးလဖၪ အလီၩ့; ဒဲလၧနဖံၫ့ချၪလဖၪ အဖၧၩ့ ဒဲထွ့ၫ လၧနဘံၭကိၪ အလးလဖၪ အဖၧၩ့လီၫ. 4 တၭ ဒ့ၪလဖၪနီၪ မိဂဲၫထၪ့ လၧနလီၩ့ ဒဲလၧနခ့ၫနၡၩခမျၧး အလီၩ့ ဒဲလၧနခ့ၫနၡၩဒၪနဝ့ၫ ထီးအလူၬၥံၪ အလီၩ့လီၫ. 5 တၭ ယဟိဝၩ စံၭစမိစ့ၭ, လီၩဘၪ စအၫရၧၫ့နီၪ, ယၩ့ထၪ့ နစူၪ အီၪလၧနနိၪထိၭဘီၩ့ လၧထံၫချိၬၥံၪ အဖၫ့ခိၪ, ဒဲလၧထံၫမိၡါၥံၪ အဖၫ့ခိၪ, ဒဲလၧနီၪ့ၥံၪ အဖၫ့ခိၪတၭ, ဒုၭဂဲၫထၪ့ ဒ့ၪလဖၪ လၧခးအံဇံၭ အဖၫ့ခိၪနီၪဆံၭ. 6 တၭ စအၫရၧၫ့ ယၩ့ထၪ့ အစူၪ လၧအံဇံၭ အထံၫလဖၪ အဖၫ့ခိၪနီၪ, ဒ့ၪၥံၪ ဂဲၫထၪ့တၭ မၩလၩ့ဘံၭ ခးအံဇံၭ နီၪလီၫ. 7 တၭ ၦမၩကဒၩၦမ့ၬ မၩဝ့ၫ ဘဲၫနီၪၥိၭ လၧအဆၧမၩ အဖၧၩ့ ဘဲၫၥိၭ အမိဒုၭဂဲၫထၪ့ ဒ့ၪလဖၪ လၧခးအံဇံၭ အဖၫ့ခိၪ အဂဲးလီၫ. 8 ဖၫရိၫ ကိၭန့ စမိစ့ၭ ဒဲစအၫရၧၫ့တၭ, စံၭဝ့ၫဒၪ, အၪ့ကံၩ့ ယဟိဝၩ လၧအမိဒုၭစဲၪ့ထၪ့ခွံၬ ဒ့ၪလဖၪ လၧယအီၪ, ဒဲလၧယခ့ၫယၡၩခမျၧး အအီၪနီၪဆံၭ. တၭ ယမိကွဲၪဖျါခွံၬ ၦခမျၧး ဘဲၫအမိလုထၪ့ ယဟိဝၩ အၥိၭနီၪလီၫ. 9 တၭ စမိစ့ၭ စံၭဖၫရိၫ, ဖၭနံၩဖၭၥၫ့ဘီၪ; မွဲယမိအၪ့ကံၩ့ဆၧ လၧနဂး, ဒဲလၧနခ့ၫနၡၩၥံၪ အဂး, ဒဲလၧနၡၩခမျၧး အဂး, ဘဲၫၥိၭ ဆၧမိမၩဂၭဂီၩ့ခွံၬ ဒ့ၪလဖၪ လၧနလီၩ့, ဒဲလၧနဂံၪ့လဖၪ အဖၧၩ့, လၧအမိအီၪဝ့ၫန့ၫ လၧထံၫမိၡါ အဖၧၩ့နီၪ ဆံၭယံၬခိၬလဲၪ. 10 တၭ အဝ့ၫဒၪစံၭ, ကဲဂီၩခိၬလီၫ. တၭ မွဲအစံၭဝ့ၫဒၪ, ဆၧမိမၩအၥၭ ဘဲၫနစံၭဆၧ အၥိၭ, ဘဲၫၥိၭ နမိၥ့ၪယၫ လၧၦဘဲၫယဟိဝၩ ပယွၩ အၥိၭ, အီၪဝ့ၫ နးဂၩအ့ၬ. 11 တၭ ဒ့ၪလဖၪ မိစဲၪ့ထၪ့ခွံၬ လၧနလီၩ့ ဒဲလၧနဂံၪ့လဖၪ အဖၧၩ့, ဒဲလၧနခ့ၫနၡၩလဖၪ အလီၩ့, ဒဲလၧနၡၩခမျၧးလဖၪ အလီၩ့ တၭ, မိအီၪလၩ့ထးဝ့ၫန့ၫ လၧထံၫမိၡါ အဖၧၩ့နီၪလီၫ. 12 စမိစ့ၭ ဒဲစအၫရၧၫ့ စဲၪ့ထၪ့ခွံၬ လၧဖၫရိၫ အအီၪတၭ, စမိစ့ၭ ကိၭထၪ့ ယွၩ လၧဒ့ၪလဖၪ အကၠီၩ့, လၧအဒုၭဂဲၫ ထၫ့ဒုၪဒၩ ဖၫရိၫနီၪလီၫ. 13 တၭ ယဟိဝၩ မၩဝ့ၫ ဘဲၫစမိစ့ၭ အဆၧချဲၩ့ အၥိၭနီၪတၭ, ဒ့ၪလဖၪ ၥံၫခွံၬ လၧအဂံၪ့ဖၧၩ့, ဒဲလၧတဝၫ့ၥံၪ အဖၧၩ့, ဒဲလၧခီၫ့လခီၫလီၫ. 14 တၭ ၦအၪ့ထုၫ့ကီၪ့ဝ့ၫ လစီၪ့ဘၪလစီၪ့တၭ, ထံၫၥံၪခးၥံၪ နၧၫ့အုၪဝ့ၫဒၪလီၫ. 15 အ့ၪမွဲ ထီးဖၫရိၫ ဒၪဘၪဝ့ၫ လၧဆၧၥၪထၪ့အလး အီၪလဆံၭတၭ, အၥၭနီၪ နီၩ့ထၪ့ဒီၭဝ့ၫ တၭ, ခိၭနၪလၧၩ့ အဝ့ၫၥံၪအလူအ့ၬ. ဘဲၫယဟိဝၩ စံၭဝ့ၫ အၥိၭနီၪလီၫ. 16 တၭ ယဟိဝၩ စံၭစမိစ့ၭ, လီၩဘၪ စအၫရၧၫ့, ယၩ့ထၪ့ နနိၪထိၭဘီၩ့, ဒိၪ ဂၪ့ခိၪအမုၬ ဘဲၫၥိၭ အမိကဲၪထၪ့ ဆၧဎါ လၧခးအံဇံၭ ထၧၫ့ခးယၫ အဖၧၩ့ဆံၭ. 17 မၩအၥၭဘဲၫနီၪတၭ, စအၫရၧၫ့ ယၩ့ထၪ့ အစူၪ အီၪလၧနိၪထိၭဘီၩ့တၭ, ဒိၪ ဂၪ့ခိၪအမုၬတၭ, အဆၧကဲၪထၪ့ ဆၧဎါ လၧၦၡၩ အလီၩ့ ဒဲလၧဆၧဖိၪဆၧဎါ အလီၩ့လီၫ. ဂၪ့ခိၪအမုၬ လၧခးအံဇံၭ ထၧၫ့ခးယၫ ကဲၪထၪ့ ဆၧဎါ ထီးအလူၬလီၫ. 18 တၭ ၦမၩကဒၩၦမ့ၬ မၩဝ့ၫ ဘဲၫနီၪၥိၭ လၧအဆၧမၩ အဖၧၩ့ ဘဲၫၥိၭ အမိဒုၭဂဲၫထၪ့ ဆၧဎါဆ့ တၭ, မၩဝ့ၫၥ့ၪအ့ၬ. တၭ ဆၧဎါ အီၪလၧၦၡၩ အလီၩ့, ဒဲလၧဆၧဖိၪဆၧဎါ အလီၩ့လီၫ. 19 တၭ ၦမၩကဒၩၦမ့ၬလဖၪ စံၭဖၫရိၫ, ဆၧလမံၩ့ယီၩ, မွဲယွၩ အစူၪနိၩ့လီၫ. ဖၫရိၫအၥၭနီၩ့ ထၪ့တၭ, ခိၭနၪ အဝ့ၫၥံၪအလူအ့ၬ, ဘဲၫ ယဟိဝၩ စံၭဝ့ၫ အၥိၭနီၪလီၫ. 20 [ဒူၩလၫလဖၪ.] ယဟိဝၩ စံၭစမိစ့ၭ, ကဲဂီၩခိၬ ဂဲထုၪ့ ဂီၩဂီၩလ့ၬ တၭ, ဆၧၫ့ထုၪ့ လၧဖၫရိၫ အမ့ၬယၫ; ယိခွါ; အဝ့ၫဒၪ ဂဲၫ လၧထံၫနဲၩ့တၭ, လီၩဘၪဝ့ၫ, ယဟိဝၩ စံၭဘဲၫယီၩ, ကွဲၪဖျါခွံၬ ယၡၩခမျၧး ဘဲၫအမိမၩ ယဆၧ အၥိၭဆံၭ. 21 အ့ၪလမွဲဘၪတၭ, န အ့ၪလကွဲၪဖျါခွံၬဘၪ ယၡၩခမျၧး တၭ, ယိခွါ, ယမိအၪ့မၧၫ့လၩ့ ဒူၩလၫ အဒီၪ့ၥံၪ လၧနလီၩ့, ဒဲလၧနခ့ၫနၡၩ အလီၩ့, ဒဲလၧနဂံၪ့ၥံၪ အဖၧၩ့လီၫ. တၭ ၦအံဇံၭဖိၪ အဂံၪ့ၥံၪ မိဎွ့ၩ လၧဒူၩလၫလဖၪ, ဒဲဂၪ့ခိၪ လၧအအီၪဝ့ၫ လၧအဖၫ့ခိၪဆ့လီၫ. 22 တၭ ဆၧလၧမုလနံၩနီၪ ယမိမၩလၩ့မဲၩ ခးဂိၡံၫ့, လၧယၡၩခမျၧး အီၪလၧအဖၧၩ့ ဘဲၫၥိၭ ဒူၩလၫလဖၪ ထီးအီၪ ထီးနီၪ လဂ့ၩ; ဘဲၫၥိၭ နမိၥ့ၪယၫ လၧယမွဲ ယဟိဝၩ လၧဂၪ့ခိၪချိၫ့နီၪလီၫ. 23 တၭ ယမိအီၪက့ၪ ယၡၩခမျၧး ဒဲနၡၩခမျၧး အဆၧၫ့လီၫ. ကဲဂီၩခိၬ ဆၧလၩ့လၭ အဆၧမၩနဲၪ့ယီၩ မိကဲၪထၪ့ဝ့ၫလီၫ. 24 ယဟိဝၩ မၩဝ့ၫ ဘဲၫနီၪတၭ, ဒူၩလၫခမျၧး ဂဲၫနုၬ လၧဖၫရိၫ အဂံၪ့ဖၧၩ့, ဒဲလၧအခ့ၫအၡၩလဖၪ အဂံၪ့ဖၧၩ့ ဒဲလၧခးအံဇံၭ အဖၧၩ့ ထီးအလူၬလီၫ. တၭ ခး ထၧၫ့ခးယၫနီၪ ဂၭဂီၩ့ဝ့ၫ လၧဒူၩလၫ အဒီၪ့လဖၪနီၪ အကၠီၩ့လီၫ. 25 ဖၫရိၫ ကိၭထဲၩ့ စမိစ့ၭ, ဒဲစအၫရၧၫ့တၭ, စံၭဝ့ၫဒၪ, လ့ၩလုထၪ့ နၥံၪအယွၩ လၧခးအဖၧၩ့ဆံၭ. 26 တၭ စမိစ့ၭ စံၭဝ့ၫဒၪ, ဆၧစ့ၩရၫ့ဝဲၩဝ့ၫ လၧပမိမၩ ဘဲၫနီၪအ့ၬ. အဂဲးဘဲၫယီၩ ပမိလုထၪ့ဘၪ ၦအံဇံၭဖိၪ အဆၧဘၪၥၭလိၪ လၧယဟိဝၩ ပယွၩလီၫ, ယိခွါ, ပမိလုထၪ့ ၦအံဇံၭဖိၪ အဆၧဘၪၥၭလိၪ လၧအဝ့ၫၥံၪ အမ့ၬယၫတၭ, အဝ့ၫၥံၪ မိခွံၬပၧၩ လၧလိး မွဲအ့ၬဧၪ. 27 ပမိလ့ၩ လၧမံၩ့လၬကျၩ ၥၧၫ့နံၩဖၧၩ့ၥၭတၭ, လုထၪ့ဆၧ လၧယဟိဝၩ ပယွၩ ဘဲၫအမၪလူၬပၧၩ အၥိၭနီၪလီၫ. 28 တၭ ဖၫရိၫ စံၭဝ့ၫဒၪ, ယမိဖျါခွံၬ နၥံၪ, ဘဲၫၥိၭ နၥံၪ မိလုထၪ့ဆၧ လၧယဟိဝၩ နၥံၪအယွၩ လၧမံၩ့လၬကျၩလီၫ. မွဲလါနၫ့ နၥံၪ လ့ၩဘၪ ဆၧယဲၩ့ယဲၩ့လ့ၬအ့ၬ; တၭ အၪ့ကံၩ့ဆၧ လၧယဂး ဆံၭ. 29 စမိစ့ၭ စံၭဝ့ၫဒၪ, ယိခွါ, ယမိစဲၪ့ထၪ့ခွံၬ လၧနအီၪ တၭ, ယမိအၪ့ကံၩ့ဆၧ လၧယဟိဝၩ ဘဲၫၥိၭ ဒူၩလၫ အဒီၪ့လဖၪ မိစဲၪ့ထၪ့ခွံၬ လၧဖၫရိၫ အလီၩ့, ဒဲလၧအခ့ၫအၡၩ အလီၩ့, ဒဲလၧအၡၩခမျၧး အလီၩ့ ကဲဂီၩခိၬလီၫ. မွဲလါနၫ့တၭ, မွဲဖၫရိၫ ထီးအၪ့လီၫဆၧ လၧအလကွဲၪဖျါဘၪ ၦခမျၧး ဘဲၫၥိၭ အမိလ့ၩလုထၪ့ လၧယဟိဝၩ အၥိၭနီၪ လဂ့ၩ. 30 စမိစ့ၭ စဲၪ့ထၪ့ခွံၬ လၧဖၫရိၫ အအီၪတၭ, အၪ့ကံၩ့ဆၧ လၧယဟိဝၩ လီၫ. 31 ယဟိဝၩ မၩဝ့ၫ ဘဲၫစမိစ့ၭအလူ အၥိၭနီၪတၭ, ဒုၭစဲၪ့ထၪ့ခွံၬ ဒူၩလၫလဖၪ လၧဖၫရိၫ အလီၩ့, ဒဲလၧအခ့ၫအၡၩ အလီၩ့, ဒဲလၧၦခမျၧး အလီၩ့တၭ, အီၪလၩ့ထး နးဘံၪ့အ့ၬ. 32 တၭ ဖၫရိၫ မၩနီၩ့ထၪ့အၥၭအယီၩ လဖၧၫ့ဆ့တၭ, မိကွဲၪဖျါခွံၬ ဘၪအၥၭ ၦခမျၧးနီၪဆ့အ့ၬ.

၂ မိစ့ၭ Exodus 9

1 ထီးနီၪလဖၧၫ့ ယဟိဝၩ စံၭစမိစ့ၭ, လ့ၩနုၬ လၧဖၫရိၫ အအီၪတၭ, စံၭအဝ့ၫဒၪ, ယဟိဝၩ ၦဟံဘြုၫဖိၪအယွၩ စံၭဝ့ၫ ဘဲၫယီၩ, ကွဲၪဖျါခွံၬ ယၡၩခမျၧး ဘဲၫအမိမၩ ယဆၧ အၥိၭဆံၭ. 2 အဂဲးဘဲၫယီၩ န အ့ၪလကွဲၪဖျါခွံၬဘၪနီၪ, န အ့ၪဖီၪ့ထၬဒံၭ အဝ့ၫၥံၪတၭ, 3 ယိခွါ, ယဟိဝၩအစူၪ မိအီၪလၧနဆၧဖိၪဆၧဎါ လၧအအီၪ လၧဆံၬဖၧၩ့နၩဖၧၩ့ အလီၩ့, လၧကၥ့ၪလဖၪ အလီၩ့, ဒဲလၧကၥ့ၪယီၩ့ၥံၪ အလီၩ့, လၧကလအူၭၥံၪ အလီၩ့, လၧချီၥံၪအလီၩ့, ဒဲၥိၪ ဒဲဘ့ၪလဖၪ အလီၩ့တၭ, မိဘၪ ဆၧၥံၫခမျၧး ဒိၪမၬလီၫ. 4 တၭ ယဟိဝၩ မိမၩ ၦအံၫစရ့လၭဖိၪ အဆၧဖိၪဆၧဎါအဒိၩ့ လၩ့မဲၩ လၧအံဇံၭဖိၪ အဆၧဖိၪဆၧဎါအဒိၩ့နီၪလီၫ. တၭ ဆၧလၧၦအံၫစရ့လၭဖိၪ ထီးအလူၬ အကျၩနီၪ အဆၧၥံၫဘၪဝ့ၫ နးဒုၩအ့ၬ. 5 ယဟိဝၩ ဖၭနံၩဖၭၥၫ့တၭ, စံၭဝ့ၫဒၪ, ကဲဂီၩခိၬ ယဟိဝၩ မိမၩ ဆၧနီၪလမံၩ့ လၧခးဖၧၩ့လီၫ. 6 ဆၧဖၩ့ထၪ့လနံၩနီၪ ယဟိဝၩ မၩ ဆၧနီၪလမံၩ့တၭ, ၦအံဇံၭဖိၪ အဆၧဖိၪဆၧဎါအဒိၩ့နီၪ ၥံၫဝ့ၫ ထီးအလူၬ လီၫ. အ့ၪမွဲ ၦအံၫစရ့လၭဖိၪ အဆၧဖိၪဆၧဎါနီၪ ၥံၫဝ့ၫ နးဒုၩအ့ၬ. 7 ဖၫရိၫ အၪ့မၧၫ့လၩ့ ဆၧတၭ, ယိခွါ, ၦအံၫစရ့လၭဖိၪ အဆၧဖိၪဆၧဎါနီၪ ၥံၫဘၪ နးဒုၩအ့ၬ. တၭ ဖၫရိၫအၥၭနီၩ့ ထၪ့ဝ့ၫတၭ, ကွဲၪဖျါ ၦခမျၧးအ့ၬ. 8 တၭ ယဟိဝၩ စံၭစမိစ့ၭ ဒဲစအၫရၧၫ့, အၪ့မၩန့ ဖံၫ့ချၪအမုၬ ဎွ့ၩစူၪလဖၪတၭ, မွဲစမိစ့ၭ ဎွံၪထၪ့ လၧမူၭခိၪ လၧဖၫရိၫ အမ့ၬယၫနီၪဆံၭ. 9 ဆၧမိကဲၪထၪ့ ဆၧအမုၬ လၧခးအံဇံၭ ထၧၫ့ခးယၫ အဖၧၩ့တၭ, မိကဲၪထၪ့ ဆၧဝံၫ့ ဖၭဒိၪဖၭထီၫ ဒဲဆၧဖၧၩ့လး လၧၦၡၩ အလီၩ့, ဒဲလၧဆၧဖိၪဆၧဎါ အလီၩ့, လၧခးအံဇံၭ ထၧၫ့ခးယၫ အဖၧၩ့ လီၫ. 10 အဝ့ၫၥံၪ အၪ့မၩန့ ဖံၫ့ချၪအမုၬတၭ, ဆၧၫ့ထုၪ့ လၧဖၫရိၫ အမ့ၬယၫတၭ, စမိစ့ၭ ဎွံၪထၪ့ဝ့ၫ လၧမူၭခိၪနီၪ; ဆၧကဲၪထၪ့ဝ့ၫ လၧဝံၫ့, ဒဲဆၧဖၧၩ့လး, လၧၦၡၩ အလီၩ့, ဒဲလၧဆၧဖိၪဆၧဎါ အလီၩ့လီၫ. 11 တၭ ၦမၩကဒၩၦမ့ၬလဖၪနီၪ ဆၧၫ့ထုၪ့ဝ့ၫ လၧစမိစ့ၭ အမ့ၬယၫ လကဲၪဘၪ လၧဆၧဝံၫ့ အကၠီၩ့လီၫ. အဂဲးဘဲၫယီၩ ဆၧဝံၫ့နီၪ အီၪဝ့ၫ လၧၦမၩကဒၩၦမ့ၬၥံၪ အလီၩ့, ဒဲလၧၦအံဇံၭဖိၪ ထီးအလူၬလဖၪ အလီၩ့လီၫ. 12 ယဟိဝၩ ဒုၭနီၩ့ထၪ့ ဖၫရိၫအၥၭတၭ, အဝ့ၫ လခိၭနၪဘၪ အလူ ဘဲၫယဟိဝၩ လီၩဘၪဝဲၩ စမိစ့ၭ အၥိၭနီၪလီၫ. 13 ယဟိဝၩ စံၭစမိစ့ၭ ကဲဂီၩခိၬ ဂဲထုၪ့ ဂီၩဂီၩတၭ, ဆၧၫ့ထုၪ့ လၧဖၫရိၫ အမ့ၬယၫတၭ, စံၭအဝ့ၫ, ယဟိဝၩ ၦဟံêဘၫဖိၪအယွၩ စံၭဘဲၫယီၩ, ကွဲၪဖျါခွံၬ ယၡၩခမျၧး ဘဲၫအမိမၩ ယဆၧမၩ အၥိၭဆံၭ. 14 အဂဲးဘဲၫယီၩ အယီၩလဖၧၫ့ ယမိဒုၭဘၪနၥၭ ဒဲနခ့ၫနၡၩၥံၪ, ဒဲၦခမျၧး လၧယဆၧၡၪ့ဆၧနၭ ထီးအလူၬ, ဘဲၫၥိၭ နမိၥ့ၪယၫ လၧၦဘဲၫ ယၧၩအၥိၭ လၧဂၪ့ခိၪချိၫ့ ထၧၫ့ဖျိၪ့ယၫ အီၪနးဂၩအ့ၬ. 15 အဂဲးဘဲၫယီၩ ဘိၩ့နဲၪ့ယီၩ, ယမိယၩ့ထၪ့ ယစူၪ ဘဲၫၥိၭ ယမိကျီၪ့နၧၩ ဒဲနၡၩခမျၧး လၧဆၧဆၫဖျဲၪတၭ, နမိဂၭဂီၩ့ခွံၬ လၧဂၪ့ခိၪချိၫ့လီၫ. 16 တၭ မွဲမၬ, ယအီၪက့ၪထၪ့ထီၫနၧၩ လၧဆၧအဂဲးယီၩ, ဘဲၫၥိၭ ယမိဒုၭနဲၪ ယစီၩ့ယမၩ့ လၧနၧၩ, ဒဲဘဲၫၥိၭ ဆၧမိလီၩလၩ့လၬလၩ့ ယမံၩ့ လၧဂၪ့ခိၪချိၫ့ယီၩ ထၧၫ့ဖျိၪ့ယၫလီၫ. 17 နအီၪက့ၪထၪ့ထီၫနၥၭ လၧယခ့ၫယၡၩခမျၧး အဖၫ့ခိၪ, လၧနလကွဲၪဖျါဘၪဝ့ၫဆ့ဧၪ. 18 ယိခွါ, ကဲဂီၩခိၬ ဆၧၫ့အလး ဘိၩ့နဲၪ့ယီၩ, ယမိအၪ့မၧၫ့ ဆၧဂဲၫဆၧၩ့လၩ့န့ မုၥၪ ဎၧၫ့ဎၧၫ့လ့ၬနီၪ, တၭ လၧမုလနံၩ လၧအခၪ့ထံၭ အီၪထၪ့ ခီးဘိၩ့နဲၪ့ယီၩ ဆၧမၩအၥၭဘဲၫနီၪ လၧအံဇံၭ အဖၧၩ့ နးဆိၭအ့ၬ. 19 ဘိၩ့နဲၪ့ယီၩ အၪ့မၧၫ့လၩ့ ဆၧတၭ, နဆၧဖိၪဆၧဎါအဒိၩ့ လၧအအီၪလၧခီၫ့ ထီးအလူၬနီၪ, ဒုၭအီၪကီၪ့ဝ့ၫ ချဲၫ့ချဲၫ့ဆံၭ, ကယဲ ၦၡၩ ဒဲဆၧဖိၪဆၧဎါ လၧဆၧမိဒၪန့ဝ့ၫ လၧခီၫ့နီၪ, လအီၪကီၪ့ဘၪ လၧဂံၪ့ဖၧၩ့တၭ, မုၥၪ မိဂဲၫလၩ့ဘၪဝ့ၫတၭ, မိၥံၫဝ့ၫ ကိၭဒုၩ ကိၭဂၩဒ့ၭလီၫ. 20 တၭ ၦလၧအၥၭမဲၪ ယဟိဝၩအလူ လၧဖၫရိၫ အခ့ၫအၡၩ အကျၩနီၪ, အၪ့မၧၫ့ အဎီးအၡၩ ဒဲအဆၧဖိၪဆၧဎါအဒိၩ့လဖၪ, စဲၪ့နုၬ လၧအဂံၪ့ဖၧၩ့လီၫ. 21 တၭ ၦလၧအလအီၪက့ၪဘၪ ယဟိဝၩ အလူအထၫ လၧအၥၭခံဖၧၩ့နီၪ, ဒုၭအီၪလၩ့ထး အဎီးအၡၩ ဒဲအဆၧဖိၪဆၧဎါ အဒိၩ့ လၧခီၫ့လီၫ. 22 တၭ ယဟိဝၩ စံၭစမိစ့ၭ, ယၩ့ထၪ့ နစူၪ လၧမူၭခိၪ, ဘဲၫၥိၭ မုၥၪ မိလၩ့ လၧခးအံဇံၭ ထၧၫ့ခးယၫ အဖၧၩ့, လၧၦၡၩ အဖၫ့ခိၪ, ဒဲလၧဆၧဖိၪဆၧဎါ အဖၫ့ခိၪ, ဒဲလၧကယဲ ဆၧမဲၪထၪ့ လၧခီၫ့ လၧခးအံဇံၭ ထၧၫ့ခးယၫ အဖၧၩ့ လၧဆၧကိၭအမံၩ့ဒ့ၭ အဖၫ့ခိၪ ဆံၭ. 23 စမိစ့ၭ ယၩ့ထၪ့ အနိၪထိၭဘီၩ့ လၧမူၭခိၪတၭ, ယဟိဝၩ အၪ့မၧၫ့ လၫ့ဎွံၩ့ ဒဲမုၥၪလၩ့; ဒဲမ့ၪၥံၪ လ့ၩဝံၩ့ဝၩ့ လၧဂၪ့ခိၪအဖၫ့ခိၪတၭ, ယဟိဝၩ အၪ့မၧၫ့ ဆၧဂဲၫဆၧၩ့လၩ့န့ မုၥၪ လၧခးအံဇံၭ အဖၫ့ခိၪလီၫ. 24 တၭ မုၥၪ အီၪလၧမ့ၪလၪနီၪ ကျီၪမွံၩအၥၭ လၧမုၥၪလၩ့နီၪ နၭမၬ လီၫ. ဆၧဘဲၫနီၪၥိၭ လအီၪဘၪ လၧအံဇံၭ အဖၧၩ့; ခီၫဒၪ လၧအကဲၪထၪ့, ၦလဆၨၩ ခီးဘိၩ့ယီၩလီၫ. 25 တၭ မုၥၪနီၪ လၩ့ဘၪ ဆၧအီၪလၧခးအံဇံၭ ထၧၫ့ခးယၫ အဖၧၩ့, ကယဲ ဆၧအီၪလၧခီၫ့ လၧၦၡၩ ဖိးလၧဆၧဖိၪဆၧဎါအဒိၩ့, ဒဲမုၥၪနီၪ ဘၪ ကယဲ ဆၧမဲၪထၪ့ လၧခီၫ့, ဒဲမၩခါလၩ့ ၥံၪ့ၥံၪဝၪၥံၪ လၧခီၫ့ ကိၭအမံၩ့ဒ့ၭလီၫ. 26 အ့ၪမွဲ လၧခးဂိၡံၫ့, လၧၦအံၫစရ့လၭဖိၪ အီၪဝ့ၫနီၪ မုၥၪ အီၪအ့ၬ. 27 ဖၫရိၫ အၪ့မၧၫ့လၩ့ ဆၧတၭ, ကိၭထဲၩ့ စမိစ့ၭ, ဒဲစအၫရၧၫ့တၭ, စံၭအဝ့ၫၥံၪ, အယီၩလဖၧၫ့ ယမၩမၪဘၪယူၭ ဆၧယူၭ. ယဟိဝၩမွဲ ဆၧတီၩဆၧလီၩ့လဂၩနီၪ, အ့ၪမွဲ ယၧၩ, ဒဲယခ့ၫယၡၩခမျၧးလဖၪနီၪ, မွဲၦအတီၩအလီၩ့ အ့ၬ. 28 ဘိၩ့နဲၪ့ယီၩ, ဘၪယူၭ, အၪ့ကံၩ့ ယဟိဝၩ, ဘဲၫၥိၭ ယွၩအလၫ့ဎွံၩ့ ဒဲမုၥၪလၩ့နီၪ ထီးအီၪလၧၩ့ လဂ့ၩ တၭ, ယမိကွဲၪဖျါခွံၬ နၥံၪတၭ, နၥံၪ အီၪဘၪလၧၩ့ ထီးယီၩအ့ၬ. 29 တၭ စမိစ့ၭ စံၭအဝ့ၫ, ထီးယ အ့ၪစဲၪ့ထၪ့ခွံၬ လၧဒိၩ့ဖၧၩ့တၭ, ယမိယူၬထၪ့ ယစူၪ လၧယဟိဝၩ အအီၪတၭ; လၫ့ဎွံၩ့ မိထုၬဝ့ၫ ဒဲမုၥၪ အီၪလၧၩ့ဝ့ၫအ့ၬ; ဘဲၫၥိၭ နမိၥ့ၪယၫ လၧဂၪ့ခိၪ အီၪလၧယဟိဝၩ အစူၪဖၧၩ့ လီၫ. 30 မွဲလါနၫ့တၭ, နၧၩ ဒဲနခ့ၫနၡၩလဖၪယီၩ, ယၥ့ၪယၫ လၧနၥံၪ လၥၭမဲၪဒံၭဘၪ ယဟိဝၩ ယွၩလီၫ. 31 တၭ ဆၧဘၪ ၥီၫကဘၩ့, ဒဲမုယီၩလီၫ. အဂဲးဘဲၫယီၩ မုယီၩအဆဲၩ အီၪထၪ့ယူၭ, ဒဲၥီၫကဘၩ့ ၥၪထၪ့ယူၭ. 32 အ့ၪမွဲ ဘုၪကၠိၩ့ ဒဲဘုၪကူၭစမ့ၭနီၪ မုၥၪ ဘၪဝ့ၫအ့ၬ. အဂဲးဘဲၫယီၩ မွဲအလဒိၭထၪ့ဒံၭဘၪလီၫ. 33 စမိစ့ၭ စဲၪ့ထၪ့ခွံၬ လၧဖၫရိၫ အအီၪ လၧဒိၩ့ဖၧၩ့နီၪ, ယူၬထၪ့ အစူၪၥံၪ လၧယဟိဝၩ အအီၪတၭ, လၫ့ဎွံၩ့ ဒဲမုၥၪလၩ့နီၪ ထုၬဝ့ၫဒၪတၭ, ဆၧဂဲၫဆၧၩ့လၩ့လၧၩ့ လၧဂၪ့ခိၪချိၫ့ယီၩအ့ၬ. 34 ဖၫရိၫ ဒၪဘၪဝ့ၫ လၧဆၧဆၧၩ့ ဒဲမုၥၪလၩ့ ဒဲလၫ့ဎွံၩ့နီၪ ထုၬဝ့ၫတၭ, မၩအၪထၪ့ အဆၧဒဲၩဘၭ တၭ, မၩနီၩ့ထၪ့အၥၭ, အဝ့ၫဒၪ ဒဲအခ့ၫအၡၩလီၫ. 35 ဖၫရိၫအၥၭနီၩ့ ထၪ့တၭ, ကွဲၪဖျါ ၦအံၫစရ့လၭဖိၪအ့ၬ, ဘဲၫယဟိဝၩ လီၩဘၪယူၭ စမိစ့ၭ အၥိၭနီၪလီၫ.

၂ မိစ့ၭ Exodus 10

1 တၭ ယဟိဝၩ စံၭစမိစ့ၭ, လ့ၩနုၬ လၧဖၫရိၫ အအီၪနီၪဆံၭ; အဂဲးဘဲၫယီၩ ယမၩနီၩ့ထၪ့အၥၭ ဒဲအခ့ၫအၡၩလဖၪ အၥၭ, ဘဲၫၥိၭ ယမိအီၪက့ၪ ယဆၧလၩ့လၭ အဆၧမၩနဲၪ့လဖၪယီၩ လၧအမ့ၬယၫ, 2 တၭ ဘဲၫၥိၭ နမိလီၩလၩ့လၬလၩ့ဆၧ လၧနဖိၪခွၫ ဒဲလၧနဖိၪခွၫ အဖိၪခွၫၥံၪ အနါဖၧၩ့, လၧဆၧလၧယမၩ လၧအံဇံၭ အဖၧၩ့, ဒဲဆၧမၩနဲၪ့ အဆၧလၩ့လၭလဖၪ လၧယမၩ လၧအကျၩနီၪ, တၭ နၥံၪ မိၥ့ၪယၫ လၧယမွဲ ယဟိဝၩ လီၫ. 3 စမိစ့ၭ ဒဲစအၫရၧၫ့ လ့ၩနုၬ လၧဖၫရိၫ အအီၪတၭ, စံၭဝ့ၫ, ယဟိဝၩ ၦဟံêဘၫဖိၪအယွၩ စံၭဘဲၫယီၩ, နလခိၭနၪဘၪဆၧ, နလဆၪ့လၩ့ဘၪ နၥၭ လၧယမ့ၬယၫနီၪ, မွဲနမိအီၪဒံၭ ဆံၭယံၬလဲၪ; ကွဲၪဖျါခွံၬ ယၡၩခမျၧး ဘဲၫၥိၭ အမိမၩ ယဆၧဆံၭ. 4 န အ့ၪလကွဲၪဖျါဘၪ ယၡၩခမျၧးနီၪ, ယိခွါ, ကဲဂီၩခိၬ ယမိဒုၭဂဲၫထၪ့ ထွ့ၥံၪ လၧနခးဖၧၩ့, 5 အဝ့ၫၥံၪ မိမၩဘံၭ ဂၪ့ခိၪ ထီးၦၡၩ ဒၪဘၪ ဂၪ့ခိၪ လၥ့ၪဘၪတၭ, မိအၪ့ ဆၧအီၪလၩ့ထး လၧအဖီၩ့ဖျ့ၭ, ဆၧအီၪလၩ့ထး လၧနၥံၪ အဂး လၧမုၥၪနီၪတၭ, မိအၪ့ ကယဲ ၥံၪ့ လၧအမဲၪထၪ့ လၧနၥံၪ အဂး လၧမံၩ့လၬကျၩ ကိၭထံၭဒ့ၭ, 6 တၭ အဝ့ၫၥံၪ မိမၩဎွ့ၩ နဂံၪ့, ဒဲနခ့ၫနၡၩၥံၪ အဂံၪ့ ထီးအလူၬ, ဒဲကယဲ ၦအံဇံၭဖိၪ အဂံၪ့ ထီးအလူၬလီၫ. အနီၪ နဖါၥံၪ, ဒဲနဖါအဖါ အဂံၪ့ၥံၪ လဒၪဘၪ လၧမုနံၩ လၧအအီၪထၪ့ လၧဂၪ့ခိၪချိၫ့ယီၩ, ထီးမုလနံၩယီၩလီၫ. အဝ့ၫ ကၠၪကဒၩထဲၩ့အၥၭတၭ, စဲၪ့ထၪ့ခွံၬ လၧဖၫရိၫ အအီၪလီၫ. 7 ဖၫရိၫ အခ့ၫအၡၩ စံၭဝ့ၫ, ဆၧယီၩ မိကဲၪ ဖျံၩခွၩ့ လၧပဂး ဆံၭယံၬလဲၪ. ကွဲၪဖျါလါ ၦခွၫလဖၪ ဘဲၫအမိမၩ ယဟိဝၩ, အဝ့ၫၥံၪအယွၩ အဆၧနီၪဆံၭ; အံဇံၭ ဂၭဂီၩ့ယူၭနီၪ နၥ့ၪယၫအ့ၬဧၪ. 8 ၦဒုၭဂဲၫထၪ့ စမိစ့ၭ, ဒဲစအၫရၧၫ့ လၧဖၫရိၫ အအီၪတၭ, အဝ့ၫဒၪ စံၭအဝ့ၫၥံၪ, လ့ၩ မၩ ယဟိဝၩ နၥံၪအယွၩ အဆၧနီၪဆံၭ. မွဲပလၫ မိလ့ၩ လဖၪလဲၪ. 9 စမိစ့ၭ စံၭဝ့ၫဒၪ, ပမိလ့ၩ လၧၦၡၩၥၭဘၪ့ၥံၪ, ဒဲၦၡၩၥၭၡါၥံၪ, ဒဲပဖိၪခွၫၥံၪ, ဒဲပဖိၪမုၪၥံၪ, ဒဲပၥိၪ ဒဲပဘ့ၪအဒီၪ့ၥံၪ, ဒဲပချီလဖၪနီၪ ပမိလ့ၩပဝ့ၫလီၫ. 10 အဂဲးဘဲၫယီၩ ပဘၪမၩဘိၪ့ ယဟိဝၩ လီၫ. တၭ အဝ့ၫဒၪ စံၭအဝ့ၫၥံၪ, မွဲယဟိဝၩ အီၪလၧနၥံၪ ဘဲၫယကွဲၪဖျါ နၥံၪ ဒဲနၥံၪအဖိၪဆံၭ အၥိၭနီၪဆံၭ; အဂဲးဘဲၫယီၩ ဆၧအၧၩ့ဆၧၥၫ့ အီၪဝ့ၫ လၧနၥံၪ အမ့ၬယၫလီၫ. 11 ဘဲၫနီၪ မွဲအ့ၬ, နၥံၪဝ့ၫ ၦခွၫလဖၪ လ့ၩဆၧတၭ မၩ ယဟိဝၩ အဆၧမၩဆံၭ. အဂဲးဘဲၫယီၩ နၥံၪ အၪ့ဎၬယူၭ ဆၧနီၪလမံၩ့လီၫ. တၭ ၦနၫ့ထၪ့ခွံၬဝ့ၫ လၧဖၫရိၫ အမ့ၬယၫလီၫ. 12 ယဟိဝၩ စံၭစမိစ့ၭ ယၩ့ထၪ့ နစူၪ လၧအံဇံၭ အဖၫ့ခိၪ လၧထွ့ၥံၪ အဂး, ဘဲၫၥိၭ အမိဂဲၫထၪ့ လၧခးအံဇံၭ အဖၧၩ့တၭ, အၪ့ခွံၬ ကယဲ နၪ့ၥံၪမံၩ့ၥံၪ, ဘုၪၥံၪဂူၫၥံၪ လၧခးဖၧၩ့နီၪ, ဒဲကယဲ ဆၧလၧမုၥၪ ဒုၭအီၪလၩ့ထး နီၪဆံၭ. 13 တၭ စမိစ့ၭ ယၩ့ထၪ့ အနိၪထိၭဘီၩ့ လၧခးအံဇံၭ အဖၫ့ခိၪတၭ, ယဟိဝၩ ဒုၭဂဲၫ လံၩ လၧမုထၪ့လခီၫ လၧခးနီၪ အဖၫ့ခိၪ ၥံၫ့နံၩချီၩ့ ဒဲၥၫ့နၩချီၩ့ လီၫ. ထီးဆၧဖၩ့ထၪ့ ကဲဂီၩလခီၫနီၪ လံၩ လၧမုထၪ့လခီၫ ဂဲၫဆိၬ ထွ့ၥံၪလီၫ. 14 ထွ့နီၪ လ့ၩထၪ့ လၧခးအံဇံၭ ထၧၫ့ခးယၫ အဖၫ့ခိၪတၭ, ဆီးလၩ့ဝ့ၫ လၧအံဇံၭ အလးအဖၧၩ့ ထီးအလူၬတၭ, အီၪဝ့ၫ အၪမၬလီၫ. လၧဖျိၩ့ ထွ့ ဘဲၫအဝ့ၫၥံၪ အၥိၭနီၪ, အီၪ နးဆိၭအ့ၬ; တၭ လၧခဲၫ့ ဘဲၫနီၪၥိၭ မိအီၪဝ့ၫ နးဆိၭလၧၩ့အ့ၬ. 15 မွဲအမၩလၩ့ဘံၭခွံၬ ခးနီၪ ထၧၫ့ခးယၫတၭ, ခးနီၪ ခံၭလၩ့ဝ့ၫတၭ, အဝ့ၫၥံၪ အၪ့ခွံၬ ကယဲ နၪ့ၥံၪမံၩ့ၥံၪ ဘုၪၥံၪဂူၫၥံၪ လၧခးဖၧၩ့နီၪ, ဒဲၥံၪ့အၥၪ ထီးအလူၬ, လၧမုၥၪ အီၪက့ၪလၩ့ထးဝ့ၫ လၧၥံၪ့ အလီၩ့, တၭ လၧၥံၪ့အလီၩ့, ဒဲလၧနၪ့ၥံၪမံၩ့ၥံၪ ဘုၪၥံၪဂူၫၥံၪ လၧဆၧပျၩ့ဖၧၩ့ အလီၩ့, လၧခးအံဇံၭ အဖၧၩ့ ထၧၫ့ခးယၫနီၪ ဆၧလၪယ့ၫ အီၪလၧၩ့ နးမံၩ့အ့ၬ. 16 ဖၫရိၫ မၩဝ့ၫ ချဲၫ့ချဲၫ့တၭ, ကိၭထဲၩ့ စမိစ့ၭ ဒဲစအၫရၧၫ့ တၭ, စံၭဝ့ၫဒၪ, ယမၩမၪဘၪယူၭ ယဟိဝၩ နၥံၪအယွၩ ယူၭ, ဒဲယမၩမၪဘၪယူၭ နၥံၪယူၭ. 17 တၭ ဘိၩ့နဲၪ့ယီၩ ကွဲၪဖျါလါ ယဆၧမၪ န့ၫအယီၩလဖၧၫ့ဘီၪ; တၭ အၪ့ကံၩ့အၪ့ယၫ ယဟိဝၩ နၥံၪအယွၩ ဘဲၫၥိၭ အမိဒုၭစဲၪ့ထၪ့ခွံၬ ကယဲ ဆၧၥံၫ လမံၩ့ယီၩ လၧယၧၩဆံၭ. 18 အဝ့ၫနီၪ စဲၪ့ထၪ့ခွံၬ လၧဖၫရိၫ အအီၪတၭ, အၪ့ကံၩ့အၪ့ယၫ ယဟိဝၩ လီၫ. 19 ယဟိဝၩ ကၠၪထဲၩ့ လံၩမုဂဲၫ လၧမုနုၬလခီၫတၭ, ဆိၬထၪ့ခွံၬ ထွ့ၥံၪတၭ ခွံၬၡိၭခွံၬဝ့ၫ လၧမၫဆမံၭဝီၩ အဖၧၩ့တၭ, အီၪလၩ့ထးလၧၩ့ လၧအံဇံၭ အလးလဖၪ အဖၧၩ့ နးဘံၪ့အ့ၬ. 20 ယဟိဝၩ ဒုၭနီၩ့ထၪ့ ဖၫရိၫအၥၭတၭ, အဆၧကွဲၪဖျါ ၦအံၫစရ့လၭဖိၪအ့ၬ. 21 ယဟိဝၩ စံၭစမိစ့ၭ, ယၩ့ထၪ့ နစူၪ လၧမူၭခိၪတၭ, ဆၧခံၭ မိလၩ့ဘၪ ခးအံဇံၭတၭ, မွဲဆၧခံၭ လၧၦလုးဝ့ၫ ၥ့ၪလီၫ. 22 စမိစ့ၭ ယၩ့ထၪ့ အစူၪ လၧမူၭခိၪတၭ, ဆၧခံၭလၩ့တၪ့ဝ့ၫ လၧခးအံဇံၭ အဖၧၩ့ ၥၧၫ့နံၩယၫလီၫ. 23 တၭ ၦဒၪဘၪလိၬအၥၭ နးဂၩအ့ၬ. တၭ လၧၥၧၫ့နံၩယၫနီၪ ၦလၧအအီၪလၧအလး ဂဲထုၪ့ဝ့ၫ နးဂၩအ့ၬ. အ့ၪမွဲ ၦအံၫစရ့လၭဖိၪ ထီးအလူၬ အီၪလၧဆၧဖၩ့ လၧအအီၪဝ့ၫအလးလီၫ. 24 ဖၫရိၫ ကိၭန့ စမိစ့ၭတၭ, စံၭဝ့ၫဒၪ, လ့ၩမၩ ယဟိဝၩ အဆၧမၩဆံၭ. ဒုၭအီၪလၩ့ထး ကယဲ နၥံၪ အၥိၪ ဒဲဘ့ၪလဖၪ, ဒဲချီလဖၪနီၪဆံၭ. နၥံၪ အဖိၪဒံၩဖိၪၥၪၥံၪ လ့ၩဒၪဝ့ၫ လၧနၥံၪ အၥိၭဆံၭ. 25 စမိစ့ၭ စံၭဝ့ၫဒၪ, နဘၪဖ့ၪလၫ့ ပၧၩဆ့ လၧဆၧလုလဖၪ ဒဲဆၧလုမ့ၪလဖၪ လၧပစူၪဖၧၩ့ ဘဲၫၥိၭ ပမိလုထၪ့ဆၧ လၧယဟိဝၩ ပယွၩလီၫ. 26 တၭ ပဆၧဖိၪဆၧဎါအဒိၩ့ ဘၪလ့ၩ လၧပၥိၭလီၫ. ဆၧဖိၪဆၧဎါအခၪ့မံၪ အီၪလၩ့ထးဘၪ နးဘံၪ့အ့ၬ. အဂဲးဘဲၫယီၩ ပဘၪမၩန့ လၧဆၧလဖၪနီၪ အကျၩ ဘဲၫၥိၭ ပမိမၩ ယဟိဝၩ, ပယွၩ, အဆၧမၩတၭ, ပဘၪမၩ ယဟိဝၩနီၪ အဆၧ လၧဆၧနီၫလဲၪ နီၫလဲၪနီၪ ပလချုၭ ထီၩ့ဒံၭဘၪ ထီးနီၪ, ပၥ့ၪယၫဒံၭအ့ၬ. 27 ယဟိဝၩ ဒုၭနီၩ့ထၪ့ ဖၫရိၫအၥၭတၭ, ဘဲၫၥိၭ အမိကွဲၪဖျါဝ့ၫနီၪ အၥၭအီၪအ့ၬ. 28 တၭ ဖၫရိၫ စံၭအဝ့ၫ, စဲၪ့ထၪ့ခွံၬ လၧယအီၪဆံၭ. ထီးလၩ့နၥၭဆံၭ, ထီးယိလၧၩ့ ယမ့ၬ လဂ့ၩ, အဂဲးဘဲၫယီၩ မုလနံၩ လၧနဒၪဘၪ ယမ့ၬနီၪ နမိၥံၫလီၫ. 29 တၭ စမိစ့ၭ စံၭဝ့ၫဒၪ, နချဲၩ့ဆၧ ဘၪယူၭ, ယမိယိဒီၭ နမ့ၬ နးဖၧၫ့ဒီၭလၧၩ့အ့ၬ.

1 တၭ ယဟိဝၩ စံၭစမိစ့ၭ, ယမိဒုၭဂဲၫထၪ့ဘၪဒံၭ ဖၫရိၫ ဒဲအံဇံၭ လၧဆၧနၭဆၧၡၪ့ လမံၩ့ဒံၭလီၫ. ဆၧနီၪအလးခဲၫ့ အဝ့ၫ မိကွဲၪဖျါခွံၬ နၥံၪ ထီးယီၩလီၫ. တၭ ထီးအကွဲၪဖျါ နၥံၪနီၪ, မွဲအမိနၫ့ထၪ့ခွံၬ တၡါ နၥံၪ ထီးအလူၬလီၫ. 2 တၭ ချဲၩ့ဆၧ လၧၦခမျၧး အနါဖၧၩ့ဆံၭ. ၦမုၪ မွဲဂ့ၩ, ၦခွၫ မွဲဂ့ၩ, မိအၪ့ကံၩ့ ကယၧၩ့စ့ၩ, ဒဲကယၧၩ့ထီၫ့, လၧကယဲ ၦအီၪဝ့ၫ လၧအနဲၩ့ထံၭနီၪ ဆုၬဆုၬလီၫ. 3 တၭ ယဟိဝၩ ဖ့ၪလၫ့ ၦခမျၧး လၧဆၧအခိးအတၩ လၧၦအံဇံၭဖိၪ အမ့ၬယၫလီၫ. တၭ စမိစ့ၭ လဂၩနီၪ မွဲၦဒိၪ လၧခးအံဇံၭ အဖၧၩ့, လၧဖၫရိၫ အခ့ၫအၡၩ အမ့ၬယၫ, ဒဲလၧၦခမျၧး အမ့ၬယၫလီၫ. 4 တၭ စမိစ့ၭ စံၭဝ့ၫဒၪ, ယဟိဝၩ စံၭဝ့ၫ ဘဲၫယီၩ, ကဲမုနၩ ဖိၭဖၫ့မုအခၫနီၪ, ယမိလ့ၩထၪ့ လၧအံဇံၭ အကျၩ, 5 တၭ ကယဲ ၦအဖိၪဝဲၡါ လၧခးအံဇံၭ အဖၧၩ့ မိၥံၫဝ့ၫ, လၧဖၫရိၫ လၧအဆၧၫ့နၩ့ လၧအလးဆီၩ့ဆီ အဖၫ့ခိၪ အဖိၪဝဲၡါ, ထီၩ့လၩ့ လၧၦဎီးမုၪ လၧအအီၪဝ့ၫ လၧဆုၪ့ဂူၬ အချိၫ့ အဖိၪဝဲၡါ, ဒဲဆၧဖိၪဆၧဎါအဒိၩ့ အဖိၪဝဲၡါ ထီးအလူၬလီၫ. 6 တၭ ဆၧကိၭၡၭထၪ့ဖၭဒိၪ မိအီၪထၪ့ လၧခးအံဇံၭ အဖၧၩ့လီၫ. ဆၧဘဲၫနီၪၥိၭ အီၪဒံၭ နးဆိၭဒံၭအ့ၬ, ဒဲမိအီၪလၧၩ့ နးဆိၭဆ့အ့ၬ. 7 တၭ ၦၡၩမွဲဂ့ၩ, ဆၧဖိၪဆၧဎါအဒိၩ့မွဲဂ့ၩ, ကယဲ ထွံၪလဒုၩ လဲၪ့ထၪ့ အဖျ့ၩ လၧၦအံၫစရ့လၭဖိၪ အအီၪ နးဒုၩအ့ၬ. ဘဲၫၥိၭ နၥံၪ မိၥ့ၪယၫ လၧယဟိဝၩ မၩလၩ့မဲၩ ၦအံၫစရ့လၭဖိၪ လၧအံဇံၭဖိၪနီၪလီၫ. 8 တၭ နခ့ၫနၡၩ ထီးအလူၬ မိဂဲၫလၩ့ လၧယအီၪတၭ, မိထွံၩလၩ့ လၧယမ့ၬယၫတၭ, မိစံၭဝ့ၫ, စဲၪ့ထၪ့ခွံၬ, ဒဲၦခမျၧး လၧအဖိၬနခဲၫ့ ထီးအလူၬနီၪဆံၭ. တၭ လၧဆၧနီၪအလးခဲၫ့ ယမိစဲၪ့ထၪ့ခွံၬလီၫ. တၭ အဝ့ၫဒၪ စဲၪ့ထၪ့ခွံၬ လၧဖၫရိၫ အအီၪ, လၧအၥၭထၪ့ ခဲၩထၪ့ဝ့ၫနီၪလီၫ. 9 တၭ ယဟိဝၩ စံၭစမိစ့ၭ ဖၫရိၫ လမိခိၭနၪဘၪ နၥံၪအလူ ဘဲၫၥိၭ ယဆၧလၩ့လၭ မိအၪထၪ့ လၧခးအံဇံၭ အဖၧၩ့လီၫ. 10 တၭ စမိစ့ၭ ဒဲစအၫရၧၫ့ မၩ ဆၧလၩ့လၭလဖၪနီၪ ထီးအလူၬ လၧဖၫရိၫ အမ့ၬယၫတၭ, ယဟိဝၩ ဒုၭနီၩ့ထၪ့ ဖၫရိၫအၥၭတၭ, အဝ့ၫနီၪ ကွဲၪဖျါခွံၬ ၦအံၫစရ့လၭဖိၪ လၧအခးဖၧၩ့အ့ၬ.

1 ယဟိဝၩ ချဲၩ့ဒုၪ့ စမိစ့ၭ ဒဲစအၫရၧၫ့ လၧခးအံဇံၭ အဖၧၩ့တၭ, စံၭဝ့ၫဒၪ, 2 လၩလဘံၪ့ယီၩ, မိကဲၪထၪ့ လၩလဖၪအခိၪ, မွဲလၧနံၪ့အဖၧၩ့ လၩအခၪ့ထံၭ လၧနၥံၪ အဂး လီၫ. 3 ချဲၩ့ထၪ့ နၥံၪ လၧၦအံၫစရ့လၭဖိၪ အဆၧအီၪကီၪ့ ထီးအလူၬတၭ, စံၭ, လၩလဘံၪ့ယီၩ ထၪ့ ဆံၫနံၩလနံၩနီၪ ၦဘၪအၪ့မၩန့ဝ့ၫ လၧၥိၪ ဒဲဘ့ၪအကျၩ အဖိၪ လၧအဂး, လဂၩအဖိၪလဒုၩ, လဂၩအဖိၪလဒုၩ, ဘဲၫအဖါအဂံၪ့ အၥိၭ, အဖိၪလဒုၩ လၧဂံၪ့လဖျိၪ့ အဂးနီၪလီၫ. 4 တၭ ၦဂံၪ့ဖိၪ အ့ၪၡၩ လၧဆၧဖိၪလဒုၩ အဂးတၭ, မွဲအဝ့ၫဒၪ ဒဲၦလၧအအီၪဘူၭ လၧအဂံၪ့နီၪ မၩန့ဝ့ၫ ဘဲၫၦၡၩအၥၭ အဆၧဝံ အီၪဝ့ၫ အၥိၭနီၪဆံၭ; နၥံၪ ဘၪ ဝံထၪ့နၬထၪ့ ၦၡၩ ဘဲၫအနိၭ အၪ့ဆၧ အၥိၭ လၧဆၧအဖိၪ အဂး ကိၭဂၩဒ့ၭလီၫ. 5 နၥံၪ အဆၧဖိၪလဒုၩ ဘၪလၧၫ့ထၪ့ဎွ့ၩထၪ့, အဖၫလနံၪ့အဖိၪလီၫ. လၧၥိၪလဖၪအကျၩ မွဲဂ့ၩ, လၧဘ့ၪလဖၪအကျၩ မွဲဂ့ၩ, နၥံၪ ဘၪမၩန့ဝ့ၫလီၫ. 6 တၭ နၥံၪ ဘၪအီၪက့ၪခိၭထၬဝ့ၫ ထီၩ့လၧလၩထၪ့ လဆံၫလံနံၩလနံၩ လၧလၩ လဘံၪ့ဎးနီၪလီၫ. တၭ ၦအံၫစရ့လၭ အဆၧအီၪကီၪ့ ထီးအလူၬနီၪ မိဘၪမၩၥံၫဝ့ၫ လၧမုဂၪလၩ့ နံၫဆၫ့ အဘိၩ့ဆၧၩ့နီၪလီၫ. 7 တၭ အဝ့ၫၥံၪ မိဘၪမၩန့ အၥွံၪနီၪတၭ, အီၪက့ၪဝ့ၫ လၧတရၫ့အထုၪ့လီၩ့နီၪ နံၫခီၫ, ဒဲလၧတရၫ့အခိၪထိၭ အလီၩ့, ထီးဂံၪ့လဖၪ လၧအမိအၪ့ဝ့ၫနီၪလီၫ. 8 တၭ ဆၧလၧမုလနၩနီၪ အဝ့ၫၥံၪ မိဘၪအၪ့ အယၪ အၪ့ကၪ လၧမ့ၪ; ဒဲကိၪလအီၪဘၪလၧမံၪတၭ, မိဘၪအၪ့ဝ့ၫ လၧဆၧအခၪလီၫ. 9 ထီးအၪ့ ၥံၫ့ လဂ့ၩ, အၪ့ဎွံ လၧထံၫ လဂ့ၩ; အၪ့ကၪ လၧမ့ၪ, အခိၪ, ဒဲအခၪ့လဖၪ, ဒဲဆၧအီၪ လၧအအီၩ့ဖၧၩ့နီၪဆံၭ. 10 တၭ ထီးဒုၭအီၪလၩ့ထး ထီးဆၧဖၩ့ထၪ့ နးဆံၭ လဂ့ၩ; တၭ ဆၧလၧအအီၪလၩ့ထး ထီၩ့လၧမုဂီၩနီၪ, နၥံၪ ဘၪဆူၭထၪ့ခွံၬ လၧမ့ၪလီၫ. 11 တၭ နၥံၪ ဘၪအၪ့ဝ့ၫ ဘဲၫယီၩ, လၧနၥံၪအယးဒံၩ့ ခဲးထူၬအၥၭ, နၥံၪအခၪ့ဖံၭ အီၪလၧနၥံၪ အခၪ့လီၩ့, ဒဲနၥံၪ အနိၪထိၭဘီၩ့ လၧနၥံၪ အစူၪဖၧၩ့လီၫ. တၭ နၥံၪ ဘၪအၪ့ဝ့ၫ ချဲၫ့ချဲၫ့လီၫ. မွဲယဟိဝၩ အဆၧလ့ၩဖၬလီၫ. 12 အဂဲးဘဲၫယီၩ ဆၧလနၩယီၩ, ယမိလ့ၩခၫ့ဂၬ ခးအံဇံၭတၭ, ယမိကျီၪ့ၥံၫခွံၬ ကယဲ ဆၧအဖိၪဝဲၡါ လၧခးအံဇံၭ အဖၧၩ့ လၧၦၡၩ ထီၩ့လၩ့လၧဆၧဖိၪဆၧဎါအဒိၩ့; ဒဲအံဇံၭ အယွၩၥံၪ ထီးအလူၬနီၪ, ယမိမၩဝ့ၫ လၧဆၧစ့ၩရၫ့လီၫ. ယဝ့ၫဒၪယီၩ ယမွဲ ယဟိဝၩ လီၫ. 13 တၭ ဆၧၥွံၪနီၪ မိကဲၪထၪ့ ဆၧမၩနဲၪ့ လၧနၥံၪအဂး, ထီးဂံၪ့အလီၩ့ လၧနၥံၪ အီၪလၧအဖၧၩ့နီၪ, ယမိဒၪဘၪ ဆၧၥွံၪနီၪတၭ, ယမိလ့ၩဖၬ နၥံၪ, ထီးယကျီၪ့ခွံၬ ခးအံဇံၭနီၪ, ဆၧၥံၫချဲၫ့ဘၪ နၥံၪ လၧဆၧမၩဂၭဂီၩ့နီၪ ဆ့အ့ၬ. 14 တၭ ဆၧလၧမုလနံၩယီၩ, မိကဲၪထၪ့ ဆၧနၪ့ထၪ့ထဲၩ့ လၧနၥံၪ အဂး, ဒဲနၥံၪဘၪ ထီးန့ဝ့ၫ လၧဆၧမၩဘိၪ့ ယဟိဝၩ မိလၩ့ လၧနၥံၪ အဆၨၩအဆၬလီၫ. နၥံၪ ဘၪမၩဝ့ၫ လၧဆၧမၩဘိၪ့ အဂး လၧဆၧအထူၫအရူၫ အဆိၩဆိၩအကၠၪကၠၪလီၫ. 15 နွ့ၫနံၩနီၪ နၥံၪ ဘၪအၪ့ ကိၪ လၧအလအီၪဘၪလၧမံၪနီၪလီၫ. မုခၪ့ထံၭလနံၩနီၪ ဒၪလ့ၬ နၥံၪ ဘၪအီၪက့ၪခွံၬ မံၪ လၧနၥံၪ အဂံၪ့ဖၧၩ့လီၫ. အဂဲးဘဲၫယီၩ ၦလၧအအၪ့ ကိၪ အီၪလၧမံၪ လၧမုခၪ့ထံၭ ထီၩ့လၧမုနွ့ၫနံၩလနံၩ လဂၩဂၩနီၪ, မိဘၪ ဆၧဒၪ့ထ့ၬခွံၬဝ့ၫ လၧအံၫစရ့လၭလီၫ. 16 တၭ လၧမုခၪ့ထံၭနီၪ ဆၧကိၭကီၪ့ဆံၫ့ဎံၪ, ဒဲလၧမုနွ့ၫနံၩလနံၩနီၪ ဆၧကိၭကီၪ့ဆံၫ့ဎံၪ မိအီၪလၧနၥံၪ အဂးလီၫ. ဆၧလဖၪနီၪ အထးဖၧၩ့ နၥံၪ မၩဘၪ ဆၧနးမံၩ့အ့ၬ. မၩ ကယဲ ဆၧလၧၦဘၪအၪ့လမံၩ့လီၫ. အ့ၪမွဲ ဆၧနီၪလမံၩ့ မိဘၪမၩအၥၭ လၧနၥံၪလီၫ. 17 တၭ နၥံၪ ဘၪထီးန့ ဆၧလၧကိၪလအီၪဘၪလၧမံၪနီၪလီၫ. အဂဲးဘဲၫယီၩ ဆၧလၧမုလနံၩယီၩ ယဒုၭစဲၪ့ထၪ့ခွံၬ နၥံၪ အၥုၭမုလဖၪ လၧခးအံဇံၭ အဖၧၩ့တၭ, နၥံၪ ဘၪထီးန့ မုလနံၩယီၩ, လၧနၥံၪ အဆၨၩအဆၬ လၧဆၧမၪလူၬ အဆိၩအကၠၪလီၫ. 18 ဆၧလၧအခၪ့ထံၭနီၪ လၩထၪ့ လဆံၫလံနံၩလနံၩ မုဂၪလၩ့နီၪ နၥံၪ ဘၪအၪ့ ကိၪလအီၪဘၪလၧမံၪ ထီၩ့လၧလၩထၪ့ နံၫဆံၫလနံၩ လၧမုဂၪလၩ့နီၪလီၫ. 19 နွ့ၫနံၩ အထးဖၧၩ့ မံၪနီၪ အီၪဘၪ လၧနၥံၪအဂံၪ့ဖၧၩ့ နးဆံၭအ့ၬ. အဂဲးဘဲၫယီၩ ကယဲ ၦလၧအအၪ့ ဆၧအီၪလၧမံၪ လဂၩလါလါနီၪ ၦလခီၫဘၩ့မုးဖိၪ မွဲဂ့ၩ, ၦအီၪဖျဲၪ လၧခးဖၧၩ့ မွဲဂ့ၩ အဝ့ၫဒၪ မိဘၪ ဆၧဒၪ့ထ့ၬခွံၬဝ့ၫ လၧၦအံၫစရ့လၭဖိၪ အဆၧအီၪကီၪ့နီၪလီၫ. 20 ဆၧအီၪလၧမံၪနီၪ နၥံၪ အၪ့ဘၪ နးမံၩ့အ့ၬ. နၥံၪ ဘၪအၪ့ ကိၪလအီၪဘၪလၧမံၪ လၧနၥံၪအီၪအလး ကိၭစီၪ့ဒ့ၭလီၫ. 21 တၭ စမိစ့ၭ ကိၭန့ ၦအံၫစရ့လၭဖိၪ အၥုၪ့က့ၭၥၭၡါ ထီးအလူၬတၭ, စံၭဝ့ၫ, မီၩ့ထၪ့ ဒဲအၪ့မၩန့ ဆၧအဖိၪ လၧၥိၪ ဒဲဘ့ၪအကျၩ ဘဲၫနၥံၪ အဂံၪ့ဒီၪ့လဖၪ အၥိၭနီၪတၭ, မၩၥံၫ ဆၧလ့ၩဖၬဆံၭ. 22 တၭ နၥံၪ ဘၪမၩန့ ဟံစိၭ လထူတၭ, စုၪလၩ့ လၧဆၧၥွံၪအကျၩ လၧလိးဖၧၩ့တၭ, ဖူၬဘၪ တရၫ့အခိၪ ဒဲအထုၪ့လီၩ့ နံၫခီၫ လၧဆၧၥွံၪ အီၪလၧလိၫ့ဖၧၩ့နီၪလီၫ. တၭ ဆၧလချုၭ ဖၩ့ထၪ့ဒံၭဘၪ ကဲဂီၩနီၪ ၦစဲၪ့ထၪ့ခွံၬဘၪ လၧအဂံၪ့ဖၧၩ့ လၧခီၫ့နီၪ နးဂၩအ့ၬ. 23 တၭ ယဟိဝၩ မိလ့ၩဖၬခွံၬဆၧ ဘဲၫၥိၭ အမိကျီၪ့ခွံၬ ၦအံဇံၭဖိၪတၭ, ထီးအဒၪ ဆၧၥွံၪ လၧတရၫ့အခိၪထိၭလီၩ့ ဒဲလၧတရၫ့အထုၪ့ နံၫခီၫ အလီၩ့နီၪ, ယဟိဝၩ မိလ့ၩဖၬခွံၬ တရၫ့နီၪတၭ, ဖ့ၪလၫ့ ဆၧမၩဂၭဂီၩ့ လ့ၩနုၬ လၧနၥံၪ အဂံၪ့ဖၧၩ့, ဘဲၫၥိၭ အမိကျီၪ့ခွံၬဆၧအ့ၬ. 24 တၭ နၥံၪ ဘၪထီးန့ ဆၧလမံၩ့နီၪ လၧဆၧအထူၫအရူၫ လၧနဂး ဒဲလၧနဖိၪနလံၩအဂး အဆိၩအကၠၪလီၫ. 25 တၭ ဆၧမိမၩအၥၭ ထီးနၥံၪ ထီၩ့လၧခးလဘံၪ့ လၧယဟိဝၩ ဖ့ၪလၫ့ နၥံၪ, ဘဲၫအစံၭဝ့ၫ အၥိၭနီၪတၭ, နၥံၪ ဘၪထီးန့ ဆၧလမံၩ့ယီၩလီၫ. 26 တၭ ဆၧမိမၩအၥၭ ထီးနၥံၪအဖိၪအလံၩ စံၭနၥံၪ, ဆၧမၩလမံၩ့ယီၩ နၥံၪမၩနီၪ မွဲအဂဲးဘဲၫၥ့ၪလဲၪ, 27 တၭ နၥံၪဘၪစံၭ, အယီၩ, မွဲယဟိဝၩ လ့ၩဖၬဆၧ အဆၧလုထၪ့လီၫ. ထီးအကျီၪ့ခွံၬ ၦအံဇံၭဖိၪနီၪ, လ့ၩဖၬ ၦအံၫစရ့လၭဖိၪ အဂံၪ့လဖၪ, လၧအံဇံၭ အဖၧၩ့ တၭ, မၩဖီၩ့မၩဖျ့ၭ ပဂံၪ့လဖၪလီၫ. တၭ ၦခမျၧး ၡီၫ့လၩ့ အခိၪတၭ, ဘိၪ့ထၪ့ဘၩထၪ့ဆၧလီၫ. 28 ၦအံၫစရ့လၭဖိၪ လ့ၩမၩဆၧ ဘဲၫယဟိဝၩ မၪလူၬ စမိစ့ၭ ဒဲစအၫရၧၫ့ အၥိၭနီၪတၭ, မၩဝ့ၫ ဘဲၫနီၪၥိၭလီၫ. 29 တၭ ဆၧမၩအၥၭ လၧမုနၩဖိၭဖၫ့မုနီၪ ယဟိဝၩ ကျီၪ့ၥံၫခွံၬ ကယဲ ၦအဖိၪဝဲၡါ လၧခးအံဇံၭ အဖၧၩ့, လၧဖၫရိၫ လၧအဆၧၫ့နၩ့ လၧအလးဆီၩ့ဆီ အဖၫ့ခိၪ အဖိၪဝဲၡါ, ထီၩ့လၩ့လၧၦဘၪ ဆၧဖီၪ့န့ဝ့ၫ, လၧအဘၪ ဆၧဒူၭထၬ လၧထီၫ့ဖၧၩ့ အဖိၪဝဲၡါ, ဒဲကယဲ ဆၧဖိၪဆၧဎါ အဒိၩ့ အဖိၪဝဲၡါ ထီးအလူၬလီၫ. 30 တၭ ဖၫရိၫ ဂဲထုၪ့ လၧမုနၩလခီၫ, အဝ့ၫဒၪ ဒဲအခ့ၫအၡၩ ထီးအလူၬ, ဒဲၦအံဇံၭဖိၪ ထီးအလူၬတၭ, ဆၧဂၪ့ကိၭၡၭထၪ့ဖၭဒိၪ အီၪဝ့ၫ လၧခးအံဇံၭ အဖၧၩ့လီၫ. အဂဲးဘဲၫယီၩ ဂံၪ့ လၧၦလၥံၫဘၪ လၧအဖၧၩ့နီၪ အီၪဝ့ၫ နးဖျိၪ့အ့ၬ. 31 တၭ အဆၧကိၭထဲၩ့ စမိစ့ၭ ဒဲစအၫရၧၫ့ လၧမုနၩလခီၫတၭ, စံၭဝ့ၫဒၪ, ဂဲထုၪ့ စဲၪ့ခွံၬ လၧယၡၩခမျၧး အကျၩ, နၥံၪဝ့ၫမွဲဂ့ၩ, ၦအံၫစရ့လၭဖိၪမွဲဂ့ၩတၭ, လ့ၩမၩ ယဟိဝၩ အဆၧ ဘဲၫနၥံၪစံၭယူၭနီၪဆံၭ. 32 တၭ မၩန့ နၥံၪအၥိၪ, ဒဲဘ့ၪ ဒဲနၥံၪအချီ ဘဲၫနၥံၪစံၭ အၥိၭနီၪတၭ, စဲၪ့ထၪ့ခွံၬ တၭ, ဆိၪဂ့ၩယၧၩဆ့ဆံၭ. 33 တၭ ၦအံဇံၭဖိၪ မၩဆီၪ့ ၦခမျၧး ဘဲၫၥိၭ အမိဒုၭစဲၪ့ထၪ့ခွံၬ ချဲၫ့ချဲၫ့ လၧခးဖၧၩ့နီၪလီၫ. အဂဲးဘဲၫယီၩ အဝ့ၫၥံၪစံၭ, ပမွဲ ၦၥံၫ ထီးအလူၬလီၫ. 34 တၭ ၦခမျၧး အၪ့မၩန့ ကိၪအၥံၫ့, လၧအလချုၭ မၩဒံၭဘၪ လၧမံၪနီၪ, ဒဲအဆၧအီၪလၩ့ထး အီၪဘီၪ့ထၬအၥၭ လၧအဖၬဘဲၩ့အဖၧၩ့ လၧအခိၬထံၭခိၪနီၪလီၫ. 35 ၦအံၫစရ့လၭဖိၪ မၩဝ့ၫ ဘဲၫ စမိစ့ၭ အလူအထၫ အၥိၭတၭ, အၪ့ကံၩ့ ကယၧၩ့စ့ၩ, ကယၧၩ့ထီၫ့ ဒဲအကီၩ့အၥိၭ လၧၦအံဇံၭဖိၪလီၫ. 36 တၭ ယဟိဝၩ ဖ့ၪလၫ့ ၦခမျၧး လၧဆၧအခိးအတၩ လၧၦအံဇံၭဖိၪ အမ့ၬယၫတၭ, အဝ့ၫၥံၪ အၪ့ကံၩ့ဆၧလီၫ. တၭ အဝ့ၫၥံၪ မၩန့ ၦအံဇံၭဖိၪ အဆၧလီၫ. 37 တၭ ၦအံၫစရ့လၭဖိၪ စဲၪ့ထၪ့ခွံၬ လၧဒိၩ့ရမံစံၭ, ထီၩ့လၧစၧကီၭလီၫ. တၭ လၧဖိၪဒံၩဖိၪၥၪ အမ့ၬယၫနီၪ, ၦၡၩန့ၫအခွၫ လၧအလ့ၩဆၧ လၧအခၪ့နီၪ အီၪဝ့ၫ ဎူၫကုၬယၫလီၫ. 38 တၭ ၦခမျၧး ကျီၪမွံၩအၥၭ လ့ၩထၪ့ဆ့ လၧအဝ့ၫၥံၪ အၥိၭ, ဒဲၥိၪ ဒဲဘ့ၪ, ဒဲချီလဖၪ, ဒဲဆၧဖိၪဆၧဎါအဒိၩ့ အၪအၪလ့ၬလီၫ. 39 တၭ အဝ့ၫၥံၪ ၥၪလၩ့ ကိၪအဘံၪ့ လၧအလအီၪဘၪလၧမံၪ ကိၪအၥံၫ့ လၧအဂဲၫဆိၬဝ့ၫ လၧခးအံဇံၭ အဖၧၩ့လီၫ. မွဲအဘၪ ဆၧနၫ့ထၪ့ခွံၬဝ့ၫ လၧအံဇံၭတၭ, အီၪဝ့ၫ လၥ့ၪဘၪနီၪ, တဲၩ့ဝဲၩဘၪ ဆၧအၪ့ လၧအဂးအ့ၬ. 40 တၭ ၦအံၫစရ့လၭဖိၪ အီၪဝ့ၫ အဆၧၫ့အထီ လၧအအီၪ လၧအံဇံၭ အဖၧၩ့နီၪ, မွဲအနံၪ့ လံယၩၥၧၫ့ဆံၫ လီၫ. 41 တၭ လၧအနံၪ့ လံယၩၥၧၫ့ဆံၫအထုၬနီၪ ဆၧမၩအၥၭ လၧမုလနံၩဎးနီၪ ယဟိဝၩ အၥုၭမု ထီးအလူၬ စဲၪ့ထၪ့ခွံၬဝ့ၫ လၧခးအံဇံၭလီၫ. 42 မွဲမုနၩ ဘၪဆဲၫ့ လၧဆၧမိဘၪထီးနဲၪ့ လၧယဟိဝၩ အဂး လၧအဒုၭစဲၪ့ထၪ့ခွံၬ အဝ့ၫၥံၪ လၧခးအံဇံၭ အကၠီၩ့နီၪလီၫ. ဆၧလၧမုလနၩယီၩ, မိဘၪ ဆၧထီးနဲၪ့ဝ့ၫ လၧယဟိဝၩ အဂး လၧကယဲ ၦအံၫစရ့လၭဖိၪ ထီၩ့လၩ့ လၧအဆၨၩအဆၬ ထီးအလူၬလီၫ. 43 တၭ ယဟိဝၩ စံၭစမိစ့ၭ ဒဲစအၫရၧၫ့; အယီၩ, မွဲဆၧလ့ၩဖၬ အထူၫအရူၫလီၫ. ၦလခီၫဘၩ့မုးဖိၪ အၪ့ဘၪဝ့ၫအ့ၬ. 44 တၭ ကယဲ ၦအဎီးအၡၩ လၧအဘၪ ဆၧဎွ့ၩဝ့ၫ လၧစ့ၩ လဂၩလါလါနီၪ, နကူၭတရံၭ ထီးအဂီၩ့တၭ, မိအၪ့ဘၪဝ့ၫလီၫ. 45 အ့ၪမွဲ ၦမွံၩ ဒဲၦထိးအၪ့လံၩ့အၥၭ အၪ့ဘၪ ဆၧနီၪအ့ၬ. 46 မိဘၪအၪ့ဝ့ၫ လၧဂံၪ့ လဖျိၪ့ဎးလီၫ. နဘၪဒုၭဆိၬထၪ့ခွံၬ ဆၧယၪ လၧဂံၪ့ဖၧၩ့ လၧခီၫ့အ့ၬ. ဒဲနၥံၪ မၩခါဘၪ အဎွံၪအ့ၬ. 47 ကယဲ အံၫစရ့လၭ အဆၧအီၪကီၪ့ ဘၪထီးန့ဝ့ၫလီၫ. 48 တၭ ထီး ၦလခီၫဘၩ့မုးဖိၪ အီၪလၧနၥိၭတၭ, မိဘၪထီးန့ ဆၧလ့ၩဖၬ လၧယဟိဝၩ အဂးတၭ, အခွၫလဖၪမွဲ အဒိၭ ဆၧကူၭတရံၭ ကိၭဂၩဒ့ၭဆံၭ. ထီးနီၪလဖၧၫ့ မိဂဲၫဘူၭဒၪဝ့ၫ ဘဲၫၥိၭ အမိထီးန့ဝ့ၫဆံၭ. တၭ မိကဲၪထၪ့ဝ့ၫ ဘဲၫ ၦလၧအအီၪဖျဲၪ လၧခးဖၧၩ့ အၥိၭနီၪလီၫ. တၭ ၦလၧအလဒိၭဘၪ ဆၧကူၭတရံၭနီၪ, အၪ့ဘၪဝ့ၫ နးဂၩအ့ၬ. 49 ၦလၧအအီၪဖျဲၪဝ့ၫ လၧခးဖၧၩ့, ဒဲၦလခီၫဘၩ့မုးဖိၪ လၧအအီၪ လၧနၥံၪအကျၩနီၪ မိအီၪ လၧဆၧ၁နိၫ လမံၩ့ဎးလီၫ. 50 တၭ ၦအံၫစရ့လၭဖိၪ ထီးအလူၬ မၩဝ့ၫ ဘဲၫယဟိဝၩ မၪလူၬ စမိစ့ၭ ဒဲစအၫရၧၫ့ အၥိၭနီၪ, မၩဝ့ၫ ဘဲၫနီၪၥိၭ လီၫ. 51 တၭ ဆၧမၩအၥၭ လၧမုလနံၩဎးနီၪ, ယဟိဝၩ ဒုၭစဲၪ့ထၪ့ခွံၬ အံၫစရ့လၭဖိၪ လၧအၥုၭမုလဖၪ လၧခးအံဇံၭ အဖၧၩ့လီၫ.

၂ မိစ့ၭ Exodus 13

1 တၭ ယဟိဝၩ ချဲၩ့ဆၧ လၧစမိစ့ၭ တၭ စံၭဝ့ၫဒၪ, 2 အီၪက့ၪဆံၫ့ဎံၪ ကယဲ ဆၧအဝဲၡါ ထီးအလူၬ လၧယဂး ဆံၭ. ကယဲ ဆၧလၧအဝဲထၪ့ဆိၫ ဆၧဒၧၩ့လး လၧၦအံၫစရ့လၭဖိၪ အကျၩ, ၦၡၩမွဲဂ့ၩ, ဆၧဖိၪဆၧဎါအဒိၩ့မွဲဂ့ၩ, မွဲယဆၧလီၫ. 3 တၭ စမိစ့ၭ စံၭၦခမျၧး, နၪ့ထၪ့ထဲၩ့ မုလနံၩယီၩ, လၧနၥံၪ စဲၪ့ထၪ့ လၧခးအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့နီၪဆံၭ. အဂဲးဘဲၫယီၩ ယဟိဝၩ ဒုၭစဲၪ့ထၪ့ခွံၬ နၥံၪ လၧဆၧအလးယီၩ, လၧအစူၪဆီၪ့လီၫ. ကိၪ အီၪလၧမံၪနီၪ ထီးအၪ့ လဂ့ၩ. 4 ဆၧလၧမုလနံၩယီၩ နၥံၪ စဲၪ့ထၪ့ခွံၬ လၧလၩ အၫဘံၭ အဖၧၩ့လီၫ. 5 တၭ ထီးယဟိဝၩ ဒုၭဂဲၫနုၬနၧၩ လၧၦကၫနအၫ့ဖိၪ, ဒဲၦဟ့ၥၭဖိၪ, ဒဲၦအၫမိၫဖိၪ, ဒဲၦဟံဝဲၭဖိၪ, ဒဲယ့ဘူၫဖိၪ အခးဖၧၩ့, လၧအဆိၪလၩ့အၥၭ လၧနဖါလဖၪ, လၧအမိဖ့ၪလၫ့ နၧၩ ခးလဘံၪ့ လၧအယွၩဝ့ၫ လၧဆၧနူထံၫ ဒဲန့ၫစၩ့နီၪတၭ ဆၧမိမၩအၥၭ, လၧနၥံၪ ဘၪမၩ ဆၧယီၩ, လၧလၩ လဘံၪ့ယီၩ အဖၧၩ့လီၫ. 6 န ဘၪအၪ့ ကိၪလအီၪဘၪလၧမံၪနီၪ နွ့ၫနံၩတၭ, နွ့ၫနံၩလနံၩနီၪ မိအီၪလၧဆၧမၩဘိၪ့ လၧယဟိဝၩ လီၫ. 7 ၦဘၪအၪ့ ကိၪလအီၪဘၪလၧမံၪ နွ့ၫနံၩတၭ, မွဲကိၪ လၧအအီၪလၧမံၪနီၪ ထီးအီၪလၧနၧၩ လဂ့ၩတၭ, မွဲဆၧထီးဒၪန့ မံၪ လၧနလးလဖၪ နးစီၪ့လဂ့ၩ. 8 ဆၧလၧမုနံၩနီၪ, နဘၪဒုၭနဲၪ နဖိၪခွၫတၭ, စံၭ, မွဲဆၧလၧယဟိဝၩ မၩယၧၩ လၧယဂဲၫစဲၪ့ထၪ့ခွံၬ လၧအံဇံၭ အဂဲးလီၫ. 9 တၭ ဆၧမိကဲၪထၪ့ ဆၧမၩနဲၪ့ လၧနစူၪလီၩ့ ဒဲဆၧနၪ့ထၪ့ထဲၩ့ လၧနမ့ၬၥၪ အဘိၩ့ဆၧၩ့, ဘဲၫၥိၭ ယဟိဝၩ အဆၧၥီၪ့ဆၧၥၫ့ မိအီၪလၧနနိၭလီၫ. အဂဲးဘဲၫယီၩ ယဟိဝၩ ဒုၭစဲၪ့ထၪ့ခွံၬနၧၩ လၧအံဇံၭ အဖၧၩ့ လၧအစူၪဆီၪ့လီၫ. 10 တၭ နဘၪထီးန့ ဆၧအထူၫအရူၫယီၩ, လနံၪ့ဘၪလနံၪ့ လနံၪ့ဘၪလနံၪ့, လၧအဆၧၫ့အထီဒၪဝ့ၫလီၫ. 11 တၭ ထီးယဟိဝၩ ဒုၭဂဲၫထၪ့နၧၩ လၧၦကၫနအၫ့ဖိၪ အခးဖၧၩ့ ဘဲၫအဆိၪလၩ့အၥၭ လၧနၧၩ, ဒဲနဖါလဖၪ အၥိၭနီၪ, လၧအမိဖ့ၪလၫ့နၧၩတၭ, 12 ဆၧမိမၩအၥၭ လၧနဘၪအီၪက့ၪ ကယဲ ဆၧလၧအဝဲထၪ့ ဆိၫဒၧၩ့လး, ဒဲကယဲ ဆၧအဝဲၡါ လၧဆၧဖိၪဆၧဎါအဒိၩ့ လၧအအီၪ လၧနစူၪဖၧၩ့နီၪ လၧယဟိဝၩ အဂးလီၫ. အဖၫလဖၪ မွဲယဟိဝၩ အဆၧလီၫ. 13 တၭ ကယဲ ကၥ့ၪယီၩ့ဖိၪ အဝဲၡါ လဒုၩလါလါနီၪ, နဘၪဎွ့ၩန့ထဲၩ့ လၧၥိၪဖိၪလဒုၩ လီၫ. တၭ န အ့ၪလဎွ့ၩန့ထဲၩ့ဘၪဝ့ၫနီၪ, နဘၪဒၪ့ထ့ၬ အခိၬလီၫ. ကယဲ ၦၡၩအဝဲၡါ လၧနဖိၪလဖၪ အကျၩနီၪ နဘၪဎွ့ၩန့ထဲၩ့ အဝ့ၫလီၫ. 14 ထီးနဖိၪခွၫ အ့ၪအၪ့စၪ့နၧၩ ကဲခိၬနီၪတၭ, စံၭ, ဆၧယီၩမွဲ ဆၧနီၪလဲၪ. ဆၧမိမၩအၥၭ လၧနဘၪစံၭအဝ့ၫ, ယဟိဝၩ ဒုၭဂဲၫထၪ့ပၧၩ လၧအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့ လၧအစူၪဆီၪ့လီၫ. 15 ထီးဖၫရိၫ မၩကၪ အၥၭ, ဘဲၫၥိၭ အထီးကွဲၪဖျါပၧၩ လဂ့ၩတၭ, ဆၧမၩအၥၭ လၧယဟိဝၩ မၩၥံၫ ဆၧဝဲၡါ လၧခးအံဇံၭ အဖၧၩ့ လၧၦၡၩအဖိၪဝဲၡါ ထီၩ့လၩ့လၧဆၧဖိၪဆၧဎါ အဖိၪဝဲၡါလီၫ. မၩအၥၭဘဲၫနီၪတၭ, ယလုထၪ့ ယဟိဝၩ လၧကယဲ ဆၧအဖၫ လၧအဝဲထၪ့ဆိၫ ဆၧဒၧၩ့လးလီၫ. အ့ၪမွဲ ဆၧအဝဲၡါ လၧယဖိၪၥံၪအကျၩနီၪ, ယဎွ့ၩန့ထဲၩ့ဝ့ၫ လီၫ. 16 တၭ ဆၧမိကဲၪထၪ့ဝ့ၫ လၧဆၧမၩနဲၪ့ လၧနစူၪလီၩ့နီၪ, ဒဲလၧဆၧကွ့ၭနဲၪ့ လၧနမ့ၬၥၪ အဘိၩ့ဆၧၩ့လီၫ. အဂဲးဘဲၫယီၩ ယဟိဝၩ ဒုၭစဲၪ့ထၪ့ခွံၬပၧၩ လၧခးအံဇံၭ အဖၧၩ့ လၧအစူၪဆီၪ့လီၫ. 17 ထီးဖၫရိၫ ကွဲၪဖျါခွံၬ ၦခမျၧးတၭ, ဆၧမၩအၥၭ လၧၦဖလံၡၩဖိၪအခး အီၪဘူၭ လါနၫ့တၭ, ယွၩ ၥိၫ့ အဝ့ၫၥံၪ လၧခးနီၪ အဖၧၩ့ၥၭအ့ၬ, အဂဲးဘဲၫယီၩ ယွၩစံၭဝ့ၫဒၪ, ထီးၦခမျၧး ဒၪဘၪ ဆၧဒုၭဆၧယၩတၭ, မိနီၫ့ယါလၩ့ထဲၩ့ ဘၪခိၬ အၥၭတၭ, မိထဲၩ့ထဲၩ့ ဘၪခိၬ လၧအံဇံၭ လီၫ. 18 တၭ ယွၩ ၥိၫ့ဝံၩ့ဝၩ့ ၦခမျၧး လၧမံၩ့လၬကျၩ ဘၪဆဲၫ့ လၧမၫဆမံၭ အံဒၧၫ့လီၫ. တၭ ၦအံၫစရ့လၭဖိၪ တဲၩ့ဝဲၩအၥၭတၭ, စဲၪ့ထၪ့ခွံၬ လၧခးအံဇံၭ အဖၧၩ့လီၫ. 19 တၭ စမိစ့ၭ အၪ့မၩန့ စယိၥၭ အဎွံၪ လၧအၥိၭ, အဂဲးဘဲၫယီၩ အဝ့ၫဒၪ ဒုၭဆိၪလၩ့ ၦအံၫစရ့လၭဖိၪ အၥၭတၡါတၭ, စံၭဝ့ၫဒၪ, ယွၩ မိဂဲၫအီၪၡီၩ့ နၥံၪ တၡါၡါတၭ, နၥံၪ ဘၪဆိၬထၪ့ခွံၬ ယဎွံၪလဖၪ လၧနၥံၪ အၥိၭလီၫ. 20 တၭ အဝ့ၫၥံၪ စဲၪ့ထၪ့ လၧစၧကီၭနီၪတၭ, ၥုၪ့အတဲၩ လၧအံၥၫ့အလး လၧမံၩ့လၬကျၩ အနဲၩ့ထံၭနီၪလီၫ. 21 တၭ လၧမုဆၫနီၪ ယဟိဝၩ လ့ၩလၧအဝ့ၫၥံၪ အမ့ၬယၫ လၧဆၧအုၪ့အထုၪ့ ဘဲၫၥိၭ အမိၥိၫ့ဝ့ၫ လၧဖၧၩ့ၥၭလီၫ. ဒဲလၧမုနၩနီၪ လၧမ့ၪအထုၪ့ ဘဲၫၥိၭ အမိဒုၭဖၩ့ထၪ့ဆၧ လၧအဝ့ၫၥံၪ အဂးနီၪ, လၧအမိလ့ၩဆၧ လၧမုဆၫ, ဒဲလၧမုနၩ အဂးလီၫ. 22 တၭ ဆၧအုၪ့အထုၪ့ လၧမုဆၫလခီၫ မွဲဂ့ၩ, မ့ၪအထုၪ့ လၧမုနၩလခီၫ မွဲဂ့ၩ, မၩန့ခွံၬဝ့ၫ လၧၦခမျၧး အမ့ၬယၫအ့ၬ.

၂ မိစ့ၭ Exodus 14

1 တၭ ယဟိဝၩ ချဲၩ့ဆၧ လၧစမိစ့ၭ တၭ စံၭဝ့ၫဒၪ, 2 လီၩဘၪ ၦအံၫစရ့လၭဖိၪ ဘဲၫၥိၭ အမိကၠၪအၥၭ, ဒဲၥုၪ့အတဲၩ လၧပဲၫဟဟဲရီၭ, လၧမံဂဒီၫလၭ ဒဲမၫဆမံၭ အဘိၩ့ဆၧၩ့, လၧဘၫအလၭဇံၭဖိၫ့ အမ့ၬယၫနီၪဆံၭ. နၥံၪ ဘၪၥုၪ့တဲၩ ဆဲၫဎၩ့ လၧအလးနီၪ လၧမၫဆမံၭနဲၩ့နီၪလီၫ. 3 အဂဲးဘဲၫယီၩ ဖၫရိၫ မိစံၭ လၧၦအံၫစရ့လၭဖိၪ အဂဲးနီၪ, အဝ့ၫၥံၪ အီၪကထံၬကထူၬ လၧခးဖၧၩ့ယူၭ; မံၩ့လၬကျၩဖၭဒိၪနီၪ ကၭဘံၭထၬ အလးခဲၫ့ယူၭ. 4 တၭ ယမိဒုၭနီၩ့ထၪ့ ဖၫရိၫအၥၭတၭ, အဝ့ၫနီၪ မိလီၩ့ဆီး အဝ့ၫၥံၪတၭ, ယမိဘၪ ဆၧလၩဆၧဖၩ့ လၧဖၫရိၫ အကၠီၩ့, ဒဲလၧအၥုၭမု ထီးအလူၬ အကၠီၩ့တၭ, ၦအံဇံၭဖိၪ မိၥ့ၪယၫ လၧယမွဲ ယဟိဝၩ လီၫ. တၭ အဝ့ၫၥံၪ မၩ ဘဲၫနီၪၥိၭလီၫ. 5 တၭ ၦဒုၭနဲၪ အံဇံၭ အစဎွၩ လၧၦခမျၧး စဲၪ့ထၪ့ခွံၬယူၭ. တၭ ဖၫရိၫအၥၭ ဒဲအခ့ၫအၡၩအၥၭ ထၫ့ဒုၪဒၩ ၦခမျၧးတၭ, စံၭဝ့ၫဒၪ, မွဲဘၪနီၫ လၧပမၩ ဆၧယီၩ, လၧပကွဲၪဖျါခွံၬ ၦအံၫစရ့လၭဖိၪ လၧအမၩ ပဆၧနီၪလဲၪ. 6 တၭ အဝ့ၫဒၪ တဲၩ့ဝဲၩ အလဲၪ့ၥုၭတၭ, အၪ့မၩန့ အၡၩခမျၧး လၧအၥိၭလီၫ. 7 တၭ မၩန့ လဲၪ့ၥုၭ လၧဆၧရွံန့ဝ့ၫ ဎူၫယၩ, ဒဲကယဲ အံဇံၭ အလဲၪ့ၥုၭၥံၪ, ဒဲၦၥုၭဖိၪ လၧလဲၪ့ၥံၪအခိၪ ကိၭဖျိၪ့ဒ့ၭ အဂးလီၫ. 8 ယဟိဝၩ ဒုၭနီၩ့ထၪ့ အံဇံၭ အစဎွၩ ဖၫရိၫအၥၭတၭ, အဝ့ၫဒၪ လီၩ့ဆီး ၦအံၫစရ့လၭဖိၪလီၫ. တၭ ၦအံၫစရ့လၭဖိၪ စဲၪ့ထၪ့ လၧဆၧအစူၪထၪ့ထီၫလီၫ. 9 အ့ၪမွဲ ၦအံဇံၭဖိၪ လီၩ့ဆီးဝ့ၫ, ကယဲ ဖၫရိၫ အကၥ့ၪလဖၪ, ဒဲအလဲၪ့ၥုၭၥံၪ, ဒဲအၡၩထူၬကၥ့ၪ, ဒဲၥုၭမုခမျၧးတၭ, ချုၭန့ဝ့ၫ လၧအၥုၪ့တဲၩအလး လၧမၫဆမံၭအနဲၩ့ လၧပဲၫဟဟဲရီၭ အနဲၩ့ထံၭ လၧဘၫအလၭဇံၭဖိၫ့ အမ့ၬယၫလီၫ. 10 ထီးဖၫရိၫ ဂဲၫဘူၭတၭ, ၦအံၫစရ့လၭဖိၪ ယိထၪ့ဆၧ တၭ, ယိခွါ, ၦအံဇံၭဖိၪ ဂဲၫလီၩ့ဆီးဝ့ၫတၭ, အဝ့ၫၥံၪ ၥၭမဲၪထၪ့ဝ့ၫ ဒိၪဒိၪလ့ၬတၭ, ၦအံၫစရ့လၭဖိၪ ကိၭထၪ့ ယဟိဝၩ လီၫ. 11 တၭ အဝ့ၫၥံၪ စံၭစမိစ့ၭ, မွဲဆၧၥွၪခိၪ လအီၪဘၪ လၧခးအံဇံၭ အဖၧၩ့ အကၠီၩ့နီၪ, နဂဲၫဆိၬထၪ့ခွံၬ ပၧၩ ဘဲၫၥိၭ ပမိၥံၫ လၧမံၩ့လၬကျၩယီၩဆ့ဧၪ; မွဲဘၪနီၫ လၧနမၩပၧၩ လၧဆၧယီၩ, လၧနဒုၭစဲၪ့ထၪ့ခွံၬပၧၩ လၧအံဇံၭ အဖၧၩ့နီၪလဲၪ. 12 ဆၧချဲၩ့ လၧပစံၭနၧၩ လၧအံဇံၭ အဖၧၩ့နီၪ, မွဲအယီၩ, ပစံၭ, ဒုၭအီၪဒၪပၧၩဆံၭ, ဘဲၫၥိၭ ပမိမၩ ၦအံဇံၭဖိၪ အဆၧမၩနီၪ မွဲအ့ၬဧၪ. အဂဲးဘဲၫယီၩ ပမၩ ၦအံဇံၭဖိၪ အဆၧနီၪ ဂ့ၩနဲၪ့ဒံၭ လၧပၥံၫ လၧမံၩ့လၬကျၩယီၩလီၫ. 13 တၭ စမိစ့ၭစံၭ ၦခမျၧးနီၪ ၥၭမဲၪ လဂ့ၩ, အီၪဂုးအီၪခၧၫ့တၭ, ဒၪဘၪ ယဟိဝၩ အဆၧမၩဖီၩ့မၩဖျ့ၭ လၧအမိဒုၭနဲၪ နၥံၪ လၧမုဆၫလနံၩယီၩဆံၭ. အဂဲးဘဲၫယီၩ ၦအံဇံၭဖိၪလဖၪ လၧနၥံၪ ဒၪဘၪ လၧမုဆၫလနံၩယီၩ, စူၩယၫ အဆိၩဆိၩ အကၠၪကၠၪ နၥံၪ ဒၪဘၪလၧၩ့ အဝ့ၫၥံၪအ့ၬ. 14 ယဟိဝၩ မိဒုၭဆၧ လၧနၥံၪ အဂးတၭ, နၥံၪ မိဘၪအီၪလၩ့မါပံၭလီၫ. 15 တၭ ယဟိဝၩ စံၭစမိစ့ၭ, မွဲဘၪနီၫလၫ လၧနကိၭထၪ့ ယၧၩလဲၪ. စံၭၦအံစရ့လၭဖိၪ လၧအဘၪလ့ၩ လၧယၫလီၫ. 16 တၭ နဝ့ၫဒၪယီၩ, ဆိၬထၪ့ နနိၪထိၭဘီၩ့တၭ, ယၩ့ထၪ့ နစူၪ လၧမၫဆမံၭ အဖၫ့ခိၪတၭ, ဒုၭအၪ့နၩ့ဖၭ အဝ့ၫဆံၭ. တၭ ၦအံၫစရ့လၭဖိၪ မိလ့ၩဆၧ လၧခီၫ့ လၧမၫဆမံၭ အကျၩနီၪလီၫ. 17 တၭ ယဝ့ၫဒၪယီၩ, ယိခွါ, ယမိဒုၭနီၩ့ထၪ့ ၦအံဇံၭဖိၪအၥၭတၭ, အဝ့ၫၥံၪ မိလီၩ့ဆီးဝ့ၫလီၫ. တၭ ယမိဒိၭန့ ဆၧလၩဆၧဖၩ့ လၧဖၫရိၫ အကၠီၩ့, ဒဲလၧအၥုၭမုခမျၧး ထီးအလူၬ အကၠီၩ့, ဒဲလၧအၡၩထူၬကၥ့ၪလဖၪ အကၠီၩ့လီၫ. 18 တၭ ထီးယ အ့ၪဒိၭန့ယူၭ ဆၧလၩဖၩ့ လၧဖၫရိၫ အကၠီၩ့, ဒဲအလဲၪ့ၥုၭၥံၪ အကၠီၩ့, ဒဲလၧအၡၩထူၬကၥ့ၪလဖၪ အကၠီၩ့တၭ, ၦအံဇံၭဖိၪ မိၥ့ၪယၫ လၧယမွဲ ယဟိဝၩ လီၫ. 19 တၭ ယွၩအၥီၫ့ လၧအလ့ၩ လၧၦအံစရ့လၭ ၥုၪ့တဲၩ အမ့ၬယၫနီၪ, ဂဲၫ လၧအလးခဲၫ့, ဒဲဆၧအုၪ့အထုၪ့ ၥုၭခွံၬအလး လၧအဝ့ၫၥံၪ အမ့ၬယၫတၭ, ဆၧၫ့ထုၪ့ လၧအလးခဲၫ့လီၫ. 20 တၭ ဂဲၫဝ့ၫ လၧၦအံဇံၭဖိၪ ၥုၪ့တဲၩအလး ဒဲၦအံၫစရ့လၭဖိၪ ၥုၪ့တဲၩ အဘိၩ့ဆၧၩ့တၭ, မွဲဆၧအုၪ့ ဒဲဆၧခံၭ လၧအဝ့ၫၥံၪ အဂး လါနၫ့တၭ, ဖၩ့ထၪ့ဝ့ၫ လၧၦလဖၪယီၩ အဂး လၧမုနၩလီၫ. တၭ ၥၫ့နၩချီၩ့နီၪ, အဝ့ၫၥံၪ ဂဲၫဘူၭလိၬအၥၭအ့ၬ. 21 စမိစ့ၭ ယၩ့ထၪ့ အစူၪ လၧမၫဆမံၭ အဖၫ့ခိၪတၭ, ယဟိဝၩ ဒုၭဂဲၫထၪ့ လံၩဆီၪ့ လၧမုထၪ့လခီၫ ၥၫ့နၩချီၩ့နီၪ, ဒုၭထဲၩ့ထဲၩ့ မၫဆမံၭ ထီးမၫဆမံၭ ကဲၪထၪ့ ခီၫ့တၭ, ထံၫနီၪ လၩ့ဖၭဝ့ၫဒၪလီၫ. 22 တၭ ၦအံၫစရ့လၭဖိၪ လ့ၩလၩ့ လၧမၫဆမံၭအကျၩ လၧခီၫ့တၭ, ထံၫနီၪ ကဲၪထၪ့ ဆၧအဒီၪ့ လၧအစူၪထွ့ၪ ဒဲလၧအစူၪစ့ၪ လၧအဝ့ၫၥံၪ အဂးလီၫ. 23 ၦအံဇံၭဖိၪလဖၪ လီၩ့ဆီး အဝ့ၫၥံၪတၭ, လ့ၩနုၬ ဖိၬအခဲၫ့ လၧမၫဆမံၭအကျၩ, ကယဲ ဖၫရိၫအကၥ့ၪ ဒဲအလဲၪ့ၥုၭၥံၪ, ဒဲၦထူၬကၥ့ၪ ထီးအလူၬလီၫ. 24 ဆၧမၩအၥၭ လၧၦခိၭဆၧအထီ လၧမုဂီၩလခီၫနီၪ ယဟိဝၩ ယိဖျီၫ့ မ့ၪ ဒဲဆၧအုၪ့ အထုၪ့နီၪတၭ, ဒၪဘၪ အံဇံၭ အၡၩၥုၭမုခမျၧးတၭ, မၩထံၬထၬ ၦအံဇံၭ အၥုၭမုခမျၧးနီၪ, 25 ထုၭလၩ့ခွံၬဝ့ၫ အလဲၪ့ပၪတၭ, အဝ့ၫၥံၪ လ့ၩဘုၭထံၬ ဘုၭထၬတၭ ၦအံဇံၭဖိၪ စံၭဝ့ၫ, မွဲပစဲၪ့ခွံၬၡီၩ့ လၧအံၫစရ့လၭ အမ့ၬယၫဆံၭ, အဂဲးဘဲၫယီၩ ယဟိဝၩ ဒုၭၥုၭ လၧအဝ့ၫၥံၪ အဂးတၭ, ထၫ့ဒုၪဒၩ ၦအံဇံၭဖိၪ လခီၫ လီၫ. 26 တၭ ယဟိဝၩ စံၭစမိစ့ၭ ယၩ့ထၪ့ နစူၪ လၧမၫဆမံၭ အဖၫ့ခိၪ ဘဲၫၥိၭ ထံၫလဖၪနီၪ မိဂဲၫထဲၩ့ကဒၩထဲၩ့ လၧၦအံဇံၭဖိၪ အဖၫ့ခိၪ, လၧအလဲၪ့ၥုၭ အဖၫ့ခိၪ, လၧအၡၩထူၬကၥ့ၪ အဖၫ့ခိၪနီၪဆံၭ. 27 စမိစ့ၭ ယၩ့ထၪ့ အစူၪ လၧမၫဆမံၭ အဖၫ့ခိၪတၭ, ထီးဆၧဖၩ့ထၪ့တၭ, မၫဆမံၭနီၪ ဂဲၫထဲၩ့ထဲၩ့ဝ့ၫ လၧအဂဲးအဘၭတၭ, ၦအံဇံၭဖိၪ စဲၪ့ဝ့ၫ လၧအမ့ၬယၫတၭ, ယဟိဝၩ ဒုၭချုၬလၩ့ခွံၬ ၦအံဇံၭဖိၪ လၧမၫဆမံၭ အဖၧၩ့နီၪလီၫ. 28 တၭ ထံၫလဖၪနီၪ ဂဲၫထဲၩ့ထဲၩ့တၭ, မၩလၩ့ဘၧၩ့ခွံၬ လဲၪ့ၥုၭၥံၪ, ဒဲၦထူၬကၥ့ၪ, ကယဲ ဖၫရိၫ အၥုၭမုခမျၧး ထီးအလူၬ လၧအဂဲၫလီၩ့ဆီး အဝ့ၫၥံၪ လၧမၫဆမံၭဖၧၩ့နီၪလီၫ. အီၪလၩ့ထးဝ့ၫ နးဂၩအ့ၬ. 29 အ့ၪမွဲ ၦအံၫစရ့လၭဖိၪ လ့ၩဆၧ လၧခီၫ့ လၧမၫဆမံၭအကျၩတၭ, ထံၫလဖၪနီၪ ကဲၪထၪ့ ဆၧအဒီၪ့ လၧအစူၪထွ့ၪ ဒဲလၧအစူၪစ့ၪ လၧအဝ့ၫၥံၪ အဂး လီၫ. 30 တၭ လၧမုလနံၩနီၪ ယဟိဝၩ မၩဖီၩ့မၩဖျ့ၭ ၦအံၫစရ့လၭဖိၪ လၧၦအံဇံၭဖိၪ အစူၪဖၧၩ့လီၫ. တၭ ၦအံၫစရ့လၭ ဒၪဘၪ ၦအံဇံၭဖိၪ လၧအၥံၫ လၧမၫဆမံၭနဲၩ့နီၪလီၫ. 31 တၭ အံၫစရ့လၭ ဒၪဘၪ ဆၧမၩဖၭဒိၪ လၧယဟိဝၩ မၩ ၦအံဇံၭဖိၪတၭ, ၦခမျၧး ၥၭမဲၪ ယဟိဝၩတၭ ဆူထဲၩ့ နဲၩထဲၩ့ ယဟိဝၩ ဒဲအခ့ၫအၡၩ စမိစ့ၭနီၪလီၫ.

၂ မိစ့ၭ Exodus 15

1 ထီးနီၪလဖၧၫ့ စမိစ့ၭ ဒဲၦအံၫစရ့လၭဖိၪ ၥံၫကျံၩ ဆၧထၭခိၪယီၩ, လၧယဟိဝၩ အဂဲးနီၪ, ချဲၩ့ဆၧတၭ, စံၭဝ့ၫဒၪ; ယမိၥံၫကျံၩထၪ့ ယဟိဝၩ, အကယးဒိၪ အကဖးဒိၪ အဂဲးနီၪတၭ, ကၥ့ၪ ဒဲၦထူၬကၥ့ၪနီၪ, မွဲအခွံၬလၩ့ခွံၬဝ့ၫ လၧမၫဆမံၭအဖၧၩ့လီၫ. 2 ယဂဲးယဘၭ ဒဲယဆၧၥံၫကျံၩယီၩ မွဲယဟိဝၩ တၭ ကဲၪထၪ့ဝ့ၫ လၧဆၧမၩဖီၩ့မၩဖျ့ၭယၧၩ, အဝ့ၫဒၪနီၪ မွဲယယွၩတၭ, ယမိစံၭထၪ့အၪ့အူၭ, မွဲယဖါလဖၪအယွၩတၭ, ယမိအီၪက့ၪထၪ့ထီၫ အဝ့ၫလီၫ. 3 ယဟိဝၩမွဲ ၦဒုၭၥုၭ, အမံၩ့မွဲ ယဟိဝၩတၭ 4 ခွံၬလၩ့ခွံၬဖၫရိၫ အလဲၪ့ၥုၭၥံၪ, ဒဲအၥုၭမုခမျၧး လၧမၫဆမံၭဖၧၩ့, ဒဲအၥုၭဖိၪအခိၪ လၧအဘၪ ဆၧရွံန့ဝ့ၫလဖၪ လၩ့အုၭ ၥံၫလၧမၫဆမံၭ အံဒံၫ့ အဖၧၩ့, 5 ဆၧယိၬ အထံၫ မၩဘံၭမၩဘၧၩ့ အဝ့ၫၥံၪ, မွဲအလၩ့ဒၭဝ့ၫ ဘဲၫလိး အၥိၭနီၪလီၫ. 6 နစူၪထွ့ၪ ယဟိဝၩဧ့, အီၪလၧအကယးကဖး လၧဆၧအစီၩ့အမၩ့, နစူၪထွ့ၪ, ယဟိဝၩဧ့, မၩလၩ့ဘျ့ၭ ဆၧအဒုၪအဒၩ, 7 တၭ နမၩဂၭဂီၩ့ခွံၬ ၦလၧအထၫ့ဒုၪဒၩနၧၩ လၧနကယးကဖး အဒိၪအထီၫနီၪ, နအၪ့မၧၫ့လၩ့ နဆၧၥၭထၪ့, လၧအအၪ့ခွံၬ အဝ့ၫၥံၪ ဘဲၫလီခၫ့ အၥိၭတၭ, 8 ထံၫ အီၪကီၪ့ လၧနနၫ ၡိၫထၪ့ခွံၬဆၧ အကၠီၩ့နီၪ, ထံၫလဖၪ ဆၧၫ့ထုၪ့ ဘဲၫဆၧစီၩ့ထၪ့ အၥိၭ; ဆၧယိၬအထံၫ နီၩ့ထၪ့ လၧမၫဆမံၩ့အကျၩ, 9 ဆၧအဒုၪအဒၩ စံၭဝ့ၫ, ယမိလီၩ့ဆီးဝ့ၫတၭ, ယမိချုၭန့ဝ့ၫ, ယမိအၪ့နၩ့ဖၭ ဆၧအၪ့ဂူၬန့, ယၥၭ မိမံၫ့ လၧအဂဲး, ယမိထုၭထၪ့နၭ, ယစူၪ မိမၩဂၭဂီၩ့ခွံၬ အဝ့ၫၥံၪလီၫ. 10 နအူၪဆၧ လၧနလံၩ, မၫဆမံၭ မၩလၩ့ဘံၭခွံၬ အဝ့ၫၥံၪတၭ, အဝ့ၫၥံၪ လၩ့ဒၭဝ့ၫ ဘဲၫၡၬၥၧၫ့ အၥိၭ လၧထံၫဖၭဒိၪ အဖၧၩ့, 11 ယဟိဝၩဧ့, မွဲပလၫ မိလၩ့ဂၬနၧၩ လၧကဆါလဖၪ အကျၩ လဂၩလဲၪ; မွဲပလၫ မိလၩ့ဂၬနၧၩ လဂၩလဲၪ; အီၪလၧဆၧလၩဖၩ့ လၧဆၧဆံၫ့ဎံၪ အဖၧၩ့, ဆၧၥၭမဲၪအလး လၧဆၧစံၭထၪ့အၪ့အူၭ အဖၧၩ့, မၩ ဆၧလၩ့လၭလဖၪလီၫ. 12 နယၩ့ထၪ့ နစူၪထွ့ၪတၭ, ဂၪ့ခိၪ ယုလၩ့ခွံၬ အဝ့ၫၥံၪ လီၫ. 13 ၦခမျၧး လၧနဎွ့ၩန့ထဲၩ့နီၪ, န မီၩ့ထၪ့ လၧနဆၧယၫ့ၥၭ အဖၧၩ့, န ၥိၫ့ အဝ့ၫၥံၪ လၧနဂဲးနဘၭ လၧနအီၪအလးဆံၫ့ဎံၪလီၫ. 14 ၦခမျၧး မိနါဂၧၫ့, မိၥၭမဲၪဝ့ၫ, ဆၧၥၭအုၭ မိဖီၪ့ထၬ ၦဖလံၡၫဖိၪလီၫ. 15 ထီးနီၪလဖၧၫ့ ခးအံဒၧၫ့ အစခၩ့လဖၪ မိထီၫမံၫထီၫမၪ, မိအၭ အၦဒိၪလဖၪနီၪ, ဆၧဝၭထိၬ မိဖီၪ့ထၬ အဝ့ၫၥံၪ, ၦကၫနအၫ့ဖိၪၥံၪ မိဖံထၪ့ခွံၬဝ့ၫ ထီးအလူၬတၭ, 16 ဆၧၥၭမဲၪၥၭဖျဲၩ့ မိဘၪ အဝ့ၫၥံၪ, လၧနစူၪဒူၪအဒိၪ အကၠီၩ့နီၪ အဝ့ၫၥံၪ မိအီၪဂုးဖုး ဘဲၫလိး အၥိၭနီၪလီၫ. ထီးနၡၩခမျၧး ခၫ့ဂၬဆၧ, ယဟိဝၩဧ့, ထီးၦခမျၧး လၧနဎွ့ၩန့ထဲၩ့ဝ့ၫ မိခၫ့ဂၬယူၭဝ့ၫ လီၫ. 17 နမိဒုၭဂဲၫနုၬဝ့ၫ, ဒဲၥုၪ့လၩ့ အဝ့ၫၥံၪ, လၧနဆၧန့ၥၫ အခိၪလီၩ့ အလီၩ့, ထီးနအီၪက့ၪ လၧနအီၪအလး, ယဟိဝၩဧ့, ဆၧအလးဆံၫ့ဎံၪ, လၧနစူၪတဲၩ့ဝဲၩဝ့ၫ, ယဟိဝၩဧ့, 18 ယဟိဝၩ မိကဲၪ စဎွၩ အဆိၩဆိၩအကၠၫကၠၫ လီၫ. 19 အဂဲးဘဲၫယီၩ ဖၫရိၫ အကၥ့ၪ ဒဲအလဲၪ့ၥုၭၥံၪ, ဒဲအၡၩထူၬကၥ့ၪ လ့ၩနုၬ လၧမၫဆမံၭဖၧၩ့တၭ, ယဟိဝၩ ဒုၭဂဲၫထဲၩ့ဒီၭ မၫဆမံၭထံၫ လၧအဝ့ၫၥံၪ အဖၫ့ခိၪလီၫ. အ့ၪမွဲ ၦအံၫစရ့လၭဖိၪ လ့ၩ လၧခီၫ့ လၧမၫဆမံၭအကျၩ နီၪလီၫ. 20 တၭ မီၪအမုၪ စအၫရၧၫ့ အထၧၫ့ဖုဝဲမုၪ, နးမံရအၫ့ အၪ့မၩန့ ဖီၩ့ကုၭ လၧအစူၪဖၧၩ့တၭ, ၦမုၪ ထီးအလူၬ လ့ၩ ဖိၬထၪ့အခဲၫ့ လၧဖီၩ့ကုၭလဖၪ, ဒဲဆၧဂဲထုၪ့လံလီၫ. 21 တၭ နးမံရအၫ့ စံၭဆၧၫ့ အဝ့ၫၥံၪ, ၥံၫကျံၩထၪ့ ယဟိဝၩနီၪ ဆံၭ. မွဲအကယးဒိၪ ကဖးဒိၪ အဂဲးလီၫ. အၥ့ၪ ဒဲၦထူၬကၥ့ၪနီၪ, အဝ့ၫဒၪ ခွံၬလၩ့ခွံၬ လၧမၫဆမံၭဖၧၩ့ လီၫ. 22 [ထံၫအခၪ.] တၭ စမိစ့ၭ ဒုၭစဲၪ့ထၪ့ ၦအံၫစရ့လၭဖိၪ လၧမၫဆမံၭ အံဒၧၫ့တၭ, လ့ၩဝ့ၫ လၧမံၩ့လၬကျၩ ၡၧၫ တၭ, လ့ၩဝ့ၫ ၥၧၫ့နံၩဖၧၩ့ၥၭ လၧမံၩ့လၬကျၩနီၪတၭ, ဒၪန့ ထံၫအ့ၬ. 23 တၭ အဝ့ၫၥံၪ ထီၩ့ဝ့ၫ လၧမၫရၫတၭ, အီၩ မၫရၫအထံၫ နီၪ ကဲၪအ့ၬ, အဂဲးဘဲၫယီၩ မွဲအခၪလီၫ. မၩအၥၭဘဲၫနီၪတၭ, ကိၭဝ့ၫအမံၩ့ လၧမၫရၫလီၫ. 24 တၭ ၦခမျၧးၥံၪ ၥူၭဝံၪၥူၭလၩ လၧစမိစ့ၭ အလီၩ့ စံၭဝ့ၫဒၪ, မွဲပမိအီၩ ဆၧနီၪလဲၪ. 25 စမိစ့ၭ ကိၭထၪ့ ယဟိဝၩတၭ, ယဟိဝၩ ဒုၭနဲၪ အဝ့ၫ လၧၥံၪ့လထံၭလီၫ. အဝ့ၫဒၪ ခွံၬလၩ့ဝ့ၫ လၧထံၫကျၩတၭ, ထံၫနီၪ ဆၧၫ့ထၪ့ဝ့ၫဒၪလီၫ. ထီးနီၪ အီၪက့ၪလၩ့ ၁နိၫ, ဒဲဆၧစ့ၩရၫ့လမံၩ့ လၧအဝ့ၫၥံၪ အဂး တၭ, ထီးနီၪ မၩယိခွါ အဝ့ၫၥံၪလီၫ. 26 တၭ စံၭဝ့ၫဒၪ န အ့ၪခိၭနၪ ယဟိဝၩ နယွၩအလူ လၩ့ထံးလၩ့ဆ့ၭ, ဒဲမၩ ဆၧတီၩဆၧလီၩ့ လၧအမ့ၬယၫ, ဒဲဒိၭနနါ လၧအဆၧမၪလူၬလဖၪ, ဒဲထီးန့ဖံၭထၬ အ၁နိၫလဖၪ ထီးအလူၬတၭ, ဆၧစူၭဆၧဆၫ လၧယဒုၭဘၪ ၦအံဇံၭဖိၪနီၪ, ယအီၪက့ၪ လၧနလီၩ့ နးမံၩ့အ့ၬ. အဂဲးဘဲၫယီၩ ယမွဲ ယဟိဝၩ လၧအမၩဘျၪထဲၩ့နၧၩလီၫ. 27 တၭ အဝ့ၫၥံၪ ဂဲၫထီၩ့လၧအံလံၫ့, ထီးထံၫဖၧၩ့ အီၪ လဆံၫနံၫဖၧၩ့, ဒဲစီၩ့မလီၫ့အထံၭ အီၪ နွ့ၫဆံၫတၭ, အဝ့ၫၥံၪ ၥုၪ့အတဲၩ လၧထံၫဖၧၩ့ အနဲၩ့ထံၭနီၪလီၫ.

၂ မိစ့ၭ Exodus 16

1 တၭ အဝ့ၫၥံၪ စဲၪ့ထၪ့ခွံၬ လၧအံလံၫ့တၭ, လၧလၩနံၫဘံၪ့လဘံၪ့ လၩထၪ့ လဆံၫယဲနံၩလနံၩ လၧအစဲၪ့ထၪ့ခွံၬ လၧခးအံဇံၭ အလးခဲၫ့နီၪ, ၦအံၫစရ့လၭဖိၪ အဆၧအီၪကီၪ့ ထီးအလူၬ ဂဲၫထီၩ့ လၧမံၩ့လၬကျၩ ဇံၫ့, လၧအအီၪ လၧအံလံၫ့ ဒဲစဲနၫ အဘိၩ့ဆၧၩ့လီၫ. 2 တၭ ၦအံၫစရ့လၭဖိၪ အဆၧအီၪကီၪ့ ထီးအလူၬ ၥူၭဝံၪၥူၭလၩ လၧစမိစ့ၭ, ဒဲစအၫရၧၫ့ အလီၩ့ လၧမံၩ့လၬကျၩနီၪလီၫ. 3 တၭ ၦအံၫစရ့လၭဖိၪ စံၭအဝ့ၫၥံၪ, လၧပဆၧၫ့နၩ့ လၧဆၧယၪဖၧၩ့ၥၧၫ့ အနဲၩ့ထံၭ, လၧပအၪ့ကိၪ ဘျဲၩအၪ့ နီၪ, မွဲပၥံၫလါပဝ့ၫ လၧယဟိဝၩအစူၪ လၧခးအံဇံၭ အဖၧၩ့နီၪ, ဂ့ၩဒၪဆၧဒံၭလီၫ. အဂဲးဘဲၫယီၩ နၥံၪ ဒုၭဂဲၫထၪ့ပၧၩ လၧမံၩ့လၬကျၩယီၩ, ဘဲၫၥိၭ နၥံၪ မိဒုၭၥံၫခွံၬ ဆၧအီၪကီၪ့ ထီးအလူၬ လၧဆၧၥၭဝံလၩ့ဒိၩလီၫ. 4 ထီးနီၪလဖၧၫ့ ယဟိဝၩ စံၭစမိစ့ၭ, ယိခွါ, ယမိဒုၭဂဲၫဆၧၩ့လၩ့ ကိၪ လၧမူၭခိၪ လၧနၥံၪ အဂးတၭ, ၦခမျၧး မိလ့ၩ အၪ့ထုၫ့ထၪ့ လနံၩ အဆၧ လၧအဂးဒၪဝ့ၫ, လနံၩ လၧအဂးဒၪဝ့ၫ, အဝ့ၫၥံၪ မိလ့ၩ လၧယဆၧၥီၪ့ဆၧၥၫ့ အဖၧၩ့ဧၪ, လလ့ၩဘၪဧၪနီၪ, ဘဲၫၥိၭ ယမိၥ့ၪယၫတၭ, ယမိမၩခွါ အဝ့ၫၥံၪလီၫ. 5 ဎူၫနံၩလနံၩနီၪ ဆၧမိမၩအၥၭ လၧအဝ့ၫၥံၪ ဘၪတဲၩ့ဝဲၩဆၧ လၧအဂဲၫထဲၩ့ဆိၬဝ့ၫ တၭ, မိဘၪအီၪ အၪနဲၪ့ အအၪ့ထုၫ့ထၪ့ဝ့ၫ လနံၩအဂး, လနံၩအဂးနီၪ, နံၫစၩလီၫ. 6 တၭ စမိစ့ၭ ဒဲစအၫရၧၫ့ စံၭၦအံၫစရ့လၭဖိၪ ထီးအလူၬ, ကဲမုဂၪနီၪ, နၥံၪ မိၥ့ၪယၫ လၧယဟိဝၩ ဒုၭစဲၪ့ထၪ့ခွံၬယူၭ နၥံၪ လၧခးအံဇံၭ အဖၧၩ့လီၫ. 7 တၭ ထီးဆၧဖၩ့ထၪ့နီၪ နၥံၪ မိဒၪဘၪ ယဟိဝၩ အလၩအဖၩ့, လၧအနါဂၧၫ့ နၥံၪ ၥူၭဝံၪၥူၭလၩဆၧ လၧယဟိဝၩ အလီၩ့ အကၠီၩ့ နီၪလီၫ. တၭ လၧနၥံၪ ၥူၭဝံၪၥူၭလၩဆၧ ထၫ့ဒုၪဒၩပၧၩ အကၠီၩ့ယီၩ, ပဝ့ၫဒၪ ပမွဲ ပလၫလဖၪလဲၪ. 8 တၭ စမိစ့ၭ စံၭဝ့ၫဒၪ, မုဂၪလၩ့ ယဟိဝၩ မိဖ့ၪလၫ့ နၥံၪ လၧဆၧယၪ လၧနၥံၪ အၪ့ဆၧ အဂးတၭ, ဆၧဖၩ့ထၪ့နီၪ ကိၪ လၧနၥံၪ ဘျဲၩအၪ့ အဂး, လၧယဟိဝၩ နါဂၧၫ့ နၥံၪ ၥူၭဝံၪၥူၭလၩဆၧ, လၧနၥံၪ ၥူၭဝံၪၥူၭလၩဆၧ လၧအနၫ့ဆါ အလီၩ့ အကၠီၩ့လီၫ. တၭ ပဝ့ၫဒၪယီၩ, ပမွဲ ပလၫလဖၪလဲၪ. နၥံၪ ၥူၭဝံၪၥူၭလၩဆၧနီၪ ဘၪပၧၩအ့ၬ, မွဲအဘၪ ယဟိဝၩ လခီၫလီၫ. 9 တၭ စမိစ့ၭ စံၭစအၫရၧၫ့, လီၩဘၪ ၦအံၫစရ့လၭဖိၪ အဆၧအီၪကီၪ့ ထီးအလူၬ, ၥုၭဘူၭ နၥံၪအၥၭ လၧယဟိဝၩ အမ့ၬယၫဆံၭ. အဂဲးဘဲၫယီၩ နၥံၪ ၥူၭဝံၪၥူၭလၩဆၧနီၪ မွဲအနါဂၧၫ့ယူၭဝ့ၫယူၭ. 10 ဆၧမၩအၥၭ လၧစအၫရၧၫ့ ချဲၩ့ဆၧ လၧၦအံၫစရ့လၭဖိၪ အဆၧအီၪကီၪ့ ထီးအလူၬ အထီနီၪတၭ, အဝ့ၫၥံၪ ယိစိၩဆၧ လၧမံၩ့လၬကျၩတၭ, ယိခွါ, ယဟိဝၩ အလၩအဖၩ့ ဖျီၪထၪ့ဝ့ၫ လၧဆၧအုၪ့ အလီၩ့နီၪလီၫ. 11 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, ၦအံၫစရ့လၭဖိၪ ၥူၭဝံၪၥူၭလၩဆၧနီၪ ယနါဂၧၫ့ယူၭ. 12 လီၩဘၪ အဝ့ၫၥံၪ တၭ, စံၭ, ထီးမုဂၪလၩ့နီၪ, နၥံၪ မိအၪ့ ဆၧယၪတၭ, ဆၧဖၩ့ထၪ့လခီၫနီၪ နၥံၪ မိဘျဲၩအၪ့ လၧကိၪလီၫ. တၭ နၥံၪ မိၥ့ၪယၫ လၧယမွဲ ယဟိဝၩ နၥံၪအယွၩလီၫ. 13 ဆၧမၩအၥၭ လၧမုဂၪလၩ့နီၪ, ထိၪဝံၪ ဂဲၫထၪ့တၭ, မၩဘံၭခွံၬ ၦၥုၪ့တဲၩအလးတၭ; လၧဆၧဖၩ့ထၪ့နီၪ, ဆၩ့ထံၫ အီၪဝၬဖီၩ့ အတဲၩအလးလီၫ. 14 ထီးဆၩ့ထံၫ ၥွံၪထၪ့ဝ့ၫတၭ, ယိခွါ, ဆၧဖျိၪ့လွံၩပွံၪ အီၪဝ့ၫ လၧမံၩ့လၬကျၩအလး, ဘဲၫဆၩ့ထံၫ လၩ့ဒၭ လၧဂၪ့ခိၪ အၥိၭနီၪလီၫ. 15 တၭ ထီးၦအံၫစရ့လၭဖိၪ ဒၪဘၪတၭ, စံၭလိၬအၥၭ လဂၩ ဒဲလဂၩ, ဆၧယီၩမွဲ ဆၧနီၪလဲၪ, အဂဲးဘဲၫယီၩ မွဲဆၧနီၪလဲၪနီၪ, ၥ့ၪယၫဝ့ၫဒၪအ့ၬ. တၭ စမိစ့ၭစံၭဝ့ၫ, အယီၩ, မွဲကိၪ လၧယဟိဝၩ ဖ့ၪလၫ့ လၧနၥံၪ အၪ့ အဂးနီၪလီၫ. 16 တၭ အယီၩ, မွဲဆၧလၧယဟိဝၩ မၪလူၬ, အၪ့ထုၫ့ထၪ့န့ ဘဲၫအအၪ့ဆၧ အၥိၭ လဂၩအဂး လအိမၧၫ, (ဘဲၫပစံၭဆၧ အၥိၭ လတလိၭ) လဂၩအဂး လအိမၧၫနီၪ ဆုၬဆုၬဆံၭ. အၪ့မၩန့ဆၧ ဘဲၫဆၧဝံဆၧနၬထၪ့ ၦၡၩ အီၪဝ့ၫ လၧအတဲၩဖၧၩ့ အၥိၭနီၪ ဆုၬဆုၬဆံၭ. 17 ၦအံၫစရ့လၭဖိၪ မၩဝ့ၫ ဘဲၫနီၪတၭ, အၪ့ထုၫ့ထၪ့န့ဆၧ, အၪလနၩ့ ၡၩလနၩ့လီၫ. 18 တၭ တိၪ့ဝ့ၫ လအိမၧၫ (တလိၭ) လဖျိၪ့တၭ, ၦလၧအအၪ့ထုၫ့ထၪ့န့ ဆၧအၪလဂၩနီၪ အဆၧအီၪဘျဲၪ အ့ၬ. တၭ ၦလၧအအၪ့ထုၫ့ထၪ့န့ ဆၧၡၩလဂၩနီၪ, အဆၧၡၩလၨၪအ့ၬ ၦအၪ့ထုၫ့န့ဆၧ ဘဲၫအအၪ့ဝ့ၫ အၥိၭ ဆုၬဆုၬလီၫ. 19 တၭ စမိစ့ၭ စံၭဝ့ၫဒၪ, ၦထီးအီၪက့ၪလၩ့ထး ထီးဆၧဖၩ့ထၪ့ နးဆံၭ လဂ့ၩ. 20 တၭ အဝ့ၫၥံၪ ခိၭနၪ စမိစ့ၭအလူအ့ၬ; တၭ ၦလနၩ့နၩ့ လၧအကျၩ အီၪက့ၪဝ့ၫ ထီးဆၧဖၩ့ထၪ့တၭ, လိၪ့ အီၪထၪ့ လၧအဖၧၩ့ ဒဲနၧၫ့အုၪဝ့ၫတၭ, စမိစ့ၭ ၥၭထၪ့ အဝ့ၫၥံၪလီၫ. 21 တၭ ၦအၪ့ထုၫ့ဝ့ၫ ကိၭဂီၩဒ့ၭ ဘဲၫအအၪ့ဆၧ အၥိၭ, လဂၩ ဘဲၫအအၪ့ဆၧ အၥိၭလီၫ. ထီးဆၧခိထၪ့ တၭ, ဖံထၪ့ခွံၬဝ့ၫဒၪလီၫ. 22 တၭ လၧဎူၫနံၩလနံၩနီၪ ဆၧမၩအၥၭ လၧၦအၪ့ထုၫ့ကီၪ့ နံၫအိမၧၫ (နံၫတလိၭ) မွဲလၧလဂၩအဂး အၪ့နဲၪ့ အလးနံၫစၩလီၫ. တၭ ဆၧအီၪကီၪ့ အၦဒိၪ ထီးအလူၬ ဂဲၫလီၩဘၪ စမိစ့ၭနီၪလီၫ. 23 တၭ အဝ့ၫဒၪ စံၭအဝ့ၫၥံၪ, အယီၩမွဲ ဆၧလၧယဟိဝၩ လီၩဘၪဝ့ၫ, ကဲဂီၩခိၬလနံၩနီၪ မွဲမးၥံၫအနံၩ, ဆၧအီၩပွံၭဆံၫ့ဎံၪ လၧယဟိဝၩ အဂးတၭ, ဆၧလၧနၥံၪ မိအၪ့ဎိၪနီၪ အၪ့ဎိၪဆံၭ. တၭ ဆၧလၧနၥံၪ မိအၪ့ဎွံနီၪ အၪ့ဎွံဆံၭ. တၭ ဆၧလၧအအီၪလၩ့ထးနီၪ အီၪက့ၪ လၧနၥံၪ အဂး ဘဲၫၥိၭ အမိအီၪ ထီးဆၧဖၩ့ထၪ့ဆံၭ. 24 တၭ အဝ့ၫၥံၪ အီၪက့ၪဝ့ၫ ထီးဆၧဖၩ့ထၪ့ ဘဲၫစမိစ့ၭ မၪလူၬဝ့ၫ အၥိၭနီၪတၭ, နၧၫ့အုၪလၧၩ့အ့ၬ, ဒဲလိၪ့ အီၪလၧအဖၧၩ့ နးဘီၩ့ဆ့အ့ၬ. 25 တၭ စမိစ့ၭ စံၭဝ့ၫဒၪ, အၪ့ဆၧနီၪ လၧမုလနံၩယီၩ, အဂဲးဘဲၫယီၩ မွဲမးၥံၫအနံၩ လၧယဟိဝၩ အဂးလီၫ. လၧမုဆၫလနံၩယီၩ, နၥံၪ ဒၪဘၪလၧၩ့ဆၧနီၪ လၧဆၧပျၩ့ဖၧၩ့အ့ၬ. 26 နၥံၪ ဘၪ အၪ့ထုၫ့ထၪ့ဝ့ၫ ဎူၫနံၩလီၫ. အ့ၪမွဲ မုနွ့ၫနံၩလနံၩ, မးၥံၫအနံၩနီၪ, အီၪဘၪ နးဆံၭအ့ၬ. 27 တၭ ဆၧမၩအၥၭ လၧၦလနၩ့နၩ့ လ့ၩထၪ့ဝ့ၫ လၧမုနွ့ၫနံၩလနံၩ ဘဲၫၥိၭ အမိအၪ့ထုၫ့ဆၧတၭ, ဒၪန့ဝ့ၫအ့ၬ. 28 တၭ ယဟိဝၩ စံၭစမိစ့ၭ, မွဲနၥံၪ လခိၭနၪဘၪ ယဆၧမၪလူၬလဖၪနီၪ, နၥံၪ မိဂဲးလိၬ ဆံၭယံၬလဲၪ. 29 ယိခွါ, မွဲယဟိဝၩ ဖ့ၪလၫ့ နၥံၪ လၧမးၥံၫအနံၩလီၫ. မၩအၥၭဘဲၫနီၪတၭ, လၧမုဎူၫနံၩလနံၩနီၪ ဖ့ၪလၫ့ နၥံၪ အကိၪ လၧနံၫနံၩ အဂးလီၫ. မွဲၦၡၩ အီၪလၧအအီၪအလးဆံၭ. မွဲၦထီးစဲၪ့ထၪ့ လၧမုနွ့ၫနံၩနီၪ နးဂၩလဂ့ၩ. 30 တၭ ၦခမျၧး အီၪပွံၭဝ့ၫ လၧမုနွ့ၫနံၩ နီၪလီၫ. 31 တၭ ၦအံၫစရ့လၭ အဂံၪ့ဖိၪ ကိၭ ဆၧနီၪအမံၩ့ လၧမၪ့နၫလီၫ. တၭ မၩအၥၭ ဘဲၫနၪ့နၪ့ အချံၫ အၥိၭ ဘွၩဝ့ၫတၭ, ၦထဲးယိနီၪ, မၩအၥၭ ဘဲၫကိၪအပၪပဲၪ လၧအအီၪလၧန့ၫစၩ့ အၥိၭနီၪလီၫ. 32 တၭ စမိစ့ၭ စံၭဝ့ၫ, အဝ့ၫဒၪယီၩ, မွဲဆၧလၧယဟိဝၩ မၪလူၬဝ့ၫ, မၩဎွ့ၩထၪ့ လအိမၧၫ (တလိၭ) လဖျိၪ့ လၧဆၧယီၩ ဘဲၫၥိၭ ဆၧမိအီၪက့ၪထၬ လၧနၥံၪ အဆၨၩအဆၬ အဂး, ဘဲၫၥိၭ အမိဒၪဘၪ ကိၪ လၧယဒုၭအၪ့ နၥံၪ လၧမံၩ့လၬကျၩနီၪ, လၧယဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့နီၪလီၫ. 33 တၭ စမိစ့ၭ စံၭစအၫရၧၫ့, အၪ့မၩန့ ဖၧၩ့လဖျိၪ့တၭ, ဒုၭနုၬ မၪ့နၫ လအိမၧၫ (တလိၭ) လၧအဖၧၩ့တၭ, အီၪက့ၪ လၧယဟိဝၩ အမ့ၬယၫ လၧဆၧမိအီၪက့ၪထၬ လၧနၥံၪ အဆၨၩအဆၬ အဂးနီၪဆံၭ. 34 ဘဲၫ ယဟိဝၩ မၪလူၬ စမိစ့ၭ အၥိၭနီၪ, စအၫရၧၫ့ အီၪက့ၪဝ့ၫ လၧဆၧအုၩ့လၩ့ အမ့ၬယၫ, ဘဲၫအမိဘၪ ဆၧအီၪက့ၪထၬဝ့ၫ အၥိၭလီၫ. 35 တၭ ၦအံၫစရ့လၭဖိၪ အၪ့ မၪ့နၫ အနံၪ့ လံဆံၫ ထီးအထီၩ့လၧခးလဘံၪ့ အီၪလၧၦၡၩၥံၪလီၫ. မွဲအအၪ့မၪ့နၫ ထီးအထီၩ့လၧခးကၫနအၫ့ အနဲၩ့ထံၭနီၪလီၫ. 36 တၭ ဆၧလၧအိမၧၫ (တလိၭ) လဖျိၪ့နီၪ မွဲအန့ၫဎီၩ့ လၧအ့ဖၭ ဆံၫပိၩ့လပိၩ့လီၫ.

၂ မိစ့ၭ Exodus 17

1 တၭ ကယဲ ၦအံၫစရ့လၭဖိၪ အဆၧအီၪကီၪ့ ထီးအလူၬ စဲၪ့ထၪ့ခွံၬဝ့ၫ လၧမံၩ့လၬကျၩ ဇံၫ့ အဖၧၩ့, ဘဲၫအလ့ၩဆၧ အၥိၭ ထီးဒၪ ယဟိဝၩ မၪလူၬဝ့ၫနီၪတၭ, ၥုၪ့ အတဲၩ လၧရဖံဒံၫ့ အဖၧၩ့တၭ, ထံၫ လၧၦခမျၧး မိအီၩဝ့ၫ အဂးနီၪ အီၪအ့ၬ. 2 ၦခမျၧး အဲၪ့လိၬ စမိစ့ၭတၭ, စံၭဝ့ၫဒၪ, ဖ့ၪလၫ့ပၧၩ လၧထံၫ ဘဲၫၥိၭ ပမိအီၩဆံၭ. တၭ စမိစ့ၭ စံၭအဝ့ၫၥံၪ မွဲဘၪနီၫ လၧနၥံၪ အဲၪ့လိၬယၧၩလဲၪ; တၭ နၥံၪ ကျဲၩ့ဖစီၩ့ ယဟိဝၩနီၪ မွဲဘၪလဲၪ. 3 ၦခမျၧးၥံၪ ၥၭဝံအၥၭ လၧထံၫ ထီးနီၪတၭ, ၦခမျၧး ၥူၭဝံၪၥူၭလၩ ထၫ့ဒုၪဒၩ စမိစ့ၭတၭ, စံၭဝ့ၫဒၪ, ဆၧယီၩ မွဲဘၪနီၫ လၧနဒုၭစဲၪ့ထၪ့ခွံၬပၧၩ လၧအံဇံၭ အဖၧၩ့ ဘဲၫၥိၭ နမိမၩၥံၫပၧၩ ဒဲပဖိၪပလံၩ, ဒဲပဆၧဖိၪဆၧဎါအဒိၩ့ လၧဆၧၥၭဝံအၥၭ လၧထံၫနီၪလဲၪ. 4 စမိစ့ၭ ကိၭထၪ့ ယဟိဝၩတၭ, စံၭဝ့ၫဒၪ, ယမိမၩ ၦခမျၧးယီၩ ဘဲၫၥ့ၪလဲၪ, ဘူၭ လၧအဝ့ၫၥံၪ မိခွံၬယၧၩ လၧလိးလီၫ. 5 ယွၩ စံၭစမိစ့ၭ, လ့ၩ လၧၦခမျၧး အမ့ၬယၫ တၭ, အၪ့မၩန့ ၦၡၩ လၧအံၫစရ့လၭ အၥုၪ့က့ၭၥၭၡါ အကျၩ လနၩ့တၭ, မၩန့ထၪ့ နနိၪထိၭဘီၩ့ လၧန ဒိၪ ထံၫမိၡါနီၪ လၧနစူၪဖၧၩ့တၭ, လ့ၩဆၧဆံၭ. 6 ယိခွါ, ယမိ ဆၧၫ့ထုၪ့ လၧနမ့ၬယၫ ထီးနီၪ, ထီးလိးအဖၫ့ခိၪ လၧဟိရ့ၭ အလီၩ့တၭ, နဘၪဒိၪ လိးနီၪတၭ, ထံၫ မိဂဲၫထၪ့ လၧအဖၧၩ့, ဘဲၫၦခမျၧး မိအီၩဝ့ၫ အၥိၭလီၫ. တၭ စမိစ့ၭ မၩဝ့ၫ ဘဲၫနီၪ လၧအံၫစရ့လၭ အၥုၪ့က့ၭၥၭၡါၥံၪ အမ့ၬယၫလီၫ. 7 တၭ ဆၧအလးနီၪ ကိၭဝ့ၫအမံၩ့ မၭစၫ ဒဲမ့ၫရဘၫ, လၧၦအံၫစရ့လၭဖိၪ အဆၧအဲၪ့လိၬအၥၭ အကၠီၩ့, ဒဲလၧအကျဲၩ့ဖစီၩ့ ယဟိဝၩ အကၠီၩ့ ထီးအစံၭ ယ ယဟိဝၩ အီၪလၧပကျၩ, လအီၪဘၪလဲၪနီၪလီၫ. 8 တၭ ၦအၫမလ့ၭဖိၪ ဂဲၫဒုၭၥုၭ လၧအံၫစရ့လၭ လၧရဖံဒံၫ့ အဖၧၩ့နီၪလီၫ. 9 တၭ စမိစ့ၭ စံၭ စယီရှုၫအ့ၫ ရွံန့ ၦၡၩလဖၪ လၧပဂးတၭ, လ့ၩထၪ့ဒုၭၥုၭ လၧၦအၫမလ့ၭဖိၪနီၪဆံၭ. တၭ ကဲဂီၩခိၬ ယမိအီၪဆၧၫ့ထုၪ့ လၧခိၪလီၩ့ အဒၩ့ခိၪနီၪ အီၪလၧယွၩ အနိၪထိၭဘီၩ့ လၧယစူၪဖၧၩ့လီၫ. 10 တၭ စယီရှုၫအ့ၫနီၪ မၩဝ့ၫ ဘဲၫစမိစ့ၭ မၪလူၬဝ့ၫ အၥိၭတၭ, ဒုၭၥုၭ လၧၦအၫမလ့ၭဖိၪနီၪ စမိစ့ၭ, ဒဲစအၫ့ရၧၫ့, ဒဲစဟၧၫ လ့ၩထၪ့ လၧခိၪလီၩ့ အဒၩ့ခိၪနီၪလီၫ. 11 တၭ ထီးစမိစ့ၭ ယူၬထၪ့ အစူၪတၭ, ဆၧမၩအၥၭ လၧအံၫစရ့လၭ မၩနၧၩ့ဆၧတၭ, ထီးအအီၪက့ၪလၩ့ထဲၩ့ အစူၪတၭ, ၦအၫမလ့ၭဖိၪ မၩနၧၩ့ဝ့ၫလီၫ. 12 စမိစ့ၭ အစူၪၡၪ တၭ, အဝ့ၫၥံၪ မၩန့ လိးလဖျိၪ့တၭ, အီၪက့ၪလၩ့ဝ့ၫ လၧအဖၫ့လၬတၭ, ဆၧၫ့နၩ့ဝ့ၫ လၧအဖၫ့ခိၪနီၪ, စအၫရၧၫ့ ဒဲစဟၧၫ နံၫဂၩ ဆိၬထၪ့ဆၧၩ့ အစူၪ လဂၩလခီၫ လဂၩလခီၫ တၭ အစူၪ အီၪဂုးအီၪခၧၫ့ဝ့ၫ ထီးမုလၩ့နုၬလီၫ. 13 တၭ စယီရှုၫအ့ၫ မၩနၧၩ့မၩစၪ ၦအၫမလ့ၭဖိၪ လၧနၭအနါလီၫ. 14 ယဟိဝၩ စံၭစမိစ့ၭ, ကွ့ၭဆၧနီၪ လၧဆၧနၪ့ထၪ့ထဲၩ့ အဂး လၧလံၬဖၧၩ့တၭ, လီၩလၩ့လၬလၩ့ အဝ့ၫ လၧစယီရှုၫအ့ၫ အနါဖၧၩ့ဆံၭ. အဂဲးဘဲၫယီၩ ယမိထူၭခွံၬ ၦအၫမလ့ၭဖိၪ အဆၧနၪ့ထၪ့ထဲၩ့ လၩ့ထံးလၩ့ဆ့ၭ လၧမူၭခိၪ အဖၫ့လၬယီၩလီၫ. 15 စမိစ့ၭ မၩ ဆၧလုအလးတၭ, ကိၭဝ့ၫအမံၩ့ ယဟိဝၩနံစံၫလီၫ. 16 အဂဲးဘဲၫယီၩ စံၭဝ့ၫဒၪ, ဆၧအစူၪ အီၪလၧယဟိဝၩ အလးဆီၩ့ဆီ အဖၫ့ခိၪတၭ, ယဟိဝၩ မိဒုၭၥုၭ လၧၦအၫမလ့ၭဖိၪ လဆိၩဘၪလဆိၩ ထီၩ့လၧလဆိၩဘၪလဆိၩ လီၫ.

၂ မိစ့ၭ Exodus 18

1 တၭ ထီးခးမံဒအၫ့ အၡၩလုဆၧ, စမိစ့ၭ အမံၩ့ၡါ စယံၭၥြိၫ လဂၩနီၪ, နါဂၧၫ့ ကယဲ ဆၧလၧယွၩ မၩဆၧ လၧစမိစ့ၭ အဂး, ဒဲလၧအၡၩခမျၧး အံၫစရ့လၭအဂး, လၧယဟိဝၩ ဒုၭစဲၪ့ထၪ့ခွံၬ အံၫစရ့လၭ လၧအံဇံၭ အဖၧၩ့နီၪ, 2 တၭ စမိစ့ၭ အမံၩ့ၡါ စယံၭၥြိၫ မၩန့ စမိစ့ၭ အမၫ, နးဇံၭပိရၫ, လၧအအၪ့မၧၫ့ဝ့ၫ အထဲၩ့ အလးခဲၫ့နီၪ, 3 ဒဲအဖိၪခွၫ နံၫဂၩလီၫ. အလဂၩအမံၩ့မွဲ စဂၧၡၧၫ့ လီၫ. အဂဲးဘဲၫယီၩ စံၭဝ့ၫဒၪ, ယမွဲယူၭ ၦမွံၩ လၧၦလခီၫဘၩ့မုး အဖၧၩ့လီၫ. 4 တၭ အလဂၩဒၪအမံၩ့မွဲ စအံၫလအ့ဇၫလီၫ. အဂဲးဘဲၫယီၩ စံၭဝ့ၫဒၪ, ယဖါအယွၩ မွဲဆၧမၩဘိၭမၩဆၧၩ့ယၧၩ, ဒဲမၩဖီၩ့မၩဖျ့ၭယၧၩ လၧဖၫရိၫ အဖၩ့အနၭလီၫ. 5 တၭ စမိစ့ၭ အမံၩ့ၡါ စယံၭၥြိၫ နီၪ, ဂဲၫန့ စမိစ့ၭ အဖိၪခွၫၥံၪ, ဒဲအမၫ လၧစမိစ့ၭ အအီၪ လၧၡါမုနၧၫ့ဖၫ, ထီးအၥုၪ့တဲၩ လၧယွၩ အခိၪလီၩ့အလးနီၪလီၫ. 6 တၭ အဝ့ၫဒၪ စံၭစမိစ့ၭ, ယဝ့ၫဒၪ နမံၩ့ၡါ စယံၭၥြိၫယီၩ, ယဂဲၫန့ နမၫ ဒဲနဖိၪခွၫနံၫဂၩ လၧနအီၪ လီၫ. 7 စမိစ့ၭ လ့ၩထၪ့ အၪ့ဂၬ အမံၩ့ၡါတၭ, ထွံၩလၩ့ လၧအမ့ၬယၫတၭ, အဲၪဂါဝ့ၫ အၪ့စၪ့လိၬအၥၭ လဂၩ ဒဲလဂၩ, လၧအဆၧမုၬ အဂဲးအကၠီၪ့တၭ, ဂဲၫထဲၩ့နုၬထဲၩ့ဝ့ၫ လၧတဲၩဖၧၩ့လီၫ. 8 တၭ စမိစ့ၭ လီၩဘၪ အမံၩ့ၡါ လၧကယဲ ဆၧလၧယဟိဝၩ မၩဘၪ ဖၫရိၫ, ဒဲၦအံဇံၭဖိၪ လၧအံၫစရ့လၭ အကၠီၩ့, ကယဲ ဆၧၡၪ့ဆၧနၭ လၧအဘၪ အဝ့ၫၥံၪ လၧဖၧၩ့ၥၭ, ဒဲယဟိဝၩ မၩဖီၩ့ဖျ့ၭဝ့ၫနီၪလီၫ. 9 စယံၭၥြိၫ အၥုၪ့ဎွံၫအၥၭယီၫ လၧကယဲ ဆၧဂ့ၩအကၠီၩ့ လၧယဟိဝၩ ဒုၭဘၪ အံၫစရ့လၭ လၧအမၩဖီၩ့မၩဖျ့ၭ အဝ့ၫၥံၪ လၧၦအံဇံၭဖိၪ အစူၪဖၧၩ့လီၫ. 10 တၭ စယံၭၥြိၫ စံၭဝ့ၫဒၪ, ယဟိဝၩ, လၧအမၩဖီၩ့မၩဖျ့ၭ နၥံၪ လၧၦအံဇံၭဖိၪ အစူၪဖၧၩ့, ဒဲလၧဖၫရိၫ အစူၪဖၧၩ့, လၧအမၩဖီၩ့မၩဖျ့ၭ ၦခမျၧး လၧၦအံဇံၭဖိၪ အစူၪဖၫ့လၬ လဂၩနီၪ, မွဲအဘၪ ဆၧဆိၪဂ့ၩဆံၭ. 11 ဘိၩ့နဲၪ့ယီၩ, ယၥ့ၪယၫ လၧယဟိဝၩ ဒိၪနဲၪ့ ကယဲ ယွၩ ထီးအလူၬဒံၭလီၫ. မွဲအဂဲး ဘဲၫၥ့ၪလဲၪမွဲ ဆၧလၧအဝ့ၫၥံၪ အီၪက့ၪထၪ့ထီၫအၥၭတၭ, အဝ့ၫဒၪ အီၪလၧအဖၫ့ခိၪနီၪ အဂဲးလီၫ. 12 တၭ စမိစ့ၭ အမံၩ့ၡါ စယံၭၥြိၫ အၪ့မၩန့ ဆၧလုလဖၪ လၧယွၩ အဂးတၭ, စအၫရၧၫ့ဂဲၫ, ဒဲအံၫစရ့လၭ အၥုၪ့က့ၭၥၭၡါ ထီးအလူၬ ဘဲၫအမိအၪ့ ကိၪ လၧစမိစ့ၭ အမံၩ့ၡါ အၥိၭ လၧယွၩ အမ့ၬယၫလီၫ. 13 ဆၧမၩအၥၭ လၧဆၧဖၩ့ထၪ့လနံၩနီၪ, စမိစ့ၭ ဆၧၫ့နၩ့ စ့ၩရၫ့ ၦခမျၧးတၭ, ၦခမျၧး ဆၧၫ့ထုၪ့ လၧစမိစ့ၭ အနဲၩ့ထံၭ လၧမုဂီၩ ထီၩ့လၩ့ လၧမုဂၪလၩ့လီၫ. 14 ထီး စမိစ့ၭ အမံၩ့ၡါ ဒၪဘၪ လၧကယဲ ဆၧလၧအမၩ ၦခမျၧး ထီးအလူၬတၭ, စံၭဝ့ၫဒၪ, နမၩ ဆၧယီၩ, လၧၦခမျၧး ဘဲၫၥ့ၪလဲၪ, နဆၧၫ့နၩ့ လဂၩဎးတၭ, ၦခမျၧး ဆၧၫ့ထုၪ့ လၧနနဲၩ့ထံၭ လၧဆၧဖၩ့ထၪ့ ထီၩ့လၩ့ လၧမုလၩ့နုၬနီၪ မွဲဘၪလဲၪ. 15 တၭ စမိစ့ၭ စံၭအမံၩ့ၡါ, ၦခမျၧး ဂဲၫ လၧယအီၪ ဘဲၫၥိၭ အမိအၪ့စၪ့ဆၧ လၧယွၩ အဂဲးလီၫ. 16 ထီး အချဲၩ့ခွး အလးအ့ၪအီၪတၭ အဝ့ၫၥံၪ ဂဲၫ လၧယအီၪ တၭ, ယစ့ၩရၫ့ဆၧ လဂၩ ဒဲလဂၩ အဘိၩ့ဆၧၩ့နီၪ, ဒဲယ ဒုၭၥ့ၪယၫ ယွၩအဆၧမၪလူၬ ဒဲအဆၧၥီၪ့ဆၧၥၫ့လီၫ. 17 တၭ စမိစ့ၭ အမံၩ့ၡါ စံၭအဝ့ၫဒၪ, ဆၧလၧနမၩဆၧနီၪ ဂ့ၩအ့ၬ. 18 နဝ့ၫဒၪမွဲဂ့ၩ, ၦခမျၧးမွဲဂ့ၩ, မိလၩ့ပွံၭလၩ့ထၩ့ဝ့ၫ တၡါလီၫ. အဂဲးဘဲၫယီၩ ဆၧလမံၩ့ယီၩ, ဎၧၫ့လၨၪ လၧနဂးလီၫ. နမၩ လဂၩဎး ကဲၪအ့ၬ. 19 ဘိၩ့နဲၪ့ယီၩ, ခိၭနၪယလူ နးထံၪဘီၪ. ယမိဖ့ၪလၫ့ ဆၧကိၪ့ လၧနၧၩတၭ, ယွၩ မိအီၪလၧနၥိၭလီၫ. အီၪနဝ့ၫ လၧၦခမျၧး အဂး လၧယွၩ အမ့ၬယၫတၭ, ဒုၭဂဲၫထၪ့ အဆၧ လၧယွၩအအီၪနီၪဆံၭ. 20 တၭ နဘၪၥီၪ့လိၪ အဝ့ၫၥံၪ လၧဆၧမၪလူၬ, ဒဲဆၧၥီၪ့ဆၧၥၫ့တၭ, နဘၪဒုၭၥ့ၪယၫ အဝ့ၫၥံၪ လၧဖၧၩ့ၥၭ လၧအဘၪလီၩ့ဖိၬဝ့ၫနီၪ, ဒဲဆၧမၩ လၧအဘၪမၩနီၪလီၫ. 21 တၭ နဘၪအၪ့ဎၬန့ ၦလၧအမၩဆၧၥ့ၪ, လၧအၥၭမဲၪယွၩ, ၦအမွဲအတီၩ, ၦလၧအၥၭဂဲၫ့ဆၧ လီၫ့ကီၩ့ၥၭကွံၩဆၧလဖၪ လၧၦခမျၧး အကျၩလီၫ. တၭ နဘၪအီၪက့ၪ အဝ့ၫၥံၪ လၧၦလထီၫ့အခိၪ; ၦလယၩအခိၪ; ၦယဲဆံၫအခိၪ; ၦလဆံၫအခိၪ; လၧအဖၫ့ခိၪလီၫ. 22 တၭမွဲ အဝ့ၫၥံၪ မိစ့ၩရၫ့ ၦခမျၧး ကိၭအဆၧၫ့အထီဒ့ၭဆံၭ. တၭ ဆၧမိမၩအၥၭ လၧအမိဘၪ ဒုၭဂဲၫထၪ့ ဆၧအဒိၪ ကိၭအမံၩ့ဒ့ၭ လၧနအီၪ, အ့ၪမွဲ ဆၧအဆံၭလဖၪ ကိၭအမံၩ့ဒ့ၭနီၪ, အဝ့ၫၥံၪ မိစ့ၩရၫ့ဝ့ၫ လီၫ. မိယီၫဒံၭ လၧနဂးတၭ, ၦမိထိးဎုၬဆၧ လၧနၥိၭ လီၫ. 23 န အ့ၪမၩ ဆၧယီၩ, ဒဲယွၩ မၪလူၬဝ့ၫတၭ, နထိး မိကဲၪတၭ, ၦခမျၧး ထီးအလူၬယီၩ, မိထဲၩ့ထဲၩ့ လၧအလးလဖၪ မုၬမုၬဆ့လီၫ. 24 တၭ စမိစ့ၭ ခိၭနၪ အမံၩ့ၡါအလူတၭ, မၩ ကယဲ ဆၧလၧအစံၭဝ့ၫနီၪလီၫ. 25 တၭ စမိစ့ၭ အၪ့ရွံန့ ၦလၧအမၩဆၧၥ့ၪ လၧအံၫစရ့လၭဖိၪ ထီးအလူၬ အကျၩတၭ, အီၪက့ၪဝ့ၫ လၧၦလထီၫ့အခိၪ; ၦလယၩအခိၪ; ၦယဲဆံၫအခိၪ; ၦလဆံၫအခိၪ; လၧၦခမျၧး အဖၫ့ခိၪလီၫ. 26 တၭ အဝ့ၫၥံၪ စ့ၩရၫ့ ၦခမျၧး ကိၭအဆၧၫ့အထီဒ့ၭတၭ, ဒုၭဂဲၫထၪ့ ဆၧအကၪ လမံၩ့လါလါနီၪ လၧစမိစ့ၭ အအီၪ, အ့ၪမွဲ ဆၧအဆံၭ လမံၩ့လါလါနီၪ အဝ့ၫၥံၪ စ့ၩရၫ့ဒၪဝ့ၫ လီၫ. 27 စမိစ့ၭ ဖျါခွံၬ အမံၩ့ၡါတၭ, အဝ့ၫနီၪ ထဲၩ့ထဲၩ့ လၧအခးဒၪဝ့ၫနီၪလီၫ.

၂ မိစ့ၭ Exodus 19

1 ၦအံၫစရ့လၭဖိၪ စဲၪ့ထၪ့ခွံၬယူၭ လၧခးအံဇံၭ အဖၧၩ့ အလးခဲၫ့တၭ, လၩၥၧၫ့ဘံၪ့လဘံၪ့ ဎွ့ၩထၪ့ဝ့ၫ လနံၩနီၪ, အဝ့ၫၥံၪ လ့ၩထီၩ့လၧၡါမုနၧၫ့ဖၫ စဲနၫနီၪလီၫ. 2 အဝ့ၫၥံၪ စဲၪ့ထၪ့ခွံၬယူၭ လၧရဖံဒံၫ့တၭ, ဂဲၫထီၩ့ယူၭ လၧစဲနၫ အမံၩ့လၬကျၩနီၪ, ဒဲအီၪတဲၩ့ဝဲၩဆၧ လၧၡါမုနၧၫ့ဖၫတၭ, အံၫစရ့လၭဖိၪၥံၪ ၥုၪ့အတဲၩ ထီးနီၪ လၧခိၪလီၩ့ လဖျိၪ့နီၪ အမ့ၬယၫလီၫ. 3 စမိစ့ၭ လ့ၩထၪ့ လၧယွၩအအီၪတၭ, ယဟိဝၩ ကိၭထၪ့ဝ့ၫ လၧခိၪလီၩ့ အခိၪနီၪတၭ, စံၭဝ့ၫဒၪ, နဘၪလီၩ စယၫကူၭ အဂံၪ့ဖိၪတၭ, ဒုၭနဲၪ ၦအံၫစရ့လၭဖိၪ ဘဲၫယီၩ, 4 ဆၧမၩဘၪ ၦအံဇံၭဖိၪ ဘဲၫအံၩဘဲၫအိၩနီၪ, နၥံၪ ဒၪဘၪယူၭ, ဒဲလၧယဆိၬထၪ့ နၥံၪ လၧလံၬကျီၫ့ကျီၫ့အဒံၭ အဖၫ့ခိၪတၭ, ဒုၭဂဲၫထၪ့ နၥံၪ လၧယအီၪဒၪ ယဝ့ၫယီၩလီၫ. 5 ဘိၩ့နဲၪ့ယီၩ နၥံၪ အ့ၪခိၭနၪ တၡါ ယလူ, ဒဲထီးန့ ယဆၧအုၩ့လၩ့တၭ, နၥံၪ မိကဲၪထၪ့ ဆၧလူဒိၪဎွ့ၩဒိၪ လၩ့မဲၩဒၪဆၧ လၧယဂး; ဒိၪနဲၪ့ ၦဆၨၩ ထီးအလူၬလီၫ; အဂဲးဘဲၫယီၩ ဂၪ့ခိၪ ထၧၫ့ဖျိၪ့ယၫမွဲ ယဆၧလီၫ. 6 တၭ နၥံၪ မိကဲၪထၪ့ ၦလုဆၧလဖၪ အဘၩ့အမုး, ဒဲၦဆံၫ့ဎံၪလဆၨၩလီၫ. အယီၩမွဲ ဆၧချဲၩ့လဖၪ လၧနဘၪလီၩဘၪ ၦအံၫစရ့လၭဖိၪလီၫ. 7 စမိစ့ၭ ဂဲၫထီၩ့တၭ, ကိၭ ၦခမျၧး အၥုၪ့က့ၭၥၭၡါတၭ အီၪက့ၪ ကယဲ ဆၧချဲၩ့လဖၪ လၧယဟိဝၩ မၪလူၬဝ့ၫ လၧအဝ့ၫၥံၪ အမ့ၬယၫလီၫ. 8 ၦခမျၧးၥံၪ ချဲၩ့ဆၧၫ့ဆၧ လဖၧၫ့ဎးတၭ, စံၭဝ့ၫဒၪ, ကယဲ ဆၧလၧယဟိဝၩ စံၭဆၧနီၪ ပမိမၩလီၫ. တၭ စမိစ့ၭ ၥိၫ့ထဲၩ့ ၦခမျၧး အဆၧချဲၩ့လဖၪ လၧယဟိဝၩ အအီၪနီၪလီၫ. 9 တၭ ယဟိဝၩ စံၭစမိစ့ၭ, ယိခွါ, ယဂဲၫလၧနအီၪ လၧဆၧအုၪ့တၪ့ အဖၧၩ့, ဘဲၫၦခမျၧး မိနါဂၧၫ့ ယချဲၩ့ဆၧ လၧနၧၩ, ဒဲနဲၩထဲၩ့နၧၩဆ့ အဆိၩအကၠၪလီၫ. တၭ စမိစ့ၭ လီၩဘၪထဲၩ့ ၦခမျၧး အဆၧချဲၩ့ လၧယဟိဝၩ လီၫ. 10 ယဟိဝၩ စံၭစမိစ့ၭ, လ့ၩ လၧၦခမျၧး အအီၪတၭ, အီၪက့ၪဆံၫ့ဎံၪ အဝ့ၫၥံၪ လၧမုလနံၩယီၩ, ဒဲကဲဂီၩခိၬ နးနံၩဆံၭ. မွဲအအၪ့ဆူၫဝၭ အကီၩ့အၥိၭဆံၭ. 11 ဒဲအီၪတဲၩ့ဝဲၩဆၧ လၧၥၧၫ့နံၩလနံၩ အဂးဆံၭ. အဂဲးဘဲၫယီၩ ၥၧၫ့နံၩလနံၩနီၪ ယဟိဝၩ မိဂဲၫလၩ့ လၧၦခမျၧး ထီးအလူၬ အမ့ၬယၫ လၧခိၪလီၩ့ စဲနၫ အလီၩ့လီၫ. 12 တၭ နဘၪအီၪက့ၪ ဆၧဝၬဖီၩ့ ၦခမျၧးတၭ, စံၭ ထီးလၩ့နၥံၪအၥၭ လၧနၥံၪ ထီးလ့ၩထၪ့ လၧခိၪလီၩ့, ဒဲထိၭဘၪ အနဲၩ့ထံၭနီၪ လဂ့ၩ; ထီးဒၪ ၦလၧအထိၭဘၪ ခိၪလီၩ့ လဂၩလါလါ နီၪ, မိဘၪၥံၫ တၡါလီၫ. 13 တၭ ဆၧအစူၪ ထိၭဘၪဝ့ၫအ့ၬ, အဂဲးဘဲၫယီၩ မိဘၪ ဆၧခွံၬဝ့ၫ လၧလိးလီၫ. အ့ၪလမွဲဘၪ ဘဲၫနီၪတၭ, မိဘၪ ဆၧခၭဖျီၫ့ ၥံၫခွံၬဝ့ၫ တၡါလီၫ. ဆၧဖိၪဆၧဎါမွဲဂ့ၩ, ၦၡၩမွဲဂ့ၩ, မၧၫ့ဘၪအ့ၬ. တၭ ထီး ခွ့ၩ အ့ၪၥီၫထၪ့ ယံၬယံၬတၭ, အဝ့ၫၥံၪ မိဂဲၫထၪ့ဘၪဝ့ၫ လၧခိၪလီၩ့ထံၭနီၪလီၫ. 14 စမိစ့ၭ ထဲၩ့လၩ့ထဲၩ့ လၧခိၪလီၩ့ခိၪ, ထီၩ့လၧၦခမျၧး အအီၪတၭ, မၩဆံၫ့ဎံၪ ၦခမျၧးတၭ, အဝ့ၫၥံၪ အၪ့ဆူၫဝၭ အကီၩ့အၥိၭလီၫ. 15 တၭ အဝ့ၫနီၪ စံၭၦခမျၧးနီၪ, တဲၩ့ဝဲၩနၥံၪအၥၭ လၧမုၥၧၫ့နံၩလနံၩ အဂးဆံၭ. တၭ ထီး ၥုၭဘူၭနၥံၪအၥၭ လၧနၥံၪ အမၫလဖၪ အအီၪ လဂ့ၩ. 16 တၭ မုၥၧၫ့နံၩလနံၩ ဆၧဖၩ့ထၪ့နီၪ ဆၧမၩအၥၭ လၧဆၧၥီၫလဖၪ, အီၪဒဲ လၫ့ဝဲအဒံၭလဖၪ, ဒဲဆၧအုၪ့တၪ့ အီၪလၧခိၪလီၩ့ အလီၩ့နီၪ, ဒဲအခွ့ၩၥီၫ ဆီၪ့ဆီၪ့လ့ၬ တၭ, ကယဲ ၦခမျၧး လၧအအီၪလၧၥုၪ့တဲၩ အလးဖၧၩ့ ထီးအလူၬနီၪ ဝၭထိၬဝ့ၫဒၪလီၫ. 17 တၭ စမိစ့ၭ ဒုၭစဲၪ့ထၪ့ခွံၬ ၦခမျၧး လၧၥုၪ့တဲၩအလး ဘဲၫၥိၭ အမိဒၪဘၪလိၬအၥၭ လၧယွၩတၭ, အဝ့ၫၥံၪ ဆၧၫ့ထုၪ့ အီၪလၧခိၪလီၩ့ အဖၫ့လၬနီၪလီၫ. 18 တၭ ခိၪလီၩ့ စဲနၫ အီၪလၧမ့ၪခူၪ လၧအလီၩ့ ထၧၫ့ဖျိၪ့ယၫလီၫ. အဂဲးဘဲၫယီၩ ယဟိဝၩ ဂဲၫလၩ့ လၧအလီၩ့ လၧမ့ၪအကျၩတၭ, အခူၪ ထၪ့ ဘဲၫမ့ၪ လၧဖံၫ့ချၪဖၧၩ့ အၥိၭနီၪတၭ, ခိၪလီၩ့ ဝၭဝ့ၫ ထၧၫ့ဖျိၪ့ယၫ စွၪမၬလီၫ. 19 ဆၧမၩအၥၭ ထီးအခွ့ၩ ၥီၫထၪ့ယံၬ တၭ, ဒံၩ့ယံၬဒံၩ့ၥီၫ ဒံၩ့ယံၬဒံၩ့ၥီၫနီၪ, စမိစ့ၭ ချဲၩ့ဆၧ တၭ, ယွၩ ချဲၩ့ဆၧၫ့ လၧဆၧအလူလီၫ. 20 ယဟိဝၩ ဂဲၫလၩ့ လၧခိၪလီၩ့ စဲနၫ အလီၩ့ လၧခိၪလီၩ့ဒၩ့ခိၪနီၪတၭ, ယဟိဝၩ ကိၭထၪ့ စမိစ့ၭ လၧခိၪလီၩ့ အဒၩ့ခိၪနီၪတၭ, စမိစ့ၭ လ့ၩထၪ့ဝ့ၫဒၪလီၫ. 21 တၭ ယဟိဝၩ စံၭစမိစ့ၭ ထဲၩ့လၩ့ မၪလူၬ ၦခမျၧးဘီၪ, ဘၪလဘၪ အဝ့ၫၥံၪ မိမၩဖိးဆၧ ထီးယဟိဝၩ အအီၪ ဘဲၫၥိၭ အမိယိဖၧၩ့ဆၧတၭ, မိၥံၫ ဘၪခိၬ လၧအကျၩ အၪဂၩလီၫ. 22 တၭ ၦလုဆၧလဖၪ လၧအဂဲၫဘူၭဆ့ လၧယဟိဝၩနီၪ, မွဲအဝ့ၫၥံၪ မၩဆံၫ့ဎံၪဒၪအၥၭဆံၭ. တၭ ယဟိဝၩ မိမၩဖျီၫ့ဆီၪ့ ဘၪခိၬ ဆၧလၧအအီၪလီၫ. 23 တၭ စမိစ့ၭ စံၭယဟိဝၩ, ၦခမျၧးၥံၪ ဂဲၫထၪ့ လၧခိၪလီၩ့ စဲနၫ အလီၩ့ယီၩ ၥ့ၪအ့ၬ. အဂဲးဘဲၫယီၩ နမၪလူၬပၧၩတၭ, စံၭ, မၩဝၬဖီၩ့ထၬ ခိၪလီၩ့ ဒဲအီၪက့ၪဆံၫ့ဎံၪဝ့ၫနီၪဆံၭ. 24 တၭ ယဟိဝၩ စံၭဝ့ၫဒၪ, လ့ၩ, ထဲၩ့လၩ့ နဝ့ၫဘီၪ. တၭ နမိဂဲၫထၪ့နဝ့ၫဒၪ, ဒဲစအၫရၧၫ့ လၧနၥိၭဆ့လီၫ. အ့ၪမွဲဘဲၫၥိၭ အမိဂဲၫ လၧယဟိဝၩ အအီၪနီၪ, မွဲၦလုဆၧလဖၪ ဒဲၦခမျၧးၥံၪ ထီးဘုၪ့ဖိးဆၧ လဂ့ၩ ဘၪလဘၪ အဝ့ၫနီၪ မိဘုၪ့ဖိး ဘၪခိၬ လၧအဝ့ၫၥံၪ အလီၩ့နီၪလီၫ. 25 စမိစ့ၭ ထဲၩ့လၩ့ လၧၦခမျၧး အအီၪတၭ, လီၩလၩ့ဆၧ လၧအဝ့ၫၥံၪလီၫ.

၂ မိစ့ၭ Exodus 20

1 ယွၩ ချဲၩ့ ဆၧချဲၩ့လဖၪယီၩ ထီးအလူၬတၭ စံၭဝ့ၫဒၪ, 2 ယဝ့ၫဒၪယီၩ, ယမွဲ ယဟိဝၩ နယွၩ လၧအဒုၭစဲၪ့ထၪ့ခွံၬနၧၩ လၧခးအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့နီၪလီၫ. 3 အ့ၪလမွဲဘၪယၧၩတၭ, ထီးအီၪလၧနယွၩအဂူၫဂၩလဖၪ နးဂၩလဂ့ၩ. 4 ထီးတဲၩ့ ဆၧဂၩ့ဆၧဖၪ့ လၧနဂး လဂ့ၩ, ဆၧအီၪလၧမူၭခိၪထၭ မွဲဂ့ၩ, ဆၧအီၪလၧဂၪ့ခိၪချိၫ့ မွဲဂ့ၩ, ဆၧအီၪလၧထံၫကျၩ လၧဂၪ့ခိၪ အဖၫ့လၬ မွဲဂ့ၩ, ထီးတဲၩ့ အခံးအဂၩ့ လၧနဂး နးမံၩ့လဂ့ၩ, 5 ထီး ဘၩထၪ့ လဂ့ၩ, ထီးမၩ အဆၧ လဂ့ၩ, အဂဲးဘဲၫယီၩ ယဝ့ၫဒၪ ယဟိဝၩ နယွၩယီၩ, ယမွဲ ယွၩ လၧအၥၭကဲၪ့ဆၧ, လၧအဒုၭအီၪထၪ့ ဖါလဖၪ အဆၧဒဲၩဘၭ, လၧဖိၪလဖၪ အလီၩ့ ထီၩ့လၩ့ လၧၦၥၭဂဲၫ့ယၧၩ ၥၧၫ့ဆိၩလဆိၩ ဒဲလံဆိၩလဆိၩ, 6 ဒဲလၧအမၩခိးမၩတၩ ၦအထီၫ့ၥံၪ, လၧအအဲၪယၧၩ ဒဲထီးန့ ယဆၧမၪလူၬလဖၪနီၪလီၫ. 7 ထီးကိၭထၪ့ ယဟိဝၩ နယွၩအမံၩ့ ပျီၩပျီၩ လဂ့ၩ, အဂဲးဘဲၫယီၩ ၦလၧအကိၭထၪ့အမံၩ့ ပျီၩပျီၩနီၪ, ယဟိဝၩ အီၪက့ၪ အဝ့ၫ ဘဲၫၦလၧအဆၧဒဲၩဘၭ လအီၪဘၪ အၥိၭနီၪ, မွဲအ့ၬ. 8 နၪ့ထၪ့ထဲၩ့ မးၥံၫအနံၩ, ဘဲၫနမိအီၪက့ၪဆံၫ့ဎံၪဝ့ၫ အၥိၭနီၪဆံၭ. 9 နမိဘၪမၩ ဆၧဎူၫနံၩတၭ, မၩ နဆၧမၩ ထီးအလူၬလီၫ. 10 အ့ၪမွဲ မုနွ့ၫနံၩလနံၩနီၪ, မွဲယဟိဝၩ နယွၩ အမးၥံၫအနံၩလီၫ. နဝ့ၫဒၪမွဲဂ့ၩ, နဖိၪခွၫမွဲဂ့ၩ, နဖိၪမုၪမွဲဂ့ၩ, နဎီးနၡၩခွၫမွဲဂ့ၩ, နဎီးနၡၩမုၪမွဲဂ့ၩ, နဆၧဖိၪဆၧဎါအဒိၩ့မွဲဂ့ၩ, ၦမွံၩဖိၪ လၧအအီၪလၧနတရၫ့ အဖၧၩ့ မွဲဂ့ၩ, နၥံၪ ထီးမၩဆၧ နးမံၩ့လဂ့ၩ, 11 အဂဲးဘဲၫယီၩ ဎူၫနံၩ အထးဖၧၩ့နီၪ, ယဟိဝၩ မၩကဲၪထၪ့ မူၭခိၪ ဒဲဂၪ့ခိၪ, မၫဆမံၭ, ဒဲကယဲ ဆၧအီၪလၧအဝ့ၫၥံၪ အဖၧၩ့ တၭ, အီၪပွံၭဝ့ၫ လၧမုနွ့ၫနံၩလနံၩနီၪလီၫ. မၩအၥၭဘဲၫနီၪတၭ, ယဟိဝၩ ဆိၪဂ့ၩ မုနွ့ၫနံၩလနံၩနီၪ, အီၪက့ၪဆံၫ့ဎံၪဝ့ၫဒၪလီၫ. 12 ဘဲၫၥိၭ နမုနံၩလဖၪ မိအၪထၪ့ လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩတၭ, ယူၭယၪ့ နမိနဖါဆံၭ. 13 ထီးမၩၥံၫ ၦၡၩ လဂ့ၩ. 14 ထီးအဲၪဘိၩ့မၫ အဲၪဘိၩ့ဝၩ လဂ့ၩ. 15 ထီးအၪ့ဂူၪဆၧ လဂ့ၩ. 16 ထီးထိးနၥၭ လၧဆၧချဲၩ့ဘျံၭချဲၩ့ဘျၪ ထၫ့ဒုၪဒၩ ၦလၧနနဲၩ့ထံၭ လဂ့ၩ. 17 ထီးၥၭကွံၩ ၦလၧနနဲၩ့ထံၭအဂံၪ့ လဂ့ၩ, ၦလၧနနဲၩ့ထံၭအမၫ မွဲဂ့ၩ, အဎီးအၡၩခွၫ မွဲဂ့ၩ, အဎီးအၡၩမုၪ မွဲဂ့ၩ, အချီမွဲဂ့ၩ, အကၥ့ၪယီၩ မွဲဂ့ၩ, ထီးဒၪ ၦလၧနနဲၩ့ထံၭ အဆၧ လမံၩ့လါလါ မွဲဂ့ၩတၭ, ထီးၥၭကွံၩ လဂ့ၩ. 18 တၭ ကယဲ ၦခမျၧး ထီးအလူၬ, ဒၪဘၪ လၫ့ဎွံၩ့, ဒဲလၫ့ဝဲအဒံၭ, ဒဲခွ့ၩအၥီၫ, ဒဲမ့ၪခူၪထၪ့ဝ့ၫ လၧခိၪလီၩ့နီၪတၭ, ထီးၦခမျၧး ဒၪဘၪဝ့ၫနီၪ ၥုၭအလးတၭ, ဆၧၫ့ထုၪ့ဝ့ၫ လၧအယဲၩ့လီၫ. 19 တၭ အဝ့ၫၥံၪ စံၭစမိစ့ၭ ချဲၩ့နဝ့ၫ လၧပၧၩဘီၪ; တၭ ပမိခိၭနၪလီၫ. အ့ၪမွဲ ယွၩလဂၩနီၪ ထီးချဲၩ့လၧပၧၩ လဂ့ၩ; ပမိၥံၫ ဘၪခိၬလီၫ. 20 တၭ စမိစ့ၭ စံၭၦခမျၧးနီၪ, ထီးၥၭမဲၪ လဂ့ၩ, အဂဲးဘဲၫယီၩ ယွၩ ဂဲၫလၩ့ မၩယိခွါနၥံၪ, ဘဲၫၥိၭ အဆၧၥၭမဲၪ မိအီၪလၧနၥံၪ အမ့ၬယၫ, လၧနၥံၪ ထီးမၩမၪဘၪဆၧ လဂ့ၩလီၫ. 21 ၦခမျၧး ဆၧၫ့ထုၪ့ လၧအယဲၩ့တၭ, စမိစ့ၭ ၥုၭဘူၭအၥၭ လၧဆၧခံၭတၪ့ ထီးယွၩ အီၪဝ့ၫ အလးနီၪလီၫ. 22 တၭ ယဟိဝၩ စံၭစမိစ့ၭ, နဘၪလီၩဘၪ ၦအံၫစရ့လၭဖိၪ ဘဲၫယီၩ, နၥံၪ ဒၪဘၪယူၭ လၧယချဲၩ့ဆၧ လၧနၥံၪ လၧမူၭခိၪလီၫ. 23 တၭ ထီးမၩကဲၪထၪ့ ယွၩၥံၪ လၧစ့ၩ လၧယၥိၭ နးဂၩလဂ့ၩ; တၭ ထီးမၩကဲၪထၪ့ ယွၩၥံၪ လၧထီၫ့ လၧနၥံၪ အဂး လဂ့ၩ, 24 နဘၪမၩ ဆၧလုအလး လၧဂၪ့ခိၪ လၧယဂးတၭ, နဘၪလုထၪ့ နဆၧလုမ့ၪ ဒဲနဆၧလုဘၪလိၬအိၭလိၬ, နၥိၪ ဒဲဘ့ၪ, ဒဲနချီလဖၪ အဖၫ့ခိၪလီၫ. ကယဲ ဆၧအလး ထီးယအီၪက့ၪ ဆၧနၪ့ထၪ့ထဲၩ့ ယမံၩ့ လစီၪ့လါလါနီၪ ယမိဂဲၫလၧနအီၪ လၧယမိဆိၪဂ့ၩနၧၩလီၫ. 25 န အ့ၪမၩကဲၪထၪ့ ဆၧလုအလး လၧလိး လၧယဂးတၭ မၩ လၧလိးစိၭအၥၭ လဂ့ၩ, အဂဲးဘဲၫယီၩ န အ့ၪတဲၩ့ဆၧ လၧလိးစိၭအၥၭနီၪတၭ, န မၩၥၭလိၪဝ့ၫလီၫ. 26 တၭ နထၪ့ဘၪ, ယဆၧလုအလး လၧဎၫ့ အ့ၬ, ဘဲၫၥိၭ နဆၧအီၪဘိၪ့ ထီးအီၪဖျီၪ လၧအဖၫ့ခိၪနီၪ လဂ့ၩလီၫ.

၂ မိစ့ၭ Exodus 21

1 တၭ အယီၩမွဲ ဆၧစ့ၩရၫ့လဖၪ လၧနဘၪအီၪက့ၪ လၧအဝ့ၫၥံၪ အမ့ၬယၫလီၫ. 2 န အ့ၪဎွ့ၩဎီး လၧၦဟံêဘၫဖိၪ လဂၩတၭ, အဝ့ၫ မိဘၪမၩန ဆၧဎူၫနံၪ့တၭ, နွ့ၫနံၪ့လနံၪ့နီၪ, အဝ့ၫ မိဂၭဖျ့ၭထၪ့ ပျီၩပျီၩလီၫ. 3 အ့ၪဂဲၫနုၬန့ၫ အနၫ့ဆါဒၪဝ့ၫ လဂၩနီၪ မိစဲၪ့ထၪ့ခွံၬ န့ၫအနၫ့ဆါဒၪဝ့ၫ လဂၩဆ့လီၫ. အ့ၪအီၪလၧအမၫနီၪ အမၫ မိစဲၪ့ထၪ့ လၧအၥိၭဆ့လီၫ. 4 အကဆါ အ့ၪဒုၭခၫ အမၫတၭ, အဝ့ၫဒၪ အ့ၪအီၪဖျဲၪန့ဝ့ၫ လၧအဖိၪခွၫၥံၪ မွဲဂ့ၩ, ဖိၪမုၪၥံၪ မွဲဂ့ၩတၭ, အမၫ ဒဲအဖိၪလဖၪ မိကဲၪထၪ့ အကဆါ အဆၧတၭ, ၦလဂၩနီၪ မိစဲၪ့ထၪ့န့ၫ အနၫ့ဆါဒၪဝ့ၫ လဂၩနီၪလီၫ. 5 ဎီးလဂၩနီၪ အ့ၪလီၩဘၪ ဆၧတီၩတီၩ, ယအဲၪ ယကဆါ, ယမၫ, ဒဲယဖိၪလဖၪတၭ; ယမိစဲၪ့ဖျ့ၭထၪ့ ပျီၩပျီၩအ့ၬ. 6 ထီးနီၪလဖၧၩ့ အကဆါ ဘၪၥိၫ့ဝ့ၫ လၧယွၩအအီၪ, လၧတရၫ့မွဲဂ့ၩ, တရၫ့အထုၪ့မွဲဂ့ၩ, ဘၪၥိၫ့ဆ့ ထီးနီၪတၭ, အကဆါ ဘၪဖျံၬဖိးအနါ လၧထၭဖျံၭတၭ; အဝ့ၫဒၪ ဘၪမၩ အဆၧ အဆိၩအကၠၪလီၫ. 7 ၦၡၩ အ့ၪအၪ့ဆၫခွံၬ အဖိၪမုၪ ဘဲၫၥိၭ အမိကဲၪဎီးမုၪ တၭ, အဝ့ၫဒၪ မိစဲၪ့ထၪ့ခွံၬ ဘဲၫဎီးအခွၫ စဲၪ့ထၪ့ခွံၬ အၥိၭအ့ၬ. 8 အ့ၪလဘၪဘၪ ကဆါအၥၭ လၧအဘၪအဲၪတၩ့ဝ့ၫ လၧအနၫ့ဆါဒၪဝ့ၫနီၪ, ထီးနီၪလဖၧၫ့ အဝ့ၫနီၪ ဘၪဖ့ၪလၫ့ ဆၧဎွ့ၩန့ထဲၩ့ဝ့ၫလီၫ. ဘဲၫၥိၭ အမိအၪ့ဆၫဝ့ၫ လၧၦလဆၨၩဒၪနီၪ, အစီၩ့အမၩ့ အီၪအ့ၬ, အဂဲးဘဲၫယီၩ မၩယူၭဝ့ၫ လၧဆၧအၪ့လီၫဝ့ၫလီၫ. 9 အဝ့ၫ အ့ၪဒုၭအဲၪတၩ့ အဝ့ၫနီၪ လၧအဖိၪခွၫတၭ, ဘၪမၩဝ့ၫ ဘဲၫ ဆၧစ့ၩရၫ့ဖိၪမုၪလဖၪ အၥိၭနီၪလီၫ. 10 အဝ့ၫဒၪ အ့ၪမၩန့ အမၫလဂၩဒၪတၭ, မၩလၩ့ၡၩဘၪ အယီၩ အဆၧအၪ့ဆၧအီၩ, အကီၩ့အၥိၭ, ဒဲဆၧအီၪဎုၬအ၁နိၫနီၪဆ့ အ့ၬ. 11 အ့ၪလမၩဘၪဝ့ၫ လၧဆၧၥၧၫ့မံၩ့နီၪတၭ, ၦမုၪ လဖ့ၪလၫ့ဘၪ စ့ၩတၭ, မိစဲၪ့ထၪ့ပျီၩဝ့ၫလီၫ. 12 ၦလၧအဖ့ၬ ၦၡၩလဂၩ ထီးအၥံၫနီၪ, အဝ့ၫဒၪ မိဘၪ ဆၧမၩၥံၫ တၡါဝ့ၫလီၫ. 13 ၦလၧအလအီၪခိၭၥူၪဘၪနီၪ, အ့ၪမွဲ ယွၩ ဖ့ၪလၫ့ဝ့ၫ လၧအစူၪဖၧၩ့တၭ, ထီးနီၪလဖၧၫ့ ယမိအီၪက့ၪ ဆၧအလး လၧနဂး ဘဲၫၥိၭ အမိစဲၪ့ လၧအအီၪနီၪလီၫ. 14 အ့ၪမွဲ ၦၡၩ အ့ၪအီၪက့ၪထၪ့ထီၫအၥၭ လၧၦဂူၫဂၩ အဖၫ့ခိၪ ဘဲၫၥိၭ အမိမၩၥံၫဝ့ၫ လၧအဆၧအၪ့လီၫတၭ, နမိဘၪမၩန့ခွံၬဝ့ၫ လၧယဆၧလုလး အဖၫ့ခိၪ ဒၪလ့ၬ ဘဲၫၥိၭ ဆၧမိမၩၥံၫဝ့ၫလီၫ. 15 တၭ ၦလၧအထးအမိမွဲဂ့ၩ အဖါမွဲဂ့ၩလဂၩနီၪ, မိဘၪ ဆၧမၩၥံၫ တၡါဝ့ၫလီၫ. 16 ၦလၧအအၪ့ဂူၪန့ ၦၡၩ ဒဲအၪ့ဆၫခွံၬဝ့ၫ မွဲဂ့ၩ, ဆၧအ့ၪဒၪန့ဝ့ၫ လၧအစူၪဖၧၩ့ မွဲဂ့ၩတၭ, အဝ့ၫလဂၩနီၪ မိဘၪ ဆၧမၩၥံၫ တၡါဝ့ၫလီၫ. 17 ၦလၧအဆိၪအၧၩ့အမိမွဲဂ့ၩ အဖါမွဲဂ့ၩလဂၩနီၪ, မိဘၪ ဆၧမၩၥံၫ တၡါဝ့ၫလီၫ. 18 ၦၡၩၥံၪ အ့ၪမၩဒုၪ့လိၬအၥၭတၭ, အလဂၩ အ့ၪထံၭဘၪ ဂူၫဂၩ လၧလိး မွဲဂ့ၩ, အ့ၪမ့ၭဘၪဝ့ၫ လၧအစူၪခိၪ မွဲဂ့ၩတၭ, ၦလဂၩနီၪ အ့ၪလၥံၫဘၪတၭ, အ့ၪမွဲ ဘၪအီၪ လၧအလးမံၫတၭ, 19 လၧခဲၫ့ အ့ၪဂဲထုၪ့ထၪ့ထဲၩ့ လ့ၩထၪ့ လၧခီၫ့ လၧအနိၪထိၭဘီၩ့တၭ, ၦလၧအထံၭဆၧ, မ့ၭဆၧ လဂၩနီၪ မိဖီၩ့ဖျ့ၭလီၫ. မွဲလါနၫ့ ဘၪဖ့ၪလၫ့ လၧအဆၧမၩဂၭဂီၩ့ အဂး, ဒဲဘၪဒုၭဘျၪထဲၩ့ဝ့ၫ တၡါဆ့လီၫ. 20 တၭ ၦအ့ၪထး ဎီးခွၫမွဲဂ့ၩ ဎီးမုၪမွဲဂ့ၩ လၧနိၪထး ထီးအၥံၫ လၧအစူၪဖၧၩ့တၭ, မိဘၪထိး ဆၧစ့ၩရၫ့ တၡါ လီၫ. 21 မွဲလါနၫ့ အ့ၪမၧၫ့ဒံၭ လနံၩနံၫနံၩတၭ, ဘၪ ဆၧစ့ၩရၫ့အ့ၬ; အဂဲးဘဲၫယီၩ အဝ့ၫဒၪမွဲ အဆၧလီၫ. 22 ၦၡၩ အ့ၪထးလိၬအၥၭတၭ ဘၪ ၦမုၪ လၧအဒၧၩ့ထၪ့ တၭ, အဂူၭ လၩ့ဎွံၪ ဒဲလဘၪလၧၩ့ဘၪ ဆၧနးမံၩ့တၭ, ၦလဂၩနီၪ ဘၪလိၭစ့ၩ တၡါ ဘဲၫၦမုၪအဝၩ မိအီၪက့ၪ လၧအလီၩ့ အၥိၭတၭ, မိဘၪဖ့ၪလၫ့ဆၧ ထီးဒၪ ၦစ့ၩရၫ့ခွး အၥၭလီၫ. 23 တၭ ၦမုၪ အ့ၪဘၪ ဆၧလမံၩ့မံၩ့နီၪ, နဘၪဖ့ၪလၫ့ ၥၭမၧၫ့ လၧၥၭမၧၫ့ အဂး, 24 မ့ၬၥၪ လၧမ့ၬၥၪ အဂး, ၥွၫ လၧၥွၫ အဂး, စူၪ လၧစူၪ အဂး, ခၪ့ လၧခၪ့ အဂး, 25 ခိဎီၩ လၧခိဎီၩ အဂး, ဆၧဘၪထူၬ လၧဆၧဘၪထူၬ အဂး, ထး လၧထးအလး အဂးလီၫ. 26 တၭ ၦအ့ၪထး အဎီးခွၫအမ့ၬၥၪ မွဲဂ့ၩ, အဎီးမုၪအမ့ၬၥၪ မွဲဂ့ၩ ထီးအဂၭဂီၩ့ဝ့ၫတၭ, မိဘၪကွဲၪဖျါခွံၬဝ့ၫ လၧအမ့ၬၥၪ အဂးလီၫ. 27 ၦအ့ၪမၩဖိၬခွံၬ အဎီးခွၫအၥွၫ မွဲဂ့ၩ အဎီးမုၪအၥွၫ မွဲဂ့ၩတၭ, မိဘၪကွဲၪဖျါခွံၬဝ့ၫ လၧအၥွၫ အဂးလီၫ. 28 ချီ အ့ၪဘျုၪ့ ၦမုၪမွဲဂ့ၩ ၦခွၫမွဲဂ့ၩ ထီးအၥံၫဝ့ၫတၭ, ချီနီၪ မိဘၪ ဆၧခွံၬဝ့ၫ လၧလိး တၡါတၭ, ၦၡၩ အၪ့ဘၪ အယၪအ့ၬ; အ့ၪမွဲ ချီအကဆါ မိဖီၩ့ဖျ့ၭဝ့ၫလီၫ. 29 မွဲလါနၫ့ ချီနီၪ အ့ၪဘျုၪ့ယုၩယါဆၧ လၧအခီၩတၭ, ၦဒုၭၥ့ၪယၫဝ့ၫ အကဆါနီၪ, အဝ့ၫဒၪ အ့ၪလယိဘၪဝ့ၫ အ့ၪမွဲ ထီးလၧချီမၩၥံၫယူၭ ၦမုၪမွဲဂ့ၩ ၦခွၫမွဲဂ့ၩတၭ, ချီနီၪ မိဘၪ ဆၧခွံၬဝ့ၫ လၧလိး, ဒဲအကဆါ မိဘၪ ဆၧမၩၥံၫဝ့ၫ ဆ့လီၫ. 30 ဆၧအ့ၪအီၪက့ၪ ဆၧဖီၩ့ဖျ့ၭအဎွ့ၩ လၧအဂး တၭ, အဝ့ၫ မိဘၪဖ့ၪလၫ့ အၥၭမၧၫ့အဎွ့ၩ ထီးဒၪ ဆၧအီၪက့ၪ လၧအလီၩ့ ထီးအလူၬလီၫ. 31 အ့ၪဘျုၪ့ယူၭ ဖိၪခွၫလဂၩမွဲဂ့ၩ, ဖိၪမုၪလဂၩမွဲဂ့ၩ, ဘဲၫဆၧစ့ၩရၫ့ဝ့ၫ အၥိၭ ၦၡၩ ဘၪမၩလီၫ. 32 ချီအ့ၪဘျုၪ့ ဆၧအဎီးခွၫမွဲဂ့ၩ, ဆၧအဎီးမုၪမွဲဂ့ၩတၭ, ဘၪဖ့ၪလၫ့ အကဆါနီၪ စ့ၩၡက့လၭ [လဘၭ] ၥၧၫ့ဆံၫတၭ, ချီနီၪ မိဘၪ ဆၧခွံၬဝ့ၫ လၧလိးလီၫ. 33 ၦၡၩ အ့ၪဝဲထၪ့ ဆၧဖၧၩ့မွဲဂ့ၩ အ့ၪခုၪ့ ဆၧဖၧၩ့မွဲဂ့ၩ တၭ, အ့ၪလချုၬ ဘံၭထၬဘၪနီၪ, ချီ မွဲဂ့ၩ ကၥ့ၪယီၩ့ မွဲဂ့ၩ, အ့ၪလၩ့ထ့ၬ လၧအဖၧၩ့တၭ, 34 ဆၧဖၧၩ့ အကဆါ ဘၪလိၭ အဎွ့ၩတၭ, ဆၧအစွၪနီၪ မိကဲၪထၪ့ အဆၧဒၪဝ့ၫလီၫ. 35 ၦလဂၩအချီ ထီးအဘျုၪ့ ၦလဂၩဒၪအချီ ထီးအၥံၫဝ့ၫတၭ, အဝ့ၫၥံၪ ဘၪအၪ့ဆၫ ချီ လၧအမၧၫ့ဒံၭ လဒုၩတၭ, အၪ့နၩ့ဖၭ စ့ၩ လၧအန့နီၪတၭ, ဘၪအၪ့နၩ့ဖၭ ဆၧအစွၪနီၪဆ့လီၫ. 36 မွဲလါနၫ့ ၦၡၩ အ့ၪၥ့ၪယၫ လၧချီနီၪ ဘျုၪ့ယုၩယါဆၧ လၧအခီၩတၭ, အကဆါ အ့ၪလယိဘၪဝ့ၫနီၪ, ဘၪဖ့ၪထဲၩ့ တၡါ ချီလဒုၩ လၧချီလဒုၩ အဂး, ဆၧအစွၪနီၪ မိကဲၪထၪ့ အဆၧဒၪဝ့ၫလီၫ.

၂ မိစ့ၭ Exodus 22

1 ၦလဂၩဂၩ အ့ၪအၪ့ဂူၪ ချီလဒုၩမွဲဂ့ၩ; ၥိၪလဒုၩမွဲဂ့ၩ, ဒဲမၩၥံၫဝ့ၫမွဲဂ့ၩ, အၪ့ဆၫခွံၬဝ့ၫမွဲဂ့ၩ, ဘၪဖ့ၪထဲၩ့ ချီယဲဒုၩ လၧချီလဒုၩ အဂး, ဒဲၥိၪလံဒုၩ လၧၥိၪလဒုၩ အဂးလီၫ. 2 ၦလၧအအၪ့ဂူၪဆၧ အ့ၪဘၪ ဆၧဒၪန့ဝ့ၫ လၧအဘုၪ့ဖိးဆၧ အဘိၩ့ဘၭတၭ, ဘၪ ဆၧဖ့ၬဝ့ၫနီၪ ထီးအၥံၫတၭ, ဘၪၥံၫဝ့ၫ လၧအလးအ့ၬ. 3 မု အ့ၪထၪ့ချုၭန့ဝ့ၫတၭ, ဆၧၥွံၪ မိအီၪလၧအကၠီၩ့လီၫ. မွဲအဘၪဖ့ၪထဲၩ့ ဆၧဎွ့ၩဎီၩ့ လၧၫ့လၧၫ့ဎွ့ၩဎွ့ၩဆ့လီၫ. အဆၧ အ့ၪလအီၪဘၪ တၭ ၦဘၪအၪ့ဆၫခွံၬဝ့ၫ လၧအအၪ့ဂူၪဆၧ အကၠီၩ့လီၫ. 4 ဆၧအ့ၪဒၪန့ ဆၧလၧအအၪ့ဂူၪဆၧ မၧၫ့ဝ့ၫ လၧအစူၪဖၧၩ့ တၡါတၭ, ချီမွဲဂ့ၩ, ကၥ့ၪယီၩ့မွဲဂ့ၩ, ၥိၪမွဲဂ့ၩ, အဝ့ၫ ဘၪဖ့ၪထဲၩ့ဆၧ နံၫစၩလီၫ. 5 ၦၡၩ အ့ၪဒုၭအၪ့ခွံၬဘၪ ဆံၬမွဲဂ့ၩ, စဘံၭမုအလးမွဲဂ့ၩ, ဒဲဒုၭနုၬ အဆၧဖိၪဆၧဎါ လၧအဖၧၩ့, ဒဲဒုၭအၪ့ဝ့ၫ လၧၦဂူၫဂၩ အဆံၬဖၧၩ့တၭ, ဆၧအဂ့ၩထုၬ လၧအဆံၬဖၧၩ့ဒၪဝ့ၫ မွဲဂ့ၩ, ဆၧအဂ့ၩထုၬ လၧအစဘံၭမုအလးဒၪဝ့ၫ အဖၧၩ့ မွဲဂ့ၩ, ဘၪဖ့ၪထဲၩ့ဝ့ၫဆ့လီၫ. 6 မ့ၪ အ့ၪခဲၩထၪ့တၭ, ဘၪ လၧဆၧဆူၪဆၧမဲၪ, ဒဲဘုၪထူအီၪကီၪ့မွဲဂ့ၩ, ဘုၪ လကူၭဒံၭဘၪ မွဲဂ့ၩ, ဆံၬမွဲဂ့ၩ, မ့ၪ အ့ၪအၪ့ခွံၬဝ့ၫတၭ, ၦလၧအဆူၭထၪ့မ့ၪ လဂၩနီၪ, မိဘၪဖ့ၪထဲၩ့ ဆၧဎွ့ၩအလးလီၫ. 7 ၦအ့ၪအီၪက့ၪ ဆၧလမံၩ့မံၩ့ လၧၦၡၩ လၧအနဲၩ့ထံၭ အစူၪဖၧၩ့, စ့ၩမွဲဂ့ၩ, ဆၧဖိၪဆၧလံၩမွဲဂ့ၩ, ဘဲၫၥိၭ အမိယိဝ့ၫတၭ, ၦအ့ၪအၪ့ဂူၪဝ့ၫ လၧၦလဂၩနီၪ အဂံၪ့ဖၧၩ့ တၭ, ဆၧအ့ၪဒၪန့ ၦအၪ့ဂူၪဆၧ လဂၩနီၪတၭ, ဘၪဖ့ၪထဲၩ့ဆၧ နံၫစၩလီၫ. 8 ဆၧအ့ၪလဒၪန့ဘၪ ၦအၪ့ဂူၪဆၧ လဂၩနီၪတၭ, ဂံၪ့ကဆါ ဘၪဂဲၫ လၧယွၩအအီၪနီၪ, ဘဲၫၥိၭ ဆၧမိဖျီၪထၪ့ လၧအနၫ့ဆါ မၩန့ ၦလၧအနဲၩ့ထံၭ အဆၧဖိၪဆၧလံၩဧၪ, လမၩန့ဘၪဧၪနီၪလီၫ. 9 လၧကယဲ ဆၧမၩမၪဆၧအဂဲး, လၧချီအကၠီၩ့ မွဲဂ့ၩ, လၧကၥ့ၪယီၩ့အကၠီၩ့ မွဲဂ့ၩ, လၧၥိၪအကၠီၩ့ မွဲဂ့ၩ, လၧဆၧကီၩ့ဆၧၥိၭအကၠီၩ့ မွဲဂ့ၩ, လၧကယဲ ဆၧလၧအလၩ့မါ လၧၦၡၩစံၭ လၧအမွဲ အဆၧအကၠီၩ့ မွဲဂ့ၩ, ၦနံၫဂၩလူၬအခွး ဘၪဂဲၫ လၧယွၩအအီၪလီၫ. ၦလၧယွၩ မိစ့ၩရၫ့စၪဝ့ၫ လဂၩနီၪ ဘၪဖ့ၪလၫ့ထဲၩ့ ၦလၧအနဲၩ့ထံၭ အဆၧနံၫစၩလီၫ. 10 ကၥ့ၪယီၩ့မွဲဂ့ၩ, ချီမွဲဂ့ၩ, ၥိၪမွဲဂ့ၩ, ထီးဒၪ ဆၧဖိၪဆၧဎါ လဒုၩဒုၩ မွဲဂ့ၩ, ၦအ့ၪအီၪက့ၪ လၧၦၡၩ လၧအနဲၩ့ထံၭ အစူၪဖၧၩ့ ဘဲၫၥိၭ အမိယိဝ့ၫတၭ, ၥံၫမွဲဂ့ၩ, ဘၪထံၭ မွဲဂ့ၩ, ဆၧဖီၪ့န့ဝ့ၫ မွဲဂ့ၩ, 11 ၦၡၩ အ့ၪလဒၪဘၪ နးဂၩတၭ, ဆၧဆိၪလၩ့အၥၭ ဘၪဆဲၫ့ လၧယဟိဝၩ ဘၪအီၪလၧ ၦနံၫဂၩ အဘိၩ့ဆၧၩ့ လၧအလမၩဘၪ ၦလၧအနဲၩ့ထံၭ အဆၧဖိၪဆၧလံၩလီၫ. တၭ အကဆါ ဘၪထိးဆၧၫ့ဝ့ၫ တၭ, အဝ့ၫလဂၩနီၪ ဘၪဖ့ၪထဲၩ့ ဆၧလၧအဂးအ့ၬ. 12 ဆၧအ့ၪအၪ့ဂူၪ တၡါတၭ, ဘၪဖ့ၪထဲၩ့ဆၧ လၧအကဆါနီၪ ထီးအဎွ့ၩထၪ့လီၫ. 13 ဆၧအ့ၪအဲၪ့ယၬခွံၬဝ့ၫ တၡါတၭ, မွဲအဂဲၫဆိၬ အကုၭအကျၩ့ လၧဆၧထိးအၥၭ အဂးဆံၭ. ဘၪဖ့ၪထဲၩ့ လၧဆၧအဲၪ့ယၬဝ့ၫ အဂးအ့ၬ. 14 တၭ ၦအ့ၪအၪ့လံၩ့ဆၧ လၧၦၡၩ လၧအနဲၩ့ထံၭတၭ, ဘၪဒိၪဘၪထံၭ မွဲဂ့ၩ, ၥံၫဝ့ၫ မွဲဂ့ၩ, အကဆါ လအီၪဘၪဝ့ၫတၭ, ဘၪဖ့ၪထဲၩ့ဆၧ န့ၫဎီၩ့ လၧၫ့လၧၫ့ဎွ့ၩဎွ့ၩလီၫ. 15 အ့ၪမွဲ အကဆါ အ့ၪအီၪဝ့ၫ လၧအၥိၭတၭ, ဘၪဖ့ၪထဲၩ့ဆၧ လၧအဂးအ့ၬ. ဘၪ ဆၧအၪ့လံၩ့အၥၭတၭ, ဂဲၫဝ့ၫ လၧဆၧအလံၩ့အလဲၫ အဂးလီၫ. 16 တၭ ၦအ့ၪအၪ့လံၬ ၦမုၪနၩ့ လၧအလဘၪအဲၪတၩ့ လိၬဘၪအၥၭလဂၩ, ဒဲမံၫဎုၬဝ့ၫတၭ, အဝ့ၫဒၪ ဘၪဎွ့ၩန့ဝ့ၫ လၧအမၫ အဂး တၡါလီၫ. 17 အဖါ အ့ၪလမိဖ့ၪလၫ့ဘၪဝ့ၫ လၧအမၫ အဂးနီၪ, ဒဲပဒၩ့ထၬဝ့ၫ တၡါတၭ, ဆၧဘၪလိၭစ့ၩ အလယၧး န့ၫဎီၩ့ ၦမုၪနၩ့ အဎွ့ၩနီၪလီၫ. 18 ၦမုၪ လၧအအီၪလၧအယူၬနီၪ ထီးဒုၭမၧၫ့ လဂ့ၩ. 19 ထီးဒၪ ၦလၧအမံၫဎုၬ လၧဆၧဖိၪဆၧဎါ လဂၩလါလါနီၪ, မိဘၪ ဆၧမၩၥံၫဝ့ၫ တၡါလီၫ. 20 ၦလၧအလုထၪ့ဆၧ လၧကဆါ လဂၩဂၩ လၧအလမွဲဘၪ ယဟိဝၩ လဂၩနီၪ, မိဘၪ ဆၧမၩဂၭဂီၩ့ခွံၬဝ့ၫလီၫ. 21 ၦလခီၫဘၩ့မုးဖိၪနီၪ ထီးမၩအၧၩ့မၩၥၫ့ဘၪ လဂ့ၩ; အဂဲးဘဲၫယီၩ နၥံၪမွဲယူၭ ၦလခီၫဘၩ့မုးဖိၪ လၧခးအံဇံၭ အဖၧၩ့လီၫ. 22 ၦမုၪမဲၫမွဲဂ့ၩ, ၦဖိၪဎွ့ၪမွဲဂ့ၩ, နၥံၪ ထီးမၩနၭမၩၡၪ့ လဂ့ၩ. 23 န အ့ၪမၩနၭမၩၡၪ့ လမံၩ့မံၩ့တၭ, အဝ့ၫၥံၪ အ့ၪကိၭထၪ့ယၧၩ တီၩတီၩ, ယမိခိၭနၪ တၡါ အဆၧကိၭ နီၪလီၫ. 24 တၭ ယၥၭထၪ့ မိခဲၩထၪ့တၭ, ယမိမၩၥံၫ နၥံၪ လၧနၭတၭ, နၥံၪအမၫ မိကဲၪထၪ့ ၦမုၪမဲၫတၭ, နၥံၪအဖိၪလဖၪ မိကဲၪထၪ့ ၦဖိၪဎွ့ၪလီၫ. 25 န အ့ၪဒုၭအၪ့လီး စ့ၩ လၧၦၡၩခမျၧး ဒဲၦၡၪ့ဖိၪ အီၪလၧနၥိၭတၭ, ကဲၪထၪ့ ဘဲၫၦလၧအအၪ့ စ့ၩအအ့ၪလၧအဂး လဂ့ၩ, အီၪက့ၪ စ့ၩအအ့ၪလၧအလီၩ့ လဂ့ၩ. 26 န အ့ၪမၩန့ ၦလၧနနဲၩ့ထံၭ အကီၩ့အၥိၭ လၧဆၧပီၩ့လၩ့ဝ့ၫ အဂးနီၪ, ထီးမုလၩ့နုၬတၭ, နဘၪဖ့ၪထဲၩ့လီၫ. 27 အဂဲးဘဲၫယီၩ ဆၧလုၬဘံၭအၥၭနီၪ, မွဲန့ၫ အဝ့ၫဒၪနီၪလီၫ. မွဲအကီၩ့အၥိၭ လၧအဖံၭ အဂးတၭ, မိမံၫ လၧဆၧနီၪလမံၩ့လဲၪ. တၭ ထီးအကိၭထၪ့ယၧၩနီၪ, ဆၧမိမၩအၥၭ လၧယမိခိၭနၪလီၫ. အဂဲးဘဲၫယီၩ ယဝ့ၫဒၪယီၩ ယ ဖ့ၪခိးဖ့ၪတၩလီၫ. 28 ထီးဒုၪဒွ့ၪ ယွၩ လဂ့ၩ. ဆိၪအၧၩ့ နၡၩခမျၧး အၦဒိၪ လဂ့ၩ. 29 ဘဲၫၥိၭ နမိမၩဘိၪ့ နဆၧဎွ့ၩ, နဆၧၥၪမံၫ့ အဆိၫ, နစဘံၭၥၪဆိၫ အထံၫ, ထီးၥုၭနံၩၥုၭၥၫ့ လဂ့ၩ; နဖိၪခွၫဝဲၡါလဂၩနီၪ နဘၪဖ့ၪလၫ့ယၧၩလီၫ. 30 ဘဲၫနီၪအၥိၭ နဘၪမၩ လၧနချီၥံၪ, နၥိၪၥံၪလီၫ. နွ့ၫနံၩ မိအီၪလၧအမိၡါ အၥိၭတၭ, ဎိၭနံၩလနံၩနီၪ န ဘၪဖ့ၪလၫ့ယၧၩလီၫ. 31 တၭ နၥံၪ မိဘၪကဲၪထၪ့ ၦဆံၫ့ဎံၪ လၧယဂးလီၫ. ဆၧယၪ လၧဆၧဖိၪဆၧဎါ အဲၪ့ၡၫ့ဝ့ၫနီၪ, ထီးအၪ့ လဂ့ၩ, ခွံၬၡိၭခွံၬ လၧထွံၪလဖၪ အအီၪဆံၭ.

၂ မိစ့ၭ Exodus 23

1 ဆၧပရၧၫ့ ကဘျံၭကဘျၪနီၪ, ထိးဆၧၫ့လဂ့ၩ. အီၪက့ၪဎုၬ နစူၪ လၧၦလတီၩလလီၩ့ဘၪ အၥိၭ ဘဲၫၥိၭ နမိကဲၪထၪ့ ၦလၧအထိးအၥၭ လၧဆၧအၪ့လီၫလဂ့ၩ. 2 ထီးဖိၬ ၦခမျၧး အခဲၫ့ ဘဲၫနမိမၩ ဆၧအၧၩ့ အၥိၭနီၪ လဂ့ၩ; ဘဲၫၥိၭ ဆၧမိဘိၭကၠၪခွံၬဆၧတၭ, ထီးလီၩဆၧၫ့ဆၧ ဘၪဆဲၫ့ လၧအခွး ဖိၬထွ့ၫ ၦအၪဂၩ အခဲၫ့ လဂ့ၩ. 3 ထီးမၩလၩမၩဖၩ့ ၦဘၪၡၪ့ဘၪယၬ လၧဆၧဘၪဆဲၫ့ လၧအခွးနီၪ လဂ့ၩ. 4 န အ့ၪဘၪခီၩ့ နဒုၪနဒၩအချီ မွဲဂ့ၩ, အကၥ့ၪယီၩ့မွဲဂ့ၩ, လၧအဂၭဖျိၭ ဖၧၩ့ၥၭတၭ, ဒုၭဂဲၫထဲၩ့ထဲၩ့ဝ့ၫ လၧအအီၪ တၡါဆံၭ. 5 န အ့ၪဒၪဘၪ ၦလၧအၥၭဂဲၫ့နၧၩ လဂၩ အကၥ့ၪယီၩ့ လၩ့ထံၩဖါဝ့ၫ လၧအဆၧဎၧၫ့ အဖၫ့လၬနီၪ, နလမၩဆၧၩ့ဘၪတၭ, ထီးအီၪ လဂ့ၩ, မၩဆၧၩ့ တၡါဆံၭ. 6 ထီးဘိၭကၠၪခွံၬ နၡၩၡၪ့ဖိၪယၬဖိၪ လၧအဆၧစ့ၩရၫ့ ဘၪဆဲၫ့ လၧအခွး လဂ့ၩ. 7 အီၪယဲၩ့ လၧဆၧလမွဲလတီၩဘၪနီၪဆံၭ. တၭ ထီးမၩၥံၫ ၦလၧအဆၧဒဲၩဘၭ လအီၪ, ၦအတီၩအလီၩ့နီၪ လဂ့ၩ. အဂဲးဘဲၫယီၩ ယ အီၪက့ၪတီၩ ၦအၧၩ့ဖိၪလဖၪအ့ၬ. 8 ထီးထိးဆၧၫ့ လၬဆီၪ့ လဂ့ၩ; အဂဲးဘဲၫယီၩ လၬဆီၪ့နီၪ မၩကဒုၩ ၦၥုၪ့ဆၭၥၭဆၭ အမ့ၬၥၪတၭ, ဘိၭကၠၪခွံၬ ၦအတီၩအလီၩ့လဖၪ အဆၧချဲၩ့လီၫ. 9 ထီးမၩနၭမၩၡၪ့ ၦလခီၫဘၩ့မုးဖိၪ လဂ့ၩ; အဂဲးဘဲၫယီၩ နၥံၪ ၥ့ၪယၫ ၦလခီၫဘၩ့မုးဖိၪ အၥၭလီၫ. နၥံၪမွဲ ၦလခီၫဘၩ့မုးဖိၪ လၧခးအံဇံၭ အဖၧၩ့လီၫ. 10 တၭ န မိဎွံၪဘၪဆၧ လၧနဂၪ့ခိၪ ဎူၫနံၪ့, ဒဲအၪ့ထုၫ့ကီၪ့ အဆၧၥၪလီၫ. 11 အ့ၪမွဲ နွ့ၫနံၪ့လနံၪ့နီၪ, န ဘၪဒုၭအီၪပွံၭဝ့ၫ ဒဲအီၪဒၪအဆၧ, ဘဲၫၥိၭ ၦၡၩခမျၧး အၡၪ့ဖိၪယၬဖိၪ မိအၪ့ဆၧ ဒဲဆၧလၧအဝ့ၫၥံၪ အီၪက့ၪလၩ့ထးနီၪ, ဆၧဖိၪဆၧဎါအမံၩ့ လၧမံၩ့လၬကျၩ မိအၪ့ဘၪဝ့ၫလီၫ. ဘဲၫနီၪအၥိၭ နဘၪမၩ နစဘံၭအလး ဒဲနအလဲအိၫ့ အလးနီၪလီၫ. 12 ဎူၫနံၩ အထးဖၧၩ့နီၪ နမိဘၪမၩ နဆၧမၩတၭ, နွ့ၫနံၩလနံၩနီၪ နဘၪအီၪပွံၭ, ဘဲၫၥိၭ နချီ ဒဲနကၥ့ၪယီၩ့ မိအီၪပွံၭ, ဒဲနဎီးမုၪအဖိၪခွၫ, ဒဲၦလခီၫဘၩ့မုးဖိၪအၥၭ မိဎွံၫထၪ့ မိမုၬထၪ့လီၫ. 13 ထီးလၩ့နၥံၪအၥၭ လၧကယဲ ဆၧလၧယစံၭယူၭ နၥံၪ ဆံၭ; တၭ ထီးကိၭထၪ့ ယွၩအဂူၫဂၩလဖၪ အမံၩ့ လဂ့ၩ, မွဲဆၧထီးနါဂၧၫ့ဘၪ လၧအဂဲၫထၪ့ လၧနနိၭ လဂ့ၩ. 14 လနံၪ့ အထးဖၧၩ့နီၪ ထီးန့ ဆၧမၩဘိၪ့ လၧယဂး ၥၧၫ့ဖၧၫ့ဆံၭ. 15 နဘၪထီးန့ ဘိၪ့ကိၪ လဘၪဘၪ လၧမံၪ (နဘၪအၪ့ ကိၪ လဘၪဘၪ လၧမံၪနီၪ နွ့ၫနံၩ, ဘဲၫယမၪလူၬနၧၩ အၥိၭ ထီးအဆၧၫ့အထီ လၧလၩ အၫဘံၭနီၪလီၫ. အဂဲးဘဲၫယီၩ လၧလၩနီၪ အထးဖၧၩ့ နၥံၪ စဲၪ့ထၪ့ခွံၬ လၧအံဇံၭ တၭ, ၦၡၩ ဂဲၫထၪ့ဘၪ လၧယမ့ၬယၫ လၧအအီၪပျီၩပျီၩနီၪအ့ၬ.) 16 ဒဲဘိၪ့ကူၭဆၧ, နမၩ ဆၧအၥၪဆိၫ ဘၪဆဲၫ့ လၧနဎွံၪဆၧ လၧဆံၬဖၧၩ့; ဒဲဘိၪ့အၪ့ထုၫ့ကီၪ့ဆၧ, ထီး နအၪ့ထုၫ့ကီၪ့ နဆၧမၩ လၧဆံၬဖၧၩ့, ဒဲလၧနံၪ့အထုၬ လီၫ. 17 လနံၪ့ အထးဖၧၩ့နီၪ ကယဲ နၥံၪအခွၫ ထီးအလူၬ ဘၪဂဲၫထၪ့ လၧယဟိဝၩ အမ့ၬယၫ ၥၧၫ့ဖၧၫ့လီၫ. 18 ထီးလုထၪ့ ယဆၧလုအၥွံၪ ဒဲကိၪ အီၪလၧမံၪနီၪ လဂ့ၩ; တၭ ယဆၧမၩဘိၪ့ အဆၧၥိၪနီၪ ထီးအီၪက့ၪဝ့ၫ ၥၫ့နၩချီၩ့ ထီးမုဆဲၪ့ထၪ့နီၪ လဂ့ၩ. 19 နဂၪ့ခိၪ အၥၪဆိၫ အဝံခိၪလဖၪနီၪ, ဂဲၫဆိၬ လၧယဟိဝၩ နယွၩ အဂံၪ့ဖၧၩ့ဆံၭ. ထီးအၪ့ဎွံထၪ့ ဘ့ၪဖိၪ လၧအမိအနူထံၫဖၧၩ့နီၪ လဂ့ၩ. 20 ယိခွါ, ယအၪ့မၧၫ့လၩ့ အၥီၫ့လဂၩ လၧနမ့ၬယၫ လၧအမိယိနၧၩ လၧဖၧၩ့ၥၭ, ဒဲမိဒုၭဂဲၫနုၬနၧၩ လၧဆၧအလးလစီၪ့ လၧယတဲၩ့ဝဲၩယူၭလီၫ. 21 ထီးလၩ့နၥၭ လၧအဝ့ၫဒၪ အကၠီၩ့ ဒဲခိၭနၪ အလူဆံၭ. မၩၥၭထၪ့ အဝ့ၫနီၪ လဂ့ၩ. အဂဲးဘဲၫယီၩ မိကွဲၪဖျါခွံၬ နၥံၪ အဆၧမၪအ့ၬ. မွဲယမံၩ့ အီၪလၧအဖၧၩ့ အဂဲးလီၫ. 22 အ့ၪမွဲ န အ့ၪခိၭနၪ အလူ လၩ့ထံးလၩ့ဆ့ၭ, ဒဲထီးန့ ကယဲ ယချဲၩ့ဆၧတၭ, ယမိကဲၪထၪ့ နဒုၪနဒၩလဖၪ အဒုၪအဒၩ, ဒဲၦမၩခိမၩဝီၩနၧၩလဖၪ အဆၧမၩခိမၩဝီၩဝ့ၫလီၫ. 23 အဂဲးဘဲၫယီၩ ယၥီၫ့နီၪ မိလ့ၩ လၧနမ့ၬယၫ ဒဲဒုၭလ့ၩ နၧၩ လၧၦအၫမိၫဖိၪ, ဒဲၦဟ့ၥၭဖိၪ, ဒဲၦပံရ့ၭဖိၪ, ဒဲၦကၫနအၫ့ဖိၪ, ဒဲၦဟ့ဝဲၭဖိၪ, ဒဲၦယ့ဘူၫဖိၪလဖၪ အအီၪတၭ, ယမိမၩဂၭဂီၩ့ အဝ့ၫၥံၪလီၫ. 24 ထီးဘိၪ့ထၪ့ဘၩထၪ့ အဝ့ၫၥံၪ အယွၩလဖၪ လဂ့ၩ; မၩ အဆၧ လဂ့ၩ; မၩဆၧ ဘဲၫ အဝ့ၫၥံၪ မၩဝ့ၫ အၥိၭနီၪ လဂ့ၩ, အ့ၪမွဲ နဘၪမၩဂၭဂီၩ့ ဒဲမၩလၩ့ဘျ့ၭ အဆၧဂၩ့လဖၪနီၪလီၫ. 25 နၥံၪ ဘၪမၩ ယဟိဝၩ နၥံၪအယွၩ အဆၧတၭ, အဝ့ၫနီၪ မိဆိၪဂ့ၩ နၥံၪအကိၪ, ဒဲနၥံၪအထံၫလီၫ. တၭ ယမိအၪ့မၩန့ထၪ့ခွံၬ ဆၧစူၭဆၧဆၫ လၧနၥံၪအကျၩလီၫ. 26 ဆၧအဂူၭလၩ့ဎွံၪဘၪအ့ၬ; ဆၧထူၬဖိၪ အီၪဘၪ လၧနခးဖၧၩ့ နးမံၩ့အ့ၬ. နနံၩနၥၫ့ ဎွ့ၩအံၩဎွ့ၩအိၩ ယမိမၩဎွ့ၩထၪ့လီၫ. 27 ယမိအၪ့မၧၫ့ ယဆၧၥၭမဲၪ လ့ၩလၧနမ့ၬယၫတၭ, ကယဲ ၦခမျၧး လၧနမိလ့ၩ လၧအအီၪ ထီးအလူၬနီၪ ယမိမၩဂၭဂီၩ့ဝ့ၫတၭ, ယမိအၪ့မၧၫ့ နဒုၪနဒၩ ကၠၪဒိၭချိၫ့အၥၭ လၧနအီၪလီၫ. 28 တၭ ယမိအၪ့မၧၫ့ ဖျၧၫ့ၥံၪ လ့ၩလၧနမ့ၬယၫ လၧအမိနၫ့ထၪ့ခွံၬ ၦဟ့ဝဲၭဖိၪ, ၦကၫနအၫ့ဖိၪ, ဒဲၦဟ့ၥၭဖိၪ လၧနမ့ၬယၫလီၫ. 29 ယမိနၫ့ထၪ့ခွံၬဝ့ၫ လၧနမ့ၬယၫ လၧလနံၪ့ဎးအ့ၬ; အ့ၪမွဲဘဲၫနီၪတၭ, ခးမိအီၪယူ ဘၪခိၬတၭ, ဆၧဖိၪဆၧဎါအမံၩ့ လၧမံၩ့လၬကျၩ မိအၪထၪ့ ထၫ့ဒုၪဒၩနၧၩလီၫ. 30 ယမိနၫ့ထၪ့ခွံၬ အဝ့ၫၥံၪ လၧနမ့ၬယၫ လဆံၭဘၪလဆံၭ ထီးနမိအၪထၪ့ ဒဲန့ၥၫ ထံၫၥံၪခးၥံၪနီၪလီၫ. 31 တၭ ယမိအီၪက့ၪ နနဲၩ့ထံၭ လၧမၫဆမံၭဝီၩ ဖိးလၧဖလံၡၫဖိၪ အမၫဆမံၭ, ဒဲလၧၡါမုနၧၫ့ဖၫ ဖိးလၧထံၫမိၡါလီၫ. အဂဲးဘဲၫယီၩ ယမိဖ့ၪလၫ့ခွံၬ ပခးဖိၪ လၧနစူၪဖၧၩ့တၭ, နမိဘၪနၫ့ထၪ့ခွံၬ အဝ့ၫၥံၪ လၧနမ့ၬယၫလီၫ. 32 တၭ လၧအဝ့ၫၥံၪမွဲဂ့ၩ, ဒဲအယွၩလဖၪမွဲဂ့ၩ, ထီးအုၩ့လၩ့ဆၧ လၧအဝ့ၫၥံၪ နးမံၩ့လဂ့ၩ, 33 အဝ့ၫၥံၪ မိအီၪဘၪ လၧနခးဖၧၩ့အ့ၬ. မွဲအမိအၪ့မၧၫ့ နမၩမၪ ဘၪခိၬယၧၩ လီၫ. အဂဲးဘဲၫယီၩ န အ့ၪမၩ အဝ့ၫၥံၪ အယွၩလဖၪအဆၧတၭ, ဆၧမိကဲၪထၪ့ ဖျံၩခွၩ့ လၧနဂးလီၫ.

၂ မိစ့ၭ Exodus 24

1 တၭ အဝ့ၫဒၪ စံၭစမိစ့ၭ, ဂဲၫထၪ့ လၧယဟိဝၩအအီၪ, နဝ့ၫဒၪ ဒဲစအၫရၧၫ့, စနၫဒၭ, ဒဲစအဘဲဟုၫ, ဒဲအံၫစရ့လၭ အၡၩၥုၪ့က့ၭၥၭၡါၥံၪ နွ့ၫဆံၫတၭ, မွဲနၥံၪ ဘိၪ့ထၪ့ဘၩထၪ့ဆၧ အီၪလၧအယဲၩ့ဆံၭ. 2 တၭ စမိစ့ၭ, မိၥုၭဘူၭအၥၭ လၧယဟိဝၩအအီၪန့ၫ လဂၩဎးနီၪလီၫ. အဝ့ၫၥံၪ မိၥုၭဘူၭအၥၭအ့ၬ; ဒဲၦခမျၧး လ့ၩထၪ့ဘၪ လၧအဝ့ၫဒၪ အၥိၭဆ့အ့ၬ. 3 စမိစ့ၭ ဂဲၫဝ့ၫတၭ, လီၩဘၪ ၦခမျၧး လၧကယဲ ယဟိဝၩ အဆၧချဲၩ့လဖၪ, ဒဲကယဲ အစ့ၩရၫ့ ဆၧထီးအလူၬ တၭ, ၦခမျၧး လီၩဆၧၫ့ဆၧ လၧအလူ လဖၧၫ့ဎး ထီးအလူၬတၭ, စံၭဝ့ၫဒၪ, ကယဲ ဆၧချဲၩ့ လၧယဟိဝၩ ချဲၩ့ဆၧနီၪ ပမိထီးန့ ထီးအလူၬလီၫ. 4 စမိစ့ၭ ကွ့ၭလၩ့ ကယဲ ယဟိဝၩ အဆၧချဲၩ့လဖၪ ထီးအလူၬတၭ, လၧမုဂီၩနီၪ ဂဲထုၪ့ ဂီၩဂီၩလ့ၬတၭ, မၩ ဆၧလုအလး လၧခိၪလီၩ့ခၪ့ထံၭနီၪ, ဒဲဆၧအထုၪ့ လဆံၫနံၫထုၪ့ ဎွ့ၩဎီၩ့ လၧၦအံၫစရ့လၭဖိၪ လဆံၫနံၫဒီၪ့နီၪလီၫ. 5 အဝ့ၫဒၪ အၪ့မၧၫ့ ၦၥၭဘၪ့ လၧအံၫစရ့လၭဖိၪ အကျၩ တၭ, အဝ့ၫၥံၪ လုထၪ့ ဆၧလုမ့ၪ, ဒဲလုထၪ့ ယဟိဝၩ လၧဆၧလုဘၪလိၬအိၭလိၬ ဆၧအချီဖၫၥံၪနီၪလီၫ. 6 စမိစ့ၭ မၩန့ ဆၧၥွံၪ နံၫပိၩ့လပိၩ့တၭ, ဒုၭနုၬဝ့ၫ လၧလိၫ့လဖၪ အဖၧၩ့တၭ, ဆၧၥွံၪ နံၩပိၩ့လပိၩ့နီၪ ဎွံၪဝ့ၫ လၧဆၧလုလး အဖၫ့ခိၪနီၪလီၫ. 7 မၩန့ လံၬဆၧအုၩ့လၩ့တၭ, ဖီဝ့ၫ လၧၦခမျၧး အနါဖၧၩ့တၭ, အဝ့ၫၥံၪစံၭ, ကယဲ ဆၧလၧယဟိဝၩ ချဲၩ့ဆၧနီၪ ပမိထီးန့ ဒဲခိၭနၪလီၫ. 8 စမိစ့ၭ မၩန့ ဆၧၥွံၪတၭ, ဎွံၪဝ့ၫ လၧၦခမျၧး အလီၩ့တၭ, စံၭဝ့ၫဒၪ, ယိခွါ, ဆၧၥွံၪ ဘၪဆဲၫ့ လၧဆၧအုၩ့လၩ့ လၧယဟိဝၩ အုၩ့လၩ့ လၧနၥံၪ လၧဆၧချဲၩ့ယီၩ ထီးအလူၬ အဂဲးအကၠီၪ့လီၫ. 9 ထီးနီၪလဖၧၫ့ စမိစ့ၭ ဒဲစအၫရၧၫ့ ဒဲစနၫဒၭ, စအဘဲဟုၫ, ဒဲအံၫစရ့လၭ အၡၩအၥုၪ့က့ၭၥၭၡါ နွ့ၫဆံၫလဖၪ လ့ၩထၪ့ဝ့ၫလီၫ. 10 အဝ့ၫၥံၪ ဒၪဘၪ အံၫစရ့လၭအယွၩ တၭ, ဆၧအလး လၧအခၪ့ အဖၫ့လၬ မၩအၥၭ ဘဲၫထၫ့မျါနံလၫ အၥိၭနီၪ, မၩအၥၭ ဘဲၫမူၭခိၪအလးဒၪဝ့ၫ လၧအဆံၫ့ အၥိၭနီၪလီၫ. 11 အဝ့ၫဒၪ ယၩ့ထၪ့ အစူၪ လၧအံၫစရ့လၭ အခိၪလဖၪအ့ၬ. တၭ အဝ့ၫၥံၪ ဒၪဘၪ ယွၩတၭ, အၪ့ဆၧ ဒဲအီၩဆၧလီၫ. 12 တၭ ယဟိဝၩ စံၭစမိစ့ၭ ဂဲၫထၪ့ လၧယအီၪ လၧခိၪလီၩ့ အလီၩ့နီၪတၭ, အီၪထီးနီၪဆံၭ. တၭ ယမိဖ့ၪလၫ့ နၧၩ လၧလိးပၪလဖၪ, ဒဲဆၧၥီၪ့ဆၧၥၫ့, ဒဲဆၧမၪလူၬ လၧယကွ့ၭယူၭနီၪ, ဘဲၫၥိၭ နမိၥီၪ့လိၪ အဝ့ၫၥံၪလီၫ. 13 တၭ စမိစ့ၭ ဂဲထုၪ့ ဒဲအခ့ၫအၡၩ စယီရှုၫအ့ၫတၭ, စမိစ့ၭ လ့ၩထၪ့ လၧယွၩအခိၪလီၩ့နီၪလီၫ. 14 အဝ့ၫဒၪ စံၭၦၥုၪ့က့ၭၥၭၡါ, အီၪခိၭပၧၩ ထီးယီၩ, ထီးပဂဲၫထဲၩ့ကဒၩထဲၩ့ လၧနၥံၪအအီၪဆံၭ. တၭ ယိခွါ, စအၫရၧၫ့ ဒဲစဟၧၫ အီၪလၧနၥံၪအၥိၭလီၫ. ၦလဂၩဂၩအမူၭ အ့ၪအီၪနီၪ မွဲအလ့ၩ လၧအဝ့ၫၥံၪ အအီၪဆံၭ. 15 စမိစ့ၭ လ့ၩထၪ့ လၧခိၪလီၩ့ခိၪနီၪတၭ, ဆၧအုၪ့ ချုၬဘံၭ ခိၪလီၩ့နီၪလီၫ. 16 တၭ ယဟိဝၩ အလၩအဖၩ့ အီၪဝ့ၫ လၧခိၪလီၩ့ စဲနၫ အလီၩ့, ဆၧအုၪ့ ချုၬဘံၭဝ့ၫ ဎူၫနံၩ တၭ, နွ့ၫနံၩလနံၩနီၪ မွဲအကိၭထၪ့ စမိစ့ၭ လၧဆၧအုၪ့ အၥၭခံဖၧၩ့လီၫ. 17 တၭ ၦယိယဟိဝၩ အလၩအဖၩ့နီၪ, လၧၦအံၫစရ့လၭဖိၪ အမ့ၬယၫ မၩအၥၭ ဘဲၫမ့ၪ အၪ့ဆၧ လၧခိၪလီၩ့ အဒၩ့ခိၪ အၥိၭလီၫ. 18 စမိစ့ၭ လ့ၩနုၬ လၧဆၧအုၪ့ အၥၭခံဖၧၩ့တၭ, လ့ၩထၪ့ လၧခိၪလီၩ့ခိၪနီၪလီၫ. တၭ စမိစ့ၭ အီၪဝ့ၫ လၧခိၪလီၩ့ အလီၩ့ အနံၩလံဆံၫ, ဒဲအနၩလံဆံၫလီၫ.

၂ မိစ့ၭ Exodus 25

1 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 2 စံၭၦအံၫစရ့လၭဖိၪ လၧအမိဘၪဂဲၫဆိၬ အ့ၪယၧၩ လၧဆၧမၩဘိၪ့ဆံၭ. ကယဲ ၦလၧအဖ့ၪဒၪဆၧ လၧအၥၭ လဂၩလါလါနီၪ, နၥံၪ ဘၪမၩန့ ဆၧမၩဘိၪ့ယၧၩ လၧအဝ့ၫၥံၪ ဆုၬဆုၬလီၫ. 3 တၭ အယီၩမွဲ ဆၧမၩဘိၪ့ လၧနၥံၪ ဘၪမၩန့ လၧအစူၪဖၧၩ့, ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ, ဒဲထီးဝီၩၥံၪ, 4 ဒဲဆၧလၫ, ဒဲဆၧအလုၭ ဒဲဆၧဝီၩ, ဒဲဆၧဘွၩ ဖျ့ၫလံၬကံၭ, ဒဲဘ့ၪအဆီၪ့, 5 ဒဲၥိၪဖၫ အဖံၭဝီၩ, ဒဲတဟၫၡၭ အဖံၭ, ဒဲၥံၪ့ၡံၭတၫ, 6 ဒဲၥိၪ လၧမ့ၪဒိၩ့ အဂး, ဒဲဆၧနၧၫ့မၧၫ့ လၧၥိၪဂုၪဆၧ အဂး, ဒဲဆၧဆူၭခဲၩမ့ၪနၧၫ့မၧၫ့ အဂး. 7 ထၫ့မျါမဟူယါ, ဒဲလိး မၩဎွ့ၩဆၧ လၧအ့ဖိၭ အဖၧၩ့, ဒဲလၧၥၭနၫပဒၩ့ အဖၧၩ့လီၫ. 8 ဘဲၫၥိၭ ယမိအီၪလၧအဝ့ၫၥံၪ အကျၩတၭ, မွဲအမၩ ဆၧအလးဆံၫ့ဎံၪ လၧယဂးဆံၭ. 9 ဘဲၫကယဲ ဆၧလၧယဒုၭဒၪဘၪနၧၩ တဲၩဆံၫ့ဎံၪ အဒီၩ့အထ့ၬ, ဒဲအဆၧဖိၪဆၧလံၩ အဒီၩ့အထ့ၬ အၥိၭနီၪ, နၥံၪ ဘၪမၩဝ့ၫ ဘဲၫနီၪအၥိၭလီၫ. 10 တၭ အဝ့ၫၥံၪ ဘၪမၩ တလၫ လၧၥံၪ့ၡံၭတၫ လဖျိၪ့ လီၫ. အဖၭထီၫ နံၫဖျါထၫ, ဒဲအဒၪ့ဎၩ့ လဖျါထၫ, ဒဲအဆီၩ့ဆီထၪ့ လဖျါထၫလီၫ. 11 တၭ နဘၪဖၩ့ဝ့ၫ လၧထီၫ့ဆံၫ့, လၧအချိၫ့မွဲဂ့ၩ, အဖၧၩ့မွဲဂ့ၩ, နဘၪဖၩ့ အလီၩ့, ဒဲနဘၪမၩ ဆၧခွၩ့ထၬထီၫ့ ဝၬဖီၩ့ လၧအဖၫ့ခိၪလီၫ. 12 တၭ နဘၪၥိၫ့ အခွၩ့ထီၫ့ လံခွၩ့ လၧအဂး ဒဲအီၪက့ၪဝ့ၫ အနိၪ့လံနိၪ့တၭ, ခွၩ့နံၫခွၩ့ မိအီၪလၧလခီၫ, ဒဲခွၩ့နံၫခွၩ့ မိအီၪလၧလခီၫဒၪလီၫ. 13 တၭ နဘၪမၩ နိၪယိၭဘီၩ့ နံၫဘီၩ့ လၧၥံၪ့ၡံၭတၫ, ဒဲဖၩ့ဝ့ၫ လၧထီၫ့လီၫ. 14 တၭ နဘၪဒုၭနုၬ နိၪယိၭဘီၩ့လဖၪ လၧအခွၩ့ဖၧၩ့ လၧတလၫ အနဲၩ့ထံၭ, ဘဲၫၥိၭ ၦၡၩ မိဆိၬ တလၫ လၧအဝ့ၫၥံၪနီၪလီၫ. 15 တၭ နိၪယိၭဘီၩ့လဖၪ မိအီၪဒၪအဆၧ လၧတလၫအခွၩ့ဖၧၩ့လီၫ. တၭ ၦၡၩ ထုၭထၪ့ခွံၬဘၪ လၧအဖၧၩ့အ့ၬ. 16 တၭ နဘၪဒုၭနုၬ ဆၧအုၩ့လၩ့ လၧယမိဖ့ၪလၫ့နၧၩ လၧတလၫ အဖၧၩ့နီၪလီၫ. 17 တၭ နဘၪမၩ ဆၧယၫ့ၥၭအလး လၧထီၫ့ဆံၫ့ထုၬလီၫ. အဖၭထီၫ နံၫဖျါထၫ ဒဲအဒၪ့ဎၩ့ လဖျါထၫလီၫ. 18 တၭ န ဘၪတဲၩ့ ခ့ၫရူၬ နံၫဒုၩ လၧထီၫ့ လလီၪ့ဎးနီၪ နဘၪတဲၩ့ဝ့ၫ, ထီးဆၧယၫ့ၥၭအလး အထိၭနၫ နံၫခီၫလူၬလီၫ. 19 တဲၩ့ ခ့ၫရူၬ လဒုၩ လၧထိၭနၫလခီၫ, ဒဲခ့ၫရူၬ အဝ့ၫလဒုၩ လၧအထိၭနၫ လခီၫဒၪလီၫ. နၥံၪ ဘၪတဲၩ့ ခ့ၫရူၬလဖၪ ထီး ဆၧယၫ့ၥၭအလး အထိၭနၫ နံၫခီၫလီၫ. 20 ခ့ၫရူၬလဖၪ မိအီၪလၧအဒံၭယၩ့ထၪ့အၥၭ, အဒံၭလဖၪ မိချုၬဘံၭ ဆၧယၫ့ၥၭအလး အဖၫ့ခိၪတၭ အမ့ၬ မိယိလိၬအၥၭ လီၫ. ခ့ၫရူၬလဖၪအမ့ၬ မိအီၪတီၩ လၧဆၧယၫ့ၥၭအလးလီၫ. 21 နဘၪအီၪက့ၪ ဆၧယၫ့ၥၭအလး လၧတလၫ အဖၫ့ခိၪတၭ, နဘၪဒုၭနုၬ ဆၧအုၩ့လၩ့ လၧယမိဖ့ၪလၫ့ နၧၩ လၧတလၫဖၧၩ့လီၫ. 22 ယမိဒၪလိၬယၥၭလၧနၧၩ ထီးနီၪတၭ, ယမိချဲၩ့ဆၧ လၧနၧၩ လၧဆၧယၫ့ၥၭအလး အဖၫ့ခိၪတၭ, လၧခ့ၫရူၬလဖၪ အဘိၩ့ဆၧၩ့ လၧအအီၪ လၧတလၫ အဖၫ့ခိၪ ဘၪဆဲၫ့ လၧဆၧအုၩ့လၩ့ လၧဆၧထီးအလူၬ လၧယမိမၪလူၬနၧၩ လၧၦအံၫစရ့လၭဖိၪ အဂးလီၫ. 23 နဘၪမၩဆ့ စပွဲ နးဒုၩ လၧၥံၪ့ၡံၭတၫလီၫ. အဖၭထီၫ နံၫဖျါ, ဒဲအဒၪ့ဎၩ့ လဖျါ, ဒဲအဆီၩ့ဆီထၪ့ လဖျါထၫလီၫ. 24 တၭ နဘၪဖၩ့ဝ့ၫ လၧထီၫ့ဆံၫ့ထုၬ ဒဲမၩ ဆၧခွၩ့ထၬထီၫ့ ဝၬဖီၩ့ဝ့ၫလီၫ. 25 နဘၪမၩ အခိၪဖဲၩ့လဖံၭ ဝၬဝၬတၭ, နဘၪမၩ ခွၩ့ထၬထီၫ့ လၧအခိၪဖဲၩ့ဖၫ့ခိၪ ဝၬဝၬလီၫ. 26 နဘၪမၩ ခွၩ့ထီၫ့ လံခွၩ့ လၧအဂးတၭ, နဘၪအီၪက့ၪ ဆၧခွၩ့ လၧအနိၪ့ လံနိၪ့ လၧအအီၪ လၧအခၪ့ လံခီၫ အလီၩ့လီၫ. 27 ခွၩ့လဖၪနီၪ ဘၪအီၪဎၩ့ လၧအခိၪဖဲၩ့ လၧနိၪယိၭဘီၩ့ အဂး လၧၦၡၩ မိယိၭထၪ့ စပွဲနီၪ အဂးလီၫ. 28 နဘၪမၩ နိၪယိၭဘီၩ့ လၧၥံၪ့ၡံၭတၫတၭ, ဖၩ့ဝ့ၫ လၧထီၫ့, ဘဲၫၥိၭ ၦၡၩ မိဆိၬထၪ့ စပွဲ လၧအဝ့ၫၥံၪလီၫ. 29 တၭ နဘၪမၩ အထွ့ၫလဖၪ, အနိၪထိၩ့လဖၪ, ဒဲအခိၪချုၬလဖၪ, ဒဲအလိၫ့ လၧၦလူၫလၩ့ဆၧ လၧအဝ့ၫလဖၪလီၫ. နဘၪမၩ လၧထီၫ့ဆံၫ့ထုၬလီၫ. 30 တၭ နဘၪအီၪက့ၪထၪ့ ဆၧမ့ၬယၫအကိၪ လၧစပွဲခိၪ လၧယမ့ၬယၫ လထံၪဎးလီၫ. 31 တၭ နဘၪတဲၩ့ မ့ၪဒိၩ့မိၡါ လၧထီၫ့ဆံၫ့ထုၬလီၫ. မ့ၪဒိၩ့မိၡါနီၪ မိဘၪမၩဝ့ၫ လၧထီၫ့ လလီၪ့ဎးနီၪ; အဘီၩ့ ဒဲအထဲၩ့လဖၪ, အခိၪမၪ့လဖၪ, အမိၬလဖၪ, အဖီၫလဖၪ မိဘၪမၩဝ့ၫ လၧဆၧနီၪ လမံၩ့ဎးလီၫ. 32 တၭ အထဲၩ့ ဎူၫထဲၩ့ မိဂဲၫထၪ့ လၧအပၪထံၭလဖၪလီၫ. မ့ၪဒိၩ့မိၡါ အထဲၩ့ၥၧၫ့ထဲၩ့ လၧအနီၪလခီၫ, ဒဲမ့ၪဒိၩ့မိၡါ အထဲၩ့ၥၧၫ့ထဲၩ့ လၧအယီၩလခီၫလီၫ. 33 အခိၪမၪ့ လၩ့ဂၬ ၡါကၭၥၪ ၥၧၫ့ဖျိၪ့, အဒိၪမိၬ လဖျိၪ့, ဒဲဖီၫလမုၫ အီၪလၧအဝ့ၫ လထဲၩ့လီၫ. ဒဲအခိၪမၪ့ လၩ့ဂၬ ၡါကၭၥၪ ၥၧၫ့ဖျိၪ့, အဒိၪမိၬ လဖျိၪ့, ဒဲဖီၫလမုၫ အီၪဝ့ၫ လၧအဝ့ၫ လထဲၩ့လီၫ. ဘဲၫနီၪအၥိၭ လၧထဲၩ့ဎူၫထဲၩ့ လၧအဂဲၫထၪ့ လၧမ့ၪဒိၩ့မိၡါ လီၫ. 34 တၭ မ့ၪဒိၩ့မိၡါနီၪ မိဘၪအီၪ လၧအခိၪမၪ့ လၩ့ဂၬ ၡါကၭၥၪ လံဖျိၪ့ အဒိၪမိၬလဖၪ, ဒဲအဖီၫလဖၪလီၫ. 35 အဒိၪမိၬ လဖျိၪ့ မိအီၪလၧထဲၩ့နံၫထဲၩ့ အဖၫ့လၬ လၧဆၧလမံၩ့ဎးတၭ, အဒိၪမိၬ လဖျိၪ့ မိအီၪလၧထဲၩ့နံၫထဲၩ့ အဖၫ့လၬ လၧဆၧလမံၩ့ဎးတၭ, အဒိၪမိၬလဖျိၪ့ မိအီၪလၧထဲၩ့ နံၫထဲၩ့ အဖၫ့လၬ လၧဆၧလမံၩ့ဎးတၭ, ဘဲၫအထဲၩ့ ဎူၫထဲၩ့ လၧအဂဲၫထၪ့ လၧမ့ၪဒိၩ့မိၡါ အလီၩ့ အၥိၭနီၪလီၫ. 36 အဒိၪမိၬလဖၪ, ဒဲအထဲၩ့လဖၪ မိဘၪအီၪဝ့ၫ လၧဆၧလမံၩ့ဎးလီၫ. အဆၧထီးအလူၬ မိဘၪအီၪဝ့ၫ လၧထီၫ့ဆံၫ့ထုၬ လမံၩ့ဎးလီၫ. 37 နဘၪတဲၩ့ အမ့ၪဒိၩ့ နွ့ၫဖျိၪ့တၭ, ၦဘၪစီၩ့ထၪ့ မ့ၪဒိၩ့လဖၪနီၪ, ဘဲၫၥိၭ အမိဖၩ့ထၪ့ ဆဲၫဎၩ့ လၧအမ့ၬယၫလီၫ. 38 တၭ အနိၪထံၬမ့ၪ, ဒဲနိၪထံၬအထွ့ၫလဖၪ ဆၧဘၪမၩဝ့ၫ လၧထီၫ့ဆံၫ့ထုၬလီၫ. 39 တၭ ဘၪတဲၩ့ဝ့ၫ လၧဆၧဖိၪဆၧလံၩလဖၪ ထီးအလူၬ လၧထီၫ့ဆံၫ့ထုၬ အလယၧး လကံကၫ လီၫ. 40 တၭ ထီးလၩ့နၥၭ မၩဝ့ၫ ဘဲၫဆၧအဒီၩ့အထ့ၬ လၧဆၧဒုၭဒၪဘၪနၧၩ လၧခိၪလီၩ့ခိၪနီၪဆံၭ.

၂ မိစ့ၭ Exodus 26

1 တၭ နဘၪမၩ တဲၩဆံၫ့ဎံၪနီၪ အီၪလၧကလကၫ ဆၧဘွၩဖျ့ၫလံၭကံၭ အလူၪဝံၭဎဲၩ့အၥၭ, ဒဲဆၧလၫ, ဒဲဆၧဝီၩလုၭ ဒဲဆၧဝီၩနီၪ ဆံၫဘံၪ့လီၫ. နဘၪမၩဝ့ၫ လၧခ့ၫရူၬ လၧၦၡၩမၩဆၧၥ့ၪ အဆၧမၩလီၫ. 2 ကလကၫလဘံၪ့ အဖၭထီၫ နံၫဆံၫဎိၭဖျါ, ဒဲကလကၫလဘံၪ့ အဒၪ့ဎၩ့ လံဖျါတၭ, ကလကၫလဖၪနီၪ ဘၪအီၪန့ၫဎီၩ့လိၬအၥၭ ကိၭဘံၪ့ဒ့ၭလီၫ. 3 တၭ ကလကၫယဲဘံၪ့နီၪ ဘၪဘုၭထၬလိၬအၥၭ လဘံၪ့ ဒဲလဘံၪ့, ဒဲဂူၫဂၩယဲဘံၪ့ ဘၪဘုၭထၬလိၬအၥၭ လဘံၪ့ ဒဲလဘံၪ့လီၫ. 4 တၭ နဘၪမၩ အနါလဖၪ လၧဆၧလၫ လၧကလကၫလဘံၪ့ အနဲၩ့ထံၭ, လၧအအီၪ ထီးဆၧဘုၭထၬလိၬအၥၭ ထီးအထုၬလီၫ. ဒဲန ဘၪမၩဆၧ ဘဲၫနီၪၥိၭ လၧကလကၫလဘံၪ့ လၧအအီၪ လၧဆၧဘုၭထၬလိၬအၥၭ နံၫဘံၪ့လဘံၪ့ ထီးအထုၬ နီၪလီၫ. 5 နဘၪမၩ အနါ ယဲဆံၫ လၧကလကၫလဘံၪ့ အလီၩ့တၭ, ဆဲၫဎၩ့လိၬအၥၭ လၧအဝ့ၫၥံၪနီၪ နဘၪမၩ အနါ ယဲဆံၫ လၧကလကၫလဘံၪ့ အလီၩ့ လၧအအီၪ လၧဆၧဘုၭထၬလိၬအၥၭ နံၫဘံၪ့လဘံၪ့ ထီးအထုၬလီၫ. 6 တၭ နဘၪမၩ နိၪပုၭထီၫ့ ယဲဆံၫ, ဒဲဒုၭဘုၭထၬ ကလကၫလဖၪ လၧနိၪပုၭတၭ, မိကဲၪထၪ့ တဲၩဆံၫ့ဎံၪ လဖျိၪ့ လီၫ. 7 တၭ နဘၪမၩ ကလကၫလဖၪ လၧဘ့ၪအဆီၪ့ လၧတဲၩဆံၫ့ဎံၪ အဖၫ့ခိၪ အဂးလီၫ. နဘၪမၩ ကလကၫ ဆံၫလဘံၪ့လီၫ. 8 တၭ ကလကၫလဘံၪ့ အဖၭထီၫနီၪ အဖျါ ၥၧၫ့ဆံၫ, ဒဲအဒၪ့ဎၩ့ လံဖျါတၭ, ကလကၫ လဆံၫလဘံၪ့နီၪ မိဘၪအီၪန့ၫဎီၩ့လိၬအၥၭလီၫ. 9 တၭ နဘၪမၩဘုၭထၬလိၬအၥၭ လၧကလကၫ ယဲဘံၪ့လစီၪ့ ဒဲကလကၫ ဎူၫဘံၪ့လစီၪ့ဒၪနီၪတၭ, နဘၪခါချံၭ ကလကၫ ဎူၫဘံၪ့လဘံၪ့ ဆဲၫဎၩ့ လၧတဲၩဆံၫ့ဎံၪ အမ့ၬယၫလီၫ. 10 တၭ နဘၪမၩ အနါ ယဲဆံၫ လၧကလကၫလဘံၪ့ အနဲၩ့ထံၭ လၧအအီၪ လၧဆၧဘုၭထၬလိၬအၥၭ ထီးအထုၬလီၫ. တၭ နဘၪမၩ အနါ ယဲဆံၫ လၧကလကၫလဘံၪ့ အနဲၩ့ထံၭ လၧအအီၪ လၧဆၧဘုၭထၬလိၬအၥၭ နံၫဘံၪ့ ထီးအထုၬလီၫ. 11 တၭ နဘၪမၩ နိၪပုၭထီးဝီၩ, ဒဲပုၭထၪ့အနါ လၧနိၪပုၭလဖၪနီၪ, ဒဲမၩဘုၭထၬ တဲၩတၭ, မိကဲၪထၪ့ ဆၧလဖျိၪ့ဎးလီၫ. 12 တၭ ဆၧအီၪလၨၪဒံၭ, ကလကၫ လၧအအီၪလၩ့ထး လၧတဲၩနီၪ, ဒဲကလကၫလခီၫ လၧအအီၪလၨၪဒံၭနီၪ မိလၩ့ဆဲၩဝ့ၫ လၧတဲၩဆံၫ့ဎံၪ အချိၫ့ နီၪလီၫ. 13 တၭ လၧအဝ့ၫလခီၫ လဖျါ, ဒဲလၧအလခီၫဒၪ လဖျါ လၧအအီၪလၨၪဒံၭ လၧတဲၩ အကလကၫလဖၪ အဖၭထီၫနီၪ မိလၩ့ဆဲၩ လၧတဲၩဆံၫ့ဎံၪအပၪ လၧအယီၩလခီၫ, ဒဲလၧအနီၪလခီၫ, ဘဲၫၥိၭ အမိချုၬဘံၭဝ့ၫလီၫ. 14 တၭ နဘၪမၩ ဆၧချုၬဘံၭ လၧၥိၪဖၫအဖံၭ ဆၧမၩဝီၩဝ့ၫ လၧတဲၩ အဂး, ဒဲဆၧချုၬဘံၭ လၧအဖၫ့ခိၪ လၧတဟၫၡၭ အဖံၭလီၫ. 15 တၭ နဘၪမၩ ၥံၪ့ပၪ လၧၥံၪ့ၡံၭတၫ အီၪဆၧၫ့ထုၪ့အၥၭ လၧတဲၩဆံၫ့ဎံၪ အဂးနီၪလီၫ. 16 ၥံၪ့ပၪလဘံၪ့နီၪ အဖၭထီၫ အဖျါလဆံၫ, ဒဲအဒၪ့ဎၩ့ လဖျါထၫလီၫ. 17 ၥံၪ့ပၪလဘံၪ့ မိအီၪလၧအခၪ့နံၫခီၫ ဆဲၫဎၩ့လိၬအၥၭလီၫ. န ဘၪမၩ တဲၩဆံၫ့ဎံၪ အၥံၪ့ပၪ ဘဲၫနီၪအၥိၭ ထီးအလူၬ လီၫ. 18 တၭ နဘၪမၩ ၥံၪ့ပၪအဘံၪ့ နံၫဆံၫ, လၧတဲၩဆံၫ့ဎံၪ လၧမုခံၫ့လခီၫလီၫ. 19 တၭ လၧၥံၪ့ပၪအဘံၪ့ နံၫဆံၫ အဖၫ့လၬနီၪ နဘၪတဲၩ့ အခၪ့ဖျၪ့စ့ၩ အဖျိၪ့ လံဆံၫလီၫ. အခၪ့ဖျၪ့ နံၫဖျိၪ့ လၧၥံၪ့ပၪလဘံၪ့ အဖၫ့လၬ လၧအခၪ့နံၫခီၫ အဂး, ဒဲအခၪ့ဖျၪ့ နံၫဖျိၪ့ လၧၥံၪ့ပၪလဘံၪ့ဒၪ လၧအခၪ့နံၫခီၫ အဂးလီၫ. 20 တၭ တဲၩဆံၫ့ဎံၪအပၪ နံၫခီၫလခီၫ လၧမုဖၩနီၪ ဘၪအီၪ လၧၥံၪ့ပၪအဘံၪ့ နံၫဆံၫ, 21 ဒဲအခၪ့ဖျၪ့ အဖျိၪ့လံဆံၫလီၫ. ၥံၪ့ပၪလဘံၪ့ အီၪလၧအခၪ့ဖျၪ့စ့ၩနံၫဖျိၪ့ လၧအဖၫ့လၬ, ၥံၪ့ပၪလဘံၪ့ဒၪ အီၪလၧအခၪ့ဖျၪ့စ့ၩနံၫဖျိၪ့ လၧအဖၫ့လၬလီၫ. 22 တၭ နဘၪမၩ ၥံၪ့ပၪ ဎူၫဘံၪ့ လၧတဲၩဆံၫ့ဎံၪအပၪ လၧမုနုၬလခီၫ အဂးလီၫ. 23 တၭ နဘၪမၩ ၥံၪ့ပၪ နံၫဘံၪ့ လၧတဲၩဆံၫ့ဎံၪ အနိၪ့လဖၪ လၧအပၪနံၫခီၫလီၫ. 24 တၭ ဘၪအီၪထံးကံၭ လၧအဖၫ့လၬတၭ, ဘၪအီၪထံးကံၭ လၧအခိၪ အဖၫ့ခိၪ လၧခွၩ့ လခွၩ့ဎးလီၫ. နံၫဘံၪ့လူၬ ဘၪအီၪ ဘဲၫနီၪလီၫ. အဝ့ၫၥံၪနီၪ မိအီၪလၧနံၫနိၪ့ အဂးလီၫ. 25 တၭ ၥံၪ့ပၪ ဎိၭဘံၪ့, ဒဲအခၪ့ဖျၪ့စ့ၩလဆံၫဎူၫဖျိၪ့ မိဘၪအီၪလီၫ. ၥံၪ့ပၪလဘံၪ့ အီၪလၧအခၪ့ဖျၪ့ နံၫဖျိၪ့ လၧအဖၫ့လၬ, ၥံၪ့ပၪဂူၫဂၩလဘံၪ့ အီၪလၧအခၪ့ဖျၪ့ နံၫဖျိၪ့ လၧအဖၫ့လၬ လီၫ. 26 တၭ နဘၪမၩ နိၪယိၭဘီၩ့ လၧၥံၪ့ၡံၭတၫနီၪ, ယဲဘီၩ့ လၧၥံၪ့ပၪ လၧတဲၩဆံၫ့ဎံၪလခီၫ, ဒဲနိၪယိၭဘီၩ့ ယဲဘီၩ့ လၧတဲၩဆံၫ့ဎံၪလခီၫဒၪ အဂး, 27 ဒဲနိၪယိၭဘီၩ့ ယဲဘီၩ့ လၧၥံၪ့ပၪ လၧတဲၩဆံၫ့ဎံၪအပၪ လၧမုနုၬလခီၫ နံၫခီၫ အဂးလီၫ. 28 တၭ နိၪယိၭဘီၩ့ လၧအကျၩ လဘီၩ့ အဖၭထီၫ ဘၪထီၩ့လၧအထုၬလခီၫ ဖိးလၧအထုၬလခီၫဒၪလီၫ. 29 တၭ ဘၪဖၩ့ ၥံၪ့ပၪ လၧထီၫ့, ဒဲတဲၩ့အခွၩ့ လၧနိၪယိၭဘီၩ့အလး လၧထီၫ့တၭ, နဘၪဖၩ့ နိၪယိၭဘီၩ့ လၧထီၫ့ လီၫ. 30 တၭ နဘၪမၩကဲၪထၪ့ တဲၩဆံၫ့ဎံၪနီၪ ဘဲၫဆၧအဒီၩ့အထ့ၬ လၧဆၧဒုၭနဲၪဘၪနၧၩ လၧခိၪလီၩ့ခိၪနီၪ အၥိၭ လီၫ. 31 တၭ နဘၪမၩ ကလကၫ လၧဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ လၧၦမၩဆၧၥ့ၪ အဆၧမၩလီၫ. ဘၪမၩဝ့ၫ အီၪလၧခ့ၫရူၬလဖၪလီၫ. 32 တၭ နဘၪဘျၭထၪ့ဝ့ၫ လၧၥံၪ့ၡံၭတၫ အထုၪ့ လံခုၬ ဖၩ့ဝ့ၫ လၧထီၫ့တၭ, အီၪဝ့ၫ လၧအနိၪပုၭ ထီၫ့, ဒဲအီၪလၧအခၪ့ဖျၪ့စ့ၩလံဖျိၪ့ အဖၫ့ခိၪလီၫ. 33 တၭ နဘၪဘျၭထၪ့ ကလကၫ လၧနိၪပုၭလဖၪ အဖၫ့လၬ, ဘဲၫၥိၭ နမိဂဲၫဆိၬ ဆၧအုၩ့လၩ့ အတလၫ လၧကလကၫ အဖၧၩ့ လၧယၫ ထီးနီၪတၭ, ကလကၫနီၪ မိအၪ့နၩ့ဖၭ ဆၧအလးဆံၫ့ဎံၪ ဒဲဆၧအလးဆံၫ့ဎံၪထုၬ အဆၧၫ့နီၪ လၧနၥံၪအဂးလီၫ. 34 တၭ နဘၪအီၪက့ၪ ဆၧယၫ့ၥၭအလး လၧဆၧအုၩ့လၩ့အတလၫ အဖၫ့ခိၪ လၧဆၧအလးဆံၫ့ဎံၪထုၬ အဖၧၩ့နီၪလီၫ. 35 တၭ နဘၪအီၪက့ၪ စပွဲ လၧကလကၫ လၧခီၫ့လခီၫ, ဒဲမ့ၪဒိၩ့ လၩ့ဆဲၩ လၧစပွဲ လၧတဲၩဆံၫ့ဎံၪ မုခံၫ့လခီၫ, ဒဲနဘၪအီၪက့ၪ စပွဲနီၪ လၧမုဖၩလခီၫလီၫ. 36 တၭ လၧတဲၩအတရၫ့ အဂးနီၪ, နဘၪမၩ ဆၧလၩ့ဆဲၩ လဘံၪ့ လၧဆၧလၫ ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭဆၭကံၪဝ့ၫနီၪလီၫ. 37 တၭ လၧဆၧလၩ့ဆဲၩ အဂးနီၪ နဘၪမၩ အထုၪ့ လၧၥံၪ့ၡံၭတၫ ယဲခုၬ, ဒဲဖၩ့ဝ့ၫ လၧထီၫ့တၭ, အဝ့ၫၥံၪ မိအီၪလၧအနိၪပုၭထီၫ့ ဒဲနဘၪၥိၫ့ အခၪ့ထီးဝီၩ ယဲဖျိၪ့ လၧအဂးလီၫ.

၂ မိစ့ၭ Exodus 27

1 တၭ နဘၪမၩ ဆၧလုအလး လၧၥံၪ့ၡံၭတၫ အဖၭထီၫ ယဲဖျါ, ဒဲအဒၪ့ဎၩ့ ယဲဖျါလီၫ. ဘၪမၩ ဆၧလုအလးနီၪ လၧဆၧလံနိၪ့မီၪ့ဎီၩ့ ဒဲအဆီၩ့ဆီထၪ့ ၥၧၫ့ဖျါလီၫ. 2 တၭ နဘၪမၩ အနိၩ့လဖၪ လၧအနိၪ့ လံနိၪ့ အဖၫ့ခိၪ လၧဆၧလမံၩ့ဎးလီၫ. တၭ နဘၪဖၩ့ဝ့ၫ လၧထီးဝီၩလီၫ. 3 တၭ နဘၪတဲၩ့ ဖၧၩ့လဖၪ လၧအမိဒိၭန့ အဖံၫ့ချၪ, ဒဲအဆွးလဖၪ, ဒဲအထွ့ၫလဖၪ, ဒဲအနိၪပုၭယၪလဖၪ, ဒဲအဖၧၩ့မ့ၪလဖၪလီၫ. ကယဲ အဆၧဖိၪဆၧလံၩ ထီးအလူၬနီၪ နဘၪတဲၩ့ လၧထီးဝီၩလီၫ. 4 တၭ နဘၪထဲၫ့ဆၧ ဎ့ၪ လၧထီးဝီၩတၭ, နဘၪတဲၩ့ အခွၩ့ထီးဝီၩ လံခွၩ့ လၧဆၧထဲၫ့ဎ့ၪ လံနိၪ့ အဖၫ့ခိၪလီၫ. 5 တၭ နဘၪအီၪက့ၪ ဆၧဝၬဖီၩ့ ဆၧလု လၧအဖၫ့လၬ ဎၩ့လိၬ ဆၧလုလး အၥၭကျၩလီၫ. 6 တၭ နဘၪမၩ နိၪယိၭဘီၩ့လဖၪ လၧဆၧလုလး အဂး, နိၪယိၭဘီၩ့ ၥံၪ့ၡံၭတၫတၭ, နဘၪဖၩ့ဝ့ၫ လၧထီးဝီၩ လီၫ. 7 ၦဘၪဒုၭနုၬ နိၪယိၭဘီၩ့လဖၪ လၧအခွၩ့လဖၪ အဖၧၩ့တၭ, နိၪယိၭဘီၩ့လဖၪ မိဘၪအီၪလၧဆၧလုအလး နံၫပၪ အလီၩ့, ဘဲၫၥိၭ ၦမိဆိၬထၪ့ဝ့ၫဒၪလီၫ. 8 နဘၪမၩ အဖၧၩ့ လၧၥံၪ့ပၪၥံၪ, ဘဲၫဆၧဒုၭနဲၪနၧၩ လၧခိၪလီၩ့ခိၪ အၥိၭနီၪ, ၦဘၪမၩဝ့ၫ ဘဲၫနီၪအၥိၭလီၫ. 9 တၭ နဘၪမၩ တဲၩဆံၫ့ဎံၪအဝၩ့လီၫ. လၧအပၪ လၧမုခံၫ့လခီၫနီၪ, ဆၧဒီၪ့လၩ့ဆဲၩ လၧဝၩ့ အဂး, မၩဝ့ၫ လၧဆၧဘွၩ ဖျ့ၫလံၬကံၭ, အလူၪဝံၭဎဲၩ့အၥၭ, အဖၭထီၫ အဖျါလယၩနီၪ မိဘၪအီၪ လၧလခီၫအဂး, 10 တၭ အထုၪ့ နံၫဆံၫ, ဒဲအခၪ့ဖျၪ့ထီးဝီၩ အဖျိၪ့ နံၫဆံၫလီၫ. တၭ ထုၪ့အနိၪပုၭ, ဒဲအဆၧမၩဘုၭထၬလိၬအၥၭလဖၪမွဲ လၧစ့ၩလီၫ. 11 ဘဲၫနီၪအၥိၭ လၧအပၪ လၧမုဖၩလခီၫ အဂးနီၪ ဆၧဒီၪ့လၩ့ဆဲၩ အဖျါ လယၩ, ဒဲအထုၪ့ နံၫဆံၫ, ဒဲအခၪ့ဖျၪ့ထီးဝီၩ အဖျိၪ့ နံၫဆံၫနီၪ ဘၪအီၪလီၫ. အထုၪ့လဖၪ အနိၪပုၭ, ဒဲအဆၧမၩဘုၭထၬလိၬအၥၭလဖၪ မွဲလၧစ့ၩလီၫ. 12 တၭ ဆၧဒီၪ့လၩ့ဆဲၩ အဖျါ အဖၭထီၫ ယဲဆံၫ မိဘၪအီၪလၧဝၩ့ အဒၪ့ဎၩ့ လၧမုနုၬလခီၫ အဂးနီၪလီၫ. အထုၪ့ ဆံၫခုၬ ဒဲအခၪ့ဖျၪ့ ဆံၫဖျိၪ့လီၫ. 13 တၭ ဝၩ့ အဒၪ့ဎၩ့ လၧအပၪ လၧမုထၪ့လခီၫနီၪ အဖျါ ယဲဆံၫ. 14 ဒဲဆၧဒီၪ့လၩ့ဆဲၩ လၧတရၫ့လခီၫ အဖၭထီၫ လဆံၫယဲဖျါ, အထုၪ့ ၥၧၫ့ခုၬ ဒဲအခၪ့ဖျၪ့ ၥၧၫ့ဖျိၪ့ မိဘၪအီၪလီၫ. 15 တၭ ဆၧဒီၪ့လၩ့ဆဲၩ လၧအဝ့ၫလခီၫနီၪ အဖၭထီၫ လဆံၫယဲဖျါ, အထုၪ့ ၥၧၫ့ထုၪ့, ဒဲအခၪ့ဖျၪ့ ၥၧၫ့ဖျိၪ့ မိဘၪအီၪလီၫ. 16 တၭ လၧဝၩ့အတရၫ့ အဂးနီၪ ဆၧဒီၪ့လၩ့ဆဲၩ အဖၭထီၫ အဖျါ နံၫဆံၫမွဲ လၧဆၧလၫ, ဒဲလၧဆၧဝီၩလုၭ, ဒဲလၧဆၧဝီၩ ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭဆၭကံၪဝ့ၫနီၪ ဒဲအထုၪ့ လံထုၪ့, ဒဲအခၪ့ဖျၪ့ လံဖျိၪ့ မိဘၪအီၪလီၫ. 17 တၭ ကယဲ ထုၪ့အီၪဝၬဖီၩ့အဝၩ့ မိဘၪအီၪလၧအမၩဘုၭထၬလိၬအၥၭ လၧစ့ၩ, အနိၪပုၭစ့ၩ, ဒဲအခၪ့ဖျၪ့ထီးဝီၩလီၫ. 18 တၭ ဝၩ့နီၪ အဖၭထီၫ မိအီၪ အဖျါ လယၩ, ဒဲအဒၪ့ဎၩ့ အဖျါ ယဲဆံၫ ကိၭစီၪ့ဒ့ၭ, ဒဲအဆီၩ့ဆီထၪ့ ယဲဖျါ လၧဆၧဘွၩ ဖျ့ၫလံၬကံၭ, အလူၪဝံၭဎဲၩ့အၥၭတၭ, အခၪ့ဖျၪ့ ထီးဝီၩ မိဘၪအီၪ လီၫ. 19 တၭ ကယဲ ဆၧဖိၪဆၧလံၩ လၧတဲၩဆံၫ့ဎံၪအဂး, ဒဲလၧၦမၩဆၧအဂး ထီးအလူၬလဖၪနီၪ, ဒဲကယဲ ဆၧအနိၪစဲၩလဖၪ, ဒဲဝၩ့အနိၪစဲၩလဖၪ ထီးအလူၬနီၪ မိဘၪအီၪ လၧထီးဝီၩလီၫ. 20 တၭ နဘၪမၪလူၬ ၦအံၫစရ့လၭဖိၪ, ဘဲၫၥိၭ အမိဂဲၫဆိၬ အလဲအိၫ့အၥၪ အၥိၪဆံၫ့ လၧမ့ၪဒိၩ့ အဂး လၧနအီၪ, ဘဲၫၥိၭ မ့ၪဒိၩ့ မိခဲၩထၪ့ လထံၪဎးလီၫ. 21 လၧဆၧအီၪကီၪ့ အတဲၩဆံၫ့ဎံၪ အဖၧၩ့ လၧကလကၫ လၧခီၫ့လခီၫ လၧအအီၪ လၧဆၧအုၩ့လၩ့ အမ့ၬယၫနီၪ, စအၫရၧၫ့ အဖိၪခွၫလဖၪ, ဘၪအီၪတဲၩ့ဝဲၩဆၧ, လၧမုဂၪလၩ့ ထီၩ့လၧမုဂီၩ လၧယဟိဝၩ အမ့ၬယၫလီၫ. မွဲဆၧမၪလူၬ အဆိၩအကၠၪ လၩ့လၧအဆၨၩအဆၬ လၧအံၫစရ့လၭဖိၪ အဂးလီၫ.

၂ မိစ့ၭ Exodus 28

1 တၭ နဝ့ၫဒၪယီၩ ဒုၭဂဲၫဘူၭလၧနၧၩ နထၧၫ့ဖုဝဲ စအၫရၧၫ့ ဒဲအဖိၪခွၫလဖၪ လၧအၥိၭ လၧၦအံၫစရ့လၭဖိၪ အကျၩ, ဘဲၫၥိၭ အမိမၩ ၦလုဆၧ အဆၧမၩ လၧယဂး, စအၫရၧၫ့ ဒဲစအၫရၧၫ့ အဖိၪခွၫ စနၫဒၭ, ဒဲစအဘဲဟုၫ, ဒဲစအ့ၫလအ့ဇၫ ဒဲစအံ၁မၫလီၫ. 2 တၭ နဘၪမၩ ဆၧအကီၩ့အၥိၭဆံၫ့ဎံၪ လၧအအီၪလၧအလၩအဖၩ့, ဒဲအဎံၫအလၩ လၧနထၧၫ့ဖုဝဲ စအၫရၧၫ့ အဂးလီၫ. 3 နဝ့ၫဒၪယီၩ နဘၪအၪ့မၧၫ့ ကယဲ ၦလၧအၥၭဆၭ လၧယမၩဎွ့ၩဝ့ၫ လၧဆၧကိၪ့ၥ့ၪအၥၭ ထီးအလူၬ, ဘဲၫၥိၭ အဝ့ၫၥံၪ မိမၩ စအၫရၧၫ့ အကီၩ့အၥိၭ ဘဲၫၥိၭ ဆၧမိအီၪက့ၪဆံၫ့ဎံၪဝ့ၫ, ဘဲၫၥိၭ အမိမၩ ၦလုဆၧ အဆၧမၩ လၧယဂး လီၫ. 4 တၭ အယီၩမွဲ ဆၧအကီၩ့အၥိၭ လၧအဝ့ၫၥံၪ ဘၪမၩလဖၪနီၪ, ဆၧၥၭနၫပဒၩ့ လဘံၪ့, ဒဲအ့ဖိၭ လဘံၪ့, ဆဲၫ့ဖၭထီၫ လဘံၪ့, ဒဲဆဲၫ့ဆၭကံၪ လဘံၪ့, ဒဲခိၪခဲး လဘံၪ့, ဒဲခၧၩ့ယး လဘီၩ့နီၪလီၫ. တၭ အဝ့ၫၥံၪ ဘၪမၩ ဆၧအကီၩ့အၥိၭဆံၫ့ဎံၪ လၧနထၧၫ့ဖုဝဲ စအၫရၧၫ့ အဂး, ဒဲအဖိၪခွၫလဖၪ အဂး, ဘဲၫၥိၭ အမိမၩ ၦလုဆၧ အဆၧမၩ လၧယဂးလီၫ. 5 တၭ အဝ့ၫၥံၪ ဘၪမၩန့ ထီၫ့, ဒဲဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ လီၫ. 6 တၭ အဝ့ၫၥံၪ ဘၪမၩ အ့ဖိၭလဘံၪ့ လၧထီၫ့, လၧဆၧလၫ, ဒဲလၧဆၧဝီၩလုၭ, လၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ, ၦမၩဆၧၥ့ၪ အဆၧမၩ လီၫ. 7 တၭ အခိၬထံၭခိၪ နံၫဘံၪ့ ဘၪဘုၭထၬလိၬအၥၭ ထီးအနဲၩ့ထံၭ နံၫစီၪ့; တၭ ဘၪဘုၭထၬလိၬအၥၭ ဘဲၫနီၪလီၫ. 8 တၭ အ့ဖိၭ အခၧၩ့ယးဆၭကံၪ လၧအအီၪလၧအဖၫ့ခိၪနီၪ မိဘၪမၩဝ့ၫ လၧဆၧလမံၩ့ဎး, ဘဲၫအဆၧမၩ အၥိၭနီၪ လၧထီၫ့, လၧဆၧလၫ ဒဲလၧဆၧဝီၩလုၭ, ဒဲလၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭလီၫ. 9 တၭ နဘၪမၩန့ ထၫ့မျါမဟူၫယၫ နံၫဖျိၪ့, ဒဲစိၭဖျၩ ၦအံၫစရ့လၭဖိၪ အမံၩ့ လၧအလီၩ့လီၫ. 10 ဎူၫဂၩအမံၩ့ လၧလိးလဖျိၪ့ အလီၩ့, ဎူၫဂၩအမံၩ့ အီၪလၩ့ထး လၧလိးလဖျိၪ့ဒၪ အလီၩ့, ဘဲၫအအီၪဖျဲၪဝ့ၫ အၥိၭနီၪလီၫ. 11 နဘၪစိၭဖျၩ ၦအံၫစရ့လၭဖိၪ အမံၩ့ လၧလိး နံၫဖျိၪ့ အလီၩ့ လၧၦစိၭဖျၩလိး အဆၧစဲၩနဲၪ့ထၬ အဆၧစိၭဖျၩဝ့ၫနီၪလီၫ. နဘၪမၩန့ အလး လၧထီၫ့တၭ အီၪက့ၪ လၧအဖၧၩ့လီၫ. 12 တၭ နဘၪအီၪက့ၪ လိး နံၫဖျိၪ့ လၧအ့ဖိၭ အခိၬထံၭခိၪ, မွဲလိး နၪ့ထၪ့ထဲၩ့ဆၧ လၧၦအံၫစရ့လၭဖိၪ အဂးလီၫ. တၭ စအၫရၧၫ့ ဘၪဆိၬ အဝ့ၫၥံၪအမံၩ့ လၧအခိၬထံၭခိၪ လၧယွၩ အမ့ၬယၫ, လၧဆၧနၪ့ထၪ့ထဲၩ့ အဂးလီၫ. 13 တၭ နဘၪတဲၩ့ အလးလဖၪ လၧထီၫ့, 14 ဒဲၥွ့ၫထီၫ့ နံၫဘီၩ့ လၧအထုၬ နံၫခီၫလူၬတၭ, နဘၪတဲၩ့ဝ့ၫ လၧၥွ့ၫၥံၪ အၥၭနီၪ နဘၪစၧၩ့ထၬ ၥွ့ၫၥံၪအၥၭလဖၪနီၪ လၧမနံၬထၫ့မျါ အမ့ၬအလးလီၫ. 15 တၭ နဘၪမၩ ဆၧစ့ၩရၫ့ အၥၭနၫပဒၩ့ လၧၦၡၩမၩဆၧၥ့ၪ အဆၧမၩ ဘဲၫအ့ဖိၭ အဆၧမၩ အၥိၭနီၪ, နဘၪမၩဝ့ၫလီၫ. နဘၪမၩဝ့ၫ လၧထီၫ့ လၧဆၧလၫ, ဒဲလၧဆၧဝီၩလုၭ, ဒဲလၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭလီၫ. 16 ဘၪကဲၪထၪ့ ဆၧလံနိၪ့ မီၪ့ဎီၩ့ လၧအအီၪဝ့ၫ နံၫထၧၫ့လီၫ. အထီၫ လထၫ, ဒဲအဒၪ့ဎၩ့ လထၫလီၫ. 17 တၭ နဘၪမၩဎွ့ၩဝ့ၫ လၧလိးထၫ့မျါ အဂဲး လံဂဲးလီၫ. ထၫ့မျါဆၫ့ၥွံၪလဖျိၪ့, မနံၬဘၩ့အူၭ၁ပၩယၩ လဖျိၪ့, ဒဲမနံၬယ့ၫမၠၭ လဖျိၪ့နီၪ မွဲအခၪ့ထံၭ လဂဲး လီၫ. 18 တၭ နံၫဂဲးလဂဲးနီၪ မွဲမနံၬဝီၩ လဖျိၪ့, မနံၬနံၫလၫ လဖျိၪ့, ဒဲမနံၬမဟူၫယၫ ထီၩ့အၥၭ လဖျိၪ့လီၫ. 19 တၭ ၥၧၫ့ဂဲးလဂဲးနီၪ, မွဲမနံၬဝီၩဘၩ့ လဖျိၪ့, မနံၬမဟူၫယၫ ကံၪကဲၩ့ လဖျိၪ့, ဒဲမနံၬယၩ့ဖီၫ လဖျိၪ့လီၫ. 20 တၭ လံဂဲးလဂဲးနီၪ မွဲမနံၬယ့ၫဘၩ့ လဖျိၪ့, ဒဲမနံၬမဟူၫယၫ လဖျိၪ့, ဒဲမနံၬနကၥွ့ၭ လဖျိၪ့လီၫ. အဝ့ၫၥံၪ မိဘၪ ဆၧၥီၩ့လၩ့ဝ့ၫ လၧထီၫ့ဖၧၩ့လီၫ. 21 တၭ လိးလဖၪနီၪ မိဘၪအီၪလၧၦအံၫစရ့လၭဖိၪအမံၩ့, လဆံၫနံၫမံၩ့ ဘဲၫအမံၩ့အၥိၭနီၪ, ဆၧစဲၩနဲၪ့ထၬ အစိၭဖျၩဝ့ၫနီၪလီၫ. လဂၩ လၧအမံၩ့ဒၪဝ့ၫ ဆုၬဆုၬ, ဘဲၫၦလဆံၫနံၫဒီၪ့ အၥိၭနီၪလီၫ. 22 တၭ နဘၪတဲၩ့ ၥွ့ၫထီၫ့ဆံၫ့ထုၬၥံၪအၥၭ လၧဆၧၥၭနၫပဒၩ့ အထုၬ နံၫခီၫလူၬလီၫ. 23 တၭ နဘၪတဲၩ့ ခွၩ့ထီၫ့ နံၫခွၩ့ လၧၥၭနၫပဒၩ့ အလီၩ့တၭ, နဘၪအီၪက့ၪ ခွၩ့နံၫခွၩ့နီၪ လၧၥၭနၫပဒၩ့ အထိၭနၫ နံၫခီၫလီၫ. 24 တၭ နဘၪဒုၭနုၬ ၥွ့ၫထီၫ့ၥံၪ အၥၭနံၫဘီၩ့ လၧခွၩ့ နံၫခွၩ့ လၧအအီၪ လၧၥၭနၫပဒၩ့ အထိၭနၫ နံၫခီၫလူၬ အဖၧၩ့လီၫ. 25 တၭ ၥွ့ၫၥံၪအၥၭ အထိၭနၫ နံၫခီၫလူၬနီၪ နဘၪစၧၩ့ထၬ လၧမနံၬအမ့ၬတၭ, အီၪက့ၪ လၧအ့ဖိၭ အခိၬထံၭခိၪ လၧအမ့ၬယၫလခီၫလီၫ. 26 နဘၪတဲၩ့ ခွၩ့ထီၫ့ နံၫခွၩ့တၭ, နဘၪအီၪက့ၪဝ့ၫ လၧၥၭနၫပဒၩ့ အထိၭနၫ နံၫခီၫလူၬ အနဲၩ့ထံၭ လၧအ့ဖိၭ အနဲၩ့ထံၭ အဖၧၩ့လခီၫလီၫ. 27 နဘၪတဲၩ့ ခွၩ့ထီၫ့ နးနံၫခွၩ့ဒီၭတၭ, နဘၪအီၪက့ၪဝ့ၫ လၧအ့ဖိၭ အခိၬထံၭခိၪ နံၫခီၫ, လၧအဖၫ့လၬ လၧအမ့ၬယၫလခီၫနီၪ ဎၩ့လိၬအၥၭ လၧဆၧဘုၭထၬလိၬအၥၭ လၧအဂူၫဂၩ, လၧအ့ဖိၭ အခၧၩ့ယးကံၪကဲၩ့ အဖၫ့ခိၪလီၫ. 28 တၭ ၦမိစၧၩ့ထၬဆၧ ၥၭနၫပဒၩ့ လၧအခွၩ့ လၧအ့ဖိၭ အခွၩ့ဖၧၩ့ လၧဖျံၩလၫ, ဘဲၫၥိၭ အမိအီၪဝ့ၫ လၧအ့ဖိၭ အခၧၩ့ယးကံၪကဲၩ့ အဖၫ့ခိၪတၭ, ဘဲၫၥိၭ ၥၭနၫပဒၩ့နီၪ လၩ့ဘျူၭခွံၬ လၧအ့ဖိၭ လၥ့ၪဘၪလီၫ. 29 ထီးစအၫရၧၫ့ လ့ၩနုၬ လၧဆၧအလးဆံၫ့ဎံၪ အဖၧၩ့တၭ, မိဆိၬ ၦအံၫစရ့လၭဖိၪ အမံၩ့ လၧဆၧစ့ၩရၫ့ အၥၭနၫပဒၩ့ အဖၧၩ့ လၧအၥၭအလီၩ့, လၧဆၧနၪ့ထၪ့ထဲၩ့ အဂဲး လၧယဟိဝၩ အမ့ၬယၫ လထံၪဎးဘီၩ့ဎးလီၫ. 30 နဘၪအီၪက့ၪ ယုရံၫ့ ဒဲၥုၪ့မံၫ့ လၧဆၧစ့ၩရၫ့ အၥၭနၫပဒၩ့ အဖၧၩ့တၭ, ထီးစအၫရၧၫ့ လ့ၩနုၬ လၧယဟိဝၩ အမ့ၬယၫတၭ, မိအီၪလၧအၥၭ အလီၩ့လီၫ. တၭ စအၫရၧၫ့ မိဆိၬ ၦအံၫစရ့လၭဖိၪ အဆၧစ့ၩရၫ့ လၧအၥၭ အလီၩ့ လၧယဟိဝၩ အမ့ၬယၫ လထံၪဎးဘီၩ့ဎးလီၫ. 31 တၭ နဘၪမၩ အ့ဖိၭ အဆဲၫ့ဖၭထီၫ လၧဆၧလၫ ထၧၫ့ဘံၪ့ယၫလီၫ. 32 တၭ အခိၪထိၭ အၥၭကျၩနီၪ ဘၪအီၪလၧအဖၧၩ့ လီၫ. မိဘၪအီၪလၧအနဲၩ့ထံၭ ဆၭဒိၭထၪ့အၥၭ ဝၬဝၬ အဖၧၩ့နီၪ ဘဲၫၥိၭ ဆၧၥၭနၫပဒၩ့နီၪ ထီးယၬလၩ့ လဂ့ၩ လီၫ. 33 တၭ လၧဆၭထံၪလၩ့ အလီၩ့နီၪ, နဘၪမၩ ၁လဲၩၥၪ လၧဆၧလၫ, ဒဲလၧဆၧဝီၩလုၭ, ဒဲလၧဆၧဝီၩ, ဝၬဝၬ အဆၭထံၪလၩ့ဝ့ၫနီၪ, ဒဲဎွံၩ့ၥၪထီၫ့လဖၪ လၧအဝ့ၫၥံၪ အဘိၩ့ဆၧၩ့ ဝၬဝၬလီၫ. 34 ဎွံၩ့ၥၪထီၫ့ လဖျိၪ့ ဒဲ၁လဲၩၥၪ လဖျိၪ့, ဎွံၩ့ၥၪထီၫ့ လဖျိၪ့ ဒဲ၁လဲၩၥၪ လဖျိၪ့ လၧဆဲၫ့ အဆၧဆၭထံၪလၩ့ အလီၩ့ဝၬဖီၩ့ဝ့ၫလီၫ. 35 မိဘၪအီၪလၧစအၫရၧၫ့ အလီၩ့ ဘဲၫၥိၭ အမိမၩ ဆၧအခ့ၫအၡၩ အဆၧတၭ, ထီးအလ့ၩနုၬ လၧဆၧအလးဆံၫ့ဎံၪ လၧယဟိဝၩ အမ့ၬယၫ, ဒဲထီးအဂဲၫထဲၩ့ထၪ့တၭ, အၥီၫ မိဂၧၫ့ထၪ့, ဘဲၫၥိၭ အထီးၥံၫ လဂ့ၩလီၫ. 36 တၭ နဘၪတဲၩ့ လၧထီၫ့ဆံၫ့ထုၬအပၪ လဘံၪ့, ဒဲလၧအလီၩ့နီၪ နမိဘၪစိၭဖျၩ ဘဲၫဆၧစဲၩနဲၪ့ထၬ အစိၭဖျၩဝ့ၫ အၥိၭ, ဆၧဆံၫ့ဎံၪ လၧယဟိဝၩ အဂးဆံၭ, 37 တၭ နဘၪအီၪက့ၪဝ့ၫ လၧခိၪခဲးလၫ အလီၩ့, ဘဲၫၥိၭ အမိအီၪလၧခိၪခဲးလီၩ့ အမ့ၬယၫလခီၫလီၫ. 38 မိဘၪအီၪလၧစအၫရၧၫ့ အမ့ၬထုးခိၪ, ဘဲၫၥိၭ စအၫရၧၫ့ မိဆိၬ ဆၧဆံၫ့ဎံၪလဖၪ အဆၧအၧၩ့ လၧၦအံၫစရ့လၭဖိၪ မိအီၪက့ၪဆံၫ့ဎံၪ လၧအမၩဘိၪ့ ဆၧဆံၫ့ဎံၪ ထီးအလူၬ အကျၩလီၫ. တၭ ဘၪအီၪလၧအမ့ၬထုးခိၪ လထံၪဎးဘီၩ့ဎး, ဘဲၫၥိၭ အဝ့ၫၥံၪ မိဘၪ ဆၧထိးဆၧၫ့ဝ့ၫ လၧယဟိဝၩ အမ့ၬယၫလီၫ. 39 တၭ နဘၪဆၭကံၪ အဆဲၫ့ဘွၩ ဖျ့ၫလံၬကံၭတၭ, နဘၪမၩ အခိၪခဲး လၧဆၧဘွၩ ဖျ့ၫလံၬကံၭ ဒဲနဘၪမၩ အခၧၩ့ယး လၧဆၧဆၭကံၪလီၫ. 40 တၭ နဘၪမၩ ဆဲၫ့လဖၪ လၧစအၫရၧၫ့ အဖိၪခွၫလဖၪ အဂး ဒဲနဘၪမၩ ခၧၩ့ယးလဖၪ လၧအဝ့ၫၥံၪ အဂး, ဒဲန ဘၪမၩခိၪ ဖုၪ့လဖၪ လၧအဝ့ၫၥံၪ အဂး, လၧဆၧလၩဆၧဖၩ့ ဒဲဆၧဎံၫဆၧလၩ အဂးလီၫ. 41 နဘၪဒုၭၥိၭဝ့ၫ လၧနထၧၫ့ဖုဝဲ စအၫရၧၫ့, ဒဲအဖိၪခွၫလဖၪ အအီၪလၧအၥိၭ တၭ, နဘၪဂုၪ အဝ့ၫၥံၪ, ဒဲအီၪက့ၪလၩ့မဲၩဒၪဆၧ, ဒဲအီၪက့ၪဆံၫ့ဎံၪဝ့ၫ, ဘဲၫၥိၭ အဝ့ၫၥံၪ မိမၩ ၦလုဆၧ အဆၧမၩ လၧယဂးလီၫ. 42 တၭ နဘၪမၩ ဆၧဖျၪ့ခဲၫ့ ဆၧဘွၩ ဖျ့ၫလံၬကံၭ လၧအဂး, ဘဲၫၥိၭ အမိဖျၪ့ဘၪ အယၪ အအီၪဘိၪ့နီၪ လၧအယးဒံၩ့ ထီၩ့လၩ့ လၧအကံၪဒူၪလီၫ. 43 တၭ ထီးစအၫရၧၫ့ ဒဲအဖိၪခွၫလဖၪ ဂဲၫနုၬ လၧတဲၩဆံၫ့ဎံၪအီၪကီၪ့ အဖၧၩ့ မွဲဂ့ၩ; ထီးအၥုၭဘူၭအၥၭ လၧဆၧလုအလး ဘဲၫၥိၭ အမိမၩ ဆၧအခ့ၫအၡၩ အဆၧ လၧဆၧအလးဆံၫ့ဎံၪ အဖၧၩ့ မွဲဂ့ၩ, ဘၪအီၪလၧအလီၩ့, ဘဲၫၥိၭ အထီးဘၪ ဆၧဒဲၩဘၭ ဒဲၥံၫ လဂ့ၩလီၫ. မွဲဆၧမၪလူၬ အဆိၩအကၠၪ လၧအဂး, ဒဲလၧအချံၫအၥၪ လၧအလးခဲၫ့ အဂးနီၪလီၫ.

၂ မိစ့ၭ Exodus 29

1 တၭ အယီၩမွဲ ဆၧလၧနဘၪမၩ အဝ့ၫၥံၪ ဘဲၫၥိၭ နမိမၩဆံၫ့ဎံၪထၪ့ဝ့ၫ လၧအမိမၩ ၦလုဆၧ အဆၧမၩ လၧယဂး; မၩန့ ချီဖိၪလဒုၩ, ၥိၪဖၫ လၧအလၧၫ့အဎွ့ၩ နံၫဒုၩ, 2 ဒဲကိၪအလီၪ့ လအီၪဘၪလၧမံၪ, ဒဲကိၪပၪပဲၪ လအီၪဘၪလၧမံၪ ဘၪလဲၩဎုၬ ဒဲၥိၪ, ဒဲကိၪပၪပဲၪ ဘၧၩ့ဖျၪဒၪ လအီၪဘၪလၧမံၪ ဂုၪအၥၭ လၧၥိၪနီၪဆံၭ. နဘၪမၩ အဝ့ၫၥံၪ လၧဘုၪကၠိၩ့ အမုၬလီၫ. 3 နဘၪဒုၭနုၬ အဝ့ၫၥံၪ လၧဒၩ့လဖျိၪ့ အဖၧၩ့, ဒဲဂဲၫဆိၬဝ့ၫ လၧဒၩ့ဖၧၩ့, ဒဲချီလဒုၩ, ဒဲၥိၪဖၫ နံၫဒုၩနီၪလီၫ. 4 နဘၪဒုၭဂဲၫ စအၫရၧၫ့ ဒဲအဖိၪခွၫလဖၪ လၧဆၧအီၪကီၪ့ အတဲၩဆံၫ့ဎံၪ အတရၫ့ နီၪ, နဘၪၥူၫဝၭခွံၬ အဝ့ၫၥံၪ လၧထံၫလီၫ. 5 နဘၪမၩန့ ဆၧအကီၩ့အၥိၭလဖၪနီၪတၭ, ဒုၭၥိၭ စအၫရၧၫ့ လၧဆဲၫ့, ဒဲအ့ဖိၭ အဆဲၫ့ဖၭထီၫ, ဒဲအ့ဖိၭ, ဒဲၥၭနၫပဒၩ့; ဒဲခဲးဝ့ၫ လၧခၧၩ့ယးကံၪကဲၩ့, 6 ဒဲနဘၪခဲးထၬ ခိၪခဲး လၧအခိၪ, ဒဲချုၬထၪ့ ၁ရဖူၩဆံၫ့ လၧအဖၫ့ခိၪလီၫ. 7 နဘၪမၩန့ ၥိၪဂုၪဆၧ, ဒဲလူၫလၩ့ဝ့ၫ လၧအခိၪ အလီၩ့တၭ, ဂုၪဝ့ၫ လီၫ. 8 နဘၪဒုၭဂဲၫ အဖိၪခွၫၥံၪတၭ, ဒုၭၥိၭ အဝ့ၫၥံၪ လၧဆဲၫ့လဖၪ, 9 နဘၪဒုၭခဲး အဝ့ၫၥံၪ လၧခၧၩ့ယးလဖၪ စအၫရၧၫ့ ဒဲအဖိၪခွၫလဖၪ ဒဲဒုၭဖုၪ့အခိၪ လၧခိၪဖုၪ့ လီၫ. တၭ ဆၧမၩ ဘၪဆဲၫ့ လၧၦလုဆၧနီၪ မိကဲၪထၪ့ အဝ့ၫၥံၪ အဆၧမၩ လၧဆၧအထူၫအရူၫ အဆိၩအကၠၪ လီၫ. တၭ နဘၪအီၪက့ၪဆံၫ့ဎံၪ စအၫရၧၫ့ ဒဲအဖိၪခွၫလဖၪလီၫ. 10 နဘၪဒုၭဂဲၫ ချီလဒုၩ လၧဆၧအီၪကီၪ့ အတဲၩဆံၫ့ဎံၪ အမ့ၬယၫတၭ; စအၫရၧၫ့ ဒဲအဖိၪခွၫလဖၪ ဘၪအီၪက့ၪ အစူၪ လၧချီနီၪအခိၪလီၫ. 11 တၭ နဘၪမၩၥံၫ ချီ လၧယဟိဝၩ အမ့ၬယၫ ထီးဆၧအီၪကီၪ့ အတဲၩဆံၫ့ဎံၪ အတရၫ့ထံၭလီၫ. 12 နဘၪမၩန့ ချီအၥွံၪ လနၩ့တၭ, လၧနစူၪနိၩ့ နီၪ, အီၪက့ၪဝ့ၫ လၧဆၧလုလး အနိၩ့ ဒဲဂါလၩ့ ကယဲ ဆၧၥွံၪ လၧအအီၪလၩ့ထးနီၪ လၧဆၧလုလး အခၪ့ထံၭလီၫ. 13 တၭ နဘၪမၩန့ ဆၧၥိၪ အီၪလၧအဎွံၬ အလီၩ့, ဒဲဆၧအီၪလၧအၥုၪ့ အဖၫ့ခိၪ, ဒဲအလ့ နံၫဖျိၪ့, ဒဲဆၧၥိၪ အီၪလၧအလီၩ့, တၭ ဆူၭထၪ့ခွံၬဝ့ၫ လၧဆၧလုလး အဖၫ့ခိၪနီၪလီၫ. 14 အ့ၪမွဲ ချီအယၪ, ဒဲအဖံၭ, ဒဲအအ့ၪလဖၪနီၪ နဘၪဆူၭထၪ့ခွံၬဝ့ၫ လၧမ့ၪ လၧၦၥုၪ့တဲၩအလး လၧခီၫ့လခီၫနီၪ; မွဲဆၧလု လၧဆၧဒဲၩဘၭ အဂးလီၫ. 15 နဘၪမၩန့ ၥိၪဖၫ လဒုၩတၭ, စအၫရၧၫ့ ဒဲအဖိၪခွၫလဖၪ ဘၪအီၪက့ၪ အစူၪ လၧၥိၪဖၫနီၪ အခိၪလီၫ. 16 နဘၪမၩၥံၫ ၥိၪဖၫ လဒုၩတၭ, နဘၪမၩန့ အၥွံၪနီၪ ဎွံၪ ဝၬဝၬ လၧဆၧလုလး အဖၫ့ခိၪ, 17 တၭ နဘၪဒၪ့ထ့ၬ ၥိၪဖၫနီၪ လကုၭ လကုၭ, ဒဲၥူၫဝၭဆံၫ့ အဎွံၬ, ဒဲအခၪ့, ဒဲအီၪက့ၪကီၪ့ အကုၭလဖၪ, ဒဲအခိၪလီၫ. 18 တၭ နဘၪဆူၭခဲၩ ၥိၪဖၫနီၪ ထၧၫ့ဒုၩယၫ လၧဆၧလုလး အဖၫ့ခိၪလီၫ. မွဲဆၧလုမ့ၪ လၧယဟိဝၩ အဂး, မွဲဆၧနၧၫ့မၧၫ့မုၬ ဆၧမၩဘိၪ့ မၩ လၧမ့ၪ လၧယဟိဝၩ အဂးလီၫ. 19 တၭ နဘၪမၩန့ ၥိၪဖၫအဂူၫဂၩ လဒုၩနီၪ, စအၫရၧၫ့ ဒဲအဖိၪခွၫလဖၪ ဘၪအီၪက့ၪ အစူၪ လၧၥိၪဖၫ အခိၪ လီၫ. 20 ထီးနီၪလဖၧၫ့ နဘၪမၩၥံၫ ၥိၪဖၫ လဒုၩနီၪတၭ, အၪ့မၩန့ အၥွံၪ, ဒဲအီၪက့ၪ လၧစအၫရၧၫ့ အနါကျူၩခိၪ အထွ့ၪ, ဒဲလၧအဖိၪခွၫလဖၪ အနါကျူၩခိၪ အထွ့ၪ, ဒဲလၧအစူၪမု အထွ့ၪ, ဒဲလၧအခၪ့မု အထွ့ၪ, ဒဲဎွံၪ ဆၧၥွံၪနီၪ ဝၬဝၬ လၧဆၧလုလး အဖၫ့ခိၪလီၫ. 21 တၭ နဘၪမၩန့ ဆၧၥွံၪ လၧအအီၪ လၧဆၧလုလး အဖၫ့ခိၪ လနၩ့, ဒဲဆၧၥိၪဂုၪဆၧ လနၩ့တၭ, ဎွံၪဝ့ၫ လၧစအၫရၧၫ့ အလီၩ့, ဒဲလၧအကီၩ့အၥိၭ အလီၩ့, ဒဲလၧအဖိၪခွၫလဖၪ အလီၩ့, ဒဲလၧအဖိၪခွၫလဖၪ အီၪလၧအၥိၭ အကီၩ့အၥိၭ အလီၩ့, တၭ အဝ့ၫဒၪ မိဆံၫ့ဎံၪထၪ့, အဝ့ၫနီၪ ဒဲအကီၩ့အၥိၭ, ဒဲအဖိၪခွၫလဖၪ ဒဲအဖိၪခွၫလဖၪ အကီၩ့အၥိၭ လၧအၥိၭဆ့လီၫ. 22 တၭ နဘၪမၩန့ ၥိၪဖၫ အၥိၪ, ဒဲအခဲၫ့, ဒဲအၥိၪ လၧဎွံၬ အလီၩ့, ဒဲဆၧအီၪ လၧအၥုၪ့ အဖၫ့ခိၪ, ဒဲအလ့ နံၫဖျိၪ့, ဒဲဆၧၥိၪ အီၪလၧအလီၩ့, ဒဲအခိၬထံၭခိၪ အထွ့ၪ, အဂဲးဘဲၫယီၩ မွဲၥိၪဖၫ လၧဆၧအီၪက့ၪဆံၫ့ဝ့ၫ လဒုၩ, 23 ဒဲကိၪလလီၪ့, ဒဲကိၪလဲၩဎုၬ လၧၥိၪလဘံၪ့, ဒဲကိၪဘၧၩ့ဖျၪဒၪ လဘံၪ့ လၧဒၩ့ဖၧၩ့ လၧအအီၪဒဲ ကိၪလအီၪဘၪလၧမံၪ လၧယဟိဝၩ အမ့ၬယၫ လီၫ. 24 တၭ နဘၪအီၪက့ၪ ဆၧထီးအလူၬ လၧစအၫရၧၫ့ အစူၪဖၧၩ့, ဒဲလၧအဖိၪခွၫလဖၪ အစူၪဖၧၩ့, တၭ နဘၪဝါဝ့ၫ လၧဆၧမၩဘိၪ့ဝါဝ့ၫ လၧယဟိဝၩ အမ့ၬယၫလီၫ. 25 တၭ နဘၪမၩန့ဝ့ၫ လၧအစူၪဖၧၩ့, ဒဲဆူၭခဲၩခွံၬဝ့ၫ လၧဆၧလုလး အဖၫ့ခိၪ လၧဆၧလုမ့ၪ, လၧဆၧနၧၫ့မၧၫ့မုၬ လၧယဟိဝၩ အမ့ၬယၫ, ဆၧမၩဘိၪ့ မၩ လၧမ့ၪ လၧယဟိဝၩ အဂးလီၫ. 26 နဘၪမၩန့ ၥိၪဖၫ အၥၭနၫၡါ လၧအဘၪဆဲၫ့ လၧစအၫရၧၫ့ အဆၧမၩဆံၫ့ဎံၪဝ့ၫတၭ, ဝါဝ့ၫ လၧဆၧမၩဘိၪ့ဝါဝ့ၫ လၧယဟိဝၩ အမ့ၬယၫတၭ, မိကဲၪထၪ့ဝ့ၫ လၧနဂးလီၫ. 27 တၭ နဘၪမၩဆံၫ့ဎံၪ ဆၧမၩဘိၪ့ဝါဝ့ၫ အၥၭနၫၡါ, ဒဲဆၧမၩဘိၪ့ဆိၬထၪ့ဝါဝ့ၫ အခိၬထံၭခိၪ လၧဆၧဝါဝ့ၫ, ဒဲလၧအဘၪ ဆၧဆိၬထၪ့ဝါဝ့ၫ ဆၧလၧအဘၪဆဲၫ့ လၧၥိၪဖၫ လၧဆၧအီၪကီၪ့ဆံၫ့ဎံၪဝ့ၫနီၪ အီၪလၧစအၫရၧၫ့ အဂး ဒဲလၧအဖိၪခွၫလဖၪ အဂး လီၫ. 28 မိဘၪကဲၪထၪ့ စအၫရၧၫ့ ဒဲအဖိၪခွၫလဖၪ အဆၧ လၧဆၧအထူၫအရူၫ အဆိၩအကၠၪ လၧၦအံၫစရ့လၭ နီၪလီၫ. အဂဲးဘဲၫယီၩ, မွဲဆၧမၩဘိၪ့ ဆိၬထၪ့ဝါဝ့ၫ လီၫ. တၭ မိကဲၪထၪ့ ဆၧမၩဘိၪ့ဆိၬထၪ့ဝါဝ့ၫ လၧၦအံၫစရ့လၭဖိၪ လၧအဆၧလုဘၪလိၬအိၭလိၬဆၧ အဖၧၩ့, အဆၧမၩဘိၪ့ဆိၬထၪ့ဝါဝ့ၫ လၧယဟိဝၩ အဂး လီၫ. 29 တၭ စအၫရၧၫ့ အကီၩ့အၥိၭဆံၫ့ဎံၪနီၪ မိကဲၪထၪ့ အဖိၪခွၫလဖၪ အဆၧ လၧအဝ့ၫ အလးခဲၫ့, ဘဲၫၥိၭ အဝ့ၫၥံၪ မိဘၪ ဆၧဂုၪဝ့ၫ လၧအဖၧၩ့, ဒဲဘဲၫၥိၭ ဆၧမိအီၪက့ၪဆံၫ့ဎံၪထၪ့ အဝ့ၫၥံၪ လၧအဖၧၩ့လီၫ. 30 တၭ အဖိၪခွၫ လၧအကဲၪထၪ့ ၦလုဆၧ လၧအလး လဂၩနီၪ, ထီးအဂဲၫနုၬ လၧဆၧအီၪကီၪ့ အတဲၩဆံၫ့ဎံၪဖၧၩ့ ဘဲၫၥိၭ အမိမၩ ဆၧအခ့ၫအၡၩ အဆၧ လၧဆၧအလးဆံၫ့ဎံၪ အဖၧၩ့ တၭ, ဘၪကီၩ့ၥိၭဝ့ၫ နွ့ၫနံၩလီၫ. 31 နဘၪမၩန့ ၥိၪဖၫ လၧဆၧအီၪက့ၪဆံၫ့ဎံၪဝ့ၫတၭ, အၪ့ဎွံ အယၪ လၧအလးဆံၫ့ဎံၪ အဖၧၩ့နီၪလီၫ. 32 တၭ စအၫရၧၫ့ ဒဲအဖိၪခွၫလဖၪ ဘၪအၪ့ ၥိၪဖၫအယၪ, ဒဲကိၪ အီၪဝ့ၫ လၧဒၩ့ဖၧၩ့, လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭလီၫ. 33 တၭ လၧဆၧမၩဖီၩ့ဖျ့ၭဆၧ, ဘဲၫၥိၭ အမိအီၪက့ၪဆံၫ့ဎံၪဝ့ၫ ဒဲမၩဆံၫ့ဎံၪဝ့ၫနီၪ အဝ့ၫၥံၪ မိအၪ့ဘၪဝ့ၫလီၫ. အ့ၪမွဲ ၦလခီၫဘၩ့မုးဖိၪ အၪ့ဘၪအ့ၬ. အဂဲးဘဲၫယီၩ မွဲဆၧဆံၫ့ဎံၪလီၫ. 34 ဆၧယၪ ဘၪဆဲၫ့ လၧဆၧအီၪက့ၪဆံၫ့ဎံၪမွဲဂ့ၩ, ကိၪမွဲဂ့ၩ, အ့ၪအီၪလၩ့ထး လနၩ့နၩ့ ထီးမုဆဲၪ့ထၪ့နီၪတၭ, နဘၪဆူၭထၪ့ခွံၬဝ့ၫ လၧမ့ၪလီၫ. ၦအၪ့ဘၪဝ့ၫအ့ၬ. မွဲဆၧဆံၫ့ဎံၪ အဂဲးလီၫ. 35 တၭ နဘၪမၩ စအၫရၧၫ့ ဒဲအဖိၪခွၫလဖၪ ဘဲၫကယဲ ဆၧလၧယမၪလူၬနၧၩ အၥိၭနီၪလီၫ. တၭ နဘၪအီၪက့ၪဆံၫ့ဎံၪဝ့ၫ နွ့ၫနံၩလီၫ. 36 နဘၪလုထၪ့ ချီလဒုၩ ကိၭနံၩဒ့ၭ လၧဆၧမၩဖီၩ့ဖျ့ၭ အဂးတၭ, ထီးနမၩ ဆၧဖီၩ့ဖျ့ၭ လၧဆၧလုလး အဖၫ့ခိၪနီၪ, နဘၪမၩဆံၫ့ဝ့ၫ, ဒဲနဘၪဂုၪဝ့ၫ ဘဲၫၥိၭ နမိမၩဆံၫ့ဎံၪဝ့ၫလီၫ. 37 နွ့ၫနံၩလဖၪနီၪ နဘၪမၩ အဆၧဖီၩ့ဖျ့ၭ ဆၧလၧဆၧလုလး အဖၫ့ခိၪ, ဒဲမၩဆံၫ့ဎံၪဝ့ၫတၭ, မွဲအမိကဲၪထၪ့ ဆၧလုလးဆံၫ့ဎံၪထုၬလီၫ. ကယဲ ဆၧလၧအထိၭ ဆၧလုလး လမံၩ့လါလါနီၪ မိဘၪ အီၪဆံၫ့ဎံၪဝ့ၫလီၫ. 38 တၭ အယီၩမွဲ ဆၧလၧနဘၪလုထၪ့ လၧဆၧလုလး အဖၫ့ခိၪ, ၥိၪလနံၪ့ဖိၪ နံၫဒုၩ လနံၩအဂး, နံၫဒုၩ လနံၩအဂး, နံၫဒုၩ လထံၪဎးဘီၩ့ဎးလီၫ. 39 ၥိၪဖိၪလဒုၩနီၪ နဘၪလုထၪ့ လၧဂီၩလခီၫ, ဒဲၥိၪဖိၪလဒုၩဒၪနီၪ နဘၪလုထၪ့ လၧဂၪလခီၫလီၫ. 40 ဒဲကိၪမုၬ လအ့ဇရိၫ လဲၩဎုၬလၧၥိၪ အၪ့ထီး လဟံၫ့ လံပိၩ့လပိၩ့, ဒဲစဘံၭထံၫ လဟံၫ့ လံပိၩ့လပိၩ့ လၧဆၧလုအီၩအဂးနီၪ မိဘၪအီၪဝ့ၫ လၧၥိၪဖိၪ လဒုၩလီၫ. 41 တၭ ၥိၪဖိၪ နံၫဒုၩလဒုၩ နဘၪလုထၪ့ လၧဂၪလခီၫ, ဒဲနဘၪမၩဝ့ၫ ဘဲၫဆၧမၩဘိၪ့ကိၪမုၬ လၧဂီၩလခီၫ အၥိၭ, ဒဲဘဲၫဆၧလုအီၩ အၥိၭ, လၧဆၧနၧၫ့မၧၫ့မုၬ မၩ လၧမ့ၪ လၧယဟိဝၩ အဂးလီၫ. 42 မွဲဆၧလုမ့ၪ လၧနၥံၪ အဆၨၩအဆၬ လဆိၩဘၪလဆိၩ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭ လၧယဟိဝၩ အမ့ၬယၫ ထီးအလး လၧယမိဒၪလိၬယၥၭ လၧနၧၩ ဘဲၫၥိၭ ယမိချဲၩ့ဆၧ လၧနၧၩလီၫ. 43 ယမိဂဲၫဒၪလိၬယၥၭ လၧၦအံၫစရ့လၭဖိၪ ထီးနီၪတၭ, ဆၧမိဆံၫ့ဎံၪထၪ့ လၧယလၩယဖၩ့ အကၠီၩ့လီၫ. 44 တၭ ယမိမၩဆံၫ့ဎံၪထၪ့ ဆၧအီၪကီၪ့ အတဲၩဆံၫ့ဎံၪ ဒဲဆၧလုအလး, ယမိမၩဆံၫ့ဎံၪထၪ့ဆ့ စအၫရၧၫ့ ဒဲအဖိၪခွၫလဖၪ, ဘဲၫၥိၭ အမိမၩ ၦလုဆၧ အဆၧမၩ လၧယဂးလီၫ. 45 ယမိအီၪလၧၦအံၫစရ့လၭဖိၪ အကျၩတၭ, ယမိကဲၪထၪ့ အယွၩလီၫ. 46 တၭ အဝ့ၫၥံၪ မိၥ့ၪယၫဝ့ၫ လၧယမွဲ ယဟိဝၩ အဝ့ၫၥံၪအယွၩ လၧအဒုၭစဲၪ့ထၪ့ခွံၬ အဝ့ၫၥံၪ လၧခးအံဇံၭ အဖၧၩ့, ဘဲၫၥိၭ ယမိအီၪလၧအကျၩနီၪလီၫ. ယဝ့ၫဒၪယီၩ ယမွဲ ယဟိဝၩ အဝ့ၫၥံၪ အယွၩလီၫ.

၂ မိစ့ၭ Exodus 30

1 တၭ နဘၪမၩ ဆၧလုလး လၧဆၧဆူၭခဲၩ ဆၧနၧၫ့မၧၫ့ အဂးလီၫ. နဘၪမၩဝ့ၫ လၧၥံၪ့ၡံၭတၫလီၫ. 2 အထီၫ လဖျါ, ဒဲအဒၪ့ဎၩ့ လဖျါ ဘၪအီၪလၧအနိၪ့လံနိၪ့ မီၪ့ဎီၩ့ လီၫ. ဒဲအဆီၩ့ဆီထၪ့ နံၫဖျါတၭ, အနိၪ့လဖၪ မိဘၪမၩဝ့ၫ လၧဆၧလမံၩ့ဎးလီၫ. 3 တၭ နဘၪဖၩ့ဝ့ၫ လၧထီၫ့ဆံၫ့ လၧအဖၫ့ခိၪ, ဒဲလၧအပၪ ဝၬဝၬ, ဒဲအနိၩ့လဖၪနီၪလီၫ. နဘၪမၩ ခိၪဖဲၩ့ထီၫ့ ဝၬဖီၩ့လီၫ. 4 တၭ နဘၪတဲၩ့ အခွၩ့ထီၫ့ နံၫခွၩ့ လၧအခိၪဒၧၩ့ အဖၫ့လၬ လၧအနိၪ့ နံၫနိၪ့ အနဲၩ့ထံၭ လီၫ. နဘၪတဲၩ့ဝ့ၫ လၧအပၪ နံၫခီၫ အလီၩ့လီၫ. တၭ အဝ့ၫၥံၪ မိကဲၪထၪ့အလး လၧနိၪယိၭဘီၩ့ အဂး ဘဲၫၥိၭ ၦမိဆိၬထၪ့ဝ့ၫလီၫ. 5 နဘၪမၩ အနိၪယိၭဘီၩ့ လၧၥံၪ့ၡံၭတၫ တၭ ဖၩ့ဝ့ၫ လၧထီၫ့လီၫ. 6 တၭ နဘၪအီၪက့ၪဝ့ၫ လၧကလကၫ အမ့ၬယၫ လၧအအီၪ လၧဆၧအုၩ့လၩ့အတလၫ အနဲၩ့ထံၭ လၧဆၧယၫ့ၥၭအလး အမ့ၬယၫ, လၧအအီၪလၧဆၧအုၩ့လၩ့ အဖၫ့ခိၪနီၪ ထီးအလး ယမိဂဲၫဒၪလိၬယၥၭ လၧနၧၩလီၫ. 7 တၭ စအၫရၧၫ့ ဘၪဆူၭခဲၩ ဆၧနၧၫ့မၧၫ့ လၧအဖၫ့ခိၪ ကိၭဂီၩဒ့ၭလီၫ. ထီးအအီၪတဲၩ့ဝဲၩ မ့ၪဒိၩ့လဖၪနီၪတၭ, ဘၪဆူၭခဲၩ ဆၧနၧၫ့မၧၫ့ လၧအဖၫ့ခိၪလီၫ. 8 တၭ ထီးစအၫရၧၫ့ စီၩ့ထၪ့ မ့ၪဒိၩ့လဖၪ လၧဂၪလခီၫနီၪ, ဘၪဆူၭခဲၩ ဆၧနၧၫ့မၧၫ့ လၧအဖၫ့ခိၪလီၫ. မွဲဆၧဆူၭခဲၩနၧၫ့မၧၫ့ လထံၪဎးဘီၩ့ဎး လၧယဟိဝၩ အမ့ၬယၫ ထီၩ့လၧနၥံၪအဆၨၩအဆၬ လဆိၩဘၪလဆိၩလီၫ. 9 တၭ ဆၧဆူၭခဲၩနၧၫ့မၧၫ့လၩ့မဲၩမွဲဂ့ၩ, ဆၧလုမ့ၪမွဲဂ့ၩ, ဆၧမၩဘိၪ့ကိၪမုၬမွဲဂ့ၩ, ဆူၭခဲၩ လဂ့ၩ, တၭ ဂါလၩ့ ဆၧလုအီၩ လၧအဖၫ့ခိၪ လဂ့ၩ. 10 တၭ စအၫရၧၫ့ မိဘၪမၩ ဆၧဖီၩ့ဖျ့ၭ လၧအနိၩ့ အဖၫ့ခိၪ လၧဆၧမၩဖီၩ့ဖျ့ၭ ဆၧဒဲၩဘၭအၥွံၪနီၪ လနံၪ့လဖၧၫ့ လီၫ. လနံၪ့လဖၧၫ့နီၪ မိဘၪမၩဖီၩ့ဖျ့ၭဆၧ လၧအဖၫ့ခိၪ ထီၩ့လၩ့ လၧနၥံၪအဆၨၩအဆၬ လဆိၩဘၪလဆိၩ လီၫ. မွဲဆၧဆံၫ့ဎံၪထုၬ လၧယဟိဝၩ အဂးလီၫ. 11 ယဟိဝၩ ချဲၩ့ဆၧ လၧစမိစ့ၭတၭ စံၭဝ့ၫဒၪ, 12 ထီးနဝံထၪ့နၬထၪ့ ၦအံၫစရ့လၭဖိၪ ဘဲၫအအီၪဝ့ၫ ဘဲၫအံၩဘဲၫအိၩ အၥိၭနီၪ, ၦၡၩဘၪဖ့ၪ ယဟိဝၩ လၧဆၧဎွ့ၩထဲၩ့ လၧအၥၭၡီၩ့ အဂး, လဂၩအဂးဒၪဝ့ၫ, လဂၩအဂးဒၪဝ့ၫ, လၧနဝံထၪ့ အဝ့ၫၥံၪ အခၫနီၪ ဘဲၫၥိၭ ထီးနဝံထၪ့ အဝ့ၫၥံၪ တၭ, ဆၧၥံၫခမျၧး ထီးဘၪ အဝ့ၫၥံၪ လဂ့ၩနီၪလီၫ. 13 တၭ အဝ့ၫၥံၪ မိဘၪဖ့ၪလၫ့ ဆၧယီၩ, ကယဲ ၦလၧအကျၩ လၧအလ့ၩဖီၩ့ဝ့ၫ လၧဆၧဝံထၪ့နၬထၪ့ဝ့ၫ လဂၩလါလါနီၪ, ဘၪဖ့ၪလၫ့ စ့ၩဖိၭဖၫ့ၡက့လၭ, ဘဲၫအလးဆံၫ့ဎံၪ ၡက့လၭ အၥိၭ (ၡက့လၭနီၪ မွဲဂ့ရၫ နံၫဆံၫလီၫ.) ဖိၭဖၫ့ၡက့လၭနီၪ မိကဲၪထၪ့ ဆၧမၩဘိၪ့ယဟိဝၩ လီၫ. 14 ကယဲ ၦလၧအၥၭၡါ အနံၪ့နံၫဆံၫ ဒဲနံၫဆံၫအဖၫ့ခိၪ လၧအကျၩ လၧအလ့ၩဖီၩ့ဝ့ၫ လၧအဘၪ ဆၧဝံထၪ့နၬထၪ့ ကိၭဂၩဒ့ၭနီၪ ဘၪမၩဘိၪ့ဆၧ လၧယဟိဝၩ လီၫ. 15 ထီးနၥံၪ မၩဘိၪ့ဆၧ လၧယဟိဝၩ ဘဲၫၥိၭ နၥံၪ မိမၩဖီၩ့ဖျ့ၭဆၧ လၧနၥံၪအၥၭၡီၩ့ အဂးတၭ, ၦ၁ထံၫၥံၪ ဘၪဖ့ၪလၫ့ ဖိၭဖၫ့ၡက့လၭ အဖၫ့ခိၪအ့ၬ, ဒဲၦၡၪ့ဖိၪယၬဖိၪၥံၪ ဘၪဖ့ၪလၫ့ ၡၩနဲၪ့ အဝ့ၫနီၪဆ့အ့ၬ. 16 နဘၪမၩန့ ဆၧမၩဖီၩ့ဖျ့ၭ ဆၧအစ့ၩ လၧၦအံၫစရ့လၭဖိၪ အစူၪဖၧၩ့တၭ, အီၪက့ၪဝ့ၫ လၧဆၧအီၪကီၪ့ အတဲၩဆံၫ့ဎံၪ အဆၧမၩ အဂး, ဘဲၫၥိၭ အမိကဲၪထၪ့ ဆၧနၪ့ထၪ့ထဲၩ့ လၧၦအံၫစရ့လၭဖိၪ အဂး လၧယဟိဝၩ အမ့ၬယၫ ဘဲၫၥိၭ အမိမၩ ဆၧဖီၩ့ဖျ့ၭ လၧနၥံၪအၥၭၡီၩ့ အဂးလီၫ. 17 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 18 နဘၪတဲၩ့ အံၪ့ဒိၫ့ထီးဝီၩ အီၪလၧအခၪ့ထီးဝီၩ, ဘဲၫၥိၭ ၦမိၥူၫဝၭဆံၫ့ဆၧလီၫ. တၭ နဘၪအီၪက့ၪလၩ့ အဝ့ၫနီၪ လၧဆၧအီၪကီၪ့ အတဲၩဆံၫ့ဎံၪ ဒဲဆၧလုလး အဘိၩ့ဆၧၩ့ တၭ, နဘၪအီၪက့ၪ ထံၫ လၧအဖၧၩ့လီၫ. 19 တၭ စအၫရၧၫ့ ဒဲအဖိၪခွၫလဖၪ မိဘၪၥူၫဝၭဆံၫ့ အစူၪ ဒဲအခၪ့ လၧအဖၧၩ့လီၫ. 20 ထီးအလ့ၩနုၬ လၧဆၧအီၪကီၪ့ အတဲၩဆံၫ့ဎံၪ အဖၧၩ့တၭ, မွဲအမိဘၪၥူၫဝၭဆံၫ့ဆၧ လၧထံၫ, ဘဲၫၥိၭ အထီးၥံၫ လဂ့ၩ, တၭ ထီးအဝ့ၫၥံၪ ဂဲၫဘူၭ လၧဆၧလုအလး ဘဲၫၥိၭ အမိမၩ ဆၧအခ့ၫအၡၩ အဆၧ, ဘဲၫၥိၭ အမိဆူၭခဲၩခွံၬဆၧ လၧမ့ၪ လၧယဟိဝၩ အဂးနီၪတၭ, 21 မိဘၪၥူၫဝၭဆံၫ့ အစူၪ ဒဲအခၪ့ ဘဲၫၥိၭ အထီးၥံၫ လဂ့ၩလီၫ. တၭ ဆၧမိကဲၪထၪ့ ဆၧအထူၫအရူၫ လၩ့ဆိၩလၩ့ကၠၪ လၧအဂး လၧအဝ့ၫနီၪ ဒဲအချံၫအၥၪ လၧအဆၨၩအဆၬ လဆိၩဘၪလဆိၩလီၫ. 22 လၧနီၪအမ့ၬယၫ ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 23 နဝ့ၫဒၪယီၩ မၩန့ ဆၧနၧၫ့မၧၫ့ အစၩ့ထံၫလဖၪ, မူရၫ့အထူၭ အလယၧး ၡက့လၭ ယဲယၩ, ဒဲကဒါရၫ နၧၫ့မၧၫ့ ဎွ့ၩဎီၩ့ ဆၧနီၪဖိၭဖၫ့, ၡက့လၭ နံၫယၩယဲဆံၫ, ဒဲလးဟ့ၪ ၡက့လၭ နံၫယၩယဲဆံၫ, 24 ဒဲကဒါရၫ ၡက့လၭ ယဲယၩ, ဘဲၫၡက့လၭ ဘၪဆဲၫ့ လၧအလးဆံၫ့ဎံၪ အၥိၭနီၪ, ဒဲအလဲအိၫ့အၥိၪ လဟံၫ့လီၫ. 25 နဘၪမၩဝ့ၫ လၧဆၧဂုၪဆံၫ့ဎံၪ အၥိၭတၭ, နဘၪအၪ့ထီးလဲၩဎုၬဝ့ၫ, ဘဲၫၦအၪ့ထီးလဲၩဎုၬ ဆၧနၧၫ့မၧၫ့ဖိၪ မၩဝ့ၫ အၥိၭနီၪလီၫ. တၭ မိဘၪကဲၪထၪ့ ၥိၪဂုၪဆၧဆံၫ့ဎံၪလီၫ. 26 တၭ နဘၪဂုၪ ဆၧအီၪကီၪ့ အတဲၩဆံၫ့ဎံၪ လၧအဝ့ၫ, ဒဲဆၧအုၩ့လၩ့အတလၫ, 27 ဒဲစပွဲ, ဒဲအထွ့ၫ ထီးအလူၬ, ဒဲမ့ၪဒိၩ့ မိၡါ ဒဲအဆၧဖိၪဆၧလံၩ, ဒဲအဆၧဆူၭခဲၩနၧၫ့မၧၫ့ အဆၧလုအလး, 28 ဒဲအဆၧလုမ့ၪ အဆၧလုအလး, ဒဲအဆၧဖိၪဆၧလံၩ ထီးအလူၬ, ဒဲအံၪ့ဒိၫ့လဖျိၪ့ ဒဲအခၪ့ လီၫ. 29 တၭ နဘၪမၩဆံၫ့ဎံၪ အဝ့ၫၥံၪ ဘဲၫၥိၭ အမိကဲၪထၪ့ ဆၧဆံၫ့ဎံၪထုၬလီၫ. ကယဲ ဆၧလၧအထိၭဘၪ အဝ့ၫၥံၪ လမံၩ့လါလါနီၪ မိဘၪအီၪဆံၫ့ဎံၪဝ့ၫလီၫ. 30 တၭ နဘၪဂုၪ စအၫရၧၫ့ ဒဲအဖိၪခွၫလဖၪ, ဒဲအီၪက့ၪဆံၫ့ဎံၪ အဝ့ၫၥံၪ ဘဲၫၥိၭ အမိမၩ ၦလုဆၧ အဆၧမၩ လၧယဂး လီၫ. 31 နဘၪချဲၩ့ဆၧ လၧၦအံၫစရ့လၭဖိၪတၭ, စံၭအဝ့ၫၥံၪ, အယီၩ မိကဲၪထၪ့ ၥိၪဂုၪဆၧဆံၫ့ဎံၪ လၧယဂး ထီၩ့လၩ့ လၧနၥံၪအဆၨၩအဆၬ လဆိၩဘၪလဆိၩလီၫ. 32 ဂါလၩ့ဘၪ လၧၦၡၩအယၪ အလီၩ့ လဂ့ၩ, မၩ ဆၧလၩ့ဂၬ အဝ့ၫ ဘဲၫအလယၧး အီၪဝ့ၫ ဘဲၫအံၩဘဲၫအိၩ အၥိၭနီၪ လဂ့ၩ, မွဲဆၧဆံၫ့ဎံၪတၭ, မိကဲၪထၪ့ ဆၧဆံၫ့ဎံၪ လၧနၥံၪ အမ့ၬယၫလီၫ. 33 ၦလၧအအၪ့ထီးလဲၩဎုၬဆၧ လၩ့ဂၬ လၧအနီၪတၭ, ၦလၧအအီၪက့ၪဝ့ၫ လနၩ့ လၧၦလခီၫဘၩ့မုးဖိၪ အလီၩ့ လဂၩဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧအဆၨၩဒၪဝ့ၫ အကျၩနီၪလီၫ. 34 တၭ ယဟိဝၩ စံၭစမိစ့ၭ, အၪ့မၩန့ ဆၧနၧၫ့မၧၫ့လဖၪ ၥံၪ့နၫတဖၭ အထူၭ, ဒဲၥံၪ့ၡက့ဎ့လ့ၭ အထူၭ, ဒဲဂၪလဘၫ့, ဆၧနၧၫ့မၧၫ့လဖၪယီၩ ဒဲလီၫဘၫ့ဆံၫ့, မိဘၪအီၪလၧအလယၧး လမံၩ့ဘၪလမံၩ့ ဎွ့ၩဎီၩ့လီၫ. 35 တၭ နဘၪမၩဝ့ၫ လၧဆၧနၧၫ့မၧၫ့ လၧအမၩအၥၭ ဘဲၫ ၦအၪ့ထီးလဲၩဎုၬဆၧနၧၫ့မၧၫ့ မၩဝ့ၫ အၥိၭနီၪ, မၩဝ့ၫ ဒဲထံၫလၪ, ဆံၫ့ဝ့ၫဎံၪဝ့ၫလီၫ. 36 နဘၪအၪ့ထီး မုၬလနၩ့တၭ, အီၪဝ့ၫ လၧဆၧအုၩ့လၩ့ အမ့ၬယၫ, လၧဆၧအီၪကီၪ့ အတဲၩဆံၫ့ဎံၪဖၧၩ့ ထီးအလး လၧယမိဒၪလိၬယၥၭ လၧနၧၩတၭ, မိကဲၪထၪ့ ဆၧဆံၫ့ဎံၪထုၬ လၧနၥံၪ အမ့ၬယၫ လီၫ. 37 တၭ ဆၧနၧၫ့မၧၫ့ လၧနဘၪမၩဝ့ၫနီၪ, ထီးမၩလၧနၥံၪအဂးဒၪ နၥံၪဝ့ၫ, ဘဲၫအလယၧး ဘဲၫအံၩဘဲၫအိၩ အၥိၭနီၪ လဂ့ၩ. မိကဲၪထၪ့ ဆၧဆံၫ့ဎံၪ လၧယဟိဝၩ အဂး လၧနမ့ၬယၫလီၫ. 38 ၦလၧအမၩဆၧ ဘဲၫနီၪၥိၭ, ဘဲၫၥိၭ အမိနၧၫ့မၧၫ့ဘၪဝ့ၫ လဂၩဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ.

၂ မိစ့ၭ Exodus 31

1 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 2 ယိခွါ, ဘီၪ, ယကိၭယူၭ ၦယုဒၫဖိၪ, စဟၧ အဖိၪခွၫ စယုရဲၫ အဖိၪခွၫ စဘ့ၫဇလံလၭ လၧအမံၩ့လီၫ. 3 တၭ ယမၩဎွ့ၩ အဝ့ၫ လၧယွၩအၥၭ, ဒဲဆၧကိၪ့ဘၪကိၪ့ၥ့ၪ, ဒဲအၥၭဖၭ, ဒဲဆၧၥ့ၪယၫ, ဒဲကယဲ အမၩဆၧ လမံၩ့လါလါ, 4 ဘဲၫၥိၭ အမိကိၪ့ ဆၧကိၪ့ၥ့ၪ, ဘဲၫၥိၭ အမိမၩဆၧ လၧထီၫ့, ဒဲစ့ၩ, ဒဲထီး, 5 ဒဲစိၭဖျၩန့ လိးလဖၪ ဘဲၫၥိၭ အမိၥီၩ့လၩ့ဝ့ၫ လၧအလးနီၪ, ဒဲစိၭဖျၩၥံၪ့, ဘဲၫၥိၭ အမိမၩ ကယဲ ဆၧမၩ လမံၩ့လါလါ ထီးအလူၬလီၫ. 6 တၭ ယဝ့ၫဒၪယီၩ, ယိခွါ, ယဖ့ၪလၫ့ အဝ့ၫ လၧၦဒၫ့အဒီၪ့ဖိၪ စအဟံစမၭ အဖိၪခွၫ စအဟိလအၭ, ဒဲကယဲ ၦလၧအၥုၪ့ဆၭၥၭဆၭ ထီးအလူၬနီၪ ဖ့ၪလၫ့ဝ့ၫ ဆၧကိၪ့ၥ့ၪ, ဘဲၫၥိၭ အမိမၩ ကယဲ ဆၧလၧယမၪလူၬနၧၩလီၫ. 7 တၭ ဆၧအီၪကီၪ့ အတဲၩဆံၫ့ဎံၪ ဒဲဆၧအုၩ့လၩ့အတလၫ, ဒဲဆၧယၫ့ၥၭအလး လၧအအီၪ လၧအဖၫ့ခိၪ, ဒဲတဲၩဆံၫ့ဎံၪ အဆၧဖိၪဆၧလံၩ ထီးအလူၬ, 8 ဒဲစပွဲ ဒဲအဆၧဖိၪဆၧလံၩ, ဒဲမ့ၪဒိၩ့မိၡါအဆံၫ့, ဒဲအဆၧဖိၪဆၧလံၩ ထီးအလူၬ, ဒဲဆၧဆူၭခဲၩနၧၫ့မၧၫ့ အဆၧလုလး, 9 ဒဲဆၧလုမ့ၪ အဆၧလုလး ဒဲအဆၧဖိၪဆၧလံၩ ထီးအလူၬ, ဒဲအံၪ့ဒိၫ့ ဒဲအခၪ့, 10 ဆၧအကီၩ့အၥိၭ ဘၪဆဲၫ့ လၧဆၧမၩ ဆၧအခ့ၫအၡၩ အဆၧ, ၦလုဆၧ စအၫရၧၫ့ အကီၩ့အၥိၭဆံၫ့ဎံၪ, ဒဲအဖိၪခွၫလဖၪ အကီၩ့အၥိၭ, ဘဲၫၥိၭ အမိမၩ ၦလုဆၧ အဆၧ, 11 ဒဲအၥိၪဂုၪဆၧ, ဒဲဆၧဆူၭခဲၩနၧၫ့မၧၫ့ လၧဆၧအလးဆံၫ့ဎံၪ အဂး, ဘဲၫကယဲ ဆၧလၧယမၪလူၬနၧၩ ထီးအလူၬ အၥိၭနီၪ အဝ့ၫၥံၪ မိဘၪမၩလီၫ. 12 ယဟိဝၩ ချဲၩ့ဆၧ လၧစမိစ့ၭတၭ စံၭဝ့ၫဒၪ, 13 နဝ့ၫဒၪယီၩ ချဲၩ့ဆၧ လၧၦအံၫစရ့လၭဖိၪတၭ, စံၭ, မွဲမၬ နၥံၪ ဘၪထီးန့ ယမးၥံၫအနံၩလဖၪလီၫ. အဂဲးဘဲၫယီၩ မွဲဆၧမၩနဲၪ့လၧယၧၩ ဒဲနၥံၪ အဘိၩ့ဆၧၩ့ ထီၩ့လၩ့ လၧနၥံၪ အဆၨၩအဆၬ လဆိၩဘၪလဆိၩ ဘဲၫၥိၭ နၥံၪ မိၥ့ၪယၫ လၧယမွဲ ယဟိဝၩ လၧအမၩဆံၫ့ဎံၪ နၥံၪလီၫ. 14 တၭ နၥံၪ ဘၪထီးန့ မးၥံၫအနံၩလီၫ. အဂဲးဘဲၫယီၩ မွဲ ဆၧဆံၫ့ဎံၪ လၧနၥံၪ အဂးလီၫ. ၦလၧအမၩဘၪၥၭလိၪဝ့ၫနီၪ မိဘၪ ဆၧမၩၥံၫဝ့ၫ တၡါ ကိၭဂၩဒ့ၭလီၫ. အဂဲးဘဲၫယီၩ ကယဲ ၦလၧအမၩဆၧ လၧအနံၩနီၪ လဂၩလါလါယီၩ, ၦလဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧအဆၨၩဒၪဝ့ၫ အကျၩလီၫ. 15 ၦၡၩ မိမၩဘၪ အဆၧမၩ လၧဎူၫနံၩ အထးဖၧၩ့လီၫ. အ့ၪမွဲ နွ့ၫနံၩလနံၩနီၪမွဲ ဆၧအီၪပွံၭဆံၫ့ဎံၪ လၧယဟိဝၩ အဂးလီၫ. ၦၡၩ လၧအမၩဆၧ လၧမးၥံၫအနံၩ လဂၩလါလါနီၪ, မိဘၪ ဆၧမၩၥံၫ တၡါဝ့ၫ လီၫ. 16 တၭ ၦအံၫစရ့လၭဖိၪ ဘၪထီးန့ မးၥံၫအနံၩ ဘဲၫၥိၭ အမိအီၪက့ၪ မးၥံၫအနံၩ လၧအဆၨၩအဆၬ လဆိၩဘၪလဆိၩ လၧအမွဲ ဆၧအုၩ့လၩ့ အဆိၩအကၠၪလီၫ. 17 မွဲဆၧမၩနဲၪ့လၧယၧၩ ဒဲၦအံၫစရ့လၭဖိၪ အဆိၩအကၠၪလီၫ. အဂဲးဘဲၫယီၩ ယဟိဝၩ မၩကဲၪထၪ့ မူၭခိၪ ဒဲဂၪ့ခိၪ လၧမုဎူၫနံၩ အထးဖၧၩ့တၭ, နွ့ၫနံၩလနံၩနီၪ အီၪပွံၭဝ့ၫ ဒဲမုၬထၪ့ဝ့ၫလီၫ. 18 တၭ အဝ့ၫဒၪ ချဲၩ့ဆၧ လၧစမိစ့ၭ လၧခိၪလီၩ့ စဲနၫ အလီၩ့နီၪ ဂီၩ့တၭ, ဖ့ၪလၫ့ဝ့ၫ လၧအဆၧအုၩ့လၩ့ အဆၧပၪပဲၪနံၫဘံၪ့, လိးပၪလဖၪ ဘၪ ဆၧကွ့ၭဝ့ၫ လၧယွၩအစူၪနိၩ့လီၫ.

၂ မိစ့ၭ Exodus 32

1 ထီးၦခမျၧး ဒၪဘၪ လၧစမိစ့ၭ မၩယံၬမၩနးအၥၭ လဂဲၫထဲၩ့လၩ့ဘၪ လၧခိၪလီၩ့ခိၪ အကၠီၩ့တၭ, ၦခမျၧး အီၪကိၩ့အီၪကီၪ့ လၧစအၫရၧၫ့ အအီၪ, စံၭဝ့ၫ, ဂဲထုၪ့, တဲၩ့န့ ပယွၩ လၧအမိလ့ၩဆၧ လၧပမ့ၬယၫဆံၭ. အဂဲးဘဲၫယီၩ စမိစ့ၭ, ၦလၧအဒုၭဂဲၫထၪ့ပၧၩ လၧခးအံဇံၭ အဖၧၩ့ လဂၩနီၪ, ဆၧမၩအၥၭ လၧအဝ့ၫဒၪ ဘဲၫၥ့ၪလဲၪ ဘဲၫၥ့ၪလဲၪနီၪ ပၥ့ၪယၫအ့ၬ. 2 စအၫရၧၫ့ စံၭဝ့ၫ, ထုၭထ့ၬန့ ခွၩ့ထီၫ့ လၧအအီၪ လၧနၥံၪအမၫ, ဒဲနၥံၪအဖိၪခွၫ, ဒဲနၥံၪအဖိၪမုၪလဖၪ အနါဖၧၩ့တၭ, ဂဲၫဆိၬ လၧယအီၪ ဆံၭ. 3 တၭ ကယဲ ၦခမျၧး ထုၭထ့ၬ အနါခွၩ့ထီၫ့ လၧအအီၪ လၧအနါဖၧၩ့ ထီးအလူၬ; ဂဲၫဆိၬဝ့ၫ လၧစအၫရၧၫ့ အအီၪလီၫ. 4 အဝ့ၫဒၪ မၩန့ဝ့ၫ လၧအဝ့ၫၥံၪ အစူၪဖၧၩ့ ၥိၫ့န့ ချီဖိၪလဒုၩ ဂီၩ့တၭ, တဲၩ့ဝ့ၫ လၧနိၪဖျၩလီၫ. တၭ အဝ့ၫၥံၪစံၭ, အံၫစရ့လၭဧ့, အယီၩမွဲ နယွၩ လၧအဒုၭဂဲၫထၪ့နၧၩ လၧခးအံဇံၭ အဖၧၩ့လီၫ. 5 ထီးစအၫရၧၫ့ ဒၪဘၪဝ့ၫတၭ, မၩ ဆၧလုလး လၧအမ့ၬယၫနီၪ, ဒဲစအၫရၧၫ့ ဒုၭဂၧၫ့ထၪ့ၥၩလၩ့ဆၧတၭ, စံၭဝ့ၫဒၪ, ကဲဂီၩခိၬနီၪမွဲ ဆၧမၩဘိၪ့ လၧယဟိဝၩ အဂးလီၫ. 6 ဆၧဖၩ့ထၪ့လနံၩနီၪ အဝ့ၫၥံၪ ဂဲထုၪ့ ဂီၩဂီၩတၭ, လုထၪ့ ဆၧလုမ့ၪ, ဒဲဂဲၫဆိၬ ဆၧလုဘၪလိၬအိၭလိၬတၭ, ၦခမျၧး ဆၧၫ့နၩ့ အၪ့ဆၧအီၩဆၧ, ဒဲဂဲထုၪ့ လိၬကွ့ၩလီၫ. 7 တၭ ယဟိဝၩ စံၭစမိစ့ၭ, လ့ၩဘီၪ, ထဲၩ့လၩ့ထဲၩ့ ဆံၭ. အဂဲးဘဲၫယီၩ နၡၩခမျၧး လၧနဒုၭဂဲၫထၪ့ လၧခးအံဇံၭ အဖၧၩ့နီၪ မၩၥၭလိၪလၩ့အၥၭလီၫ. 8 အဝ့ၫၥံၪ ကၠၪခွံၬအၥၭ ချဲၫ့ချဲၫ့ လၧဖၧၩ့ၥၭ လၧယမၪလူၬဝ့ၫ လၧအမိဘၪဖိၬဝ့ၫလီၫ. တၭမွဲ အၥိၫ့န့ယူၭ ချီဖိၪလဒုၩ, ဒဲဘၩထၪ့ဝ့ၫ, ဒဲလုထၪ့ဆၧ လၧအဝ့ၫတၭ, စံၭဝ့ၫဒၪ, အံၫစရ့လၭဧ့, အယီၩမွဲ နယွၩ လၧအဒုၭဂဲၫထၪ့နၧၩ လၧခးအံဇံၭ အဖၧၩ့လီၫ. 9 တၭ ယဟိဝၩ စံၭစမိစ့ၭ, ယဒၪဘၪ ၦခမျၧးယီၩ, ယိခွါ, မွဲဝ့ၫ ၦလၧအခိၬဆီၪ့လီၫ. 10 တၭ ဘိၩ့နဲၪ့ယီၩ မၩဘူၭယၧၩ လဂ့ၩ, ယၥၭထၪ့ မိခဲၩထၪ့ဘၪဝ့ၫ, ဒဲအၪ့ခွံၬဝ့ၫ, တၭ ယမိဒုၭကဲၪထၪ့နၧၩ လၧၦလဆၨၩဖၭဒိၪလီၫ. 11 စမိစ့ၭ အၪ့ယၫ အယွၩ ယဟိဝၩနီၪတၭ, စံၭဝ့ၫဒၪ, ယဟိဝၩဧ့, နၥၭထၪ့ခဲၩထၪ့ နၡၩခမျၧး လၧနဒုၭစဲၪ့ထၪ့ လၧခးအံဇံၭ အဖၧၩ့, ဒဲဆၧအစီၩ့ဒိၪ အမၩ့ဒိၪ, ဒဲဆၧအစူၪဆီၪ့နီၪ မွဲဘၪလဲၪ. 12 ၦအံဇံၭဖိၪ မိချဲၩ့ဆၧတၭ စံၭဝ့ၫ, မွဲအဒုၭစဲၪ့ထၪ့ခွံၬဝ့ၫ လၧဆၧအၧၩ့ အဂး; ဘဲၫၥိၭ အမိမၩၥံၫဝ့ၫ လၧခိၪလီၩ့ ထိၩ့ချိၬနီၪ, ဒဲမၩဂၭဂီၩ့ဝ့ၫ လၧဂၪ့ခိၪချိၫ့ယီၩ မွဲဘၪလဲၪ. ကၠၪခွံၬ လၧနၥၭထၪ့အခဲၩထၪ့နီၪ, ဒဲနီၫ့ယါလၩ့ထဲၩ့နၥၭ လၧဆၧအၧၩ့ယီၩ လၧအထၫ့ဒုၪဒၩ နၡၩခမျၧးယီၩဆံၭ. 13 နၪ့ထၪ့ထဲၩ့ နခ့ၫနၡၩ စအၫဘြဟၫ့, ဒဲစအံစၭ, ဒဲစအံၫစရ့လၭ လၧနဆိၪလၩ့နၥၭ လၧအဝ့ၫၥံၪ လၧနနၫ့ဆါဒၪနဝ့ၫတၭ, စံၭဝ့ၫ, ယမိမၩအၪထၪ့ နၥံၪအချံၫအၥၪ ဘဲၫၡၪၥံၪ လၧမူၭခိၪ အၥိၭနီၪတၭ, ဆၧလၧခးလဘံၪ့ လၧယချဲၩ့ဆၧ လၧအဂဲးအကၠီၪ့, ယမိဖ့ၪလၫ့ ထၧၫ့ဘံၪ့ယၫ လၧနၥံၪ အချံၫအၥၪတၭ, အဝ့ၫၥံၪ မိန့ၥၫဝ့ၫ လၩ့ဆိၩလၩ့ကၠၪလီၫ. 14 တၭ ယဟိဝၩ နီၫ့ယါလၩ့ထဲၩ့အၥၭ လၧဆၧအၧၩ့ လၧအကိၪ့ထၪ့ မိမၩ အၡၩခမျၧးနီၪလီၫ. 15 တၭ စမိစ့ၭ ကၠၪထဲၩ့အၥၭ ထဲၩ့လၩ့ထဲၩ့ လၧခိၪလီၩ့ခိၪတၭ, ဆၧအုၩ့လၩ့ အဆၧပၪပဲၪနီၪ အီၪဝ့ၫ လၧအစူၪဖၧၩ့လီၫ. ဆၧပၪပဲၪနီၪ ကွ့ၭအၥၭ လၧနံၫခီၫလူၬလီၫ. ကွ့ၭအၥၭ လၧအနီၪလခီၫ ဒဲလၧအယီၩလခီၫလီၫ. 16 တၭ ဆၧပၪပဲၪလဖၪနီၪ, မွဲယွၩအဆၧမၩ, ဒဲဆၧကွ့ၭနီၪမွဲ ယွၩအဆၧကွ့ၭ, ကွ့ၭဝ့ၫ လၧဆၧပၪပဲၪလဖၪ အလီၩ့ လီၫ. 17 ထီးၦခမျၧး ကိၭၡၭထၪ့တၭ, စယီရှုၫအ့ၫ နါဂၧၫ့ အၥီၫတၭ, စံၭစမိစ့ၭနီၪ, ဆၧဒုၭလိၬအၥၭ အၥီၫ အီၪဝ့ၫ လၧၦၥုၪ့တဲၩ အလးဖၧၩ့လီၫ. 18 တၭ အဝ့ၫဒၪစံၭ, မွဲၦမၩနၧၩ့မၩစၪ ဆၧကိၭထၪ့အၥီၫမွဲအ့ၬ. ဒဲၦစၪဝ့ၫအကိၭထၪ့အၥီၫမွဲအ့ၬ. မွဲယနါဂၧၫ့ လၧၦမၩထၭခိၪအၥီၫ လီၫ. 19 ထီးအဂဲၫဘူၭ လၧၦၥုၪ့တဲၩလဖၪ အလးတၭ, ဆၧမၩအၥၭ လၧအဒၪဘၪ ချီဖိၪ, ဒဲၦၡၩ ဂဲထုၪ့လံတၭ စမိစ့ၭ အၥၭထၪ့ခဲၩထၪ့တၭ, ခွံၬလၩ့ခွံၬ ဆၧပၪပဲၪ လၧအစူၪဖၧၩ့တၭ, မၩထ့ဖၭခွံၬဝ့ၫ လၧခိၪလီၩ့ အခၪ့ထံၭ နီၪလီၫ. 20 အဝ့ၫဒၪ အၪ့မၩန့ ချီဖိၪ လၧၦမၩယူၭတၭ, ဆူၭထၪ့ခွံၬဝ့ၫ လၧမ့ၪတၭ မၩလၩ့ဘျ့ၭဝ့ၫ ထီးအလၩ့မုၬတၭ ဎွံၪဝ့ၫ လၧထံၫကျၩတၭ, ဒုၭအီၩ ၦအံၫစရ့လၭဖိၪလီၫ. 21 တၭ စမိစ့ၭ စံၭစအၫရၧၫ့, ၦခမျၧး လၧနဒုၭဂဲၫဘၪဝ့ၫ လၧဆၧဒဲၩဘၭဖၭဒိၪယီၩ, မွဲအမၩနၧၩ လၧဆၧနီၪလမံၩ့လဲၪ. 22 တၭ စအၫရၧၫ့ စံၭဝ့ၫဒၪ, မွဲယကဆါအၥၭနီၪ ထီးခဲၩထၪ့ လဂ့ၩ, နၥ့ၪယၫ ၦခမျၧးယီၩ လၧအအီၪဝ့ၫ လၧဆၧအၧၩ့ဆၧၥၫ့ အဖၧၩ့လီၫ. 23 တၭ အဝ့ၫၥံၪစံၭ ယၧၩ, တဲၩ့န့ ပကဆါ လၧအမိလ့ၩဆၧ လၧပမ့ၬယၫဆံၭ. အဂဲးဘဲၫယီၩ ၦလၧအဒုၭဂဲၫထၪ့ပၧၩ လၧခးအံဇံၭ အဖၧၩ့ စမိစ့ၭ လဂၩနီၪ, မွဲဆၧမၩအၥၭ လၧအဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ ပၥ့ၪယၫအ့ၬ. 24 တၭ ယစံၭ, ၦလၧအအီၪလၧထီၫ့ လဂၩဂၩနီၪ, မွဲအထုၭထ့ၬဒၪဝ့ၫဆံၭ. အဝ့ၫၥံၪ ဖ့ၪလၫ့ယၧၩတၭ, ထီးနီၪလဖၧၫ့ ယဖျုၭလၩ့ လၧမ့ၪဖၧၩ့တၭ ဆၧဂဲၫထၪ့ လၧချီဖိၪလဒုၩယီၩလီၫ. 25 တၭ စမိစ့ၭ ဒၪဘၪဝ့ၫ လၧၦခမျၧးအီၪဘိၪ့လီၫ. အဂဲးဘဲၫယီၩ စအၫရၧၫ့ ဒုၭအီၪဘိၪ့ဝ့ၫ လၧအမ့ၬမဲ အဂဲး လၧအဒုၪအဒၩ အကျၩလီၫ. 26 စမိစ့ၭ ဆၧၫ့ထုၪ့ လၧၦၥုၪ့တဲၩအလး အတရၫ့ဖၧၩ့တၭ, စံၭဝ့ၫဒၪ, မွဲပလၫ အီၪလၧယဟိဝၩ လခီၫလဲၪ, မွဲအဂဲၫ လၧယအီၪဆံၭ. တၭ ကယဲ ၦလံဝဲၫဖိၪ အီၪကိၩ့အီၪကီၪ့ လၧအအီၪ ထီးအလူၬလီၫ. 27 တၭ အဝ့ၫ စံၭအဝ့ၫၥံၪ, ယဟိဝၩ ၦအံၫစရ့လၭအယွၩ စံၭဝ့ၫ ဘဲၫယီၩ မွဲကယဲ ၦၡၩအီၪက့ၪအနၭ လၧအကံၪထံၭလီၩ့တၭ, စဲၪ့ထၪ့ လ့ၩဖျီၫ့ လၧၦၥုၪ့တဲၩအလး လၧတရၫ့ ဖိးလၧတရၫ့ ကိၭစီၪ့ဒ့ၭတၭ, မၩၥံၫ လဂၩအထၧၫ့ဖုဝဲ ဒဲလဂၩအၥိၭ, ဒဲလဂၩအၦၡၩ အီၪလၧအနဲၩ့ထံၭ ကိၭဂၩဒ့ၭဆံၭ. 28 ၦလံဝဲၫဖိၪ မၩဝ့ၫ ဘဲၫစမိစ့ၭအလူ အၥိၭနီၪတၭ, ဆၧလၧမုလနံၩနီၪ ၦလၩ့ထံၩဖါ ၥံၫဝ့ၫ လၧၦခမျၧးအကျၩ ဖိၭဘိၭ ၥၧၫ့ထီၫ့လီၫ. 29 အဂဲးဘဲၫယီၩ စမိစ့ၭ စံၭယူၭဝ့ၫဒၪ, ဘဲၫၥိၭ အမိဆိၪဂ့ၩ နၥံၪ လၧမုဆၫလနံၩယီၩတၭ, မွဲနၥံၪ အီၪက့ၪဆံၫ့ဎံၪ နၥံၪအနၫ့ဆါဒၪ နၥံၪဝ့ၫ လၧယဟိဝၩ အဂးနီၪ, ၦလဂၩ ထၫ့ဒုၪဒၩ အဖိၪခွၫ, ဒဲအထၧၫ့ဖုဝဲခွၫ ဆုၬဆုၬ မုဆၫလနံၩယီၩဆံၭ. 30 တၭ ဆၧမၩအၥၭ လၧမုဆဲၪ့ထၪ့လနံၩနီၪ စမိစ့ၭစံၭ ၦခမျၧး, နၥံၪ မၩမၪ ဆၧမၪဖၭဒိၪလီၫ. တၭ ဘိၩ့နဲၪ့ယီၩ ယမိလ့ၩထၪ့ လၧယဟိဝၩ အအီၪတၭ, ဘၪလဘၪ ယ မိမၩဖီၩ့ဖျ့ၭဆၧ လၧနၥံၪအဆၧမၪ အကၠီၩ့လီၫ. 31 စမိစ့ၭ ထဲၩ့ထၪ့ လၧယဟိဝၩ အအီၪတၭ, စံၭဝ့ၫဒၪ, အၩလါ! ၦခမျၧးယီၩ မၩမၪ ဆၧမၪဖၭဒိၪတၭ, တဲၩ့န့ အယွၩထီၫ့လီၫ. 32 တၭ ဘိၩ့နဲၪ့ယီၩ န အ့ၪမိမၩဖီၩ့မၩဖျ့ၭ အဝ့ၫၥံၪ အဆၧဒဲၩဘၭနီၪ, အ့ၪလမွဲဘၪတၭ ထူၭခွံၬ ယမံၩ့ လၧနလံၬဖၧၩ့ လၧနကွ့ၭယူၭနီၪဆံၭ. 33 တၭ ယဟိဝၩစံၭ စမိစ့ၭ, ၦၡၩ လၧအမၩမၪဘၪယၧၩနီၪ ယမိထူၭခွံၬ အဝ့ၫဒၪအမံၩ့ လၧယလံၬဖၧၩ့လီၫ. 34 တၭ ဘိၩ့နဲၪ့ယီၩ, လ့ၩဘီၪ, ၥိၫ့ ၦခမျၧး လၧအလး လၧယလီၩဝဲၩယူၭနၧၩနီၪဆံၭ. ယိခွါ, ယၥီၫ့လဂၩ မိလ့ၩ လၧနမ့ၬယၫလီၫ. တၭ မုလနံၩ ထီးယအ့ၪစ့ၩရၫ့ဝ့ၫနီၪ, ယမိစ့ၩရၫ့ဝ့ၫ လၧအဆၧဒဲၩဘၭ အကၠီၩ့လီၫ. 35 တၭမွဲ ၦခမျၧး တဲၩ့ ချီဖိၪ လၧစအၫရၧၫ့ တဲၩ့ဝ့ၫ အကၠီၩ့ နီၪ, ယဟိဝၩ ဒုၭဘၪ အဝ့ၫၥံၪ လၧဆၧဆၫအဖျဲၪလီၫ.

၂ မိစ့ၭ Exodus 33

1 တၭ ယဟိဝၩ စံၭစမိစ့ၭ, စဲၪ့ထၪ့ခွံၬ ထီးယီၩ လ့ၩထၪ့ဆံၭ. နဝ့ၫဒၪ, ဒဲၦခမျၧး လၧနဒုၭဂဲၫထၪ့ လၧခးအံဇံၭနီၪ, ထီၩ့လၧခးလဘံၪ့ လၧယဆိၪလၩ့ယၥၭ လၧအဂဲး လၧစအၫဘြဟၫ့, ဒဲစအံစၭ, ဒဲစယၫကူၭ, စံၭဝ့ၫ, ယမိဖ့ၪလၫ့ဝ့ၫ လၧနချံၫနၥၪလီၫ. 2 တၭ ယမိအၪ့မၧၫ့ အၥီၫ့လဂၩ လ့ၩ လၧနမ့ၬယၫလီၫ. တၭ ယမိနၫ့ထၪ့ခွံၬ ၦကၫနအၫ့ဖိၪ, ၦအၫမိၫဖိၪ, ဒဲၦဟ့ၥၭဖိၪ, ဒဲၦပံရ့ၭဖိၪ, ဒဲၦဟ့ဝဲၭဖိၪ, ဒဲၦယ့ဘုၫဖိၪတၭ, မိၥိၫ့နၧၩ လၧခး လၧအယွၩလၩ့ဝ့ၫ လၧဆၧနူထံၫ, ဒဲန့ၫစၩ့လီၫ. 3 အဂဲးဘဲၫယီၩ ယမိလ့ၩထၪ့ဘၪ လၧနၥၭကျၩအ့ၬ. နမွဲ ၦလၧအခိၬဆီၪ့လဆၨၩ အဂဲးတၭ; ယမိဒုၭအၪ့ခွံၬ ဘၪခိၬနၧၩ လၧဖၧၩ့ၥၭလီၫ. 4 ထီးၦခမျၧးၥံၪ နါဂၧၫ့, ဆၧချဲၩ့အၧၩ့ အပရၧၫ့နီၪတၭ, အၥုၪ့အုၭအၥၭအုၭတၭ, ကယၧၩ့အၥၭ နးဂၩအ့ၬ. 5 အဂဲးဘဲၫယီၩ ယဟိဝၩ စံၭယူၭ စမိစ့ၭ, လီၩဘၪ ၦအံၫစရ့လၭဖိၪ, နၥံၪမွဲ ၦအခိၬဆီၪ့လဆၨၩလီၫ. ယ အ့ၪဂဲၫ လၧနၥံၪအကျၩ လဆိဖိၪတၭ, ယမိမၩလူၬခွံၬ နၥံၪလီၫ. တၭ ဘိၩ့နဲၪ့ယီၩ ယမိမၩနၧၩ ဘဲၫၥ့ၪလဲၪနီၪ, ဘဲၫၥိၭ ယမိၥ့ၪယၫတၭ, ဘဲၪ့လၩ့ခွံၬ နကယၧၩ့ကယီၫဆံၭ. 6 တၭ ၦအံၫစရ့လၭဖိၪ ဘဲၪ့လၩ့ခွံၬ အကယၧၩ့ကယီၫ လၧခိၪလီၩ့ ဟိရ့ၭ အခၪ့ထံၭလီၫ. 7 စမိစ့ၭ မၩန့ ဆၧအတဲၩဆံၫ့ဎံၪ လဖျိၪ့နီၪတၭ, ၥုၪ့ဝ့ၫ လၧၥုၪ့တဲၩလဖၪအလး လၧခီၫ့, ယဲၩ့ယိၬ လၧၦၥုၪ့တဲၩအလးတၭ, ကိၭဝ့ၫအမံၩ့ လၧဆၧအီၪကီၪ့ အတဲၩဆံၫ့ဎံၪလီၫ. တၭ ဆၧမၩအၥၭ လၧကယဲ ၦလၧအအၪ့ဎၬ ယဟိဝၩ လဂၩဂၩနီၪ လ့ၩထၪ့ လၧဆၧအီၪကီၪ့ အတဲၩဆံၫ့ဎံၪ လၧအအီၪ လၧၦၥုၪ့တဲၩလဖၪအလး လၧခီၫ့ လီၫ. 8 ထီးစမိစ့ၭ လ့ၩထၪ့ လၧတဲၩဖၧၩ့နီၪတၭ, ဆၧမၩအၥၭ လၧၦခမျၧး ဂဲထုၪ့ ထီးအလူၬတၭ, ဆၧၫ့ထုၪ့ လဂၩ လၧအတဲၩအတရၫ့, လဂၩ လၧအတဲၩအတရၫ့ တၭ, ယိထွ့ၫ စမိစ့ၭ အခဲၫ့ ထီးအလ့ၩနုၬ လၧတဲၩဆံၫ့ဎံၪဖၧၩ့နီၪလီၫ. 9 ထီးစမိစ့ၭ လ့ၩနုၬ လၧတဲၩဆံၫ့ဎံၪဖၧၩ့နီၪ ဆၧမၩအၥၭ လၧဆၧအုၪ့အထုၪ့ ဂဲၫလၩ့တၭ, ဆၧၫ့ထုၪ့ လၧတဲၩဆံၫ့ဎံၪ အတရၫ့နီၪ, ယဟိဝၩ ချဲၩ့ဒုၪ့ စမိစ့ၭလီၫ. 10 ၦခမျၧး ထီးအလူၬ ဒၪဘၪ ဆၧအုၪ့အထုၪ့ အီၪဆၧၫ့ထုၪ့ လၧတဲၩဆံၫ့ဎံၪ အတရၫ့နီၪတၭ, ၦခမျၧး ထီးအလူၬ ဂဲထုၪ့ဝ့ၫ, ဒဲဘၩထၪ့ဝ့ၫ, လဂၩ လၧအတဲၩအတရၫ့, လဂၩ လၧအတဲၩ့အတရၫ့ ဆုၬဆုၬလီၫ. 11 တၭ ယဟိဝၩ ချဲၩ့ဒုၪ့ စမိစ့ၭ ယိဆၧၫ့ယၫဝ့ၫ, ဘဲၫၦၡၩ ချဲၩ့ဒုၪ့လိၬအၥၭ အၥိၭနီၪလီၫ. မွဲအထဲၩ့ထဲၩ့ လၧၦၥုၪ့တဲၩလဖၪ အလးဖၧၩ့လီၫ. အ့ၪမွဲ အခ့ၫအၡၩ, ၦဖိၪၥၪခွၫ, စယီရှုၫအ့ၫ လဂၩနီၪ စဲၪ့ထၪ့ လၧတဲၩဆံၫ့ဎံၪဖၧၩ့နီၪအ့ၬ. 12 တၭ စမိစ့ၭ စံၭယဟိဝၩ, ယိခွါဘီၪ, နစံၭယၧၩ, ဒုၭဂဲၫထၪ့ ၦခမျၧးယီၩဆံၭ. တၭ နမိအၪ့မၧၫ့ ၦလၧယၥိၭ လဂၩလဲၪနီၪ, နဒုၭၥ့ၪယၫယၧၩဒံၭအ့ၬ. မွဲလါနၫ့ နစံၭ ယၧၩ, ယၥ့ၪယၫနၧၩ လၧနမံၩ့တၭ, နဘၪခိးဘၪတၩ လၧယမ့ၬယၫနီၪလီၫ. 13 တၭ ဘိၩ့နဲၪ့ယီၩ, ယ အ့ၪဘၪခိးဘၪတၩ လၧနမ့ၬယၫတၭ, ဒုၭၥ့ၪယၫလါယၧၩ လၧနဖၧၩ့ၥၭ, ဘဲၫၥိၭ ယမိၥ့ၪယၫနၧၩ လၧယမိဘၪခိးဘၪတၩ လၧနမ့ၬယၫဆံၭ. ဒဲယိဆီၫ့မီၪ့ လၧၦလဆၨၩယီၩ မွဲနၡၩခမျၧးဆံၭ. 14 တၭ အဝ့ၫဒၪစံၭ, ယမ့ၬ မိလ့ၩဆၧ လၧနၥိၭ ဒဲယမိဒုၭအီၪပွံၭနၧၩလီၫ. 15 အဝ့ၫဒၪစံၭ, နမ့ၬ အ့ၪလလ့ၩဘၪတၭ, ထီးဒုၭလ့ၩထၪ့ခွံၬပၧၩ လၧယီၩ လဂ့ၩ, 16 တၭ ၦမိၥ့ၪယၫ ထီးယီၩ လၧယဘၪခိးဘၪတၩ လၧနမ့ၬယၫ, ယၧၩ ဒဲနၡၩခမျၧး လၧဆၧနီၪလမံၩ့လဲၪ. မွဲလၧနလ့ၩ လၧပၥိၭ မွဲအ့ၬဧၪ; တၭ ယၧၩ ဒဲနၡၩခမျၧးလဖၪနီၪ, မိအီၪလၩ့မဲၩ လၧၦဆၨၩၥံၪ အီၪလၧဂၪ့ခိၪချိၫ့ ထီးအလူၬနီၪလီၫ. 17 ယဟိဝၩ စံၭစမိစ့ၭ, နချဲၩ့ ဆၧလမံၩ့ယီၩတၭ, ယမိမၩဆ့လီၫ. အဂဲးဘဲၫယီၩ နဘၪခိးဘၪတၩ လၧယမ့ၬယၫတၭ, ယၥ့ၪယၫနၧၩ လၧနမံၩ့အကၠီၩ့လီၫ. 18 တၭ အဝ့ၫဒၪစံၭ, ဒုၭဒၪဘၪလါယၧၩ လၧနလၩနဖၩ့ဆံၭ. 19 အဝ့ၫဒၪစံၭ, ယမိဒုၭလ့ၩဖီၩ့ခွံၬ ယဆၧဂ့ၩ ထီးအလူၬ လၧနမ့ၬယၫ, ဒဲယမိဒုၭဂၧၫ့ထၪ့ၥၩလၩ့ ယဟိဝၩအမံၩ့ လၧနမ့ၬယၫ, ဒဲၦလၧယမိဖ့ၪလၫ့ လၧဆၧအခိးအတၩ လဂၩဂၩနီၪ, ယမိဖ့ၪလၫ့ ဆၧအခိးအတၩ လၧအဝ့ၫလီၫ. တၭ ၦလၧယမိယၫ့ၥၭဝ့ၫ လဂၩဂၩနီၪ, ယမိယၫ့ၥၭ အဝ့ၫလီၫ. 20 တၭ စံၭဝ့ၫဒၪ နဒၪဘၪ ယမ့ၬ ကဲၪအ့ၬ. အဂဲးဘဲၫယီၩ ၦၡၩ လၧအဒၪဘၪ ယမ့ၬနီၪ မၧၫ့ဘၪအ့ၬ. 21 တၭ ယဟိဝၩ စံၭဝ့ၫဒၪ, ယိခွါ, အလးလစီၪ့ အီၪဘူၭ လၧယၧၩတၭ, နမိဆၧၫ့ထုၪ့ လၧလိးလဖျိၪ့ အဖၫ့ခိၪ လီၫ. 22 တၭ ဆၧမိမၩအၥၭ လၧယလၩယဖၩ့ လ့ၩဖီၩ့ခွံၬ အဘိၩ့ဘၭနီၪ ယမိအီၪက့ၪနၧၩ လၧလိးထ့ဖၭ အဖၧၩ့တၭ, ယမိချုၬဘံၭနၧၩ လၧယစူၪ ထီးယလ့ၩဖီၩ့ခွံၬလီၫ. 23 ယမိထုၭထဲၩ့ ယစူၪနီၪ, နမိဒၪဘၪ ယချိၫ့တၭ; အ့ၪမွဲ ယမ့ၬ အီၪဖျီၪဘၪအ့ၬ.

၂ မိစ့ၭ Exodus 34

1 တၭ ယဟိဝၩ စံၭစမိစ့ၭ, တဲၩန့ လိးပၪ နံၫဘံၪ့ လၧနဂး မၩအၥၭ ဘဲၫအခၪ့ထံၭလဖၪ အၥိၭနီၪဆံၭ. တၭ လၧဆၧပၪပဲၪလဖၪယီၩ အလီၩ့ ယမိကွ့ၭ ဆၧချဲၩ့ လၧအဝံခိၪလဖၪ အလီၩ့ လၧနမၩထ့ဖၭခွံၬဝ့ၫနီၪလီၫ. 2 အီၪတဲၩ့ဝဲၩနၥၭ လၧဂီၩလခီၫတၭ, ဂဲၫထၪ့ လၧခိၪလီၩ့ စဲနၫ လၧဂီၩလခီၫတၭ ဒုၭနဲၪ နၥၭ လၧယၧၩ ထီးနီၪ လၧခိၪလီၩ့ဒၩ့ခိၪနီၪဆံၭ. 3 တၭ ဒုၭဂဲၫထၪ့ ၦၡၩ လၧနၥိၭ နးဂၩလဂ့ၩ, ဒုၭအီၪဖျီၪ ၦၡၩ လၧခိၪလီၩ့အလီၩ့ နးစီၪ့ နးဂၩလဂ့ၩ, ဒဲၥိၪ ဒဲဘ့ၪ ဒဲချီလဖၪနီၪ, ဒုၭအၪ့ အဆၪ လၧခိၪလီၩ့ အမ့ၬယၫနီၪ လဂ့ၩ. 4 တၭ အဆၧတဲၩန့ လိးပၪ နံၫဘံၪ့, မၩအၥၭ ဘဲၫအဝံခိၪလဖၪ အၥိၭနီၪလီၫ. မုဆဲၪ့ထၪ့နီၪ စမိစ့ၭ ဂဲထုၪ့ ဂီၩဂီၩတၭ, လ့ၩထၪ့ လၧခိၪလီၩ့ စဲနၫ အလီၩ့, ဘဲၫယဟိဝၩ မၪလူၬဝ့ၫ အၥိၭနီၪ, လ့ၩန့ လိးပၪ နံၫဘံၪ့ လၧအစူၪဖၧၩ့ လီၫ. 5 ယဟိဝၩ ဂဲၫလၩ့ လၧဆၧအုၪ့ အဖၧၩ့တၭ, ဆၧၫ့ထုၪ့ လၧအၥိၭ ထီးနီၪတၭ လီၩဖျီၪထၪ့ ယဟိဝၩ အမံၩ့ လီၫ. 6 ယဟိဝၩ လ့ၩဖီၩ့ လၧအမ့ၬယၫတၭ, လီၩဖျီၪထၪ့, ယဟိဝၩနီၪ, ယဟိဝၩ ယွၩနီၪ, လၧအၥၭအီၪဆၧ, ဒဲယၫ့ၥၭဆၧ, ၥၭထၪ့ကၪ, ဒဲအခိးအတၩ, ဒဲအမွဲအတီၩ အီၪဝ့ၫအၪမၬလီၫ. 7 ခိၭထၬ ဆၧအခိးအတၩလဖၪ လၧၦအထီၫ့လဖၪ အဂး, ဖျါခွံၬ ဆၧအၧၩ့ဆၧၥၫ့ ဒဲဆၧၥူၭဆၧမၪ, ဒဲဆၧဒဲၩထူၬ ဆၧဒဲၩဘၭလီၫ. မွဲလါနၫ့တၭ ၦလၧဆၧမၪ အီၪလၧအလီၩ့နီၪ, မိကွဲၪဖျါခွံၬ ပျီၩပျီၩဆ့ အ့ၬ; တၭ မိအီၪက့ၪ ဆၧမၪ လၧဖါလဖၪ ဒဲလၧဖိၪလဖၪ, ဒဲလၧအဖိၪလဖၪ အဖိၪလဖၪ အလီၩ့ ထီၩ့လၩ့ လၧၥၧၫ့ဆိၩလဆိၩ, ဒဲလံဆိၩလဆိၩလီၫ. 8 စမိစ့ၭ မၩ ချဲၫ့ချဲၫ့ တၭ, ၡီၫ့လၩ့ အခိၪ လၧဂၪ့ခိၪတၭ, ဘၩဆၧလီၫ. 9 စံၭဝ့ၫဒၪ, ယ အ့ၪဘၪခိးဘၪတၩ လၧနမ့ၬယၫ, ကဆါဧ့, မွဲယကဆါ လ့ၩဆၧ လၧပကျၩဆံၭ. အဂဲးဘဲၫယီၩ အယီၩမွဲ ၦခမျၧးအခိၬဆီၪ့; မၩဖီၩ့မၩဖျ့ၭ ပဆၧၥူၭပဆၧမၪ, ဒဲပဆၧဒဲၩထူၬ ဆၧဒဲၩဘၭတၭ, အီၪက့ၪပၧၩ လၧနန့ၥၫဆၧနီၪဆံၭ. 10 တၭ အဝ့ၫဒၪစံၭ, ယိခွါ, ယမၩ ဆၧအုၩ့လၩ့ လမံၩ့နီၪ, လၧနၡၩခမျၧး ထီးအလူၬ အမ့ၬယၫတၭ, ယမိမၩ ဆၧလၩ့လိလၩ့လၭ လၧအလမၩဒံၭဘၪအၥၭ လၧဂၪ့ခိၪချိၫ့ယီၩ, ဒဲလၧၦၡၩ နးဆၨၩဒံၭဘၪ အကျၩတၭ, ကယဲ ၦခမျၧး လၧနအီၪလၧအကျၩနီၪ မိဒၪဘၪ ယဟိဝၩ အဆၧမၩနီၪလီၫ. အဂဲးဘဲၫယီၩ, ဆၧလၧယမိမၩနၧၩနီၪ, မွဲဆၧၥၭမဲၪၥၭဖျဲၩ့လီၫ. 11 ဆၧလၧယမၪလူၬနၧၩ လၧမုဆၫလနံၩယီၩ ထီးန့ဆံၭ. ယိခွါ, ယမိနၫ့ထၪ့ခွံၬ ၦအၫမိၫဖိၪ, ဒဲၦကၫနအၫ့ဖိၪ, ဒဲၦဟ့ၥၭဖိၪ, ဒဲၦပံရ့ၭဖိၪ, ဒဲၦဟ့ဝဲၭဖိၪ, ဒဲၦယ့ဘုၫဖိၪ လၧနမ့ၬယၫလီၫ. 12 ထီးလၩ့နၥၭ ဘဲၫၥိၭ နထီးမၩ ဆၧအုၩ့လၩ့ လၧၦခးဖိၪ ထီးနလ့ၩဆၧနီၪ လဂ့ၩ. မိကဲၪထၪ့ ဘၪခိၬ ဆၧအဖျံၩခွၩ့ လၧနၥံၪအကျၩလီၫ. 13 အ့ၪမွဲ နၥံၪ ဘၪမၩဂၭဂီၩ့ အဝ့ၫၥံၪ အဆၧလုလး, ဒဲမၩခါခွံၬ အဆၧဂၩ့, ဒဲခူၬခွံၬ အရှ့ရိၫနီၪ ဆံၭ. 14 အဂဲးဘဲၫယီၩ နဘၩ ယွၩအဂူၫဂၩအ့ၬ. အဂဲးဘဲၫယီၩ ယဟိဝၩမွဲ ယွၩ လၧအမံၩ့မွဲ ဆၧၥၭကဲၪ့ လဂၩနီၪ, မွဲအၥၭကဲၪ့ဆၧလီၫ. 15 မၩအၥၭဘဲၫနီၪတၭ, အုၩ့လၩ့ဆၧ လၧၦခးဖိၪ လဂ့ၩ. အဝ့ၫၥံၪနီၪ မိမၩမၪ ဖိၬအယွၩလဖၪနီၪ အခဲၫ့, ဒဲလုထၪ့ အယွၩလဖၪတၭ, ၦၡၩ ကိၭ နၧၩတၭ, နမိအၪ့ ဘၪခိၬ အဆၧလုလီၫ. 16 နမိမၩန့ ဘၪခိၬ အဖိၪမုၪလဖၪ လၧနဖိၪခွၫလဖၪ အဂးတၭ, အဝ့ၫၥံၪ အဖိၪမုၪလဖၪနီၪ မိလ့ၩမၩမၪ ဖိၬအယွၩလဖၪ အခဲၫ့, ဒဲမိဒုၭမၩမၪ ဘၪခိၬ နဖိၪခွၫလဖၪ လၧအမိဖိၬ အဝ့ၫၥံၪ အကဆါ အခဲၫ့လီၫ. 17 ထီးတဲၩ့ ယွၩလဖၪၥိၫ့အၥၭ လၧနဂး လဂ့ၩ. 18 ဘိၪ့ ကိၪလအီၪဘၪလၧမံၪနီၪ ထီးန့ဆံၭ. နဘၪအၪ့ ကိၪလအီၪဘၪလၧမံၪနီၪ နွ့ၫနံၩ, ဘဲၫယမၪလူၬနၧၩ လၧအဆၧၫ့အထီ လၧလၩအၫဘံၭ အဖၧၩ့ အၥိၭနီၪလီၫ. အဂဲးဘဲၫယီၩ နဂဲၫထၪ့ခွံၬ လၧအံဇံၭ လၧလၩအၫဘံၭ အဖၧၩ့နီၪလီၫ. 19 ကယဲ ဆၧလၧအဝဲထၪ့ဆိၫ အဒၧၩ့လး, ဒဲကယဲ နဆၧဖိၪဆၧဎါ အဝဲၡါ, ချီမွဲဂ့ၩ, ၥိၪမွဲဂ့ၩ, မွဲယဆၧ ထီးအလူၬလီၫ. 20 အ့ၪမွဲ ကၥ့ၪယီၩ့ အဖိၪဝဲၡါနီၪ, နဘၪဎွ့ၩန့ထဲၩ့ဝ့ၫ လၧၥိၪဖိၪလဒုၩလီၫ. တၭ န အ့ၪလဎွ့ၩန့ထဲၩ့ဘၪတၭ, နဘၪမၩခါ အခိၬလီၫ. ကယဲ နဖိၪဝဲၡါ လဂၩလါလါနီၪ နဘၪဎွ့ၩန့ထဲၩ့ဝ့ၫလီၫ. တၭ ထီးအီၪထၪ့ လၧယမ့ၬယၫ ပျီၩပျီၩ နးဂၩလဂ့ၩ. 21 ဎူၫနံၩနီၪ နမိဘၪမၩဆၧတၭ, အ့ၪမွဲ နွ့ၫနံၩလနံၩနီၪ နဘၪအီၪပွံၭလီၫ. ထဲၫဆၧ အဆၧၫ့အထီ, ဒဲကူၭဆၧ အဆၧၫ့အထီနီၪ, နဘၪအီၪပွံၭလီၫ. 22 တၭ နဘၪထီးန့ ဘိၪ့နွ့ၫလဖၪ, ဒဲဘိၪ့ကူၭဘုၪကၠိၩ့အဆိၫ, ဒဲဘိၪ့အၪ့ထုၫ့ကီၪ့ဆၧ လၧနံၪ့အထုၬနီၪလီၫ. 23 လနံၪ့ အထးဖၧၩ့နီၪ ကယဲ နၥံၪအခွၫၥံၪ ထီးအလူၬ ဘၪဒုၭနဲၪအၥၭ လၧကဆါယွၩ, ၦအံၫစရ့လၭအယွၩ အမ့ၬယၫ ၥၧၫ့ဖၧၫ့လီၫ. 24 အဂဲးဘဲၫယီၩ ယမိနၫ့ထၪ့ခွံၬ ၦဆၨၩလဖၪ လၧနမ့ၬယၫ, ဒဲမၩလဲထၪ့ နခးဆၧၫ့လဖၪ လီၫ. တၭ ထီးနလ့ၩမၩဖျီၪထၪ့နၥၭ လၧယဟိဝၩ နယွၩ အမ့ၬယၫ လၧလနံၪ့ အထးဖၧၩ့ ၥၧၫ့ဘျၩ့တၭ, ၦၡၩ မိဆိၫ့န့ဘၪ နဂၪ့ခိၪ နးဂၩအ့ၬ. 25 လုထၪ့ ယဆၧလုအၥွံၪ အီၪလၧမံၪနီၪ လဂ့ၩ. တၭ ဘိၪ့လ့ၩဖၬ အဆၧလုနီၪ, အီၪက့ၪဝ့ၫ ၥၫ့နၩချီၩ့ ထီးမုဆဲၪ့ထၪ့နီၪ လဂ့ၩ, 26 ဂၪ့ခိၪအၥၪဆိၫ အဝံခိၪလဖၪနီၪ ဂဲၫဆိၬ လၧယဟိဝၩ နယွၩ အဂံၪ့ဖၧၩ့ဆံၭ. ထီးအၪ့ဎွံထၪ့ ဘ့ၪဖိၪ လၧအမိအနူထံၫ အဖၧၩ့နီၪ လဂ့ၩ. 27 တၭ ယဟိဝၩ စံၭစမိစ့ၭ, ကွ့ၭလၩ့ ဆၧချဲၩ့လဖၪနီၪ ဆံၭ. အဂဲးဘဲၫယီၩ ဘဲၫဆၧချဲၩ့လဖၪယီၩ အဂဲးအကၠီၪ့ အၥိၭနီၪ, ယမၩယူၭ ဆၧအုၩ့လၩ့ လၧနၧၩ ဒဲလၧအံၫစရ့လၭ အၥိၭဆ့လီၫ. 28 တၭမွဲ အအီၪဝ့ၫ ထီးနီၪ လၧယဟိဝၩ အၥိၭ အနံၩလံဆံၫ ဒဲအနၩလံဆံၫတၭ, မွဲအအၪ့ဘၪ ကိၪ ဒဲအီၩဘၪ ထံၫအ့ၬ. တၭ အဝ့ၫ ကွ့ၭလၩ့ ဆၧအုၩ့လၩ့ အဆၧချဲၩ့, ဆၧမၪလူၬဆံၫထံၪၥံၪ လၧဆၧပၪပဲၪ အလီၩ့နီၪလီၫ. 29 တၭ ထီးစမိစ့ၭ ဂဲၫထဲၩ့လၩ့ လၧခိၪလီၩ့ စဲနၫ အလီၩ့နီၪ, အီၪလၧဆၧအုၩ့လၩ့ အပၪပဲၪ နံၫဘံၪ့ လၧစမိစ့ၭ အစူၪဖၧၩ့တၭ, ထီးအဂဲၫထဲၩ့လၩ့ လၧခိၪလီၩ့နီၪ, ဆၧမၩအၥၭ လၧဆၧချဲၩ့ဒုၪ့ အဝ့ၫ အဘိၩ့ဘၭနီၪ အမ့ၬဖံၭ ဖၩ့ ဂိးရှ့ၭဂိးၡီၫတၭ, ၥ့ၪယၫလၩ့အၥၭအ့ၬ. 30 ထီးစအၫရၧၫ့ ဒဲၦအံၫစရ့လၭဖိၪ ထီးအလူၬ ဒၪဘၪ စမိစ့ၭတၭ, ယိခွါ, အမ့ၬဖံၭ ဖၩ့ ဂိးရှ့ၭဂိးၡီၫတၭ, အဝ့ၫၥံၪ ၥုၭဘူၭအၥၭ လၧအအီၪ လဘုၪ့ဘၪလီၫ. 31 စမိစ့ၭ ကိၭထၪ့ အဝ့ၫၥံၪတၭ, စအၫရၧၫ့ ဒဲအဆၧအီၪကီၪ့ အၦဒိၪလဖၪ ထီးအလူၬ ဂဲၫထဲၩ့ထဲၩ့ လၧအအီၪတၭ, စမိစ့ၭ ချဲၩ့ဒုၪ့ အဝ့ၫၥံၪလီၫ. 32 လၧခဲၫ့ထဲၩ့နီၪ ၦအံၫစရ့လၭဖိၪ ထီးအလူၬ ဂဲၫဘူၭဝ့ၫတၭ, အဝ့ၫဒၪ မၪလူၬဝ့ၫ လၧကယဲ ဆၧလၧယဟိဝၩ လီၩဘၪဝ့ၫ လၧခိၪလီၩ့ စဲနၫ အလီၩ့ ထီးအလူၬလီၫ. 33 တၭ စမိစ့ၭ ချဲၩ့ဒုၪ့ အဝ့ၫၥံၪ အဘိၩ့ဘၭနီၪ အီၪက့ၪ ဆၧချုၬဘံၭ လၧအမ့ၬလီၩ့လီၫ. 34 အ့ၪမွဲ ထီးစမိစ့ၭ လ့ၩနုၬ လၧယဟိဝၩ အမ့ၬယၫ ဘဲၫၥိၭ အမိချဲၩ့ဒုၪ့ဝ့ၫတၭ, ဘဲၪ့လၩ့ခွံၬ ဆၧချုၬဘံၭ ထီးလၧအမိဂဲၫထဲၩ့ထဲၩ့နီၪလီၫ. မွဲအဂဲၫထဲၩ့ထဲၩ့ လီၩလၩ့ ၦအံၫစရ့လၭဖိၪ ဆၧလၧဆၧမၪလူၬဝ့ၫလီၫ. 35 တၭ ၦအံၫစရ့လၭဖိၪ ဒၪဘၪ စမိစ့ၭ အမ့ၬ လၧအမ့ၬဖံၭ ဖၩ့ ဂိးရှ့ၭဂိးၡီၫလီၫ. ထီးလၧအလ့ၩနုၬ ချဲၩ့ဒုၪ့ဆၧ လၧအဝ့ၫဒၪနီၪတၭ စမိစ့ၭ အီၪက့ၪထၪ့ဒီၭ ဆၧချုၬဘံၭ လၧအမ့ၬလီၩ့လီၫ.

၂ မိစ့ၭ Exodus 35

1 စမိစ့ၭ ဒုၭအီၪကီၪ့ ၦအံၫစရ့လၭဖိၪ အဆၧအီၪကီၪ့ ထီးအလူၬတၭ, စံၭဝ့ၫ, အယီၩမွဲ ဆၧချဲၩ့ လၧယဟိဝၩ မၪလူၬဝ့ၫ လၧနၥံၪဘၪ ထီးန့ဝ့ၫလီၫ. 2 ဎူၫနံၩလဖၪ နၥံၪ ဘၪမၩ ဆၧမၩလီၫ. အ့ၪမွဲ နွ့ၫနံၩလနံၩနီၪ မိကဲၪထၪ့ ဆၧအီၪပွံၭဆံၫ့ဎံၪ လၧနၥံၪ အဂး, ဆၧအီၪပွံၭ လၧယဟိဝၩ အဂးလီၫ. ကယဲ ၦလၧအမၩ ဆၧမၩ လၧအဖၧၩ့နီၪ မိဘၪ ဆၧမၩၥံၫဝ့ၫ ကိၭဂၩဒ့ၭလီၫ. 3 လၧမးၥံၫအနံၩနီၪ ထီးမၩခဲၩ မ့ၪ လၧနၥံၪအီၪအလး နးစီၪ့လဂ့ၩ. 4 စမိစ့ၭ ချဲၩ့ဒုၪ့ ၦအံၫစရ့လၭဖိၪ အဆၧအီၪကီၪ့ ထီးအလူၬတၭ, စံၭဝ့ၫဒၪ, ဆၧယီၩမွဲ ဆၧလၧယဟိဝၩ မၪလူၬဝ့ၫတၭ, စံၭဝ့ၫဒၪ, 5 အၪ့မၩန့ ဆၧမၩဘိၪ့ လၧယဟိဝၩ အဂး လၧနၥံၪ အကျၩနီၪဆံၭ. ထီးဒၪ ၦလၧအၥၭ အီၪလၧအမိဖ့ၪလၫ့ဒၪဆၧ လဂၩလါလါနီၪ, မွဲအဂဲၫဆိၬ ဆၧမၩဘိၪ့ လၧယဟိဝၩ အအီၪဆံၭ. ထီၫ့, ဒဲစ့ၩ, ဒဲထီးဝီၩ, 6 ဒဲဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ ဒဲဘ့ၪအဆီၪ့, 7 ဒဲၥိၪဖၫ အဖံၭဝီၩ ဒဲတဟၫၡၭ အဖံၭ, ဒဲၥံၪ့ၡံၭတၫ, 8 ဒဲၥိၪ လၧမ့ၪဒိၩ့ အဂး, ဒဲဆၧနၧၫ့မၧၫ့ လၧၥိၪဂုၪဆၧ အဂး, ဒဲလၧဆၧဆူၭခဲၩနၧၫ့မၧၫ့ အဂး, 9 ဒဲထၫ့မျါမဟူၫယၫ, ဒဲလိး လၧအမၩဎွ့ၩထၪ့ လၧအ့ဖိၭ အဂး, ဒဲလၧၥၭနၫပဒၩ့ အဂးလီၫ. 10 တၭ ကယဲ ၦလၧအၥၭကိၪ့ဆၧၥ့ၪ လဂၩလါလါနီၪ ဘၪဂဲၫ, ဒဲမၩဆၧ လၧယဟိဝၩ မၪလူၬဝ့ၫ ထီးအလူၬလီၫ. 11 တဲၩဆံၫ့ဎံၪ, ဒဲအတဲၩ, ဒဲအဆၧခိၪကျၭ အနိၪပုၭလဖၪ, ဒဲအၥံၪ့ပၪလဖၪ, အနိၪယိၭဘီၩ့လဖၪ, အထုၪ့လဖၪ, ဒဲအခၪ့ဖျၪ့လဖၪ, 12 တလၫ ဒဲအနိၪယိၭဘီၩ့လဖၪ, ဆၧယၫ့ၥၭအလး, ဒဲဆၧချုၬဘံၭ အဆၧကဲၩ့ယၬတၭ, 13 စပွဲ, ဒဲအနိၪယိၭဘီၩ့လဖၪ, ဒဲအထွ့ၫ ထီးအလူၬ, ဒဲဆၧမ့ၬယၫအကိၪ, 14 ဒဲမ့ၪဒိၩ့မိၡါ လၧဆၧဖၩ့ အဂး, ဒဲအဆၧဖိၪဆၧလံၩလဖၪ, ဒဲအမ့ၪဒိၩ့လဖၪ, ဒဲၥိၪ လၧဆၧဖၩ့ အဂး, 15 ဒဲဆၧလုလးဆူၭခဲၩ ဆၧနၧၫ့မၧၫ့, ဒဲအနိၪယိၭဘီၩ့လဖၪ ဒဲၥိၪဂုၪဆၧ ဒဲဆၧဆူၭခဲၩနၧၫ့မၧၫ့, ဒဲဆၧလၩ့ဆဲၩနီၪ လၧတရၫ့ အဂး လၧဆၧလ့ၩနုၬ လၧတဲၩဆံၫ့ဎံၪ အဖၧၩ့, 16 ဒဲဆၧလုမ့ၪအလး, ဒဲအဖံၫ့ချၪထီးဝီၩ, အနိၪယိၭဘီၩ့လဖၪ, ဒဲအဆၧဖိၪဆၧလံၩ ထီးအလူၬ, အံၪ့ဒိၩ့ ဒဲအခၪ့, 17 ဆၧအဝၩ့ အဆၧလၩ့ဆဲၩလဖၪ, အထုၪ့လဖၪ ဒဲအခၪ့ဖျၪ့လဖၪ, ဒဲဝၩ့အတရၫ့ အဆၧလၩ့ဆဲၩလဖၪတၭ, 18 တဲၩဆံၫ့ဎံၪ အနိၪစဲၩလဖၪ, ဒဲဝၩ့ အနိၪစဲၩလဖၪ, ဒဲအဖျံၩလဖၪ, 19 ဆၧအကီၩ့အၥိၭ ဘၪဆဲၫ့ လၧဆၧမၩအခ့ၫအၡၩ အဆၧ လၧအမိမၩဆၧ လၧလးဆံၫ့ဎံၪ အဖၧၩ့, ဆၧအကီၩ့အၥိၭဆံၫ့ဎံၪ လၧၦလုဆၧ စအၫရၧၫ့ အဂး, ဒဲအဖိၪခွၫလဖၪ အကီၩ့အၥိၭ ဘဲၫၥိၭ အမိမၩ ၦလုဆၧ အဆၧမၩလီၫ. 20 တၭ ၦအံၫစရ့လၭဖိၪ အဆၧအီၪကီၪ့ ထီးအလူၬနီၪ စဲၪ့ထၪ့ခွံၬ လၧစမိစ့ၭ အမ့ၬယၫလီၫ. 21 တၭ အဝ့ၫၥံၪ ဂဲၫထီၩ့ဝ့ၫ ကယဲ ၦလၧအၥၭထိၪဂဲၩဝ့ၫ ဒဲကယဲ ၦလၧအၥၭအီၪထၪ့ဒၪဆၧလဖၪ ဆုၬဆုၬနီၪ, မွဲအဂဲၫဆိၬ ဆၧမၩဘိၪ့ယဟိဝၩ လၧဆၧမၩ ဘၪဆဲၫ့ လၧဆၧအီၪကီၪ့ အတဲၩဆံၫ့ဎံၪ အဂး, ဒဲလၧအဆၧမၩ ထီးအလူၬ အဂး, ဒဲလၧဆၧအကီၩ့အၥိၭဆံၫ့ဎံၪ အဂးလီၫ. 22 အဝ့ၫၥံၪ ဂဲၫ လၧၦခွၫ ဒဲၦမုၪ ကယဲ ၦလၧအၥၭအီၪထၪ့ဒၪဆၧ တၭ, ဂဲၫဆိၬ အထဲၫ့ဎွံၪ, ဒဲနါဒံၭ, ဒဲစူၪၥံၭ ဒဲဖဲၫ, အကယၧၩ့ထီၫ့ ထီးအလူၬလီၫ. ၦလၧအမၩဘိၪ့ဆၧနီၪ, မၩဘိၪ့ ထီၫ့ၥံၪလွ့ၫၥံၪ လၧယဟိဝၩ အဂး ကိၭအဂၩဒ့ၭ လီၫ. 23 တၭ ကယဲ ၦလၧအအီၪ လၧဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ, ဒဲဘ့ၪအဆီၪ့ ဒဲၥိၪဖၫဖံၭဝီၩ, ဒဲတဟၫၡၭအဖံၭနီၪ ဂဲၫဆိၬဝ့ၫ ကိၭအဂၩဒ့ၭ လီၫ. 24 တၭ ကယဲ ၦလၧအမၩဘိၪ့ဆၧ လၧစ့ၩ, ဒဲထီးဝီၩနီၪ, ဂဲၫဆိၬ ယဟိဝၩ အဆၧမၩဘိၪ့လီၫ. တၭ ကယဲ ၦခွၫ လၧအအီၪ လၧၥံၪ့ရှံၭတၫ လၧဆၧမၩ လမံၩ့လါလါ အဂးနီၪ, ဂဲၫဆိၬဝ့ၫ ကိၭအဂၩဒ့ၭလီၫ. 25 ကယဲ ၦမုၪ လၧအကိၪ့ဆၧၥ့ၪ လဂၩလါလါနီၪ, ဝံၭဎဲၩ့လူၪ လၧအစူၪတၭ, ဂဲၫဆိၬ ဆၧလၧအဝံၭဝ့ၫနီၪ, ဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭလီၫ. 26 ကယဲ ၦမုၪ လၧအၥၭထိၪဂဲၩအကိၪ့ဆၧၥ့ၪနီၪ, ဝံၭ ဘ့ၪအဆီၪ့လီၫ. 27 တၭ ၦဒိၪလဖၪ ဂဲၫဆိၬ ထၫ့မျါမဟူၫယၫ, ဒဲလိး လၧအမိမၩဎွ့ၩ အ့ဖိၭ အဂး, ဒဲလၧၥၭနၫပဒၩ့ အဂး, 28 ဒဲဆၧနၧၫ့မၧၫ့, ဒဲၥိၪ လၧဆၧဖၩ့ အဂး, ဒဲၥိၪလၧဂုၪဆၧ အဂး, ဒဲလၧဆၧဆူၭခဲၩနၧၫ့မၧၫ့ အဂးလီၫ. 29 တၭ ၦအံၫစရ့လၭဖိၪ, ဘဲၫ အၥၭအီၪထၪ့ဒၪဆၧ အၥိၭနီၪ, ဂဲၫဆိၬ အဆၧမၩဘိၪ့ လၧယဟိဝၩ အအီၪ, ကယဲ ၦမုၪ ဒဲၦခွၫ လၧအၥၭထိၪဂဲၩဝ့ၫ, ဘဲၫၥိၭ အမိဂဲၫဆိၬဆၧ လၧကယဲ ဆၧမၩ အဂး, လၧယဟိဝၩ မၪလူၬ လၧအမိဘၪ ဆၧမၩဝ့ၫ လၧစမိစ့ၭ အစူၪဖၧၩ့ ထီးအလူၬလီၫ. 30 တၭ စမိစ့ၭ စံၭၦအံၫစရ့လၭဖိၪ, ယိခွါဘီၪ, ယဟိဝၩ ကိၭထၪ့ ၦယုဒၫအဒီၪ့ဖိၪ, စဟၧ အဖိၪခွၫ, စယုရဲၫ အဖိၪခွၫ, စဘ့ၫဇလံလၭ လၧအမံၩ့, 31 တၭ မၩဎွ့ၩဝ့ၫ လၧယွၩအၥၭ, ဒဲဆၧကိၪ့ၥ့ၪ ဒဲဆၧကိၪ့ဆၧဆၭ, ဒဲဆၧၥ့ၪယၫ, ဒဲဆၧမၩဆၧ ကိၭအမံၩ့ဒ့ၭ, 32 ဘဲၫၥိၭ အမိကိၪ့ထၪ့ဖၭလၩ့ ဆၧကိၪ့, လၧအမိမၩဆၧ လၧထီၫ့ ဒဲစ့ၩ, ဒဲထီးဝီၩ, 33 ဒဲလၧအမိတဲၩ လိးၥံၪ, ဒဲအီၪက့ၪဝ့ၫ လၧအလး, ဒဲလၧအစိၭဖျၩ ၥံၪ့ၥံၪ, ဘဲၫၥိၭ အမိမၩ ဆၧအကိၪ့ထၪ့ဖၭလၩ့ အဆၧမၩ ကိၭမံၩ့ဒ့ၭလီၫ. 34 တၭမွဲ အဒုၭနုၬဆၧ လၧအၥၭခံဖၧၩ့ ဘဲၫၥိၭ အမိၥီၪ့လိၪဆၧ, အဝ့ၫနီၪ, ဒဲၦဒၫ့ အဒီၪ့ဖိၪ, စအဟံစမၭ အဖိၪခွၫ, စအဟိလအၭလီၫ. 35 မၩဎွ့ၩ အဝ့ၫၥံၪ အၥၭ လၧဆၧကိၪ့ၥ့ၪ ဘဲၫၥိၭ အမိမၩ ကယဲ ဆၧမၩ, ၦစိၭဖျၩဆၧ အဆၧမၩ, ဒဲၦအကိၪ့ထၪ့ဖၭလၩ့ အဆၧမၩ, ဒဲၦလၧအဆၭကံၪဆၧ လၧဆၧလၫ ဒဲလၧဆၧဝီၩလုၭ, လၧဆၧဝီၩ, ဒဲလၧဆၧဘွၩ ဖျ့ၫလံၬကံၭ, ဒဲၦလၧအထၭထၪ, ၦလၧအမၩ ဆၧမၩ လမံၩ့လါလါ, ဒဲၦလၧအကိၪ့ထၪ့ဖၭလၩ့ ဆၧကိၪ့လဖၪလီၫ.

၂ မိစ့ၭ Exodus 36

1 ထီးနီၪလဖၧၫ့ စဘ့ၫဇလံလၭ ဒဲစအဟိလအၭ, ဒဲကယဲ ၦလၧအကိၪ့ဆၧၥ့ၪ လၧယဟိဝၩ ဒုၭနုၬ ဆၧကိၪ့ၥ့ၪ ဒဲဆၧကိၪ့ဆၧဆၭ လၧအၥၭခံဖၧၩ့ ဘဲၫၥိၭ အမိၥ့ၪယၫမၩ ကယဲ ဆၧမၩ လမံၩ့လါလါ လၧအလးဆံၫ့ဎံၪ အဆၧမၩ အဂးနီၪ, မၩဝ့ၫ ဘဲၫကယဲ ဆၧလၧယဟိဝၩ မၪလူၬဝ့ၫ ထီးအလူၬ အၥိၭနီၪလီၫ. 2 တၭ စမိစ့ၭ ကိၭန့ စဘ့ၫဇလံလၭ, ဒဲစအဟိလအၭ, ဒဲကယဲ ၦအၥၭ လၧအကိၪ့ဆၧၥ့ၪ လၧယဟိဝၩ ဒုၭနုၬ ဆၧကိၪ့ၥ့ၪ လၧအၥၭခံဖၧၩ့ လဂၩလါလါ, ကယဲ ၦလၧအၥၭထိၪဂဲၩဝ့ၫ ဘဲၫၥိၭ အမိဂဲၫမၩ ဆၧနီၪလီၫ. 3 တၭ အဝ့ၫၥံၪ ဒိၭန့ ဆၧမၩဘိၪ့ လၧၦအံၫစရ့လၭဖိၪ ဂဲၫဆိၬယူၭ လၧအလးဆံၫ့ဎံၪ အဆၧမၩ မိကဲၪထၪ့ဝ့ၫ အဂး လၧစမိစ့ၭ အစူၪဖၧၩ့, ဘဲၫၥိၭ အမိမၩဝ့ၫလီၫ. တၭ ၦဂဲၫဆိၬဒံၭ ဆၧမၩဘိၪ့ လၧအဖ့ၪဒၪဆၧ လၧဂီၩလခီၫ ကိၭဂီၩဒ့ၭလီၫ. 4 တၭ ကယဲ ၦလၧအကိၪ့ဆၧၥ့ၪ လၧအမၩ အလးဆံၫ့ဎံၪ အဆၧမၩ လဂၩလါလါနီၪ, ဂဲၫထဲၩ့ လၧအဆၧမၩဝ့ၫ အအီၪ ကိၭဂၩဒ့ၭ, 5 အဝ့ၫၥံၪ ချဲၩ့ဒုၪ့ စမိစ့ၭတၭ, စံၭဝ့ၫဒၪ, ၦၡၩၥံၪ ဂဲၫဆိၬဆၧ လၧအမၩဆၧ အဂး လၧယဟိဝၩ မၪလူၬဝ့ၫနီၪ, အၪလၨၪလီၫ. 6 စမိစ့ၭ မၪလူၬဆၧ တၭ, ၦၡၩ ဒုၭဂၧၫ့ထၪ့ၥၩလၩ့ လၧၦၥုၪ့တဲၩအလးဖၧၩ့ ဎံၩ့ဎံၩ့လ့ၬတၭ, စံၭဝ့ၫဒၪ, ၦမုၪမွဲဂ့ၩ ၦခွၫမွဲဂ့ၩ, မွဲအထီးမၩလၧၩ့ ဆၧမၩဘိၪ့ လၧဆၧအလးဆံၫ့ဎံၪအဂး လဂ့ၩ; တၭ ၦခမျၧးဘၪ ဆၧပဒၩ့ထၬဝ့ၫ လၧအဂဲၫဆိၬ ဆၧနီၪလီၫ. 7 အဂဲးဘဲၫယီၩ ဆၧလၧၫ့ဎွ့ၩ ဒဲကယဲ ဆၧလၧအဆၧမၩ အဂး ဘဲၫၥိၭ အမိမၩဝ့ၫနီၪ, အီၪဝ့ၫ အၪလၨၪလီၫ. 8 တၭ ကယဲ ၦအၥၭ လၧအကိၪ့ဆၧၥ့ၪ လၧအကျၩ လၧအမၩတဲၩဆံၫ့ဎံၪ အဆၧမၩနီၪ မၩဝ့ၫ ကလကၫ, လၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ, ဒဲဆၧလၫ, ဒဲဆၧဝီၩ, ဒဲခ့ၫရူၬလဖၪ လၧၦမၩဆၧၥ့ၪ မၩဝ့ၫ ဆံၫဘံၪ့ နီၪလီၫ. 9 တၭ ကလကၫလဘံၪ့ အဖၭထီၫ နံၫဆံၫဎိၭဖျါ, အဒၪ့ဎၩ့ လံဖျါလီၫ. ကလကၫလဖၪနီၪ ထီးအလူၬ ထီၫဎီၩ့လိၬအၥၭလီၫ. 10 တၭ ကလကၫ ယဲဘံၪ့နီၪ အဝ့ၫဒၪ မၩဘုၭထၬလိၬအၥၭ လဘံၪ့ ဒဲလဘံၪ့; ဒဲကလကၫ ယဲဘံၪ့ဒၪ, အဝ့ၫဒၪ မၩဘုၭထၬလိၬအၥၭ လဘံၪ့ ဒဲလဘံၪ့ လီၫ. 11 တၭ မၩဝ့ၫ အနါလဖၪ လၧဆၧလၫ လၧကလကၫ လဘံၪ့ အနဲၩ့ထံၭ လၧအအီၪ လၧဆၧဘုၭထၬလိၬအၥၭ ထီးအထုၬလီၫ. မၩဆၧ ဘဲၫနီၪၥိၭ လၧကလကၫလဘံၪ့ လၧအအီၪ လၧဆၧဘုၭထၬလိၬအၥၭ နံၫဘံၪ့ လဘံၪ့ လၧအထုၬနီၪလီၫ. 12 မၩ အနါလဖၪ ယဲဆံၫ လၧကလကၫလဘံၪ့ အလီၩ့, ဒဲဆဲၫဎၩ့လိၬအၥၭ လၧအဝ့ၫနီၪ, မၩ အနါလဖၪ ယဲဆံၫ လၧကလကၫ လဘံၪ့ဒၪ အလီၩ့ လၧအအီၪ လၧဆၧဘုၭထၬလိၬအၥၭ နံၫဘံၪ့လဘံၪ့ ထီးအထုၬလီၫ. 13 မၩ နိၪပုၭ ယဲဆံၫတၭ, ဒုၭဘုၭထၬ အကလကၫလဖၪ လၧနိၪပုၭတၭ, ကဲၪထၪ့ တဲၩဆံၫ့ဎံၪ လဖျိၪ့ဎးလီၫ. 14 အဝ့ၫ မၩ ကလကၫလဖၪ လၧဘ့ၪအဆီၪ့ဆံၫလဘံၪ့ လၧတဲၩ လၧအအီၪ လၧတဲၩဆံၫ့ဎံၪ အဖၫ့ခိၪ အဂးလီၫ. 15 တၭ ကလကၫ လဘံၪ့ဘံၪ့ အဖၭထီၫနီၪ အဖျါ ၥၧၫ့ဆံၫ, ဒဲအဒၪ့ဎၩ့ လံဖျါ, ဒဲကလကၫ ဆံၫလဘံၪ့နီၪ မွဲန့ၫဎီၩ့လိၬအၥၭလီၫ. 16 တၭ အဝ့ၫဒၪ မၩဘုၭထၬလိၬအၥၭ ကလကၫ ယဲဘံၪ့လစီၪ့, ဒဲကလကၫ ဎူၫဘံၪ့လစီၪ့ဒၪနီၪလီၫ. 17 တၭ မၩဝ့ၫ လၧအနါလဖၪ ယဲဆံၫ လၧကလကၫ လဘံၪ့ အနဲၩ့, လၧအအီၪ လၧဆၧဘုၭထၬလိၬအၥၭ ထီးအထုၬလီၫ. ဒဲအနါလဖၪ ယဲဆံၫ လၧကလကၫလဘံၪ့ အနဲၩ့ လၧအအီၪ လၧဆၧဘုၭထၬလိၬအၥၭ နံၫဘံၪ့လဘံၪ့ ထီးအထုၬလီၫ. 18 တၭ မၩ နိၪပုၭထီးဝီၩ ဘဲၫၥိၭ အမိပုၭထၬ တဲၩတၭ, မိကဲၪထၪ့ ဆၧလဖျိၪ့ဎးလီၫ. 19 တၭ အဝ့ၫဒၪ မၩ ဆၧချုၬဘံၭ လၧၥိၪဖၫအဖံၭဝီၩ လၧတဲၩအဂး ဒဲဆၧချုၬဘံၭ အဖၫ့ခိၪနီၪ လၧတဟၫၡၭ အဖံၭလီၫ. 20 တၭ အဝ့ၫဒၪ မၩ ၥံၪ့ပၪ လၧၥံၪ့ၡံၭတၫ အီၪဆၧၫ့ထုၪ့ဝ့ၫ လၧတဲၩဆံၫ့ဎံၪ အဂးနီၪလီၫ. 21 ၥံၪ့ပၪလဘံၪ့နီၪ အဖၭထီၫ အီၪအဖျါ လဆံၫတၭ, အဒၪ့ဎၩ့ လဖျါထၫလီၫ. 22 ၥံၪ့ပၪလဘံၪ့ အီၪလၧအခၪ့ နံၫခီၫ ဆဲၫဎၩ့လိၬအၥၭလီၫ. မွဲအမၩ တဲၩဆံၫ့ဎံၪ အၥံၪ့ပၪ ဘဲၫနီၪအၥိၭ ထီးအလူၬ လီၫ. 23 ဒဲအမၩ ၥံၪ့ပၪလဖၪ လၧတဲၩဆံၫ့ဎံၪ အဂး, လၧမုခံၫ့လခီၫ အဂး ၥံၫ့ပၪအဘံၪ့ နံၫဆံၫလီၫ. 24 တၭ လၧၥံၪ့ပၪအဘံၪ့ နံၫဆံၫ အဖၫ့လၬနီၪ, တဲၩ့ဝ့ၫ အခၪ့ဖျၪ့စ့ၩ အဖျိၪ့ လံဆံၫလီၫ. အခၪ့ဖျၪ့ နံၫဖျိၪ့ လၧၥံၪ့ပၪလဘံၪ့ အဖၫ့လၬ လၧအခၪ့ နံၫခီၫ အဂး, ဒဲအခၪ့ဖျၪ့ နံၫဖျိၪ့ လၧၥံၪ့ပၪ လဘံၪ့ဒၪ လၧအခၪ့ နံၫခီၫ အဂးလီၫ. 25 တၭ တဲၩဆံၫ့ဎံၪ အပၪလခီၫဒၪ လၧမုဖၩလခီၫနီၪ မၩ ၥံၪ့ပၪ အဘံၪ့ နံၫဆံၫ, 26 ဒဲအခၪ့ဖျၪ့စ့ၩ အဖျိၪ့ လံဆံၫလီၫ. ၥံၪ့ပၪလဘံၪ့ အီၪလၧအခၪ့ဖျၪ့ နံၫဖျိၪ့ လၧအဖၫ့လၬ, ၥံၪ့ပၪလဘံၪ့ဒၪ အီၪလၧအခၪ့ဖျၪ့ နံၫဖျိၪ့ လၧအဖၫ့လၬလီၫ. 27 တၭ မၩ ၥံၪ့ပၪ ဎူၫဘံၪ့ လၧတဲၩဆံၫ့ဎံၪအပၪ လၧမုနုၬလခီၫ အဂးလီၫ. 28 တၭ မၩ ၥံၪ့ပၪ နံၫဘံၪ့ လၧတဲၩဆံၫ့ဎံၪ အနိၪ့လဖၪ လၧအပၪနံၫခီၫလီၫ. 29 တၭ အီၪ ထံးကံၭ လၧအဖၫ့လၬ, ဒဲအီၪ ထံးလိၬအၥၭ လၧအခိၪအဖၫ့ခိၪ လၧအခွၩ့ လခွၩ့ဎး လီၫ. မၩဝ့ၫ လၧနံၫဘံၪ့လူၬ ဘဲၫနီၪ လၧနံၫနိၪ့ အဂးလီၫ. 30 တၭ ၥံၪ့ပၪ ဎိၭဘံၪ့ ဒဲအခၪ့ဖျၪ့စ့ၩ လဆံၫဎူၫဖျိၪ့ အီၪဝ့ၫလီၫ. ၥံၪ့ပၪ လဘံၪ့ဘၪလဘံၪ့ အီၪလၧအခၪ့ဖျၪ့ နံၫဖျိၪ့ လၧအဖၫ့လၬ ဆုၬဆုၬ ကိၭအဘံၪ့ဒ့ၭလီၫ. 31 ဒဲအမၩ နိၪယိၭဘီၩ့ လၧၥံၪ့ၡံၭတၫလီၫ. ယဲဘီၩ့ လၧၥံၪ့ပၪ လၧတဲၩဆံၫ့ဎံၪလခီၫ အဂး, 32 တၭ နိၪယိၭဘီၩ့ ယဲဘီၩ့ လၧၥံၪ့ပၪ လၧတဲၩဆံၫ့ဎံၪလခီၫဒၪ အဂး, ဒဲနိၪယိၭဘီၩ့ ယဲဘီၩ့ လၧၥံၪ့ပၪ လၧတဲၩဆံၫ့ဎံၪအပၪ လၧမုနုၬလခီၫ အဂးလီၫ. 33 တၭ နိၪယိၭဘီၩ့အကျၩလဘီၩ့နီၪ ဒုၭထီၩ့ဝ့ၫ လၧအထုၬလခီၫ ဖိးလၧအထုၬလခီၫဒၪ လီၫ. 34 တၭ အဝ့ၫဒၪ ဖၩ့ ၥံၪ့ပၪ လၧထီၫ့, ဒဲတဲၩ့ အခွၩ့ထီၫ့, လၧအမိကဲၪ နိၪယိၭဘီၩ့အလး ဒဲဖၩ့ နိၪယိၭဘီၩ့ လၧထီၫ့လီၫ. 35 တၭ အဝ့ၫ မၩ ကလကၫလဘံၪ့ လၧဆၧလၫ, ဒဲဆၧဝီၩလုၭ, ဒဲဆၧဝီၩ ဒဲဆၧဘွၩဖျ့ၫလံၭကံၭ အလူၪဝံၭဎဲၩ့အၥၭလီၫ. မၩဝ့ၫ အီၪလၧခ့ၫရူၬ အဂၩ့လဖၪ လၧၦမၩဆၧၥ့ၪ အဆၧမၩလီၫ. 36 မၩ ၥံၪ့ၡံၭတၫ အထုၪ့ လံထုၪ့တၭ ဖၩ့ဝ့ၫ လၧထီၫ့လီၫ. တၭ အနိၪပုၭလဖၪနီၪ မွဲထီၫ့, ဒဲၥိၫ့ဝ့ၫ လၧအခၪ့ဖျၪ့စ့ၩ လံဖျိၪ့ လၧအဂးလီၫ. 37 တၭ လၧတဲၩဆံၫ့ဎံၪ အတရၫ့ အဂးနီၪ မၩ ဆၧလၩ့ဆဲၩလဘံၪ့ လၧဆၧလၫ, ဒဲလၧဆၧဝီၩလုၭ, ဒဲလၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ အဆၭကံၪဝ့ၫနီၪ, 38 ဒဲအထုၪ့ ယဲခုၬ, ဒဲအနိၪပုၭလဖၪလီၫ. တၭ ဖၩ့အထုၪ့ အခိၪလဖၪ, ဒဲအဆၧဘုၭထၬလိၬအၥၭလဖၪနီၪ လၧထီၫ့လီၫ. အ့ၪမွဲ အခၪ့ဖျၪ့ ယဲဖျိၪ့လဖၪနီၪ မွဲထီးဝီၩလီၫ.

၂ မိစ့ၭ Exodus 37

1 တၭ စဘ့ၫဇလံလၭနီၪ မၩ တလၫ လၧၥံၪ့ၡံၭတၫလီၫ. အဖၭထီၫ နံၫဖျါထၫ, ဒဲအဒၪ့ဎၩ့ လဖျါထၫ, ဒဲအဆီၩ့ဆီထၪ့ လဖျါထၫလီၫ. 2 တၭ လၧအချိၫ့မွဲဂ့ၩ, လၧအဖၧၩ့မွဲဂ့ၩ ဘၪဖၩ့ဝ့ၫ လၧထီၫ့ဆံၫ့ထုၬလီၫ. တၭ အခိၪဖဲၩ့ထီၫ့ ဝၬဖီၩ့ လၧအဖၫ့ခိၪလီၫ. 3 ၥိၫ့ အခွၩ့ထီၫ့ လံခွၩ့ လၧအဂး တၭ, အီၪက့ၪဝ့ၫ လၧအနိၪ့ လံနိၪ့တၭ, အခွၩ့ နံၫခွၩ့ အီၪလၧလခီၫ, ဒဲအခွၩ့ နံၫခွၩ့ အီၪလၧလခီၫဒၪလီၫ. 4 တၭ မၩ နိၪယိၭဘီၩ့လဖၪ လၧၥံၪ့ၡံၭတၫတၭ, ဖၩ့ဝ့ၫ လၧထီၫ့လီၫ. 5 တၭ ဖျၪ့နုၬ နိၪယိၭဘီၩ့လဖၪ လၧခွၩ့အဖၧၩ့ လၧတလၫအပၪ, ဘဲၫၥိၭ ၦမိဆိၬတလၫ လၧအဝ့ၫလီၫ. 6 တၭ မၩ ဆၧယၫ့ၥၭအလး လၧထီၫ့ဆံၫ့ထုၬ, အဖၭထီၫ နံၫဖျါထၫ, ဒဲအဒၪ့ဎၩ့ လဖျါထၫလီၫ. 7 တၭ အဝ့ၫ တဲၩ့ ခ့ၫရူၬထီၫ့ နံၫဒုၩတၭ; မၩဝ့ၫ လၧအလီၪ့ လလီၪ့ဎး တၭ, အီၪက့ၪဝ့ၫ လၧဆၧယၫ့ၥၭအလး အထုၬလါခီၫလ့ၬနီၪလီၫ. 8 ခ့ၫရူၬလဒုၩ လၧအထိၭနၫ အယီၩလခီၫ, ခ့ၫရူၬလဒုၩ လၧအထိၭနၫ လၧအနီၪလခီၫလီၫ. တဲၩ့ ခ့ၫရူၬလဖၪ ထီးဆၧယၫ့ၥၭအလး အထိၭနၫ နံၫခီၫလူၬ လီၫ. 9 တၭ ခ့ၫရူၬလဖၪ အီၪလၧအဒံၭယၩ့ထၪ့အၥၭ, အဒံၭ ချုၬဘံၭ ဆၧယၫ့ၥၭအလးတၭ, အမ့ၬ ယိဆၧၫ့ယၫလိၬအၥၭလီၫ. ခ့ၫရူၬလဖၪအမ့ၬ အီၪတီၩ လၧဆၧယၫ့ၥၭအလးအီၪဝ့ၫလီၫ. 10 တၭ အဝ့ၫ မၩဆ့ စပွဲ လၧၥံၪ့ၡံတၫနီၪ; အဖၭထီၫ နံၫဖျါ, ဒဲအဒၪ့ဎၩ့ လဖျါ, အဆီၩ့ဆီထၪ့ လဖျါထၫလီၫ. 11 ဖၩ့ဝ့ၫ လၧထီၫ့ဆံၫ့ထုၬ, မၩ အခိၪဖဲၩ့ထီၫ့ ဝၬဖီၩ့ဝ့ၫလီၫ. 12 မၩ အခိၪဖဲၩ့လဖံၭဝၬဖီၩ့တၭ, မၩ ဆၧခွၩ့ထၬထီၫ့ လၧအခိၪဖဲၩ့ အဖၫ့ခိၪ ဝၬဖီၩ့ဝ့ၫလီၫ. 13 တၭ ၥိၫ့ ခွၩ့ထီၫ့ လံခွၩ့ လၧအဂးတၭ, အီၪက့ၪဝ့ၫ လၧအနိၪ့ လံနိၪ့ လၧအအီၪ လၧအခၪ့ လံခီၫ အလီၩ့လီၫ. 14 ခွၩ့လဖၪနီၪ အီၪဎၩ့ လၧအခိၪဖဲၩ့ လၧနိၪယိၭဘီၩ့အလး အဂး, လၧၦၡၩ မိဆိၬထၪ့ စပွဲ အဂးလီၫ. 15 မၩ နိၪယိၭဘီၩ့ လၧၥံၪ့ၡံၭတၫ တၭ, ဖၩ့ဝ့ၫ လၧထီၫ့, ဘဲၫၥိၭ ၦၡၩ မိဆိၬထၪ့ စပွဲ လၧနိၪယိၭဘီၩ့လီၫ. 16 တၭ တဲၩ့ ထွ့ၫ လၧအအီၪ လၧစပွဲ အဖၫ့ခိၪ, အထွ့ၫလဖၪ, ဒဲအနိၪထိၩ့လဖၪ, ဒဲအလိၫ့ လၧပဂါလၩ့ဆၧ အဂးလဖၪ, ဒဲအခိၪချုၬ လၧအမိချုၬဘံၭ ဆၧလဖၪနီၪ လၧထီၫ့ဆံၫ့ထုၬလီၫ. 17 တၭ တဲၩ့ဝ့ၫ မ့ၪဒိၩ့မိၡါ လၧထီၫ့ဆံၫ့ထုၬ, မ့ၪဒိၩ့နီၪ မၩဝ့ၫ လၧထီၫ့ခိလီၪ့ လလီၪ့ဎးလီၫ. အဘီၩ့ ဒဲအထဲၩ့လဖၪ, အခိၪမၪ့လဖၪ, အဒိၪမိၬလဖၪ, ဒဲအဖီၫလဖၪနီၪမွဲ လၧဆၧနီၪ လမံၩ့ဎးလီၫ. 18 တၭ အထဲၩ့ ဎူၫထဲၩ့ ဂဲၫထၪ့ လၧအပၪလဖၪလီၫ. မ့ၪဒိၩ့မိၡါအထဲၩ့ ၥၧၫ့ထဲၩ့ လၧအလခီၫ, ဒဲအထဲၩ့ ၥၧၫ့ထဲၩ့ လၧလခီၫဒၪလီၫ. 19 အခိၪမၪ့ လၩ့ဂၬ ၡကၭၥၪ ၥၧၫ့ဖျိၪ့, အဒိၪမိၬ လဖျိၪ့ ဒဲဖီၫလမု အီၪလၧအဝ့ၫ လထဲၩ့လီၫ. ဘဲၫနီၪအၥိၭ လၧထဲၩ့ဎူၫထဲၩ့ လၧအဂဲၫထၪ့ လၧမ့ၪဒိၩ့မိၡါလီၫ. 20 တၭ မ့ၪဒိၩ့မိၡါနီၪ အီၪလၧအခိၪမၪ့ လၩ့ဂၬ ၡကၭၥၪ လံဖျိၪ့, အဒိၪမိၬလဖၪ, ဒဲအဖီၫလဖၪလီၫ. 21 တၭ အဒိၪမိၬလဖျိၪ့ အီၪလၧထဲၩ့ နံၫထဲၩ့ အဖၫ့လၬ လၧဆၧလမံၩ့ဎး, ဒဲအဒိၪမိၬလဖျိၪ့ အီၪလၧထဲၩ့ နံၫထဲၩ့ အဖၫ့လၬ လၧဆၧလမံၩ့ဎး, ဘဲၫ အထဲၩ့ ဎူၫထဲၩ့ အီၪဝ့ၫ အၥိၭနီၪလီၫ. 22 အဒိၪမိၬလဖၪ ဒဲအထဲၩ့လဖၪမွဲ ဆၧလမံၩ့ဎးလီၫ. အဆၧထီးအလူၬမွဲ ထီၫ့ဆံၫ့ထုၬ လလီၪ့ဎးလီၫ. 23 တၭ တဲၩ့ဝ့ၫ အမ့ၪဒိၩ့ နွ့ၫဖျိၪ့, ဒဲအနိၪထံၬမ့ၪ, ဒဲအနိၪထံၬအထွ့ၫလဖၪ လၧထီၫ့ဆံၫ့ထုၬလီၫ. 24 တၭ တဲၩ့ဝ့ၫ အမိၡါ ဒဲအဆၧဖိၪဆၧလံၩလဖၪ ထီးအလူၬနီၪ လၧထီၫ့ဆံၫ့ထုၬ အလယၧး လကံကၫလီၫ. 25 တၭ အဝ့ၫဒၪ မၩ ဆၧလုလးဆူၭခဲၩဆၧနၧၫ့မၧၫ့ လၧၥံၪ့ၡံၭတၫလီၫ. အဖၭထီၫ လဖျါ အဒၪ့ဎၩ့ လဖျါ, အီၪလၧအနိၪ့ လံနိၪ့ မီၪ့ဎီၩ့, ဒဲအဆီၩ့ဆီထၪ့ နံၫဖျါလီၫ. တၭ အနိၩ့လဖၪမွဲ လၧဆၧလမံၩ့ဎးလီၫ. 26 တၭ ဖၩ့ဝ့ၫ လၧထီၫ့ဆံၫ့ထုၬ လၧအဖၫ့ခိၪ, ဒဲလၧအပၪၥံၪ ဝၬဖီၩ့ဝ့ၫ, ဒဲအနိၩ့လဖၪနီၪလီၫ. တၭ မၩ ဆၧခွၩ့ထၬထီၫ့ ဝၬဖီၩ့ဝ့ၫလီၫ. 27 တၭ တဲၩ့ အခွၩ့ထီၫ့ နံၫခွၩ့ လၧအဂး, လၧဆၧခွၩ့ထၬ အဖၫ့လၬ လၧအနိၪ့ လံနိၪ့ အနဲၩ့ လၧအပၪ နံၫခီၫ အလီၩ့လီၫ. မွဲအလး လၧနိၪယိၭဘီၩ့ အဂး ဘဲၫၥိၭ ၦမိဆိၬထၪ့ဝ့ၫလီၫ. 28 မၩ အနိၪယိၭဘီၩ့ လၧၥံၪ့ၡံၭတၫ တၭ, ဖၩ့ဝ့ၫ လၧထီၫ့လီၫ. 29 တၭ မၩ ၥိၪဂုၪဆၧဆံၫ့ဎံၪ ဒဲဆၧဆူၭခဲၩနၧၫ့မၧၫ့ဆံၫ့, ဘဲၫၦလဲၩဎုၬဆၧနၧၫ့မၧၫ့ဖိၪ မၩဝ့ၫ အၥိၭနီၪလီၫ.

၂ မိစ့ၭ Exodus 38

1 တၭ အဝ့ၫဒၪ မၩ ဆၧလုမ့ၪအလး လၧၥံၪ့ၡံၭတၫ, အဖၭထီၫ ယဲဖျါ, ဒဲအဒၪ့ဎၩ့ ယဲဖျါလီၫ. မွဲဆၧလံနိၪ့ မီၪ့ဎီၩ့, ဒဲအဆီၩ့ဆီထၪ့ ၥၧၫ့ဖျါလီၫ. 2 တၭ မၩ အနိၩ့လဖၪ လၧအနိၪ့ လံနိၪ့ အဖၫ့ခိၪနီၪ, အနိၩ့ၥံၪမွဲ လၧဆၧလမံၩ့ဎးလီၫ. တၭ ဖၩ့ဝ့ၫ လၧထီးဝီၩလီၫ. 3 တၭ တဲၩ့ ဆၧလုလး အဆၧဖိၪဆၧလံၩ ထီးအလူၬ, အဖၧၩ့လဖၪ, ဒဲအဆွးလဖၪ, ဒဲအလိၫ့ဎွံၪဆၧလဖၪ, အနိၪပုၭယၪလဖၪ, ဒဲအဖၧၩ့မ့ၪလဖၪလီၫ. တဲၩ့ အဆၧဖိၪဆၧလံၩ လၧထီးဝီၩ ထီးအလူၬလီၫ. 4 တၭ ထဲၫ့ ဎ့ၪ လၧထီးဝီၩ ဘဲၫၦထဲၫ့ၡၬၥံၪအၥိၭ လၧဆၧဝၬဖီၩ့ ဆၧလုလး အဖၫ့လၬတၭ, ဎၩ့ဝ့ၫ လၧဆၧလုလး အဖိၭဖၫ့ လၧဆၧလုလး အဂး လီၫ. 5 တၭ ၥိၫ့ အခွၩ့ထီးဝီၩ လံခွၩ့ လၧထီးဝီၩဎ့ၪ လံနိၪ့ အဂး လၧနိၪယိၭဘီၩ့လဖၪအလး အဂးလီၫ. 6 တၭ မၩ နိၪယိၭဘီၩ့လဖၪ လၧၥံၪ့ၡံၭတၫတၭ, ဖၩ့ဝ့ၫ လၧထီးဝီၩလီၫ. 7 တၭ ဒုၭနုၬ နိၪယိၭဘီၩ့လဖၪ လၧခွၩ့လဖၪ အဖၧၩ့, ဘဲၫၥိၭ ၦၡၩ မိဆိၬထၪ့ဝ့ၫလီၫ. မၩ ဆၧလုလး လၧၥံၪ့ပၪ အီၪလၧအဖၧၩ့အိၩလီၫ. 8 တၭ မၩ အံၪ့ဒိၫ့ လဖျိၪ့ လၧထီးဝီၩ, ဒဲအခၪ့ လၧထီးဝီၩ, ဒဲၦမုၪလ့ၩထၪ့ဝ့ၫလဖၪ, လၧအလ့ၩထၪ့ လၧဆၧအီၪကီၪ့ အတဲၩဆံၫ့ဎံၪ အတရၫ့နီၪ အမ့ၬထံၫလၩၥံၪ လီၫ. 9 တၭ အဝ့ၫဒၪ မၩ ဆၧအီၪအလး အဝၩ့လီၫ. လၧအပၪ လၧမုခံၫ့လခီၫနီၪ, ဆၧဒီၪ့လၩ့ဆဲၩ လၧဝၩ့ အဂး, မၩဝ့ၫ လၧဆၧဘွၩ ဖျ့ၫလံၬကံၭ, အလူၪဝံၭဎဲၩ့အၥၭ အဖၭထီၫ အဖျါလယၩ, 10 တၭ အထုၪ့ အီၪ နံၫဆံၫ, ဒဲအခၪ့ဖျၪ့ထီးဝီၩ အဖျိၪ့ နံၫဆံၫလီၫ. တၭ ထုၪ့အနိၪပုၭလဖၪ, ဒဲအဆၧဘုၭထၬလိၬအၥၭလဖၪနီၪ မွဲစ့ၩလီၫ. 11 တၭ လၧအပၪ လၧမုဖၩလခီၫ အဂးနီၪ ဆၧဒီၪ့လၩ့ဆဲၩ အဖၭထီၫ အဖျါလယၩ, ဒဲအထုၪ့ နံၫဆံၫ, ဒဲအခၪ့ဖျၪ့ထီးဝီၩ အဖျိၪ့ နံၫဆံၫနီၪ အီၪဝ့ၫလီၫ. အထုၪ့ၥံၪ အနိၪပုၭလဖၪ, ဒဲအဆၧဘုၭထၬလိၬအၥၭလဖၪနီၪ မွဲစ့ၩလီၫ. 12 တၭ ဆၧဒီၪ့လၩ့ဆဲၩ အဖျါ ယဲဆံၫ အီၪဝ့ၫ လၧဝၩ့ အမုနုၬလခီၫ အဂးနီၪလီၫ. အထုၪ့ ဆံၫခုၬ, ဒဲအခၪ့ဖျၪ့ ဆံၫဖျိၪ့ အီၪဝ့ၫလီၫ. အထုၪ့ အနိၪပုၭလဖၪ ဒဲအဆၧဘုၭထၬလိၬအၥၭလဖၪမွဲ စ့ၩလီၫ. 13 တၭ ဝၩ့ လၧအနဲၩ့ဖၩ မုထၪ့, လၧမုထၪ့လခီၫနီၪ အဖျါ ယဲဆံၫ, 14 တၭ ဆၧဒီၪ့လၩ့ဆဲၩ လၧတရၫ့လခီၫနီၪ အဖၭထီၫ လဆံၫယဲဖျါ အထုၪ့ ၥၧၫ့ခုၬ, ဒဲအခၪ့ဖျၪ့ ၥၧၫ့ဖျိၪ့ အီၪဝ့ၫလီၫ. 15 တၭ လၧဝၩ့အတရၫ့ လၧအလခီၫဒၪ, ဆၧဒီၪ့လၩ့ဆဲၩ လၧယီၩလခီၫ ဒဲအနီၪလခီၫ အဖၭထီၫ လဆံၫယဲဖျါ, အထုၪ့ ၥၧၫ့ခုၬ, ဒဲအခၪ့ဖျၪ့ ၥၧၫ့ဖျိၪ့ အီၪဝ့ၫလီၫ. 16 တၭ ကယဲ ဝၩ့ အဆၧဒီၪ့လၩ့ဆဲၩ ဝၬဝၬနီၪမွဲ ဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ ထီးအလူၬလီၫ. 17 တၭ ထုၪ့ အခၪ့ဖျၪ့လဖၪနီၪ မွဲထီးဝီၩ, ဒဲထုၪ့အနိၪပုၭလဖၪ, ဒဲဆၧဘုၭထၬလိၬအၥၭလဖၪနီၪ မွဲစ့ၩ, ဒဲအခိၪဖၩ့အၥၭ လၧစ့ၩတၭ, ဝၩ့အထုၪ့ ထီးအလူၬ, အီၪလၧဆၧဘုၭထၬလိၬအၥၭ လၧစ့ၩလီၫ. 18 တၭ ဆၧဒီၪ့လၩ့ဆဲၩ လၧဝၩ့အတရၫ့ အဂးနီၪမွဲ ဆၧဆၭကံၪ လၧဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭလီၫ. အဖၭထီၫမွဲ အဖျါ နံၫဆံၫ ဒဲအဒၪ့ဎၩ့ ယဲဖျါ, ဘဲၫဝၩ့ အဆၧဒီၪ့လၩ့ဆဲၩ အၥိၭနီၪလီၫ. 19 တၭ အထုၪ့မွဲ လံထုၪ့, ဒဲအခၪ့ဖျၪ့ထီးဝီၩ လံဖျိၪ့, ဒဲအနိၪပုၭမွဲစ့ၩ, တၭ အခိၪထိၬလဖၪ ဘၪဖၩ့အၥၭ လၧစ့ၩ, ဒဲအဆၧဘုၭထၬလိၬအၥၭလဖၪနီၪ မွဲစ့ၩလီၫ. 20 တၭ ကယဲ ဆၧအနိၪစဲၩ ဘၪဆဲၫ့ လၧတဲၩဆံၫ့ဎံၪ, ဒဲဝၩ့ အီၪဝၬဖီၩ့နီၪ မွဲထီးဝီၩ ထီးအလူၬလီၫ. 21 တၭ အယီၩမွဲ ဆၧမၩ ဎွ့ၩအံၩဎွ့ၩအိၩ ဘၪဆဲၫ့ လၧတဲၩဆံၫ့ဎံၪ, ဆၧထိးအၥၭ အတဲၩဆံၫ့ဎံၪနီၪ ဘဲၫအဘၪ ဆၧဝံထၪ့နၬထၪ့ လၧၦလုဆၧ စအၫရၧၫ့ အဖိၪခွၫ စအံၫ၁မၫ အစူၪဖၧၩ့ အၥိၭနီၪ, ဘဲၫစမိစ့ၭ အဆၧမၪလူၬ, ၦလံဝဲၫဖိၪ အဆၧမၩ အၥိၭနီၪလီၫ. 22 တၭ ၦယုဒၫ အဒီၪ့ဖိၪ စဟၧ အဖိၪခွၫ, စယုရဲၫ အဖိၪခွၫ, စဘ့ၫဇလံလၭ လဂၩ မၩ ကယဲ ဆၧလၧယဟိဝၩ မၪလူၬ စမိစ့ၭနီၪလီၫ. 23 တၭ ၦအီၪလၧအဝ့ၫ အၥိၭမွဲ စဒၫ့ အဒီၪ့ဖိၪ စအဟံစမၭ အဖိၪခွၫ စအဟိလအၭ, ၦစိၭဖျၩဖိၪ, ဒဲၦကိၪ့ဆၧဘၪ, ဒဲၦလၧအဆၭကံၪဆၧ လၧဆၧလၫ ဒဲလၧဆၧဝီၩလုၭ, ဒဲဆၧဝီၩ, ဒဲဆၧဘွၩဖျ့ၫလံၭကံၭလီၫ. 24 တၭ ကယဲ ထီၫ့ လၧအလူၬ လၧဆၧမၩ ဘၪဆဲၫ့ လၧအလးဆံၫ့ဎံၪ အဆၧမၩ ထီးအလူၬ, ထီၫ့ လၧၦဝံၦနၬဝ့ၫနီၪ မွဲနံၫဆံၫ ခွံၫ ကံကၫ, ဒဲၡက့လၭ နွ့ၫယၩၥၧၫ့ဆံၫ, ဘဲၫၡက့လၭ ဘၪဆဲၫ့ လၧအလးဆံၫ့ဎံၪ အၥိၭနီၪလီၫ. 25 တၭ စ့ၩ လၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧဆၧအီၪကီၪ့လဖၪ အစ့ၩနီၪ, မွဲကံကၫ လယၩ, ဒဲလထီၫ့ နွ့ၫယၩနွ့ၫဆံၫ ယဲ ၡက့လၭ, ဘဲၩၡက့ၭလၭ ဘၪဆဲၫ့ လၧအလးဆံၫ့ဎံၪ အၥိၭ, 26 လကံကၫ လၧၦလဂၩ ဆုၬဆုၬ အဂး, မွဲဖိၭဖၫ့ ၡက့လၭ, လၧကယဲ ၦလၧအလ့ၩဘၪ ဆၧဝံထၪ့ဝ့ၫ လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪ အဂး လၧၦၡၩ ဎူၫကုၬ ၥၧၫ့ထီၫ့ ယဲယၩယဲဆံၫ အဂး လီၫ. 27 တၭ ၦၥိၫ့ဆၧအလးဆံၫ့ဎံၪ အခၪ့ဖျၪ့ၥံၪ, ဒဲဆၧဒီၪ့ဘျၭထၪ့အၥၭ အခၪ့ဖျၪ့ၥံၪ လၧစ့ၩကံကၫ လယၩ လီၫ. လဖျိၪ့ လကံကၫ, လဖျိၪ့ လကံကၫ, အခၪ့ဖျၪ့ လယၩနီၪ, ကံကၫ လယၩလီၫ. 28 တၭ တဲၩ့ နိၪပုၭ လၧထုၪ့ အဂး, ဒဲဖၩ့ အခိၪ, ဒဲဆၧဘုၭထၬလိၬအၥၭနီၪ လၧစ့ၩ လထီၫ့ နွ့ၫယၩနွ့ၫဆံၫ ယဲ ၡက့လၭလီၫ. 29 တၭ ထီးဝီၩ လၧဆၧမၩဘိၪ့ဝ့ၫနီၪ, မွဲကံကၫ နွ့ၫဆံၫ ဒဲၡက့လၭ နံၫထီၫ့ လံယၩလီၫ. 30 တၭ လၧဆၧနီၪ မၩဝ့ၫ လၧဆၧအီၪကီၪ့ အတဲၩဆံၫ့ဎံၪ အတရၫ့ အခၪ့ဖျၪ့ၥံၪ, ဒဲဆၧလုအလး လၧထီးဝီၩ, ဒဲထဲၫ့ဎ့ၪ လၧထီးဝီၩ လၧအဂး, ဒဲကယဲ ဆၧလုလး အဆၧဖိၪဆၧလံၩ, 31 ဒဲဝၩ့ ဝၬဖီၩ့ အခၪ့ဖျၪ့ၥံၪ, ဒဲဝၩ့အတရၫ့ အခၪ့ဖျၪ့ၥံၪ ဒဲကယဲ နိၪစဲၩၥံၪ ဘၪဆဲၫ့ လၧတဲၩဆံၫ့ဎံၪ, ဒဲဝၩ့ ဝၬဖီၩ့ဝ့ၫ အနိၪစဲၩၥံၪ ထီးအလူၬလီၫ.

၂ မိစ့ၭ Exodus 39

1 တၭ လၧဆၧလၫ, ဒဲဆၧဝီၩလုၭ, ဒဲဆၧဝီၩနီၪ မၩဝ့ၫ လၧဆၧအခ့ၫအၡၩ အဆၧမၩ အကီၩ့အၥိၭ ဘဲၫၥိၭ အမိမၩဆၧ လၧအလးဆံၫ့ဎံၪ အဖၧၩ့, ဒဲမၩ အကီၩ့အၥိၭဆံၫ့ဎံၪ လၧစအၫရၧၫ့ အဂး, ဘဲၫယွၩ မၪလူၬ စမိစ့ၭ အၥိၭနီၪလီၫ. 2 တၭ အဝ့ၫ မၩ အ့ဖိၭနီၪ လၧထီၫ့, ဒဲဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭလီၫ. 3 တၭ နဲၫ့ ထီၫ့ ထီးအကဲၪထၪ့ အပၪပဲၪဘၧၩ့ဖျၪဒၪတၭ, ထံၬဝ့ၫ ဒုၭကဲၪထၪ့ ဖျံၩတၭ, ၥံၪနုၬဝ့ၫ လၧဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ, လၧၦမၩဆၧၥ့ၪ အဆၧမၩလီၫ. 4 တၭ မၩဝ့ၫ အခိၬထံၭခိၪလဖၪ ဘဲၫၥိၭ အမိမၩဘုၭထၬလိၬအၥၭတၭ, အနဲၩ့ထံၭ နံၫခီၫနီၪ မၩဘုၭထၬဝ့ၫဒၪလီၫ. 5 တၭ အ့ဖိၭ အခၧၩ့ယးကံၪကဲၩ့ လၧအအီၪဝ့ၫ လၧအဖၫ့ခိၪမွဲဝ့ၫ လၧဆၧလမံၩ့ဎးနီၪ လၧထီၫ့, ဒဲဆၧလၫ, ဒဲဆၧဝီၩလုၭ, ဒဲဆၧဝီၩ, ဒဲဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ, ဘဲၫ ယွၩ မၪလူၬ စမိစ့ၭ အၥိၭနီၪလီၫ. 6 တၭ မၩဝ့ၫ လၧထၫ့မျါမဟူၫယၫ, အမ့ၬထီၫ့ အီၪဝၬဖီၩ့ဝ့ၫတၭ, ကွ့ၭဝ့ၫ လၧၦအံၫစရ့လၭဖိၪ အမံၩ့ ဘဲၫဆၧစဲၩနဲၪ့ထၬ ဘၪ ဆၧစိၭဖျၩဝ့ၫ အၥိၭလီၫ. 7 တၭ အီၪက့ၪဝ့ၫ လၧအ့ဖိၭ အခိၬထံၭခိၪ, လၧဆၧနၪ့ထၪ့ထဲၩ့ ဆၧလၧၦအံၫစရ့လၭဖိၪ အဂး ဘဲၫယွၩ မၪလူၬ စမိစ့ၭ အၥိၭနီၪလီၫ. 8 တၭ မၩ ဆၧစ့ၩရၫ့ အၥၭနၫပဒၩ့ လၧၦမၩဆၧၥ့ၪ အဆၧမၩ ဘဲၫအ့ဖိၭ အဆၧမၩ အၥိၭနီၪ, မၩဝ့ၫ လၧထီၫ့, လၧဆၧလၫ, လၧဆၧဝီၩလုၭ, ဒဲလၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭနီၪလီၫ. 9 မၩ ၥၭနၫပဒၩ့ အီၪဝ့ၫ နံၫထၧၫ့တၭ, မွဲဆၧလံနိၪ့ မီၪ့ဎီၩ့လီၫ. အဖၭထီၫ လထၫ, ဒဲအဒၪ့ဎၩ့ လထၫ ခါချံၭအၥၭလီၫ. 10 တၭ မၩဎွ့ၩဝ့ၫ လၧလိးအဂဲး လံဂဲးလီၫ. ထၫ့မျါ ဆၫ့ၥွံၪ လဖျိၪ့, ထၫ့မျါ ဘၩ့အူၭ၁ဖၫယၩ လဖျိၪ့, ဒဲထၫ့မျါ ယ့ၫမၠၭ လဖျိၪ့နီၪ မွဲအခၪ့ထံၭ လဂဲးလီၫ. 11 တၭ နံၫဂဲးလဂဲးနီၪ မွဲထၫ့မျါ ဝီၩ လဖျိၪ့, ထၫ့မျါ နံၫလၫ လဖျိၪ့; ဒဲထၫ့မျါ မဟူၫယၫထီၩ့အၥၭ လဖျိၪ့လီၫ. 12 ၥၧၫ့ဂဲးလဂဲးနီၪ မွဲထၫ့မျါ ဝီၩဘၩ့ လဖျိၪ့, ထၫ့မျါ မဟူၫယၫ ကံၪကဲၩ့ လဖျိၪ့, ဒဲထၫ့မျါ တကီၩဖီၫလီၫ. 13 တၭ လံဂဲးလဂဲးနီၪ မွဲထၫ့မျါ ယ့ၫဘၩ့ လဖျိၪ့, ဒဲထၫ့မျါ မဟူၫယၫ လဖျိၪ့, ဒဲထၫ့မျါ နကၥွဲၭ လဖျိၪ့လီၫ. အမ့ၬထီၫ့ အီၪဝၬဖီၩ့ဝ့ၫ လၧထၫ့မျါ အလးအဖၧၩ့လီၫ. 14 တၭ လိးလဖၪနီၪ မိဘၪအီၪလၧၦအံၫစရ့လၭဖိၪအမံၩ့, လဆံၫနံၫမံၩ့ ဘဲၫအမံၩ့ အၥိၭနီၪ, ဆၧစဲၩနဲၪ့ထၬ အဆၧစိၭဖျၩနီၪလီၫ. လဂၩ လၧအမံၩ့ဒၪဝ့ၫ, လဂၩ လၧအမံၩ့ဒၪဝ့ၫ, ဘဲၫၦလဆံၫနံၫဒီၪ့ အၥိၭနီၪလီၫ. 15 တၭ ၥံၪၥွ့ၫထီၫ့ဆံၫ့ လၧၥၭနၫပဒၩ့ အထိၭနၫလီၫ. 16 တၭ တဲၩ့ ထၫ့မျါ အလးအမ့ၬထီၫ့ နံၫဖျိၪ့, ဒဲခွၩ့ထီၫ့ နံၫခွၩ့ လၧဆၧၥၭနၫပဒၩ့ အလီၩ့တၭ, အီၪက့ၪ ခွၩ့ နံၫခွၩ့နီၪ လၧဆၧၥၭနၫပဒၩ့ အထိၭနၫ နံၫခီၫလီၫ. 17 တၭ ဒုၭနုၬ ၥွ့ၫထီၫ့ၥံၪအၥၭ နံၫဘီၩ့ လၧခွၩ့ နံၫခွၩ့ အီၪလၧဆၧၥၭနၫပဒၩ့ အထိၭနၫလဖၪ အဖၧၩ့လီၫ. 18 တၭ ၥွ့ၫၥံၪအၥၭ အထိၭနၫ နံၫခီၫလူၬနီၪ စၧၩ့ထၬဝ့ၫ လၧထၫ့မျါ အလးအမ့ၬတၭ, အီၪက့ၪဝ့ၫ လၧအ့ဖိၭ အခိၬထံၭခိၪ လၧအမ့ၬယၫလခီၫလီၫ. 19 တဲၩ့ ခွၩ့ထီၫ့ နံၫခွၩ့တၭ, အီၪက့ၪဝ့ၫ လၧဆၧၥၭနၫပဒၩ့ အထိၭနၫ နံၫခီၫ လၧအခိၬထံၭ လၧအ့ဖိၭ အနဲၫ့ထံၭ လၧအဖၧၩ့လခီၫလီၫ. 20 တၭ တဲၩ့ ခွၩ့ထီၫ့အဂူၫဂၩ နံၫခွၩ့တၭ, အီၪက့ၪဝ့ၫ လၧအ့ဖိၭ အခိၬထံၭခိၪ နံၫခီၫ လၧအဖၫ့လၬ လၧအမ့ၬယၫလခီၫနီၪ, ဆဲၫဎၩ့ ဒဲအဆၧဘုၭထၬလိၬအၥၭဂူၫဂၩ, လၧအ့ဖိၭ အခၧၩ့ယးကံၪကဲၩ့ အဖၫ့ခိၪလီၫ. 21 တၭ စၧၩ့ထၬ ဆၧၥၭနၫပဒၩ့ လၧအခွၩ့ ဒဲအ့ဖိၭ အခွၩ့ လၧဖျံၩအလၫ, ဘဲၫၥိၭ အမိအီၪဝ့ၫ လၧအ့ဖိၭ အခၧၩ့ယးကံၪကဲၩ့ အဖၫ့ခိၪနီၪ, ဘဲၫၥိၭ ၥၭနၫပဒၩ့နီၪ ဖျ့ၭထၪ့ခွံၬ လၧအ့ဖိၭ လၥ့ၪဘၪ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 22 တၭ မၩ အ့ဖိၭ အဆဲၫ့ လၧဆၧလၫ ထၧၫ့ဘံၪ့ယၫလီၫ. 23 တၭ အီၪဒဲ အဖိး လၧအဆဲၫ့ အၥၭကျၩလီၫ. အီၪဝ့ၫ ဒဲအနဲၩ့ထံၭ ဆၭဒိၭထၪ့ဝ့ၫ ဝၬဖီၩ့ အဖိး ဘဲၫဆၧၥၭနၫပဒၩ့ ထီးယၬလၩ့ လဂ့ၩလီၫ. 24 တၭ လၧအဆၧဆၭကံၭလၩ့ အလီၩ့နီၪ မၩဝ့ၫ ၁လဲၩၥၪ လၧဆၧလၫ, ဒဲလၧဆၧဝီၩလုၭ, ဒဲလၧဆၧဝီၩ, ဒဲလၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ လီၫ. 25 တၭ တဲၩ့ ဎွံၩ့ၥၪထီၫ့ဆံၫ့ထုၬတၭ, အီၪက့ၪ ဎွံၩ့ၥၪနီၪ လၧ၁လဲၩၥၪလဖၪ အဘိၩ့ဆၧၩ့ ဝၬဖီၩ့ လၧဆဲၫ့ အခၪ့ထံၭ အနဲၩ့ထံၭလီၫ. 26 ဎွံၩ့ၥၪထီၫ့ လဖျိၪ့ ဒဲ၁လဲၩၥၪ လဖျိၪ့, ဎွံၩ့ၥၪထီၫ့ လဖျိၪ့, ၁လဲၩၥၪ လဖျိၪ့ လၧအဆဲၫ့အခၪ့ထံၭ အနဲၩ့ထံၭ ဝၬဖီၩ့ဝ့ၫ ဘဲၫယွၩ မၪလူၬ စမိစ့ၭ အၥိၭနီၪလီၫ. 27 တၭ အဝ့ၫၥံၪ ထၭန့ ဆဲၫ့ လၧဆၧဘွၩ ဖျ့ၫလံၬကံၭ လၧစအၫရၧၫ့ ဒဲအဖိၪခွၫလဖၪ အဂး, 28 ဒဲခိၪလူၬ လၧဆၧဘွၩ ဖျ့ၫလံၬကံၭ, ဒဲခၪ့ဖျၪ့ မွဲဂ့ၩ လၧဆၧဘွၩ ဖျ့ၫလံၬကံၭ, ဒဲဆၧဖျၪ့ခဲၫ့ လၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ, 29 ဒဲခၧၩ့ယး လၧဆၧဘွၩ ဖျ့ၫလံၬကံၭ အလူၪဝံၭဎဲၩ့အၥၭ, ဒဲဆၧလၫ, ဒဲဆၧဝီၩလုၭ, ဒဲဆၧဝီၩ, ဆၧဆၭကံၪ ဘဲၫယွၩ မၪလူၬ စမိစ့ၭ အၥိၭနီၪလီၫ. 30 အဝ့ၫၥံၪ တဲၩ့ ခိၪလူၬဆံၫ့ဎံၪ အဆၧပၪပဲၪ လၧထီၫ့ဆံၫ့ထုၬ လဘံၪ့တၭ, ဘဲၫဆၧစဲၩနဲၪ့ထၬ အဆၧစိၭဖျၩ အၥိၭနီၪ, ကွ့ၭဝ့ၫ လၧအလီၩ့, မွဲဆၧဆံၫ့ဎံၪ လၧယဟိဝၩ အဂးဆံၭ. 31 တၭ စၧၩ့ထၬဝ့ၫ လၧဖျံၩပၪပဲၪ ဆၧလၫလဘီၩ့ ဘဲၫၥိၭ အမိမၩထၬ လၧဆၧထၪ့ထီၫ လၧခိၪလူၬ အလီၩ့ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 32 တၭ တဲၩဆံၫ့ဎံၪ အဆၧအီၪကီၪ့ အတဲၩ အဆၧမၩ ဂီၩ့လူၬဝ့ၫတၭ, ၦအံၫစရ့လၭဖိၪ မၩဝ့ၫ ဘဲၫကယဲ ဆၧလၧယဟိဝၩ မၪလူၬ စမိစ့ၭ အၥိၭနီၪ မၩဝ့ၫ ဘဲၫနီၪအၥိၭလီၫ. 33 တၭ အဝ့ၫၥံၪနီၪ ဂဲၫဆိၬ တဲၩဆံၫ့ဎံၪ, တဲၩ, ဒဲအဆၧဖိၪဆၧလံၩ ထီးအလူၬ လၧစမိစ့ၭ အအီၪ, ဒဲအနိၪကွၭလဖၪ, အၥံၪ့ပၪလဖၪ, ဒဲအနိၪယိၭဘီၩ့လဖၪ, ဒဲအထုၪ့လဖၪ, ဒဲအခၪ့ဖျၪ့လဖၪ. 34 ဒဲဆၧချုၬဘံၭ လၧၥိၪဖၫ အဖံၭဝီၩ, ဒဲဆၧချုၬဘံၭ လၧတဟၫၡၭ အဖံၭ, ဒဲဆၧချုၬဘံၭ အဆၧဒီၪ့ချုၬဘံၭဆၧ, 35 ဆၧအုၩ့လၩ့အတလၫ ဒဲနိၪယိၭဘီၩ့လဖၪ, ဒဲဆၧယၫ့ၥၭအလး 36 စပွဲ, အထွ့ၫ ထီးအလူၬ, ဆၧမ့ၬယၫအကိၪ, ဒဲမ့ၪဒိၩ့မိၡါအဆံၫ့ ဒဲအမ့ၪဒိၩ့ၥံၪ, 37 မ့ၪဒိၩ့ လၧအဘၪတဲၩ့ဝဲၩဝ့ၫ, ဒဲအဆၧဖိၪဆၧလံၩ ထီးအလူၬ, ဒဲၥိၪ လၧဆၧဖၩ့ အဂး, 38 ဒဲဆၧလုလးထီၫ့, ဒဲၥိၪဂုၪဆၧ, ဒဲဆၧဆူၭခဲၩနၧၫ့မၧၫ့, ဒဲဆၧလၩ့ဆဲၩ လၧတဲၩတရၫ့ အဂး, 39 ဆၧလုလးထီးဝီၩ ဒဲထီးဝီၩ အထဲၫ့ဎ့ၪနီၪ, အနိၪယိၭဘီၩ့လဖၪ, ဒဲအဆၧဖိၪဆၧလံၩ ထီးအလူၬ, အံၪ့ဒိၫ့, ဒဲအခၪ့, 40 ဆၧအဝၩ့ အဆၧဒီၪ့လၩ့ဆဲၩလဖၪ, အထုၪ့လဖၪ, ဒဲအခၪ့ဖျၪ့လဖၪ, ဒဲဆၧဒီၪ့ချုၬဘံၭ လၧဝၩ့အတရၫ့ အဂး, ဖျံၩလဖၪ, ဒဲအနိၪစဲၩလဖၪတၭ, ကယဲ အဆၧဖိၪဆၧလံၩ ဘၪဆဲၫ့ လၧတဲၩဆံၫ့ဎံၪ အဆၧမၩ လၧဆၧအီၪကီၪ့အတဲၩ အဂး, 41 ဆၧအခ့ၫအၡၩ အဆၧမၩအကီၩ့အၥိၭ, ဘဲၫၥိၭ အမိမၩဆၧ လၧအလးဆံၫ့ဎံၪ အဖၧၩ့, ဒဲအကီၩ့အၥိၭဆံၫ့ဎံၪ လၧၦလုဆၧ စအၫရၧၫ့ အဂး, ဒဲအဖိၪခွၫလဖၪ အကီၩ့အၥိၭ ဘဲၫအမိမၩ ၦလုဆၧ အဆၧလုလဖၪလီၫ. 42 ဒဲကယဲ ဆၧလၧယွၩ မၪလူၬ စမိစ့ၭ အၥိၭနီၪ ၦအံၫစရ့လၭဖိၪ မၩ ထီးအလူၬလီၫ. 43 တၭ စမိစ့ၭ ယိ ကယဲ အမၩဆၧ ထီးအလူၬတၭ, ယိခွါ, ၦမၩယူၭဝ့ၫ ဘဲၫယဟိဝၩ မၪလူၬဆၧ အၥိၭ, မၩဝ့ၫ ဘဲၫနီၪအၥိၭလီၫ. တၭ စမိစ့ၭ ဆိၪဂ့ၩ အဝ့ၫၥံၪလီၫ.

၂ မိစ့ၭ Exodus 40

1 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 2 လၩအခၪ့ထံၭ လၩထၪ့လနံၩနီၪ, နဘၪဆၪ့ထၪ့ ဆၧအီၪကီၪ့အတဲၩ အတဲၩဆံၫ့ဎံၪနီၪဆံၭ. 3 တၭ နဘၪအီၪက့ၪ ဆၧအုၩ့လၩ့အတလၫ လၧအဖၧၩ့, ဒဲမၩကဒုၩထၬ တလၫနီၪ လၧကလကၫလီၫ. 4 နဘၪဂဲၫဆိၬနုၬ စပွဲ, ဒဲဆၧလၧဆၧဘၪတဲၩ့ဝဲၩအၥၭ လၧအဂးလဖၪနီၪ အီၪက့ၪဎၩ့ လၧအလီၩ့တၭ, နဘၪဂဲၫဆိၬနုၬ မ့ၪဒိၩ့မိၡါ, ဒဲစီၩ့ထၪ့ အမ့ၪဒိၩ့လဖၪ, 5 တၭ နဘၪအီၪက့ၪ ဆၧလုအလးထီၫ့ လၧဆူၭခဲၩ ဆၧနၧၫ့မၧၫ့ အဂး လၧဆၧအုၩ့လၩ့အတလၫ အမ့ၬယၫ ဒဲအီၪက့ၪ ဆၧလၩ့ဆဲၩ လၧတဲၩဆံၫ့ဎံၪ အတရၫ့ အဂးလီၫ. 6 တၭ နဘၪအီၪက့ၪ ဆၧလုလး ဆူၭခဲၩမ့ၪ လၧဆၧအီၪကီၪ့အတဲၩ အတရၫ့ အမ့ၬယၫ လီၫ. 7 နဘၪအီၪက့ၪ အံၪ့ဒိၫ့ လၧဆၧအီၪကီၪ့အတဲၩ ဒဲဆၧလုလး အဘိၩ့ဆၧၩ့တၭ, နဘၪအီၪက့ၪ ထံၫ လၧအဖၧၩ့လီၫ. 8 နဘၪၥုၪ့ထၪ့ ဝၩ့ဝၬဖီၩ့ဝ့ၫတၭ, ဘျၭထၪ့ ကလကၫ လၧဝၩ့ အတရၫ့နီၪဆံၭ. 9 နဘၪမၩန့ ၥိၪဂုၪဆၧ တၭ, ဂုၪ တဲၩဆံၫ့ဎံၪနီၪ, ဒဲကယဲ ဆၧလၧအအီၪလၧအဖၧၩ့, ဒဲမၩဆံၫ့ဎံၪဝ့ၫ ဒဲအဆၧဖိၪဆၧလံၩ ထီးအလူၬ တၭ, မွဲအမိကဲၪထၪ့ ဆၧဆံၫ့ဎံၪဆံၭ. 10 နဘၪဂုၪ ဆၧလုလးဆူၭခဲၩမ့ၪ, ဒဲအဆၧဖိၪဆၧလံၩ ထီးအလူၬ, ဒဲမၩဆံၫ့ဎံၪ အဆၧလုလးဆံၭ. မွဲအမိကဲၪထၪ့ အဆၧလုလးဆံၫ့ဎံၪထုၬလီၫ. 11 နဘၪဂုၪ အံၪ့ဒိၫ့ ဒဲအခၪ့တၭ, မၩဆံၫ့ဎံၪဝ့ၫဆံၭ. 12 တၭ နဘၪဒုၭဂဲၫ စအၫရၧၫ့ ဒဲအဖိၪခွၫလဖၪ လၧဆၧအီၪကီၪ့ အတဲၩဆံၫ့ဎံၪ အတရၫ့တၭ, ၥူၫဝၭဆံၫ့ဝ့ၫ လၧထံၫဆံၭ. 13 တၭ နဘၪဒုၭၥိၭထၪ့ စအၫရၧၫ့ လၧဆၧအကီၩ့အၥိၭဆံၫ့ဎံၪ, ဒဲဂုၪဝ့ၫ, ဒဲမၩဆံၫ့ဎံၪဝ့ၫ, ဘဲၫၥိၭ အမိမၩ ယဆၧ လၧၦလုဆၧ အဆၧမၩဆံၭ. 14 နဘၪဒုၭဂဲၫထၪ့ အဖိၪခွၫလဖၪတၭ ဒုၭၥိၭဝ့ၫ လၧဆဲၫ့လဖၪဆံၭ. 15 တၭ နဘၪဂုၪ အဝ့ၫၥံၪ ဘဲၫန ဂုၪ အဖါ အၥိၭနီၪ , ဘဲၫၥိၭ အမိမၩ ယဆၧ လၧၦလုဆၧ အဆၧမၩဆံၭ. အဂဲးဘဲၫယီၩ အဝ့ၫၥံၪ အဂုၪဆၧနီၪ မိဘၪကဲၪထၪ့ ၦလုဆၧ အဆၧမၩ အဆိၩအကၠၪ, ထီၩ့လၧအဆၨၩအဆၬ အဆိၩဆိၩ အကၠၪကၠၪလီၫ. 16 စမိစ့ၭ မၩဝ့ၫ ဘဲၫနီၪအၥိၭလီၫ. ဘဲၫကယဲ ဆၧလၧယဟိဝၩ မၪလူၬဝ့ၫ အၥိၭ မွဲအမၩဝ့ၫ ဘဲၫနီၪၥိၭလီၫ. 17 တၭ ဆၧမၩအၥၭ လၧနံၫနံၪ့လနံၪ့ လၧလၩခၪ့ထံၭ လၩထၪ့လနံၩနီၪ တဲၩဆံၫ့ဎံၪ ဘၪ ဆၧဆၪ့ထၪ့ဝ့ၫလီၫ. 18 စမိစ့ၭ ဆၪ့ထၪ့ တဲၩဆံၫ့ဎံၪတၭ, မၩခၧၫ့ အခၪ့ဖျၪ့တၭ, အီၪက့ၪ ဆၧၫ့ထုၪ့ အၥံၪ့ပၪတၭ, ဒုၭနုၬ အနိၪဘီၩ့ၥံၪ တၭ, ဘီၩ့ထၪ့ အထုၪ့လီၫ. 19 ပၠၪထၪ့ တဲၩ လၧတဲၩဆံၫ့ဎံၪ အဖၫ့ခိၪတၭ, အီၪက့ၪ ဆၧချုၬဘံၭတဲၩ လၧအဖၫ့ခိၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 20 မၩန့ဝ့ၫတၭ ဒုၭနုၬ ဆၧအုၩ့လၩ့ လၧတလၫဖၧၩ့တၭ, အီၪက့ၪ နိၪယိၭဘီၩ့ လၧတလၫနီၪ, ဒဲအီၪက့ၪ ဆၧယၫ့ၥၭအလး လၧတလၫ အဖၫ့ခိၪလီၫ. 21 အဝ့ၫဒၪ ဂဲၫဆိၬ တလၫ လၧတဲၩဆံၫ့ဎံၪ အဖၧၩ့တၭ; ဘျၭထၪ့ ကလကၫတၭ, မၩကဒုၩခွံၬ ဆၧအုၩ့လၩ့အတလၫ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 22 တၭ အဝ့ၫဒၪ အီၪက့ၪ စပွဲ လၧဆၧအီၪကီၪ့ အတဲၩဖၧၩ့ လၧတဲၩဆံၫ့ဎံၪအပၪ လၧမုဖၩလခီၫ လၧကလကၫ ဘျၭထၪ့အၥၭ လၧခီၫ့လခီၫလီၫ. 23 တၭ အီၪက့ၪဎၩ့ ကိၪ လၧအဖၫ့ခိၪ လၧယဟိဝၩ အမ့ၬယၫ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 24 တၭ အီၪက့ၪ မ့ၪဒိၩ့မိၡါ လၧဆၧအီၪကီၪ့ အတဲၩဖၧၩ့, ဆဲၫဎၩ့ လၧစပွဲ လၧတဲၩဆံၫ့ဎံၪ အနဲၩ့ဖၩ လၧမုခံၫ့လခီၫ လီၫ. 25 တၭ စီၩ့ထၪ့ မ့ၪဒိၩ့ လၧယဟိဝၩ အမ့ၬယၫ, ဘဲၫ ယဟိဝၩ မၪလူၬ စမိစ့ၭ အၥိၭနီၪလီၫ. 26 တၭမွဲ အအီၪက့ၪ ဆၧလုလးထီၫ့ လၧတဲၩဆံၫ့ဎံၪအဖၧၩ့ လၧကလကၫ အမ့ၬယၫလီၫ. 27 ဒဲဆူၭခဲၩ ဆၧနၧၫ့မၧၫ့ လၧအဖၫ့ခိၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 28 ဒဲဘျၭထၪ့ ဆၧလၩ့ဆဲၩ လၧတဲၩဆံၫ့ဎံၪ အတရၫ့နီၪလီၫ. 29 တၭ အီၪက့ၪ ဆၧလုလးဆူၭခဲၩမ့ၪ လၧတဲၩဆံၫ့ဎံၪ, ဆၧအီၪကီၪ့အတဲၩ အတရၫ့ အနဲၩ့တၭ, လုထၪ့ ဆၧလုမ့ၪ ဒဲဆၧမၩဘိၪ့ လၧအဖၫ့ခိၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 30 ဒဲအအီၪက့ၪ အံၪ့ဒိၫ့ လၧဆၧအီၪကီၪ့အတဲၩ ဒဲဆၧလုလး အဘိၩ့ဆၧၩ့တၭ အီၪက့ၪ ထံၫ လၧအဖၧၩ့, ဘဲၫၥိၭ ၦၡၩ မိၥူၫဝၭဆံၫ့ဆၧလီၫ. 31 တၭ စအၫရၧၫ့ ဒဲအဖိၪခွၫလဖၪ ၥူၫဝၭဆံၫ့ အစူၪ ဒဲအခၪ့ ထီးနီၪလီၫ. 32 ထီးအလ့ၩနုၬ လၧဆၧအီၪကီၪ့ အတဲၩဖၧၩ့တၭ, ထီးအလ့ၩဘူၭ လၧဆၧလုလးတၭ, အဝ့ၫၥံၪနီၪ, ၥူၫဝၭဆံၫ့ဆၧ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 33 မၩကဲၪထၪ့ ဝၩ့ အီၪဝၬဖီၩ့ တဲၩဆံၫ့ဎံၪ ဒဲဆၧလုအလးတၭ, ဘျၭထၪ့ တရၫ့ အဆၧလၩ့ဆဲၩလီၫ. တၭ စမိစ့ၭ မၩဂီၩ့ အဆၧမၩလီၫ. 34 တၭ ဆၧအုၪ့ ချုၬဘံၭ ဆၧအီၪကီၪ့အတဲၩတၭ, ယဟိဝၩ အလၩအဖၩ့ ဎွ့ၩထၪ့ တဲၩဆံၫ့ဎံၪ အဖၧၩ့လီၫ. 35 တၭ စမိစ့ၭ လ့ၩနုၬ လၧဆၧအီၪကီၪ့အတဲၩဖၧၩ့ၥ့ၪအ့ၬ. အဂဲးဘဲၫယီၩ ဆၧအုၪ့ အီၪဝ့ၫ လၧအဖၫ့ခိၪတၭ, ယဟိဝၩ အလၩအဖၩ့ ဎွ့ၩထၪ့ တဲၩဆံၫ့ဎံၪနီၪလီၫ. 36 တၭ ထီး ဆၧမၩန့ထၪ့ခွံၬ ဆၧအုၪ့ လၧတဲၩဆံၫ့ဎံၪ အဖၫ့ခိၪတၭ, ၦအံၫစရ့လၭဖိၪ လ့ၩဆၧ လၧအဖၧၩ့ၥၭလဖၪ ထီးအလူၬလီၫ. 37 တၭ ဆၧအုၪ့နီၪ အ့ၪလဘၪ ဆၧမၩန့ထၪ့ဝ့ၫ တၭ, အဝ့ၫၥံၪ လလ့ၩဘၪ ထီးမုနံၩ လၧဆၧမၩန့ထၪ့ဝ့ၫ လီၫ. 38 အဂဲးဘဲၫယီၩ ယဟိဝၩအဆၧအုၪ့ အီၪဝ့ၫ လၧတဲၩဆံၫ့ဎံၪ အဖၫ့ခိၪ လၧမုဆၫလခီၫ, ဒဲမ့ၪ အီၪဝ့ၫ လၧအဖၫ့ခိၪ လၧမုနၩလခီၫ လၧၦအံၫစရ့လၭ အဂံၪ့ဖိၪ ထီးအလူၬ အမ့ၬယၫ ထီးဒၪ အဝ့ၫၥံၪ လ့ၩဆၧ လစီၪ့လါလါ ကိၭစီၪ့ဒ့ၭလီၫ.